
— Kai buvau mažas, man labai patiko raudonieji serben- 
tai, — prabilo Kjelis Bjarnė. - Dabar nebegaliu jų pakęsti. 

Pasakyta taip, jog lengva suprasti, kad paskui kažkas 
įvyko. Šiaip ar taip, jis jau buvo nugyvenęs pusę amžiaus. 
Viename šio kelio tarpsnyje rūgštūs raudonieji serbentai 
jam ėmė nebepatikti. 

O aš nenusistatęs prieš raudonuosius serbentus. Man 
jie patinka. Iš manęs laikas buvo atėmęs gebėjimą jausti 
malonumą. Gyvenimas nebebuvo toks smagus kaip vaikys- 
tėje. Bet apie tai neprasitariau. Išgirdęs tokį dalyką, Kjelis 
Bjarnė tik sutriktų. Beje, keista. Jeigu tik kas nors pasako- 
ma garsiai, tai tučtuojau virsta lyg ir dviguba teisybe. Šiuo 
atveju malonumas sumažėtų perpus. 

Beje, skųstis neturiu kuo. Iš tiesų ne. Gal teisingiausia 
būtų.pasakyti, kad esu išlepęs jaunas vyras. Kaip ir daugelis 
kitų šios šalies jaunų vyrų. Nereikia nukreipti žvilgsnio nė 
į Afriką, kad rastum vyrukų, kuriems sunkiau nei mums. 
Pakanka tik pasižiūrėti į juodaodžius Osle, kad galėtum 
susivokti, apie ką kalbu. Mano supratimu, elgiamasi su 
jais tiesiog kaip su vergais. Tai daro netgi policija, ir galbūt 
kaip tik policija. „Eikš čionai, Sambo, - liepia jie. - Patik- 
rinsim tavo suklastotą pasą“ Bent jau taip nuolat nušvie- 


čiama spaudoje. 


Stovėdamas prie lango, Kjelis Bjarnė spoksojo į gatvę. 
Įdomu, ką jis ten galėjo pamatyti, kad taip netikėtai pri- 
siminė, kad nebepakenčia raudonųjų serbentų. Bet aš su- 
siprotėjau neklausti. Tikriausiai jis nepamatė nieko, kas 
galėtų su jais asocijuotis. Net ir raudono folksvageno. Pa- 
sakė, kas ant liežuvio pasisuko, be jokios prasmės. Toks jau 
jis buvo. Kai susitikome pirmą kartą, jis manęs paklausė, 
ar išmanau apie karves. Aš tikrai neišmanau. O kai vėliau 
pasiteiravau, kodėl uždavė tokį klausimą, jis man atsakė 
paprasčiausiai neturįs supratimo. Tiesiog nežinąs. Reikėjo 
laiko, kol priartėjau prie jo. O kad drįsčiau jam leisti priar- 
tėti prie savęs, prireikė dar daugiau laiko. 

Dabar mudviejų kraujas susimaišė. Tiesa, nevalingai, 
bet susimaišė. Tapome kraujo broliais. 

— Atsisėsk, - liepiau. - Ko ten stypsai? 

Gerai Žinau, kaip lengvai apima stingulys, jei įpranti 
žvelgti į gyvenimą pro nedidelio buto langą. Nė nepajunti, 
kaip iškrenti iš tikrovės. O dabar kartu vykdėme vieną pro- 
jektą. Mūsų tikslas — sugrįžti į tikrovę. Taip sakant, visais 
galimais būdais mėgint įsijungti į kasdienybę. Pilną pavojų 
nelyginant minų laukas prie Verdeno. 

— Atsisėsk! — pakartojau. 

Jis pakluso. Atsisėdo ant sofos kraštelio ir ėmė žiūri- 
nėti savo didžiules rankas. Įtariau, kad jis žinojo, kas turi 
įvykti. 

— Ar žinai, kuri šiandien diena, - paklausiau negailes- 
tingai. 

— Ketvirtadienis. 

— Ketvirtadienis, penkiolikta, - tęsiau. — Vadinasi, ateis 
Frankas. 


Jis pradėjo kumščiais trintis smilkinius. Neabejotinas 
kaltumo ir netikrumo požymis. 

— Apgailestauju, —- tariau. - Bet esu priverstas su juo 
apie tai pakalbėti. Jei nesiliausi klausęsis tų idiotiškų eroti- 
nių pokalbių, mums išjungs telefoną. Nebeįstengsime su- 
simokėti. Viskas labai paprasta. 

Jis nuleido rankas žemyn ir sėdėjo beviltiškai spokso- 
damas į jas. 

— Nesu skambinęs nė gyvai dvasiai. 

— Taip, nesi, - tariau. - Tu klausaisi įrašo. Įrašo, kur 
moteris pasakoja, kaip ji ilgisi tavo kūno. Kad jai vaidenasi, 
kaip tu viską išdarinėji su ja. Girdėjau tave šiąnakt! Girdė- 
jau, kaip buvai atsikėlęs ir barškinaisi su tuo telefonu. 

Jis sunkiai alsavo. 

— Tik nesakyk Frankui. 

Buvo neįmanoma atlaikyti šuniško jo akių žvilgsnio. Jis 
priminė kokerspanielį, iš kurio po keturiolikos badavimo 
dienų atimamas mėsos gabalas. Bet, šiaip ar taip, dabar ne- 
turėjau būti atlaidus ir švelnus. Po įtempto mokymosi nau- 
dotis telefonu, buvau susibičiuliavęs su šia praktiška prie- 
mone ir bet kuria kaina norėjau ją išsaugoti. Tiesiog buvau 
tapęs telefono gerbėju. Ir neleisiu Kjeliui Bjarnei visa tai 
sužlugdyti. Paskutinė telefono sąskaita buvo astronominė. 
Paskui pusę mėnesio maitinomės sausa duona ir sriubom iš 
pakelių. Frankas pasakė, kad tai mums tik į naudą. Kad tai 
puikus būdas pasimokyti. „Juk turite pasirinkimą, - sakė 
jis. — Paistalus apie antrą galą arba padorius pietus. Gauda- 
mi tokias šalpos pensijas, jūs išties galite nemažai sau leisti. 


Viskas priklauso nuo to, kaip tvarkote savo kronas.' 


Ir jis sakė tiesą. Atsakingi buvome patys. To išmokau 
Brioineso pensione, kur ir susipažinau su Kjeliu Bjarne. 

Tikriau pasakius, toji atsakomybė teko man. Už mūsų, 
dviejų žmonių kolektyvo, biudžetą atsakingas buvau aš. Jei 
pinigai atsidurdavo Kjelio Bjarnės rankose, jie kaipmat iš- 
tirpdavo. Bet užtat jis buvo puikus virėjas. Jis viešpatavo 
virtuvėje. Aš tvarkiau buhalterinę apskaitą, o Kjelis Bjarnė 
čirškino ir kepė. Čia viskas aišku. Kai Frankas būdavo hu- 
moristiškai nusiteikęs, pavadindavo mus „dviem žvaliais 
viengungiais“. 

Kjelis Bjarnė dar kartą paprašė manęs nieko nesakyti 
Frankui. 

To pažadėti jam negalėjau. Skundiko vaidmuo man 
buvo visiškai svetimas, tačiau, mano manymu, šiuo atveju 
čia kalbama ne apie kokį nors skundimą. Reikėjo laikytis 
susitarimo. O buvo susitarta apie taisyklių pažeidimus ir 
visokias nepranykstančias nemalonumų nuosėdas praneš- 
ti Frankui, kad tučtuojau būtų išvalyta atmosfera ir kad 
kasdienis gyvenimas galėtų toliau tekėti įprasta vaga. O 
normaliai kasdienai priklausė telefonas. Taip jau yra. 

Nemažai prisikentėjau, kol susibičiuliavau su šiuo apa- 
ratu. Per visus tuos metus, kol mudu su motina gyveno- 
me kažkokioje vibruojančioje dvejybėje, ryšį su aplinkiniu 
pasauliu palaikė ji — tiek tiesiogiai, tiek per senojo Belio 
išradimą. O man būdavo sunku užmegzti protingą pokal- 
bį su pašnekovu, kurio nematau. Dėmesį blaškė tai, kad 
visada bandžiau įsivaizduoti, kaip jis atrodo, kas vyksta 
patalpoje, iš kurios skambinama. Jei skambindavo pažįs- 


tamas, imdavau raustis atmintyje, norėdamas kuo tiksliau 


atkurti kiekvieną jo veido bruožą. Jeigu nepažįstamas, 
tuomet viskas susipainiodavo, nes nepajėgdavau pažaboti 
vaizduotės. Tiesiog nesugebėjau klausytis vien balso. Man 
reikėjo prieš akis matyti būtybę iš kūno ir kraujo, kad ap- 
skritai suprasčiau, kas sakoma. Kartą, kai namuose buvau 
vienas ir iš socialinės rūpybos skyriaus paskambino visai 
nepažįstama moteris, turėjau iškart baigti pokalbį ir padėti 
ragelį. Skaudi nesėkmė, kuri nepraslydo pro šalį nepaste- 
bėta. Bet tada nesugebėjau sutarti su savimi dėl tos moters 
suknelės ir šukuosenos. Dalis smegenų susikūrė patrauk- 
lios merginos su karė stiliaus šukuosena vaizdą. Gardus 
kąsnelis ką tik iš Socialinio darbo instituto. Tiesi nosytė, 
putlios raudonos lūpos. Reikli, bet kartu ir dosni. Tačiau 
įsiterpė kita sąmonės dalis, nustelbdama šį vaizdą nauju. 
Mačiau seną subliūškusį veidą. Atviromis poromis nusė- 
tą nesveikai blyškią odą. Būtent šiuo metu dygus žvilgsnis 
kažką tyrinėja, tik neaišku ką, tačiau jis atrodo nepadorus, 
gal kiek ir grėsmingas. Tarkim, tyrinėja stovinčią ant ra- 
šomojo stalo kokią nors bjaurią senovės graikų skulptū- 
rėlę. Kaip sakiau, padėjau ragelį ir saugumo dėlei iš lizdo 
ištraukiau šakutę. Motina grįžusi mane baisiai išbarė, ir 
vėliau skambant telefonui paprasčiausiai užsikišdavau au- 
sis pirštais. 

Bet Frankui padedant reikalai pagerėjo. Išmokau atsi- 
palaiduoti. Išmokau žaisti telefonu. Pirmiausia nupirkome 
dešimties metrų ilgio laidą, kad galėčiau laisvai vaikščioti 
po kambarį su aparatu rankoje. Netgi nešiotis jį iš vieno 
kambario į kitą. Namuose jis visada stovėjo toje pačioje 
vietoje. Ant žemo staliuko greta televizoriaus. Laidas te- 


siekė telefono lizdą sienoje. Nei motinai, nei man niekada 
nešovė į galvą mintis imti mėgdžiot naudojimosi telefonu 
kultūrą, atėjusią pas mus per amerikiečių televizijos fil- 
mus, kur įgudę kalbėtis telefonu iš vieno kambario į kitą 
su aparatu rankoje laksto filmo veikėjai. Arba tiesiog lo- 
voje ant rausvo pakloto, rangydamiesi ir gerdami alkoholį, 
šnekučiuojasi su savo meile Ilinojuje. Motina telefoną laikė 
naujove, todėl kol gyveno, elgėsi su juo pagarbiai. Jam su- 
skambėjus, viską mesdavo ir bėgdavo atsakyti, lyg baimin- 
tųsi, kad gali praleisti kažką gyvybiškai svarbaus. Kalbėda- 
ma stovėdavo tiesi it styga iki pokalbio pabaigos. Niekada 
nemačiau, kad skambintų sėdėdama, tai, mano manymu, 
jai būtų pasirodę kaip nepagarba Beliui ar asmeniui kitame 
laido gale. Kai telefonas buvo įvestas naujajame mūsų bute, 
Kjelis Bjarnė dar kartu su manimi negyveno. Per daug ne- 
galvodamas, ir čia pritaikiau senąjį trumpo laido varian- 
tą — pastačiau telefoną greta televizoriaus. Kjeliui Bjarnei 
tas buvo priimtina, kaip ir daugelis kitų dalykų. Nepame- 
nu, ar mes kada nors apie tai kalbėjome. 

Pradžiai Frankas liepė treniruotis savarankiškai, imituo- 
jant telefoninį pokalbį. Apsimesti, kad su kuo nors kalbuo- 
si, ir vaikščioti iš kambario į kambarį velkant paskui save 
ilgą laidą. Iš svetainės į virtuvę. Iš virtuvės į miegamąjį. Sa- 
vaime suprantama, jaučiausi lyg idiotas, nors elgiausi gana 
apdairiai ir nepradėjau treniruotis, kol iš namų nebūdavo 
išėjęs Kjelis Bjarnė. Tiesą pasakius, jis nutuokė apie mano 
problemą, gerai suprato mano išgyvenimus. Ir vis dėlto 
man atrodė, kad jam nedera klausytis prasimanytų pokal- 


bių su mirusia motina ar tėvu, kurio netekau dar prieš gim- 

damas. Ką jau kalbėti apie pamokslus politikams, taip pat ir 
meilius žodelius, tariamus neegzistuojančioms moterims. 
Taip ir vaikščiojau, jausdamas švelnumą arba pyktį, pagal 
nuotaiką. Paskui tai pamėgau. Kitas etapas prasidėjo, kai 
Frankas ėmė man skambinti sutartu laiku. Iš pradžių bu- 
vau įsitempęs ir susikaustęs, nenorėjau pratarti nė žodžio. 
Bet ilgainiui pajutau, kaip po truputį atsipalaidavo žiaunos 
ir plūstelėjo žodžiai. Daug padėjo ir tai, kad Frankas pasi- 
kvietė į namus, ir aš galėjau pamatyti jo darbo kambarį, ku- 
riame stovėjo telefonas. Kai kitą kartą jis paskambino, man 
nebelindo į galvą tiek trikdančių svaičiojimų, kaip anks- 
čiau. Dabar bent jau buvo aišku, kad kalbėdamas su mani- 
mi jis sėdi ant mėlynos kėdės prie rašomojo stalo ir žiūri 
pro langą į obelis, augančias tvarkingomis eilėmis sode. Ir 
vis dėlto, pasak Franko, viso to pervertinti neturėčiau. Ver- 
čiau mėginčiau užblokuoti dalį fantazijų ir stengčiausi būti 
optimaliai susitelkęs pokalbio metu. Įsiklausyčiau į tai, kas 
sakoma. Todėl kur buvęs kur nebuvęs jis ėmė skambinėti 
man iš įvairių miesto taksofonų. Pamažu fobija atitolo, ir 
dabar esu pasiekęs tokią stadiją, kai į telefono ragelį kalbu 
nuostabiai tvirtu balsu. Prisistatau ištardamas vardą ir pa- 
vardę. Išdėstau reikalą arba atidžiai klausausi, kas sakoma 
kitame laido gale. Nebeketinu nutraukti pokalbio ar trenk- 
ti ragelį, tai jau atrodo ganėtinai kvaila. 

Iš pradžių erotinių pokalbių klausėmės dviese. Prisi- 
pažįstu. Kol mudu su Kjeliu Bjarne gyvenome Brioinese, 
ši telefoninė paslauga buvo sparčiai plėtojama, o kai įsi- 
gijome nuosavą aparatą ir niekas negalėjo užklupti mūsų 


netikėtai, tiesiog neatsilaikėme prieš tokią pagundą. Kaip 

pasirodė, buvo teikiamos dvi šios paslaugos rūšys. Viena, 
kai pats šnekiesi su gyva moterim, kita, pigesnė, kai klau- 
saisi įrašyto moters monologo. Dėl žinomų priežasčių apie 
pirmąjį variantą nebuvo nė kalbos. Pirmininkaujant Kjeliui 
Bjarnei, porą kartų pabandėme, bet jis tik krenkštė, ir vis- 
kas baigėsi gryna sumaištimi. Ir jis nežinojo, kaip elgtis to- 
kiomis aplinkybėmis. Tačiau klausydamiesi įrašų kurį laiką 
mes labai smaginomės. Kadangi turėjau gana išlavėjusią 
vaizduotę, prieš akis nesunkiai iškildavo ant kušetės gulin- 
ti Patricija, kuri vaitodama aiškino, kaip naudotis bananais 
ir kitais po ranka papuolančiais daiktais. O jau kokia tų 
mergaičių kalba! Būdavo, sėdime įsispraudę tarp suglaustų 
galvų telefoną ir kone raudonuojame patys. Viena jų nau- 
dojosi telefono rageliu kaip masažuokliu, šiugždindama 
plastikiniu paviršiumi stangrius lyties plaukus, ir mes gir- 
dėjome, kaip ji proverksmiais šaukė „dar“. Iš susijaudinimo 
mudu sėdėjome kaip apmirę. 

Bet, kaip sakiau, vieną dieną atėjo sąskaita. Tik tada aš, 
o vėliau ir Kjelis Bjarnė rimtai supratome, į kokį moteris 
diskriminuojantį mėšlą buvome įklimpę. Trys tūkstančiai 
kronų — didelė suma valstybės išlaikomiems vyrukams, 
kurie drauge taupo pinigus vaizdo grotuvui nusipirkti. Ap- 
skaičiavau, kad šį projektą turėsime atidėti visam pusme- 
čiui, ir būtent šie duomenys turėjo priversti Kjelį Bjarnę 
rimtai įvertinti padėtį. Bent jau taip maniau. Iki pat dabar. 

— Jeigu apskųsi mane Frankui, pietus galėsi gamintis 
pats, - pagąsdino Kjelis Bjarnė. — Aš išsikraustysiu kitur. 

— Jei nesiliausi kvailiojęs, nei tau, nei man nebus iš ko 


gaminti pietus! — atšoviau. — Ir kurgi tu išsikraustysi, kai 

sąskaitoje išeikvoti du tūkstančiai? Tavęs nepriims net į 
„Gelbėjimo armijos“ nakvynės namus. Tu juk ne girtuok- 
lis. Ar seniai tą darai man už nugaros? 

— Ne. Tik štai šiąnakt negalėjau užmigti. Jaučiausi pri- 
slėgtas, nes kniste užkniso visokios kvailos mintys. 

— Tik šį kartą? Atsakyk sąžiningai, nes vis tiek paaiškės, 
kai ateis sąskaita. 

— Tik šį vienintelį, ir dar vieną. 

— Tvarka, - tariau kilniadvasiškai. - Nesakysiu. Bet turi 
pažadėti, kad aptarsi tas savo kvailas mintis su Franku. 

— O kaip? — metė šnairą žvilgsnį į mane, bet aš vis tiek 
pastebėjau, kad jam palengvėjo. 

— Kai baisu, pamėgink daryti ką nors kita, o ne klausytis 
tų nešvankybių, — pasakiau. 

— Man nebuvo baisu. Siutau ant motinos. 

— Tai tas pats. Ar bijai, ar pyksti, pokalbio laikas kai- 
nuoja tiek pat. Verčiau skambink į bažnyčios pagalbos te- 
lefoną. Atrodo, kad tai nemokamai. 

— Ne visai tas pats. 

— Ką gali Žinoti, - tariau. —- Nuo to laiko, kai mus kon- 
firmavo, Bažnyčios gyvenime daug kas pasikeitė. Jei tikėsi- 
me laikraščiais, kitame laido gale galima išgirsti ir pastorę 
lesbietę. Ir jeigu papasakosi, kokia bloga tavo motina, visai 
įmanoma, kad pastorė pavaitos tau į ragelį. 

Ir vėl mudu tapome kraujo broliais. Kvatojome drau- 
ge, kaip tegali kvatoti kraujo broliai. Garsiai ir šaižiai 
žvengdami. 

Kjelis Bjarnė nuėjo į virtuvę gaminti pietų. Girdėjau, 
kaip jis, kažką murmėdamas apie pastores lesbietes, barš- 


kino konservų dėžutes. 

— „Joika“ ar „Snurring“? 
— „Joika“ ir „Snurring“! - subliuvau. 
Nežinau kodėl, bet apimtas kažkokio velniško siutulio 


ėmiau švaistyti laikraščius. 


Kaip sutarta, Frankas ateina lygiai septintą. Septintą 
„sharp“, pasak jo. Jam įsukant pro kiemo vartus, mudu su 
Kjeliu Bjarne stovime prie virtuvės lango trečiame aukšte. 
Sveikindamiesi pakeliame rankas, Frankas taip pat kilsteli 
ranką. Pajuntu kūne šilumą ir žinau, kad ir Kjelis Bjarnė. 
jaučia tą patį. Tai artimos draugystės jausmas. 

Taip buvo ne visada. Iš pradžių Franko nekentėme. Va- 
karais sėdėdavome ir fantazuodavome, kaip galėtume jį 
mirtinai nukankinti. Įsivaizduodavome, kaip žiemos metą 
jis velkasi prirakintas prie Bergeno traukinio galinio vago- 
no. Verkia rūgšties vonioje. Lieka vienas su įsiutintais pit- 
bulterjerais. 

Aišku, tai tik svaičiojimai ir prasimanymai. Ne mano 
ir ne Kjelio Bjarnės būdui kankinti ką nors kitą, o ne pa- 
čius save. 

Bet štai atsirado Frankas ir ėmė visur kištis! Kišosi į 
visa, ką mes sakėme ir darėme. Buvo nepakenčiama! Jo 
niekas netenkino, o kai įsidrąsinęs retsykiais bandydavau 
jį sutramdyti, man būdavo paprasčiausiai liepiama pri- 
kąsti liežuvį. Tai buvo sunkus metas, ir aš dažnai ilgėda- 
vausi Brioineso pensiono, kur viešpatavo geroji slaugytoja 
Guna. Parašiau jai, kad esu patekęs vos ne į pragarą, bet 
atsakydama ji mane tik paragino taip baisiai neperdėti ir 


apskritai pasistengti būti geranoriškam. Netrukus atvyk- 

siąs Mano gerasis draugas Kjelis Bjarnė. O ji siunčianti 
man linkėjimus. 

Neperdėti? Būti geranoriškam, kai Frankas tyčioja- 
si iš mano idealų ir niekina mano estetinį jausmą? Ar aš 
gyvenu šitame bute, ar jis? Kaip jis dažo kambarius savo 
namuose, tebūnie jo reikalas, bet tada vardan teisybės te- 
būnie mano reikalas, kaip turi atrodyti mano namai. Visos 
buto sienos turi būti oranžinės, ir basta. Už visą duotą 
paskyrą prisipirkau oranžinių dažų. Nespėjau nė atidaryti 
pirmo kibirėlio, tik štai atvyko Frankas ir atėmė visą gro- 
žybę. „Turi būti balta“, - pareiškė jis, ir mano akyse buvo 
pakeistas kiekvienas dažų litras. Net pats turėjau nuneš- 
ti atgal visus kibirėlius su dažais. Stovėti greta Franko ir 
klausytis, kaip jiedu su pardavėju, beje, šlykščiu tipu, šai- 
pėsi iš mano pasirinktos spalvos. Vos tik pabandydavau 
šiek tiek pamokyti demokratinių principų, Frankas nusi- 
žvengdavo man tiesiai į veidą sakydamas, esą tokia spalva 
jau seniai nebemadinga. Sprendžiąs jis. Be to, butas esąs 
ne mano, o veikiau Oslo municipaliteto, o ten jis galįs iš- 
tarti ne vieną lemiamą žodį. 

Tai mane skaudino. Man patiko galvoti apie tai, kad bu- 
tas - mano. Mūsų. Mudviejų su Kjeliu Bjarne. Jis parašė 
man iš Brioineso klausdamas, kaip sekasi remontas. At- 
sakiau, kad blogai. Kad visą laiką trukdo toksai Frankas. 
Sumanymą įrengti svetainėje kabantį sodą reikia tučtuojau 
pamiršti. Apie tai Frankas nesileido net ir į kalbas. 

Laiptinėje - Franko žingsniai. Jis - vienintelis pažįsta- 
mas žmogus, ištisai lakstantis visais laiptais. Kuo aukštesni 


ir statesni, tuo geriau. Frankas jais šuoliavo. Paskui —- pa- 

žįstamas signalas prie durų: trys trumpi ir vienas ilgas 
skambutis. Slaptas pasipriešinimo judėjimo grupės sig- 
nalas. Linktelėjau Kjeliui Bjarnei, ir tas nuskubėjo į prieš- 
kambarį atidaryti durų. Kai netrukus išgirdau juos kalbant 
ir plekšnojant vienas kitam per nugarą, man ėmė drėkti 
akys. Kad taip su manim! Tikrai bičiuliškai, be sentimen- 
tų. Paskubom nusitryniau akis virtuvine šluoste ir nuėjau 
į svetainę. 

Frankas net nebuvo uždusęs. Jaučio sveikata. Jis išsidrė- 
bė ant sofos ir ėmė kasinėti žilstančius ūsus. 

— Ar viskas kaip reikiant, Elingai? 

Patikinau, kad gyvenimas įgavęs vos ne tobulą pu- 
siausvyrą. Neužsiminiau, kad ilgėjausi vaikystėje patirto 
jaukumo. Jis negalėtų to suprasti. Negalima atverti visų 
sielos kampučių, net ir artimiausiam draugui iš Oslo mu- 
nicipaliteto. 

— Puiku, — tarė jis. - O čia, kaip matau, dar labiau iš- 
blizginta nei mano namuose. 

Jo tiriamas žvilgsnis nuslydo kambariu. 

Taip. Išblizginta. Būdamas Brioinese, išmokau vienos 
kitos gudrybės, kaip reikia susitvarkyti. Tiesą pasakius, 
man svarbu, kad aplink būtų tvarka. Tik reikia nepatingė- 
ti apsisukti su drėgna šluoste, ir bematant pasidaro daug 
jaukiau. 

— O kaip sekasi Janei? — krapštydamas nosį, paklausė 
Kjelis Bjarnė. 

— Atrodo, gerai, - atsakė Frankas. - Dabar ji Maljorko- 
je. Savaitei, grįžta penktadienį. 


— Ji viena? — paklausė Kjelis Bjarnė. 

— Taip, juk aš negaliu imti atostogų. Turiu visur laksty- 
ti ir prižiūrėti, kad tokie tipai kaip jūs neimtumėt kabin- 
tis vienas kitam į akis. Praėjusią savaitę vienas beprotis iš 
Bjolseno bandė įsibrauti pas kaimyną pro sieną. 

— Mes ne tokie! — pasakė Kjelis Bjarnė. 

— Ką veikėte po ano susitikimo? - tarsi negirdėdamas, 
ką pasakė Kjelis Bjarnė, paklausė Frankas. - Ar buvote iš- 
ėję pasidairyti, kas dedasi pasaulyje, ar tik kiurksojote na- 
mie ir spoksojote į lubas? 

— Jei gyvenčiau su pana, neleisčiau jos vienos į užsie- 
nį, - tarė Kjelis Bjarnė. — Velniai griebtų, tada jai bilietus 
reikėtų užsisakyti kartu su manimi. 

— Ką tu čia, begemote, sapalioji? Argi ji manęs paklau- 
sė? Man įdomu, ar po ano susitikimo judu buvote išėję į 
miestą? Noriu tai žinoti. 

Na, kad jau rezga, tai rezga. Tačiau dabar aš jį pažino- 
jau. Supratau, kad jis norėjo kuo greičiau pakeisti pokalbio 
temą. Kjelis Bjarnė sakė tiesą. Kai partnerystė sveika, su- 
gyventinis neišvažiuoja į pietus kitam apie tai net neprane- 
šęs. Taip elgtis negalima. Dabar jis dedasi esąs narsus, nors 
kaip įmanydamas stengėsi užmaskuoti savo neviltį. Man 
pasidarė net negera. Juk ir idiotui nesunku įsivaizduoti, 
kiek aplink Janę pagundų Maljorkoje. Pats esu buvęs pie- 
tuose ir puikiai tai žinau. Visiškai aišku, pigios turistinės 
kelionės nebuvo išrastos monogamijai palaikyti. Per jas 
gali duotis nuo ryto iki vakaro. Stengiausi neįsivaizduoti 
Janės su visa vietos futbolo komanda. 


— Ar nori kolos? - paklausė Kjelis Bjarnė. 

— Viešpatie, kokie jūs netikę! Taip, noriu. Ar ką veikėte 
per pastarąsias dvi savaites? 

Labai užsimaniau primeluoti. Juk žinojau, ką jis norėjo 
išgirsti. Norėjo išgirsti pasakojimą apie mūsų aktyvų gy- 
venimą viešumoje. Norėjo, kad mes duotumės po mies- 
tą, užmegzdami visokiausias atsitiktines pažintis. Kur tik 
kas — vis nauji draugai. Ori laikysena užeigose ir kavinėse. 
Du simpatingi padarai, išmušantys iš vėžių prieš jų kerus 
neatsilaikančius aplinkinius. 

Bet mes nebuvome taip sukurti. Kaip tik tokie mudu 
su Kjeliu Bjarne nebuvome. Buvome truputį baikštūs. Mus 
gąsdino iš pramogų įstaigų sklindantis triukšmas. Ir ka- 
dangi nelabai pažinome savo kaimynus, nenorėjome, kad 
mus pamatytų laiptinėje. Saugiausiai jautėmės savo pačių 
namuose. Ar tai bloga? 

— Aš nuolat einu į „Rema 1000“ nusipirkti maisto, - tarė 
Kjelis Bjarnė, pastatydamas prieš Franką stiklinę ir butelį 
su pusantro litro kolos. - Ten prie kasos sėdi toks vyru- 
kas, su kuriuo jau imu lyg ir sveikintis. Pavardė P. Jonsonas. 
Manau, kad jam per dvidešimt. 

Frankas vangiai paplojo rankomis ir atsuko kolos 
butelį. 

— Elingai, ar negalėtum atsisėsti? Nestovėk ten ir ne-- 
spoksok į mane. Tai nervina. 

Atsisėdau stengdamasis tiesiai į jį nežiūrėti. 

— O tu? 

— Aš? 

— Tu taip pat vaikštai į „Rema 1000“? 

Paaiškinau, kad visokie „Rema 1000“ reikalai - Kjelio 
Bjarnės veiklos sfera. Ir kad tik dabar išgirdau apie P. Jon- 
soną. 

Frankas išgėrė stiklinę kolos ir atsirūgo. 

— Prasti popieriai, berniukai. Nedarote jokios pa- 
žangos! 

— Ką gi mes, pasak tavęs, turėtume daryti? — paklau- 
siau. Pajutau, kaip nuo susikaupusio apmaudo virptelėjo 
balsas. - Gal užpuldinėti gatvėje žmones ir temptis juos į 
savo namus? 

Frankas atstūmė stiklinę ir pakilo. 

— Einam į kiną, - tarė jis. 

Nuėjome pasižiūrėti „Paskui gandrą kūlvirsčiais“. 
Mano nuomone, filmas buvo ganėtinai kvailas. Apie jauną 
porą, negalinčią susilaukti vaikų. Kažkas buvo negerai su 
jo sperma. Bet jiems trūks plyš reikėjo vaiko. Ilgainiui tai 
tapo vos ne idėe fixe. Nieko geriau nesumanę, galiausiai 
nutarė, kad susiporavimui jinai gatvėje nusitvers kokį nors 
atsitiktinį mulkį. Ir kai tas atsitiktinis pasitaikė nesimpa- 
tingas lyrikas, man, pavyzdžiui, to filmo jau pakako. Kaip 
ir reikėjo laukti, kita dalis buvo apie pavydą ir painiavą. O 
publika garsiai juokėsi! Tiesiog nesuprantu. Laikau save 
moderniu didmiesčio žmogumi, paprastai turinčiu atvi- 
rą sielą ir liberalias pažiūras. Tačiau negaliu pritarti, kai 
griaunamos normos. Mane labiausiai suerzino, kad filmas 
baigėsi tuo, kuo turėjo prasidėti. O baigėsi tuo, jog pora įsi- 
gijo ne vieną, o visą trejetą vaikų. Trynukus. Visą trilogiją, 
kurią nepažįstamas vidutinių gabumų lyrikas parašė šios 
moters įsčiose. O sutuoktinis, kurį ji tikrai mylėjo, sėdėjo 

kvailai vypsodamas. Atseit jam tas pats. Kai jo gyvenimo 
draugė pasiutusiai šėlo, stengdamasi išspausti iš poeto kuo 
daugiau skvarbios spermos, jis tada tikrai pavyduliavo. Bet 
dabar, kai vaikai jau buvo atėję į pasaulį, jam rodėsi, kad 
viskas klostosi kuo puikiausiai. Kokia nesąmonė! Nereikia 
būti vyrų psichikos ekspertu, kad suprastum, jog toji suei- 
tis, tas sąmoningas susiporavimas bus naudojamas prieš 
žmoną, kol ši bus gyva. Kiekvieną kartą, kai tik nuo vyro 
nusigręš sėkmė, jis ims prikaišioti jai istoriją su tuo eilia- 
kaliu veisliniu patinu. O ji savo ruožtu atkakliai tvirtins, 
kad iš tos sueities nebuvę nieko gera, kad ji net nepatyrusi 
orgazmo ir, atvirai kalbant, poeto „įrankis“ lyg buvęs trum- 
pokas. Esą vargiai jį pajutusi, o per visą seansą spoksojusi į 
lubas ir neleidusi jam bučiuotis. 

Suprantama, iš viso to jokios naudos. Joks nekalčiausias 
melas, jokios gailios ašaros negalėjo paneigti fakto, kad šie 
trys vaikai — ne jųdviejų abipusės meilės vaisius. Filmo pa- 
baigoje matome sukonstruotą šeimos branduolį. Netikrą 
jo įvaizdį. Nei daugiau, nei mažiau. 

— Geriausias filmas, kokį man kada nors yra tekę maty- 
ti! - mums išėjus iš salės, tvirtai pareiškė Kjelis Bjarnė. 

Su juo visada taip. Kiekvieną kartą, kai mes trise su 
Franku nueiname į kiną, jis vis pamato geriausią per savo 
gyvenimą filmą. Tai suskambėdavo ypač įtikinamai, jei kar- 
tais šmėstelėdavo nufilmuotas nuogos moters kūnas. Tada 
jo balsas virpėdavo. Kaip dabar. Kokias porą sekundžių 
buvome liudininkai kadro, kuriame Anikė fon der Lipė pa- 
rodė savo baltą užpakalį. Mano manymu, kadras buvo per 


trumpas, kad galėtų pakylėti liūne įmurkdytą filmą. 

— Juokingas filmas, - pasakė Frankas. - Ar ne tiesa, 
Elingai? 

Ne, ne tiesa. Išdėsčiau Frankui ir Kjeliui Bjarnei, ką ma- 
nau apie mūsų dabartį. Taip pat ir apie norvegiško kino 
negebėjimą imtis visuomenės kritiko vaidmens. Kaip su- 
prantu, šios šalies kultūros darbuotojai turi jausti tam tikrą 
atsakomybę. 

— Ak, tu Viešpatie! - tarė Frankas. - Juk čia tik ko- 
medija! 

Kjelis Bjarnė nusijuokė. 

— Argi tu nesupranti, kad buvo juokinga? 

— Suprantu, kad nejuokinga! — atkirtau. - O tu ničnie- 
ko nesupratai. 

— Nė velnio apie tai neišmanai, - pasakė Kjelis Bjar- 
nė. - Kas man patinka, tą ir suprantu. 

— Puiku, - įsiterpė Frankas. — Labai gerai, kai kultūra 
taip įkaitina. 

Nieko neatsakiau. Vis tie patys paviršutiniški tauška- 
lai, kaip ir po kiekvieno apsilankymo kine. Kjelis Bjarnė 
kaskart pamatydavo geriausią pasaulyje filmą ir drauge su 
Franku atmesdavo mano prieštaravimus. 

— Tu visada viskuo nepatenkintas, - tarė Kjelis Bjar- 
nė. — Nuolat viskas blogai. 

Neatsakiau. Neverta sakyti, kad jis klysta, kai yra šitaip 
nusiteikęs. 

— Dabar dar tik apie devynias, - pasakė Frankas. — 
Eime užkirsti picos. 

Aš labiau norėjau eiti namo ir pasklaidyti įsigytus po- 


puliarius mokslo žurnalus, bet supratau, kad taip pasielgti 

būtų nemandagu. Be to, kas gi gali būti natūraliau, kaip po 
filmo užsukti į piceriją su dviem senais bičiuliais? Jaučiau, 
kad taip lyg ir dera. Nevaržomai pasišnekučiuoti prie ita- 
liško trapios tešlos patiekalo. 

— Jėga! — sušuko Kjelis Bjarnė. Atvykęs į Oslą, jis greitai 
išmoko jaunimo žargono, kuris jam visiškai netiko. Tarsi 
Korė Vilokas imtų dėtis esąs vulgarus. 

Nuėjome į piceriją „Peppes pizza“ ir pabalsavę užsi- 
sakėme šeimyninę su kumpiu ir paprika. Du prieš vieną. 
Kaip įprasta. Aš labiau norėjau su tunu. Beje, keista, kaip 
greitai pripranti būti nustumtas į šalį, kai ilgai draugauji. Iš 
pradžių piestu stodavau, gindamas mažumos teises. Da- 
bar vis dažniau pastebiu, kad truputį nusileisdamas imu 
mažiau karščiuotis. Esame radę bendrą toną. Pažįstame 
vienas kitą kaip nuluptą. Kai trys suaugę vyrai kaip mes 
įpranta išeiti pavaikščioti po miestą du kartus per mėnesį, 
bendravimo tonas tampa šiurkštokas. Aš jo išmokau. Ir tai, 
tiesą pasakius, man patiko. 

Kai garuojanti pica jau buvo ant stalo, Frankas pasakė: 

— Taip, kol dar nepamiršau... Pasiteiravau dėl jūsų pra- 
šymo. Jums leidžiama įsigyti katiną. 


Mudviejų su Kjeliu Bjarne žvilgsniai susitiko. 


Tai buvo sublokuoti, visai paprasti, rudai dažyti dviaukš- 
čiai. Man prakaitavo delnai, o krūtinėje smarkiai dunksė- 
jo širdis. Niekada anksčiau nebuvau lankęsis pas visiškai 
svetimus žmones. Dėbtelėjęs į Kjelį Bjarnę supratau, kad 
ir jis nėra pratęs prie tokių dalykų. Atrodė, kad jam labai 
knietėjo kumščiais pasitrinti smilkinius. Bet jis to nedarė. 
Dešine ranka laikė pilką kačių narvą, o kairė buvo įbrukta 
giliai į kelnių kišenę. 

— Tai va, - tarė jis. - Dabar mums, biče, trauktis jau 
vėlu. 

Kaip paprastai, žodis „bičas“ pakėlė man dvasią. Įkvėpė 
tvirtybės. Nė neaiktelėjęs pasakiau sau „pirmyn, seni“ ar 
kažką panašaus ir žengiau prie neaukštų laiptelių. Ėmiau- 
si atsakomybės. Pradėjau veikti. Kai smiliumi primygau 
skambutį, mane sudrebino kažkoks vidinis virsmas. Kvapą 
gniaužiančią akimirką man toptelėjo, kad gyvenimo pu- 
siaukelėje aš atgimiau iš naujo. Kad štai šis žmogus, stipriai 
spaudžiantis durų skambutį ir nesirengiantis pasitraukti, 
kol jos neatsivers, nebėra tas pats asmuo, kuris išgyveno 
kartu su motina saugioje užuovėjoje trisdešimt ketverius 
metus. Stovinčio ant laiptelių žmogaus santykis su kasdie- 
nybe buvo kur kas ryžtingesnis. Jis dabar, pavyzdžiui, buvo 


nusprendęs įsigyti katiną. Ir jei nusprendė, tai taip ir bus! 

Iš pradžių jis atidžiai išstudijavo laikraščių puslapius su 
smulkiais skelbimais. O tas lasiojimas priminė senus lai- 
kus. Kai vaikų kambaryje įdėmiai perskaitydavo kiekvieną 
„Arbeiderbladet“ eilutę. Pro skvarbias akis nepraslysdavo 
net kablelis. „Atiduodami aštuonių savaičių kačiukai“. Te- 
lefono numeris. Galutinai perbraukiamas mano ankstes- 
nysis „aš“. Taip, vardas toks ir toks. Burna sausa, bet balsas 
tvirtas. Ar teisingai suprato, kad šiuo numeriu atiduodami 
kačiukai? 

— O kas gijūs būsite, mielieji bičiuliai! - įsmeigė į mane 
žvilgsnį tarpduryje atsiradusi nedidukė moteris. 

Atleidau durų skambutį. 

— Laba diena, - tarė Kjelis Bjarnė. - Atėjome kačiuko, 
Vakar po pietų jums skambino mano draugelis. 

Stvėriau jos ranką ir prisistačiau. Ji nusijuokė: 

— Tai tu prišnekėjai tiek daug keistų dalykų? Užeikite! 

Keistų dalykų? Argi keista, kad, paimdamas jos globo- 
jamą nekaltą gyvybę, turėjau bent kiek nušviesti jai savo 
gyvenimą? Ar jai nerūpi sužinoti, kas aš ir kokie mano 
ketinimai? Mano supratimu, įsigijęs gyvūnėlį, tampi už jį 
atsakingas. Aišku, atsakingas ir. tas, kuris jį atiduoda. Juk 
negalima atiduoti žmogui, kuriuo negali visiškai pasitikė- 
ti. Todėl man ir buvo labai svarbu deramai paaiškinti, kad 
nesu koks nors psichopatas, po kurio lova susirangęs guli 
alkanas boa constrictor. Pasakiau, kad būtent dabar išsi- 
pildo mano didžiausias troškimas. Nuo vaikystės ilgėjau- 
si kokio nors ištikimo gyvūnėlio, bet trukdė absurdiškos 
taisyklės, kurių reikėjo laikytis rytinės miesto dalies dau- 
giabučiuose. O dabar mes su bičiuliu gyvename Majorstu- 
ene, kur daug sportbačiais avinčių humanistų. Jų požiūris į 

žmonių ryšius su gyvūnėliais visai kitoks. Daugelis jų laiko 
pudelius arba medžioklinius šunis. 

— Juk neatsisakysite puodelio kavos? —- paklausė mote- 
ris. — Ir trupučio torto? 

— Taip, ačiū! — atsakė Kjelis Bjarnė, vis dar su narvu 
rankoje. 

Tortas. Kava. Aš noriu pamatyti savo kačiuką! 

Ir pamačiau. Jų buvo visur. Niekada nesu matęs tokios 
daugybės kačių. Viena didžiulė su geltonais dryžiais ste- 
beilijo į mane nuo šaldytuvo. Keturios juodos drybsojo 
ant virtuvės spintelės. Ant stalo vidurio, verdama žvilgs- 
niu mane ir visa, kas buvo aplinkui, gulėjo Siamo katė. O 
moteriai, vardu pavarde Dagnė Rimstad, kaip dabar suži- 
nojome, tarp kojų kniaukdami painiojosi dar keturi ūgte- 
lėję gyvūnėliai. Man prieš akis iš tamsių kailiukų švysčiojo 
rausvos jų pasturgalių skylutės. 

— Sėskitės, - pakvietė Dagnė Rimstad. - Ar kuris nors 
iš jūsų esate laikęs katiną? 

Į tokį klausimą tegalėjome atsakyti „ne“. Bet aš pridū- 
riau, kad vis dėlto esame gerai pasirengę. Iš bibliotekos tu- 
rime parsinešę visas knygas apie kačių priežiūrą. 

— Dėl to nesukit sau galvos, - pasakė Dagnė. - Svarbiausia 
joms — švarus tualetas. Visam kitam tereikia sveiko proto. 

Ji padėjo ant stalo lėkštę su puse migdolinio torto ir iš 
termoso įpylė kavos. Apskritai aš kavos negeriu, nes da- 
rausi nervingas, bet pamaniau, jog dabar mandagumo dė- 
lei reikės sriūbtelėti šilto gėrimo. Siamietė įtariai spoksojo 
į mane, bet atkištą pirštą smalsiai apuostė. | 

— Kur mūsų kačiukas? — prisikišęs pilną burną torto, 
paklausė Kjelis Bjarnė. 

— Ar tikrai norite tik vieno? — pasakė ji. - Lengviau su 
dviem. Kol jūs darbe, jie žaidžia vienas su kitu. 

Norėjau atsakyti, bet Kjelis Bjarnė užbėgo man 
už akių. 

— Neijis, nei aš nedirbame. 

Metęs į jį įspėjamą žvilgsnį, pasakiau, kad mes, be abe- 
jo, apie tai pagalvosim. Dirbame ar ne, bet reikalų turime 
daug. Išties labai daug. Nuolat reikia kur nors eiti, todėl du 
gal būtų ir gerai. Dėl tualeto galinti nesirūpint, nes jis jau 
stovi prieškambaryje. Dailus daikčiukas iš kreminės spal- 
vos plastiko. Su stogeliu. 

Linktelėjusi galva, ji išėjo iš kambario. Netrukus grįžo 
su didele kartonine dėže. Ten kažkas kniaukčiojo ir braz- 
dėjo, iš paskos sekė juodai balta katė - jų motina. 

Kačiukai buvo juodai balti, visai kaip motina. Jie gulėjo su- 
sisukę į vieną didelį kamuolį, todėl nesimatė, kiek jų ten yra. 

— Šeši, — lyg atspėjusi mano mintis, pasakė Dagnė. Ji 
ištraukė juos vieną po kito ant grindų, ir katė tučtuojau 
ėmėsi juos prausti. 

Nusijuokęs Kjelis Bjarnė parodė pirštu: 

— Elingai, imame tą su ūsais! Tu tik pažiūrėk į jį! 

Taip, iš tiesų. Juokingas padarėlis. Baltu snukučiu, krei- 
vais lyg Hitlerio ūsiukais po rausva nosyte. Tik štai dabar 
nenorėjau bet kuo pasitenkinti. Mat pernelyg ilgai laukiau 
šios dienos. Laukiau ištisus trisdešimt penkerius metus, 
kol ateis akimirka, kai galėsiu parsinešti į namus savo ka- 
čiuką ar kokį nors kitą šiltakraujį gyvūnėlį, o dabar tai ga- 
liausiai turėjo įvykti. Ir todėl man visai nerūpėjo kokie nors 
spalviniai keistumai. Man nereikėjo katino, kuris juokintų 
žmones, man reikėjo tokio Felikso palikuonio, kad rytą 

nubudęs galėčiau sutikti į akis įbestą jo mįslingą žvilgsnį. 
Katino, kuris tuo žvilgsniu nukreiptų mano mintis į esmi- 
nius gyvenimo klausimus. Iš kur mes? Į kur mes einame? 

Dabar Dagnė Rimstad ėmė sakyti trumpą pamokslėlį. 
Dar kartą pabrėžė savo teiginį, kad mums tikrai verta pa- 
siimti du kačiukus, bet šįsyk tai buvo ištarta daug svariau 
ir autoritetingiau nei prieš valandėlę. Ji nepatarianti pasi- 
rinkti dviejų skirtingų lyčių gyvūnėlių dėl mums patiems 
suprantamų priežasčių. Nors pati yra moteris, ji neslepian- 
ti, kad dvi katės reikalauja daugiau rūpesčio nei du katinai. 
Kaip žinia, jie negali pastoti, ojų kastravimas — tai tik maž- 
možis, palyginti su katės sterilizavimu. 

Mudu tik linkčiojome, vis kartodami „aha“. Kjelis Bjar- 
nė dviem pirštais nutvėrė mažąjį jaunikaitį su hitleriškais 
ūsiukais ir leido jam ropinėti po savo milžinišką delną. 

— Na, gerai, ponia Rimstad, tikriausiai imsime berniu- 
kus, boys, - tarė jis. - O gal tai katytė? 

— Ne, kačiukas, - įdėmiai apžiūrėjusi užpakaliuką, pa- 
tvirtino ponia Rimstad. 

— Ar neapmulkinsit mūsų? — sukikeno Kjelis Bjarnė. — 
Nelabai čia ką įžiūrėsi! 

Pasakysiu tiesą: man buvo nemalonu. Ponia Rimstad 
Norint nustatyti tokių mažų kačiukų lytį, jie nebuvo vyres- 
ni kaip aštuonių savaičių, reikia pasižiūrėti į dvi greta viena 
kitos esančias skylutes. Katinai jas turi arčiau viena kitos 
nei katės ir t. t. Viešpatie, juk kalbama apie du gyvūnėlius, 
ir net labai mažus, bet man vis tiek buvo labai nepatogu 
klausytis visos šios genitalinės informacijos, teikiamos ne- 


pažįstamos moters. Tiesiog nebuvau pratęs prie tokių da- 

lykų. Todėl atsargiai atsiklaupiau ant kelių ir sutelkiau dė- 
mesį į kitus penkis pūkuotukus ir jų kiek santūrią motiną. 
Nespėjau nė užkalbinti šeimynėlės, tik štai iš jos atsiskyrė 
vienas nutrūktgalvis ir puolė žįsti mano piršto. Nieko sau! 

— Štai šitą ir turi pasiimti, - pasakė ponia Rimstad. - Jis 
pats smarkiausias iš visų. Dabar jis pasirinko tave. 

Pasirinko mane? Elingą? Norėjau užbliauti iš laimės! 
Per visus nugyventus metus tikrai nedaug kas iš gyvūnėlių 
ar žmonių buvo kada nors taip pasirinkęs! Atsargiai pakė- 
liau ir pasidėjau kačiuką ant kelių. Bandžiau vėl įkišti pirš- 
tą, bet vargšas padarėlis susisuko į kamuoliuką ir užmigo 
kaip negyvas. Tiesiog nualpo! Buvo matyti, kaip pro juodai 
baltą kailiuką tukseno jo mažytė širdelė. 

— Tai visai įprasta, - pamačiusi mano klausiamą žvilgs- 
nį, paaiškino ponia Rimstad. - Jie gali užmigti net žaisda- 
mi. Šitaip per kelias minutes įsikrauna baterijas, o tada vėl 
leidžiasi siausti. 

Na, kažin. Gal ir nėra visai įprasta užmigti ant svetimo 
žmogaus kelių. Tai greičiausiai aklas pasitikėjimas. Gyvūnai 
supranta daugiau, nei žmonės mano. Pavyzdžiui, puikiai jau- 
čia, kas jiems linki gera. Pačios ponios Dagnės žodžiais ta- 
riant, jis pasirinko mane. Tikriau pasakius, tapau išrinktuoju. 

Kjelis Bjarnė padėjo savo kačiuką ant stalo, ir tas ėmė kėb- 
linti netvirtomis kojytėmis, uostinėdamas torto trupinius. 

— Pipiras, - pasakė Kjelis Bjarnė. 

Mes sužiurome į jį. 

— Jis bus vardu Pipiras! 

Na, ką gi, pagalvojau. Gal ir gebėsiu atvesti tave į pro- 
tą, kai liksime vieni. Kvailesnį vardą kažin ar buvo galima 
sugalvoti. 

Manau galįs tvirtinti, kad važiuodami metro į miesto cen- 
trą sukėlėme smagų sujudimą. Kad ir kaip būtų keista, ka- 
čiukai gana lengvai atsiskyrė nuo motinos, tačiau dabar 
rėkė ir kniaukė, girdėdami neįprastus garsus aplinkui. O 
mes su Kjeliu Bjarne ne tokie beširdžiai, kad nebūtume 
kaip įmanydami jų raminę. Kjelis Bjarnė laikė glėbyje nar- 
vą, o aš pasilenkęs šnekinau juos, kišdamas pro groteles 
it žinduką savo pirštą. Iš arčiau pasižiūrėti į šiuos du pa- 
darėlius nuolat vis prieidavo žmonės. Seni ir jauni. Ma- 
žiulių kniaukimas bematant ištirpino ledinę abejingumo 
sieną, atsirandančią bendroje erdvėje, kur yra du ar dau- 
giau norvegų. Viena senutė ėmė tučtuojau pasakoti dviem 
berniūkščiams apie savo vaikystę. Pasisakė kilusi iš kaimo. 
O jie laikę daug įvairių gyvulėlių. Išsižioję klausydamiesi 
senutės postringavimų apie karves, ožiukus ir šelmį kati- 
ną, iš tvarto vogusį pieną, tiedu vaikėzai liovėsi erzinę vie- 
nas kitą. Nepriekaištingai apsirengęs valdininkas pasilen- 
kė prie narvo ir dalykiškai konstatavo, kad tai - norvegų 
miškiniai katinai. Susidarė įspūdis, kad ši veislė pripažinta. 
Išlipdamas jis prie skrybėlės krašto kilstelėjo du pirštus. 
Ir nežinia kelintą kartą pagalvojau: kiek nedaug tereikia. 
Kiek nedaug tereikia, kad sugriūtų sienos, kuriomis neju- 
čia atsitveriame vienas nuo kito. Beje, apie tokius statinius 
gerai žinojau ir aš pats. Už fasado išgyvenau visą gyveni- 
mą, neskatinamas niekieno, nebent mažai veiklios moti- 
nos. Tik per pastaruosius porą metų po jos mirties ir po 
neišvengiamo kolapso pradėjau trupinti fasado tinką. Dar 
prieš porą mėnesių nebūčiau galėjęs sėdėti metro ir kaišio- 
ti piršto į kačių narvą. Nebūčiau rizikavęs atkreipti į save 


tiek dėmesio. Nieku gyvu. O dabar mirktelėjau akį senajai 

Smiolos kalnų piemenaitei ir leidau smalsioms berniūkš- 
čių akims žiūrėti į narvo vidų. Pamaniau sau, jiems tik į 
naudą. Tik į naudą matyti spurdančią gyvybę. Buvo išga- 
ninga, tiesiog jutau dvasios pakilimą, galėdamas parodyti 
jiems dvi spurdančias gyvybes pasaulyje, kuriame, pasak 
vaikų, viščiukai išsirita vakuuminėse pakuotėse, o Dievo 
rankos dalijamos menkės veisiasi stačiakampiuose „Frio- 
noro“ plastiko pakeliuose. 

— Šitas turi ūsus! — šūktelėjo mažesnysis vaikėzas, deši- 
ne šnerve įtraukdamas žalsvą snarglį. 

— Tai Pipiras, — tarė Kjelis Bjarnė. 

— O koks kito vardas? 

— Jis neturi jokio vardo, —- atsakiau. 

— Jokio? 

— Jokio. 

— Taip jis ir atrodo, - drėbė didesnysis. - Beveik kaip 
niekas. Kaip didelis nulis! 

Retsykiais noriu, kad grįžtų seni geri laikai, kai į fizinę 
bausmę buvo žiūrima kaip į normalų reiškinį. Aišku, netu- 
riu galvoje aklo smurto prieš bejėgius vaikus. Net ir šiur- 
piausioje vizijoje nesugalvočiau talžyti augančios kartos 
diržo sagtimi ar jos spardyti. Bet vis dėlto manau, kad tokiu 
atveju kaip šis auklėjimo sumetimais reikėtų jam smagiai 
suduoti ranka. Žinojau iš vaikystės, kad tinkamiausia — 
skelti antausį, kad būtų galima pakoreguoti pradėjusį iš ke- 
lio klysti vaiko kursą. Mano manymu, bėda ta, kad vaiko 
brendimo metu nemaža dalis suaugusiųjų aplaidžiai žiūri 
į daugybę dalykų. Daugiabutyje, kur aš pats augau, vyra- 
vo kolektyvinė atsakomybė. Kad ir kur ėjome ar buvome, 

mus sekė ir su savo pamokymais ant kulnų lipo svetimos 
motinos ir tetos. Ponia Lydersen, pamačiusi, kad koks nors 
vaikas kramto išmestą prezervatyvą ar laižo purvo gabalą, 
nedelsdama atverdavo virtuvės langą ir paleisdavo žodžių 
salvę. Ponia Larsen, nepaisydama, ar vaikai savi, ar visiš- 
kai svetimi, beregint išvaikydavo juos, kad nepasismaugtų 
ant skalbinių virvių. Taip pat ir mano motina nevengdavo 
dalyvauti šiame kolektyviniame burnojimo chore, kurio 
tikslas - padaryti „Žmones“ iš mūsų, zujančių po kiemą 
triratukais. Drausminami buvome ištisą dieną, dažnai iki 
koktumo, na, tiek to, bet kaip matau šiandien, vaikai ken- 
čia todėl, kad niekam nerūpi, nei ką jie sako, nei ką daro. 
Tarsi viskas gerai. Štai, pavyzdžiui, čia sėdi jauna motina ir 
vangiai sklaido „Dagbladet“, o tuo tarpu jos atžala tyčiojasi 
iš svetimo žmogaus kačiuko, o jai nė motais. Aišku, maž- 
možis, juk ir nekeliu jokios isterijos, bet kartu tai be galo 
gerai išreiškia laiko dvasią. Nors kvailiojimas nedaro žalos 
nei kačiukui, nei man pačiam, skaudu dėl to, jog kada nors 
už tą palaidą liežuvį reikės atsakyti ne kam kitam, o pačiam 
vaikui. Jei tik pasakyčiau menkiausią pastabėlę, koks nors 
socialinis darbuotojas tuoj pat paspaustų avarinį stabdį ir 
pakviestų policiją su kokiu nors tabloido reporteriu. Laimė, 
mažųjų akiplėšų dėmesį patraukė senoji kaimietė, pasakiu- 
si, kad ji vardu Ovidija, o iš tokio vardo, aišku, jie ėmė visaip 
tyčiotis. Tuo tarpu jaunoji motina, atsiribojusi nuo šio pa- 


saulio, toliau skaitė sporto puslapius. Gerai taip, kaip yra. 


Mes išlipome Majorstuene ir nuskubėjome į savo viengun- 


gišką lizdelį Kirchės gatvėje. Tai antras prestižinis rajonas 

vakarinėje miesto dalyje. Visai neblogai! Tiesa, blokinis 
daugiabutis statytas šeštajame dešimtmetyje, bet vis tiek. 
Turėjome balkoną ir jaukų kiemą. Visapusiškai apsvarstę 
savo naujųjų gyventojų reikalus, sutarėme laikyti juos vi- 
duje. Na, ir kas, kad kiemas gražus, apželdintas medžiais 
ir apsodintas gėlynais, bet juk nestatysime iš ten katinams 
liepto į trečią aukštą, kur gyvenome. Be to, kieme buvo dar 
ir kitų katinų, ir gana nemenkų. Vienas jų ypač krito į akis. 
Baltas, su nuplėšta dešine ausimi. Praminėme jį „Kileriu“. 
Tikras jūrų plėšikas, gebantis pakelti net šiukšlių dėžės 
dangtį. Kas gi galėtų palikti du mažus pūkuotukus gresiant 
tokiam pavojui, nebent tai būtų neišvengiama. Pirmą kartą 
gyvenime tapau atsakingas už kitą gyvybę, o ne tik už savo, 
todėl ketinau elgtis labai atsargiai. Koks Kjelio Bjarnės po- 
žiūris į atsakomybę, nežinojau. Apie savo praeitį jis daug 
nepasakojo, tik tai, kad nekentė tėvo ir motinos. 

Peršokdami pakopą, užbėgome į viršų. Iš narvo nesigir- 
dėjo jokio kniaukimo, ir aš, žinoma, baiminausi, kad jiedu 
bus nugaišę po tokios neramios kelionės. Vienoje bibliote- 
kos knygoje skaičiau, jog gabenami kai kurie katinai patiria 
traumą. Drebančia ranka atrakinau duris, ir mes įpuolėme 
į prieškambarį. 

Kur tau. Jie laikėsi kuo puikiausiai. Pipiras, kaip dabar 
supratau, toks ir bus jo vardas, išžygiavo iš narvo ir tuoj pat 
paleido čiurkšlę ant kilimėlio. Kjelis Bjarnė atsargiai pakėlė 
jį už pakarpos ir patupdė ant balto tualetinio smėliuko, kur 
katinas nustebęs pastovėjo valandėlę, o tada ėmė kapstyti 
užpakalinėmis kojytėmis. 

Mano kačiukas buvo visiškai ramus. Nerodė jokios ini- 


ciatyvos, apie kurią dar visai neseniai kalbėjo ponia Rims- 

tad. Nepatikliai į mane žiūrėdamas, tupėjo narvo gale. Čia ir 
dabar supratau, kad mes būsime geri draugai. Mat didžiąją 
gyvenimo dalį toks buvau ir aš pats. Skeptiškai žvelgiantis 
į viską, kas nauja. Bet dabar pasaulis atsivėrė man arba aš 
atsivėriau jam. Niekur neskubėjau, nelėkiau išskėtęs rankų 
sutikti tikrovės, veikiau tursenau, slinkau tykiai, kaip kas 
nors tikriausiai sakytų. Tačiau judėjau. Išties judėjau. 

Kiek galiu prisiminti, tai buvo vienas pačių maloniausių 
vakarų mano gyvenime. Po valandos iš narvo išlindo pū- 
kuotukas ir pasileido vaikytis brolį po butą. Oho, tai bent 
sportinė forma! Lyg beždžionės jie karstėsi užuolaidomis, 
balansavo kėdžių atkaltėmis, kaišiojo galvas į visas įma- 
nomas kiaurymes. Kjelis Bjarnė buvo pripirkęs krūvą gar- 
džiausio hermetiško kačių maisto, jie rijo ir kakojo, o mes 
krykštėme iš džiaugsmo. Mums su Kjeliu Bjarne neberei- 
kėjo televizoriaus, spoksojome į juos, linksmai komentuo- 
dami įvairias jų išdaigas. Po keleto valandų abudu be dva- 
sios krito virtuvėje į kepimo formą. Susiviję į kamuoliuką, 
apsikabinę letenėlėmis užmigo. 

— Taip, — tarė Kjelis Bjarnė, — atrodo, kad jie tikrai apsi- 
prato. Bet turi sugalvoti vardą savo padaužai. 

— Man nedega, - atsakiau. - Verčiau gerai pagalvoti, 
nei leptelėti kokią kvailystę. 

Kjelis Bjarnė trūktelėjo pečiais: 

— O man tai kas. 

Ir nuėjo į vonią, tikriausiai pasiruošti nakčiai. Ar vei- 
kiau apsimesti, kad ruošiasi nakčiai. Kaip tik dėl to jį smar- 
kiai įtariau. Planavome turėti atskirus miegamuosius, bet 
greitai supratome, kad pasidarytų nyku po tokio glaudaus 

bendravimo Brioineso pensione. Išmokome vertinti nakti- 
nius pokalbius. Supratome, kad užgesinus šviesą ir jaukiai 
įsitaisius po antklode išsikalbėti būdavo daug lengviau. Iš- 
ties keista. Juk žmonės moka prisitaikyti prie aplinkybių. 
Kai mums buvo liepta gyventi drauge viename kambaryje, 
nekentėme ir nutarimo, ir vienas kito. Vėliau, kaip žmonės 
sako, viskas nusistovėjo. Susidraugavome. Iki tol šitokia 
patirtis man buvo nežinoma. 

Vis dėlto negaliu paneigti, jog kai kada nuo jo gana 
bjauriai smirdėjo. Broinese jį prižiūrėjo Guna, tačiau da- 
bar Kjelis Bjarnė asmenine higiena visai nesirūpino. Ko- 
jinės dvokė, savaitėmis nekeisdavo apatinių. Tiesą pasa- 
kius, man šiuo klausimu reikėtų pakalbėti su Franku, bet 
lyg ir per intymu pasakoti trečiam asmeniui apie tokius 
dalykus. 

Nuėjęs į virtuvę, pasilenkiau prie kepimo formos pasi- 
žiūrėti į du saldžiai miegančius pūkuotukus. Girdėjau, kaip 
vonioje iš visų Kjelio Bjarnės atsuktų čiaupų bėgo vanduo. 
Ir man staiga pasirodė, tarsi matyčiau kiaurai pro sieną. 
Tiesiog atspėjau jo Žaidimą. Ryžtingai išėjau į koridorių 
ir atplėšiau vonios duris. Taip ir buvo: nenusirėngęs Kje- 
lis Bjarnė sėdėjo ant unitazo dangčio ir skaitė „Donaldą“. 
Iš čiaupo į praustuvą sruvo karštas vanduo. Kjelis Bjarnė 
susigūžė ir išraudo kaip vėžys. Nepratariau nė žodžio. Tik 
pervėriau jį lediniu žvilgsniu ir griežtai krestelėjau galvą. 

Po pusvalandžio, pirma patikrinęs, kas dedasi kepimo 
formoje, panarinęs galvą jis nuėjo miegoti. Apatinės kelnės 
buvo pakeistos ir galva išplauta. Jeigu jis neprašneks, nuta- 


riau neminėti incidento. 

Kai aš buvau nusimaudęs ir namuose nebedegė šviesa, 
jis ištarė: 

— Elingai, juk mums visai neblogai? Nuosavas virėjas, o 
ir šiaip. Abu turime net po kačiuką. Dabar tik porą panų 
ir tada... 

— Ir toliau taip daryk kaip šįvakar, - atsiliepiau. - Nuo- 
lat plaukis nuo savęs purvą ir pamatysi, kaip viskas susi- 
tvarkys. O jei ne, tai nieko ir nebus. 

— O kaip? 

Neturėjau noro aiškinti. Jau nebežinau, kiek naktų esu 
jam aiškinęs, kas patinka moterims, o kas ne. Apie higie- 
ną esu kartojęs iki koktumo. Be abejo, kai kurioms pa- 
tinka tvarto kvapas, bet juk žmonės ir gyvuliai skirtingai 
dvokia. 

Jis atsiduso. 

— Įdomu, kada iš ryto atsibus Pipiras. 

— Tikriausiai anksti, - atsiliepiau. - Iš katinų galima 
laukti visko. 

— Kai pamačiau tą juokingą snukutį, - vebleno jis tam- 
soje. — Tuos kvailus ūsus... Jis galėjo būti tik Pipiras. 

— Savajam vardo vis dar nerandu, - pasakiau. 

Tai tiesa. Vis sukau galvą, bet taip nieko ir nesugalvojau. 
Juokinga, bet padėtis be išeities. 

— Gal būtų gerai praminti jį Monsu? 

— Ne. Šioje šalyje taip pavadinti du šimtai tūkstančių 
katinų. 

— Apsiramink. Ką nors sugalvosi. Juk svarbiausia, kad 
gyvūnėliai pas mus namie. Velniai griebtų, Elingai, man 


atrodo, kad su šitais dviem tipais mums bus labai linksma. 


35 


Ir aš taip maniau. Gulėjome ir žvengėme, pasakodami 
vienas kitam šio vakaro įvykius. Ar jis pastebėjęs nuosta- 
bą Pipiro snukutyje, kai nuo kėdės ant jo užgriuvo mano 
kačiukas? O ar aš matęs, kaip negrabiai jie galynėjosi ant 
palangės? Pagaliau buvome viską išsipasakoję, ir tada kiek 
palaukęs Kjelis Bjarnė tarė: 

— Mąsčiau apie šį bei tą... 

— Klok, - kilniaširdiškai tariau. 

— Gal pamėginkime dažniau išeiti į miestą. Kaip pata- 
ria Frankas. Noriu pasakyti, negalime tikėtis, kad panos 
pačios ateitų pas mus, nes juk jos negali žinoti, kad mes 
apskritai esame. 

Tas Kjelis Bjarnė su savo „panomis“! Vis dėlto turiu pri- 
pažinti, kad jo pasakyme buvo dalis tiesos. Kadangi pats 
metų metais gyvenau kone visiškai atsiskyręs, nėra lengva 
atsisakyti senų įpročių. Vien tik eilinį priešpietį pražings- 
niuoti Hegdehaugo gatve buvo nemenkas išbandymas. Jau- 
čiau, kaip žmonės perverdavo mane kritiškais žvilgsniais. 
Tarytum vertindami. Atrodė, jog jie mano, kad žingsniuo- 
ja daugiabutyje užaugęs mamos lepūnėlis. Kad lepūnėlis, 
nėra ko neigti. Kitokio pasirinkimo, kaip suprantu, tada 
neturėjau. 

— Ir man kai kada būna baisu, - lyg atspėdamas mano 
mintis, tarė Kjelis Bjarnė. - O jei eitume drauge? 

— Į barą? 

— Pavyzdžiui, į barą. Arba į kavinę. Štai tokiose vietose 
ir lankosi panos. Mūsų pensijos gana geros, o juk gyvena- 
me tik vieną kartą. 

Tikėkimės, pagalvojau. Mane dažnai kamavo mintys 
apie reinkarnaciją. Gyvenimas, mirtis, gyvenimas, mirtis 

ir taip be galo. Šiaip ar taip, negalėjau įsivaizduoti, kad 
tokiam vyrukui kaip aš jau labai arti iki nirvanos. Kai gy- 
venimas imdavo mane smarkiai talžyti, išties norėdavau 
mirti. Užmigti amžinu miegu. Būtų didelė nesėkmė, jei 
aname pasaulyje sutikčiau manęs laukiantį kokį nors ar- 
kangelą. Nelyginant liūdnai besišypsantį dvasinį rektorių, 
pranešantį, kad aš ir vėl neišlaikiau egzamino. Gal esą kitą 
kartą bandykime pasibastyti po kokią Ruandą? O gal po 
Kalkutą? Puikios vietos augti tiems, kurie stengiasi atsikra- 
tyti materialinės priklausomybės, skiriančios jų dvasią nuo 
Absoliučios harmonijos. 

— Tai ką darysim? — paklausė Kjelis Bjarnė. 

— Taigi. Pajutęs šaltą reinkarnacijos teorijos dvelksmą, 
supranti, kaip svarbu aktyviai imtis saviauklos. 

— Gal pradedam nuo pietų pas Larseną, - toliau kalbėjo 
Kjelis Bjarnė. - Prieš keletą dienų, mačiau, turėjo spirgin- 
tos šoninės. Ir žuvų pudingo su baltu padažu. Vieta kaip 
reikiant, jokių kvailysčių. 

Pajutau, kad viduje kažkas sukrutėjo. Pabudo senasis 
mano „aš“ ir panoro išdėstyti Kjeliui Bjarnei nuomonę apie 
besaikį išlaidavimą ir puikavimąsi restoranuose. Tačiau 
gyvenimas Brioineso pensione, o ypač kasdienis bendra- 
vimas su Guna buvo išmokęs mane truputį kitaip žvelgti 
į daiktus. Be to, mano kampai kiek nusigludino. Ir galiu 
be išlygų prisipažinti —- ėmiau domėtis aplinkiniu pasauliu. 
Tik štai... Mane gąsdino nieko nesivaržantys žmonės. Ilgų 
devynerių metų mokyklinė patirtis paliko gilius pėdsakus. 
Ir nors gyvendamas kartu su motina išeidavau ir į preky- 
bos centrą apsipirkti, ir į biblioteką pasiimti knygų, jau- 

čiausi gana saugiai. Tai buvo tikslingos, skubios ekspedici- 
jos, kaip ir skubūs ir tikslingi sugrįžimai į jaukią kėdę prie 
imtuvo, transliuojančio Norvegijos radijo laidas. Betiksliai 
klaidžiojimai po svetimas teritorijas man atrodė visiškai 
beprasmiai. Tai ėmė pamažu keistis Brioinese. Bepras- 
mybė neįgijo daugiau prasmės. Tikrai ne. Bet aš išmokau 
vertinti betikslius pasivaikščiojimus. Įpratau slampinėti po 
gražias aplinkines vietoves. Ir tarsi to nebūtų pakakę: kiek- 
vieną ketvirtadienį važiuodavome su Kjeliu Bjarne į apy- 
linkės centrą. Prekybos centro kavinėje gerdavome karš- 
tą arbatą su obuolių pyragu. Vyriškai pasišnekėdavome ir 
negailestingai išsišaipydavome iš lankytojų, sėdinčių prie 
gretimų staliukų. Papokštaudavome, pašmaikštaudavome. 
Bet paskui buvome išskirti: aš įsikūriau Majorstuene kaip 
naujo gyvenimo pradininkas, vienų vienas, jei neminėsime 
Franko trikdymų. Vėl ėmiausi senojo vaidmens. Tiesiog 
nusprendžiau, kad tai protingiausia. Vėl tapau namisėda, o 
gatvėse plaukiančios žmonių minios mane gąsdino. Spir- 
ginta šoninė? Žuvų pudingas su baltu padažu? Atrodo, kad 
vieta paprastiems Žmonėms. Nutariau pabandyti. Jei kas 


ištiktų, juk galima pareiti namo. Parbėgti. Ne baisiau. 


Šimtas metų prieš mano gimimą Edvardas Munkas nutapė 
paveikslą „Popietė Karolio Jono gatvėje“. Atsimenu iš kaž- 
kurio pagrindinės mokyklos vadovėlio. Ir kad jau tada jis 
padarė man neišdildomą įspūdį. Paveiksle — Karolio Jono 
gatve rūmų link plūsta žmonės. Veidai išbalę, beveik pa- 
žaliavę, išplėstų akių žvilgsniai tušti. Tarsi jie būtų ką tik 
pakilę iš kapo duobės. O kiek atokiau, judantis priešinga 
kryptimi nei visi kiti, vaizduojamas tamsiai apsirengusio 
žmogaus siluetas. Žiūrint į šį paveikslą, kaip ir į daugelį 
kitų Munko darbų, mane apimdavo toks vienišumo jaus- 
mas, kad net nudiegdavo paširdžius. Kaip tik tada susipa- 
Žinau su Munko pasauliu pirmą kartą ir galbūt todėl tas 
vaizdas mane ypač sukrėtė. Iki tol maniau, kad paveikslai 
kabinami ant sienų butui papuošti. O kad jie veikia žmo- 
gų, nežinojau. Nors ir keista, bet šiame paveiksle atpažinau 
save. Buvau įsitikinęs, kad tai aš Čia ėjau gatve priešinga 
kryptimi nei visi kiti, atokiau nuo pagrindinio srauto. Tik- 
riau pasakius, paveikslo nuotaika palietė mano širdį. Aišku, 
klasėje jis kėlė juoką. Rodydami pirštu į Munko spalvas, 
šaipūnai tvirtino, kad tikrovėje žmonės taip neatrodo. Po 
daugelio metų perskaitęs straipsnį apie Munką „Arbeider- 
bladet“ laikraščio kultūros puslapyje sužinojau, kad tą patį 


sakė ir jo amžininkai. Tada vos neapsiverkiau, nes iškart 

supratau, koks jis buvo vienišas. Be to, tame pačiame laik- 
raštyje buvo išspausdintos kelios citatos iš menininko die- 
noraščio. Vienoje jų kaip tik ir minimas paveikslas „Popietė 
Karolio Jono gatvėje“. Munkas rašė neseniai patyręs nelai- 
mingą meilę. Vienišas ir paliktas jis ėjo tolyn nuo žmonių 
minios. Staiga aplinkui viskas nuščiuvo. Pasaulis kažkaip 
išnyko, liko tik į jį įsistebeiliję blyškūs veidai. 

Ir šiais žodžiais, ir pačiu paveikslu Munkas perteikė tai, 
ką aš dažnai jaučiau, bet ko nemokėjau išreikšti. Taip jau 
atsitiko, kad mano aplinka buvo kitokia. Bet išgyvenau ją 
neįtikimai panašiai, kaip ir šis didis menininkas. Taip pa- 
sijusdavau eidamas į parduotuvę, viena ranka traukdamas 
paskui save pirkinių vežimėlį, o kita laikydamas pirkinių są- 
rašą. Apimdavo toks jausmas, jog viskas aplinkui nuščiūva, 
o praeivių, einančių šaligatviais tarp daugiaaukščių namų, 
veidai išsikreipia. Prasimanydavau, kad jie nori padaryti 
man kažką negera ar kažkodėl mane persekioja. Nors ne- 
galėčiau paneigti, kad dažnai to nepasitaikydavo — mat ap- 
link prekybos centrą nuolat trindavosi įžūlių vaikėzų gauja, 
kuriai būdavo smagu įkišti mano galvą į vežimėlį. Mane 
galėdavo sukaustyti baimė ne tik tada, bet ir kai negrėsė 
joks pavojus, ir aš prarasdavau sąsajas su savimi. Kartais 
paprasčiausiai suabejodavau savo buvimu. Kitaip tariant, 
pajusdavau, kad bematant galiu išnykti. Išgaruoti. Tokiais 
atvejais bandydavau susižaloti. Tikriau pasakius, šitaip ma- 
nydavo aplinkiniai. Net mano motina negalėjo suprasti, 
kad, čaižydamas save rykštėmis ar talžydamas veidą ranka, 
stengiausi atgauti ryšį su pačiu savimi. O paaiškinti ką nors 
suprantamai nemokėjau. Tik verkdavau ir kažką nerišliai 


mekendavau. 

Kai kitą dieną drauge su Kjeliu Bjarne ėjome į Larseno 
restoraną, mane vėl apėmė tas pats jausmas, jausmas, kad 
ir vėl galiu prarasti sąsajas su savimi. Man pakirto kojas ir, 
žiūrėdamas į jas iš viršaus, stebėjausi, kaip jos ištikimai, 
jau be valios pastangų ir nevaldomos, nešė mane į tikslą. 
Užkrito ausys, ir Kjelio Bjarnės monotoniškas plepėjimas 
sklido tarsi iš tolo. Kaip įprasta, plepalai apie panas ir mais- 
tą; girdėti girdėjau, bet atrodė, kad jis šaukia iš kitos plane- 
tos. Tačiau būdamas greta jo jaučiausi saugus ir nepuoliau 
į paniką, kaip ne kartą anksčiau. Galvojau: štai aš einu. Juk 
matau, kaip juda kojos. Krūtinėje plaka širdis, kvėpuoju 
šaltu vasario oru. Čia savotiškas tikrovės variantas, bet tai 
iš tikrųjų yra tikrovė. Vienišas žmogus gatvėje, žmogus, 
kuris šalinasi grėsmingos minios, lydimas gyvenimo paly- 
dovo, paprasto ir naivaus apaštalo. Ir taip begalvojant man 
ūmai toptelėjo mintis, kad aš jau niekur nebesišalinu. Įbe- 
džiau akis į priešais einančių žmonių pakaušius ir nugaras, 
ir mane užliejo begalinė ramybė. Tolumoje prie Larseno 
restorano šmėstelėjo užrašas „Ringnes“ ir sumirgėjo ryš- 
kus skydas, ant kurio, kaip spėju, buvo surašytas dienos 
valgiaraštis. Ten mes ir ėjome, o aš nustebęs pajutau, kad 
tikiuosi to paties, kaip ir mano draugas Kjelis Bjarnė. Einu 
spirgintos šoninės padažo, nusivilsiu taip pat, kaip ir jis, 
jeigu to patiekalo valgiaraštyje nerasiu. Pilvo tarsi nebuvo 
ir apskritai beveik nejaučiau turįs kūną. O vis dėlto buvau 
alkanas. Keista. Šoninė. Tirštas padažas. Nutariau jame 
susmulkinti bulves, kaip vaikystėje. Pasūdyti jas, nepaisy- 
damas nei inkstų, nei kitų vidaus organų. Nekantriai lau- 


kiau spirgintos šoninės. 

— Velniai griebtų, - atkurtusiomis ausimis išgirdau sa- 
kant Kjelį Bjarnę. - Jie neturi spirgintos šoninės padažo. 

„Mėsos ir daržovių troškinys raudonajame padaže“, pa- 
rašyta skyde. „55,-“. 

Skaudžiai nusivyliau. Net ir retai lankydamasis resto- 
ranuose, supratau, kad tokioje vietoje kaip ši troškinys 
raudonajame padaže gali pasirodyti nežinia koks. Var- 
gu ar virėjui buvo liepta nepagailėti jautienos. O ir man 
niekas kitas nerūpėjo, kaip tik spirginta šoninė. Norėjau 
apsisukti ir grįžti, bet pasirodė, lyg išgirdau iš tolo sklin- 
dantį Gunos balsą. Prisiminiau, kaip Brioinese pasislėpę 
nuo kitų ilgai kalbėdavomės. „Tu per greit nuleidi rankas, 
Elingai!“ —- sakydavo ji. Ir: „Kai susiduri su sunkumais, ne- 
nukrypk į kraštutinumus“. Iš pradžių tas jos tonas mane 
siutindavo. Maniau, kad daugeliu atžvilgiu man buvo pa- 
vykę išvengti spąstų, į kuriuos paprastai įkliūna suaugu- 
sieji. Kad aš sugebėjau išsaugoti vaikams įgimtą teisingu- 
mo jausmą ir todėl negailestingai grumdavausi su reiški- 
niais, kuriuos kiti vadino mažmožiais. Man visa tai buvo 
principo klausimas. Jei aplaidžiai žiūrėsime į kasdienius 
konfliktus, užsitikrinsime sekmadienio rietenas. Primi- 
niau jai, kad socialinė visuomenės gerovė rėmėsi tuo, kad 
senieji Darbo partijos kovotojai mokėjo savo didingas vi- 
zijas derinti su kasdieniu paprastų Žmonių gyvenimu ir 
nė per pėdą nesitraukti nuo konflikto, nors ir banalaus. 
Ne, tai esą klaidinga, manė ji. Politika - kompromisų me- 
nas. Norvegijos darbo partija niekada nebūtų užėmusi 
tokių pozicijų, jeigu nebūtų įžvelgusi, kas svarbu, o kas 
ne. Paaukojęs ką nors šiandien, rytoj gali pasiekti reikš- 
mingą pergalę. O kaiji dar pridūrė esanti Brioineso Darbo 

partijos narė ir municipaliteto tarybos nario pavaduotoja, 
nereikia nė sakyti, kad man tai suteikė peno mintims. Juk 
niekada nebuvau buvęs koks nors narys, todėl neabejo- 
tinai turėjau gerbti jos patirtį. Be to, ji buvo pirma mano 
sutikta Darbo partijos atstovė. Tokie dalykai daro įspūdį. 
„Parodyk daugiau geranoriškumo ir pamatysi, kaip viskas 
ima geriau sektis!“ — paprastai baigdavo ji. 

Štai dabar taip ir darau. Rodau geranoriškumą. Žvaliu 
tonu, nors gal kiek pritemptu, sakau Kjeliui Bjarnei, jog 
svarbiausia mums „išeiti ir pabūti tarp žmonių“, o ne gal- 
voti apie tai, kas parašyta valgiaraštyje. Kaip tik tokias min- 
tis, tūnant Kirchės gatvės bute, visą laiką mums ir kaldavo 
į galvą Frankas. „Nesėdėkit čia bambėdami, - sakydavo 
jis. - Nesvarbu, kur velnias jus nuneš, bet imkitės ko nors 
ir išeikit iš namų. Dėl manęs, kad ir į sekmininkų sueigas“ 
Na jau ne, ačiū! Man pasirodė, kad regiu apimtą ekstazės 
ant grindų besivoliojantį Kjelį Bjarnę, taip išsigydžiusį ėd- 
rumą. Nuoširdžiai prisikvatodavome, kai pasidalydavau su 
juo tokiomis mintimis. Ir dažniausiai likdavome namie. 

Įėjome. Tiesiu taikymu. Pirma - Kjelis Bjarnė, aš - įkan- 
din. Vieta paprasta. Jokių įmantrybių, kaip Kjelis Bjarnė ir 
buvo sakęs. Interjeras apšiuręs, ant stalų — staltiesės rau- 
donais langučiais. Į tvyrantį cigarečių dūmų tvaiką nuta- 
riau neatkreipti dėmesio. Čia dar skaniai kvepėjo iš virtu- 
vės! Geriausia, jog mano gėdingi būgštavimai, kad patalpa 
bus sausakimša apgirtusių įkyruolių, paženklintų vaikys- 
tėje sužalota pasąmone, visiškai nepasiteisino. Toliausia- 
me kampe prie atskirų staliukų du pagyvenę vyrai sklaidė 
katras savo laikraštį. Šiaip buvome vieni. Pasijutau tiesiog 


pakiliai! Nutaisęs šaltą miną, nusimečiau striukę. Užėmiau 

staliuką prie lango. Perbraukiau ranka per plaukus ir nu- 
siŽiovavau. 

Kjelis Bjarnė atsisėdo priešais mane. 

— Ar tu pavargęs? 

— Pavargęs? Ne. 

— Sėdi ir žiopčioji kaip koks strazdžiukas. 

Paaiškinau, kad tik truputį nuobodžiauju. Vangiai apsi- 
dairiau padavėjo. Tai pasirodė esanti sveikatinga moteris 
patrauklia šypsena. 

— Ar norėtumėte ko nors išgerti? 

Taip, aišku. Dvi kolas. 

— Ar turi spirgintos šoninės padažo? - paklausė Kjelis 
Bjarnė. 

Jai atrodė, kad ne. Mums atidžiai klausant, ji paaiškino 
valgiaraščio sudarymo tvarką. Šiame restorane praktikuo- 
jamas nuolatinių patiekalų valgiaraštis. Mums į rankas pa- 
davė po egzempliorių. Dar pridūrė, kad papildomai prie 
pastovaus valgiaraščio siūlomas dienos patiekalas. Su- 
prantama, aš linktelėjau galvą prie įėjimo stovinčio plakato 
link. Taip, būtent! Šiandien — mėsos ir daržovių troškinys 
raudonajame padaže. 

— O kada ir vėl bus šoninės padažas? — pasiteiravo Kje- 
lis Bjarnė. 

Ji to nežinojo. Į klausimą atsakyti negalėjo. Supratome, 
„kad tokius reikalus sprendė ne ji. Kad paprasčiausiai nega- 
lėjo daryti įtakos tam, kas vyksta virtuvėje. 

— Luktelėkit, — tarė. - Juk galiu paklausti. 

Jai nuėjus, mudu su Kjeliu Bjarne sklaidėme katras savo 
valgiaraštį. Ir staiga pajutau gumulą gerklėje, nes pasirodė, 
lyg vėl būčiau grįžęs į motinos virtuvę! Kotletai su žirnių 


44 


koše. Kiaulienos dešros su raugintais kopūstais. Ir truputį 
parūkyta menkė su virtomis morkomis! Pasakiau tai Kje- 
liui Bjarnei. Kad visi šie solidūs norvegiški patiekalai man 
priminė vaikystę, na ir brendimo metus. Kad tokį valgia- 
raštį būtų galėjusi sukomponuoti mano motina. 

Jis tik suniurzgė, ir aš puoliau švelninti sakydamas, kad 
jis išties turįs puikią uoslę kavinėms ir restoranams. Supra- 
tau apsikvailinęs, nes pavartojau draudžiamą žodį „moti- 
na“. Reikėjo būti nuovokesniam. 

— Tai tada imsiu dešrą, — tarėjis, padėdamas valgiaraš- 
tį. - Su kalnu raugintų kopūstų. 

Patenkintas atsiduso ir ėmė žiūrėti į gatve einančius 
žmones. Prasidėjo šlapdriba, ir daugelis ėjo įbedę akis į 
šlapią asfaltą. 

— Įdomu, kur visa ši minia eina? Ar tu apie tai pagalvoji, 
Elingai? 

Kaipgi ne! Visą gyvenimą stebėjausi, kur eina visi kiti. 
Kokios jų svajonės ir kokie tikslai? Ką iš tikrųjų slepia už 
savo kaukių? Retsykiais man tai pasidarydavo vos ne ma- 
nija. Davęs valią fantazijai, galėdavau valandų valandas iš- 
stovėti svetainėje prie lango senajame mudviejų su motina 
bute. O ji, tarkim, virtuvėje ruošdama vakarienę, pasijuok- 
davo iš manęs. Psichologas Brioinese patarė truputį apsi- 
raminti. Jo nuomone, gerai turėti lakią vaizduotę. Tačiau 
kai kada prasimanymai gali daug ką ir sujaukti. Kai, pavyz- 
džiui, fantazijos palaikomos tikrove. Ir atvirkščiai. 

— Štai ateina mielas senasis Jesperis Pedersenas, - pa- 
sakiau. 

Ašlinktelėjau galva į stambų vyrą, kuris stengėsi įbrukti 
kartoninę dėžę į bagažinę. 


45 


— Tikriausiai vėl nusipirko naują krokodiliuką. 

— Krokodiliuką? — sprogindamas į dėžę akis, pakartojo 
Kjelis Bjarnė. 

— Nusiperka mažus ir šeria, - paaiškinau. - Kai užau- 
ga, papjauna. Iš to išeina nemaža rankinių bei piniginių. Ir, 
aišku, daugybė pinigų. 

— Kvailys! — ištarė Kjelis Bjarnė. 

— Nesu tikras, - atsakiau. - Yra kur kas nešvaresnių 
verslų. 

— Pasakiau, kad tu kvailys. - patikslino jis. - Guna yra 
sakiusi, kad liautumeis kvailiojęs. Tas ne į gera tavo galvai! 

— Pasirūpink savo paties galva, - atkirtau. - Ojau aš sa- 
vąją mMokėsiu prižiūrėti. 

— Po velnių, tikrai nesuprantu, kaip tu prisigalvoji tokių 
dalykų. Tik pamanyk, krokodilas. Kiek tave pažįstu, tu nie- 
kada akyse nesi matęs to žmogaus. 

Grįžo mūsų sveikata trykštanti draugė. Po megztuku 
ritmingai kilojosi krūtinė, o ji pati visa švytėjo. 

— Jums pasisekė, berniukai! Virėja turi šoninės likutį iš 
ketvirtadienio. 

Ji padėjo stiklines su kokakola ant stalo. 

— Tai ką, galėsime gauti spirgintos šoninės? — perklausė 
Kjelis Bjarnė. 

— Jei norite, taip. 

— O kuo tu vardu? 

Spyriau jam po stalu, bet pataikiau į kėdės koją. 

— Juhanė, - atsakė nė kiek nesutrikusi. 

— Labai ačiū, Juhane, - tiesdamas jai ranką, tarė Kjelis 


Bjarnė. Bet viskam yra ribos, nes savosios ji nepadavė. - Ar 

tu Žinai, kada aš paskutinį kartą valgiau spirgintos šoninės 
padažo? 

— Net nedrįstu spėlioti. 

— Aš irgi ne. Bet ne užvakar. Gali manim patikėti. 

Ji mirktelėjo jam, o gal ir mums abiem. Ir nuėjo dar vie- 
no bokalo alaus vienam iš kampe sėdinčių senių. Jis buvo 
užsisakęs negarsiai spragtelėdamas pirštais. 

— Nepaprasta dama! - šūktelėjo Kjelis Bjarnė. - Aš ir 
rytoj noriu čia ateiti. 

— Aišku, nori, - atsakiau. - Tik nieko iš to neišeis. Kol 
aš finansų ministras. Šiaip, žinoma, sutinku su tavim, kad 
Juhanė —- aukščiausios rūšies. 

— Tai nors kartą per savaitę? 

Pagalvojau. Taip, iš tiesų, tai galėtume sau leisti. Be to, 
tikrai gerai nusisekęs pastarasis pusvalandis įkaitino mane. 
Vieta patiko, patiko, žinoma, Juhanė, patiko taip pat ir val- 
giaraštis. Man ir į galvą nebūtų atėjusi mintis nuolat lanky- 
tis kokioje nors vienoje vietoje. Kad nuolat einama į tą patį 
vietinį „pabą“ ar restoraną, žinojau iš knygų ir iš angliškų 
televizijos serialų. Dabar supratau, kad būtent toks kam- 
pelis tarp įvairių pramogas siūlančių įstaigų ir galėtų tapti 
atsparos tašku dviem vyrams, nutarusiems pradėti socia- 
liai aktyvesnį bendravimą su kitais žmonėmis. Šioje vietoje 
kažkaip jauteisi saugus. Mes jau buvome radę bendrą kalbą 
su neginčijama vietos valdove ir, ištikus kokiai nors bėdai, 
galėtume ja pasikliauti. Tas smagus mirktelėjimas gal vė- 
liau pasirodys esąs ženklas, kad ji žiūri į mus kaip į galimus 
sekso objektus. Pasimokęs iš klaidų ir nuolat ausyse gir- 
dėdamas Gunos priesakus, susilaikiau fantazavęs šia tema. 

Pasitenkinau tuo, kad žaibiškai nuplėšiau nuo mudviejų su 
ja drabužius ir pamačiau, kaip subolavo virstančios į mane 
didelės krūtys, ir štai čia tučtuojau viską nutraukiau. Reikia 
baigti tas nesąmones. Buvau pasižadėjęs Gunai ir kitiems. 
Nuo šiol nebenuklysiu nuo tikrovės, ir basta. O kad Kjelis 
Bjarnė sėdi svajodamas apie tai, kaip Juhanė išsiskėtusi ap- 
žergia jam veidą, tebūnie jo paties problema. 

— Įdomu, kaip sekasi Pipirui ir jo draugeliui, - lyg skai- 
tydamas mano mintis, prašneko Kjelis Bjarnė, taip mėgin- 
damas pabėgti nuo gašlių fantazijų. 

Umai ir aš susimąsčiau apie tai. Ar apskritai pasielgėme 
teisingai, palikdami juos vienus? Juk senajame būste jiedu 
buvo įpratę būti draugėje su kitais. Su ponia Rimstad ir visa 
kačių gvardija. Mums išeinant jie miegojo kepimo formo- 
je, pirma pridergę tiesiai ant virtuvės grindų. Bet ką daro 
dabar? Miaukdami prieškambaryje, šaukia Kjelį Bjarnę ir 
mane? Ėmiau vaizduotis. Laiptinėje susirinkusius įniršu- 
sius kaimynus. Bendrijos pirmininką, lekiantį skambinti į 
Beglobių gyvūnų draugiją. 

Sugriežtėjau. 

— Jiems reikės įprasti prie mūsų išėjimų. 

— Taip, — pritarė Kjelis Bjarnė. — Juk jie turi vienas kitą, 
kaip sakė toji Rimstad. 

— Nunešim jiems šoninės odeles, - sušnabždėjau paty- 
lomis. - Turės ką vakare taršyti. 

— Tik jei nebus suskrudusios, - tarė Kjelis Bjarnė. - O 
jei bus suskrudusios, aš pats suvalgysiu. 

— Ok, - atsakiau. - Jei nebus suskrudusios. 

Mūsų gražiakrūtė deivė padėjo ant stalo maistą. Lėkš- 
tės priminė svarstykles, ir aš pagalvojau apie Justiciją. Kas 

per vaizdas! Vos nenualpome. Vienas per kitą puolėme 
girti maistą, o įsiaudrinęs Kjelis Bjarnė net išvertė stikli- 
nę. Tirštame padaže — rusvi, paskrudę, apetitą žadinantys 
stambūs šoninės gabalai. Sukritusios bulvės. Užsisakę van- 
dens su ledu, puolėme valgyti. Juhanė juokėsi, atrodė, kad 
jai malonu mūsų kompanijoje. 

— Geriausia, ką man kada nors yra tekę valgyti, - Žžiau- 
modamas pareiškė Kjelis Bjarnė. 

Gal ir taip. Nors man labiausiai patiko motinos kep- 
ti kalėdiniai šonkauliukai, bet nutylėjau. Tikra tiesa, kad 
dabar mums atnešė karališką paprastų žmonių patiekalą. 
Kaip ir ketinau, padaže susmulkinau bulves, paskui jas ge- 
rokai apibėriau druska. Šoninė buvo sultinga ir skani. Tru- 
putį susierzinau, kad Kjelis Bjarnė nesutrynė bulvių kaip 
aš, bet tiek to. Kaip įpratęs, jis skubiai dorojo valgį. Peiliu 
kaip visada akimoju išsėmė padažą — tai menas, kurį sie- 
jau su savo senelių karta ir kuriuo žavėjausi. O aš valgiau 
tiesiog pasimėgaudamas. Širdis tirpo iš malonumo. Atne- 
šusi vandens su ledu, Juhanė paklausė, ar skanus maistas. 
Taip, labai! Vakare pasimelsime ir už tave, ir už virėją - pa- 
šmaikštavau. Ir mes nuoširdžiai nusikvatojome su naująja 
pažįstama. Tada tas kampe sėdintis senis vėl spragtelėjo 
dviem sudžiūvusiais pirštais. Juhanė nuskubėjo prie pils- 
tomojo alaus čiaupo. Jei šiandien nuotaika būtų buvusi 
prasta, tas spragsėjimas būtų mane erzinęs. Bet nuotaika 
puiki. Labai puiki. Laukdamas manęs, namuose tupėjo šil- 
tas padarėlis, o aš čia kabliavau dieviškus pietus be jokių 
snobiškų įmantrybių. Pabandžiau įsivaizduoti save to se- 
nio vietoje. Spragsinčio pirštais nuolatinio penktadienio 


patiekalo. Vaizdinys man patiko. 


49 


— Kad dabar mus pamatytų Frankas, — vyniodamas šo- 
ninės odelę į popierinę servetėlę, pasakė Kjelis Bjarnė. Jo 
lėkštė atrodė kone ką tik naujai išplauta. - Tada gal ir būtų 
truputį patenkintas. 

Ir aš pasiėmiau odelę ir nustūmiau lėkštę. 

— Na, tik šiek tiek, - nusišypsojau. — Jis labiausiai no- 
rėtų matyti mus prie ilgo stalo su gausia įvairiataute kom- 
panija. 

— Kvailys, — tarė Kjelis Bjarnė. - O dabar turiu galvoje 
ne tave. 

Varė šlapintis. Jau seniai spaudė pūslę, tačiau dabar rei- 
kėjo kažką daryti. Tai man be galo nepatiko, nes niekada 
nieko taip nebijojau, kaip lankytis tualetuose, į kuriuos 
nekliudomai gali įžengti ir visi kiti. Prašyti Kjelio Bjarnės, 
kad palydėtų, buvo nepatogu — galiu būti ne taip supras- 
tas. Tokiais atvejais moterys elgiasi kitaip. Nors miesto 
pramogų įstaigose lankiausi gana retai, bet negalėjau ne- 
pastebėti, kad moteriškos lyties atstovės į tualetą mėgo eiti 
drauge. Ir ką gi jos darė už uždarų durų? Ar, sėdėdamos ir 
kakodamos už plonų pertvarų, aptarinėjo jas siutinančias 
vyrų ydas? Ar, pudruodamos nosį, pasitenkindavo keliais 
nešvankiais anekdotais? Nežinau. Ir niekada nesužinosiu. 
Tikrai Žinau vieną dalyką: moterims į tualetą patinka eiti 
kartu ir jos visada nešasi su savimi rankinę, nors eitų išleis- 
ti tik kelis lašelius. Nesuvokiama, tačiau taip yra. 

Pakilau ketindamas eiti į vyrų tualetą kitame salės gale. 
Apmaudu, bet mane vėl apėmė tas bauginantis susvetimė- 
jimo jausmas. Munkiška būsena. Tačiau sykiu pagalvojau, 


kad šį žygį turiu atlikti. Frankas būtent tai ir turėjo galvo- 

je, kalbėdamas apie ribų plėtimą ir netgi jų peržengimą. Jei 
paskui lieki gyvas, tave praturtina nauja patirtis, prisidėjusi 
prie ankstesnės. Mėgindamas išjudinti vėl sustingusias ko- 
jas, galvojau, kaip nuostabu, kad žmonės tokie skirtingi. Štai, 
pavyzdžiui, Erlingas Kagė vienas slidėmis pasiekė Pietų aši- 
galį. O man reikia įsidrąsinti, kad galėčiau vienas pereiti per 
restorano salę. Ir ne tik aš turiu tokių problemų. Žinau, kad 
be tabletės ar kelių gurkšnių iš užantyje laikomos gertuvės 
tūkstančiai Žmonių šiame mieste nedrįsta iš namų išeiti į 
gretimą parduotuvę. Esu skaitęs laikraštyje, kad tai - įpras- 
ta problema. Taigi buvau ne vienas. Dar pagalvojau, o kas 
gali žinoti, kada gi parodomas tikrasis didvyriškumas? Ar 
tada, kai nepaisydami baimės baugštus vyras ar moteris pa- 
prasčiausiai ima ir išeina į gatvę, tą pilną dygių žvilgsnių ne- 
gailestingą šviesą, ar kai Erlingas Kagė herojiškai nušliuožia 
į Pietų ašigalį? Ar iš tiesų jis ir yra tas didysis herojus? Mano 
nuomone, jam galima duoti ramybę. Ne, nieko nemenkinu. 
Kaip ir daugelis kitų Žmonių šioje šalyje, šalyje, užauginu- 
sioje ir Nanseną, ir Amundseną, iš visos širdies Žaviuosi 
naujaisiais keliautojais į ašigalį. Esu skaitęs senųjų žygeivių 
užrašus, taip pat ir Kagės. Mane apstulbino pastarojo atvi- 
rumas, taip pat ir laisvai, be prietarų gvildenamos temos, 
draudžiamos dabarties visuomenėje. O argi daugelis mūsų 
slapta nepagalvoja, o kaipgi jie, spaudžiant keturiasdešimt 
laipsnių šalčiui ir žvarbiam poliariniam vėjui badant pastur- 
galį milijonais ledinių adatėlių, atlieka gamtinius reikalus. 
Kagė ne tik apšvietė mus šia delikačia tema, bet ir pailiust- 
ravo, kaip tam yra ruošiamasi. Kaip kruopščiai planuojama 


ir apskaičiuojama, kiek kartų bus šluostomasi. Kaip tokį da- 

lyką apskritai galima apskaičiuoti, mums, turintiems dirglų 
pilvą, atrodo nesuprantama. Kad nereikėtų imti į kelionę 
per daug tualetinio popieriaus ir nešulys būtų lengvesnis, 
Kagė buvo priverstas nusiskusti šakumą, nes tada sumažėja 
trintis. Man galvoje iškilo toks vaizdas: už pusnyno skusda- 
masis tarpkojį tupi Erlingas Kagė, o jo kairėje rankoje tirta 
mažutis veidrodėlis! 

Gana. Mintys apie kitų žygdarbius man suteikė drąsos. 
Nutrūktgalviškai nudrožiau per salę, linksmai galvodamas, 
kiek daug išvengiau pasirinkdamas tvankų namisėdos 
būvį. Tikra tiesa, kad banko sąskaita mirga nuo susikaupu- 
sių problemų ir blokavimų, bet užtat tualetinio popieriaus 
man taupyti nereikia. Panorėjęs galiu nesiskusti. 

Tualetas buvo gana bjaurus. Dvokė senu šlapimu. Kad 
ir didelio reikalo nespaudžiamas, paprastai visada lįsdavau 
į rakinamą tupyklą. O dabar nepavyko, nes ant vienų du- 
relių kabėjo užrašas „Neveikia“, o kitas tualetas buvo be 
durų. Kažkas jas nusikabino ir nusinešė. Be to, unitazas 
buvo taip apšnerkštas, kad nuėjau prie pisuaro. Išsitrau- 
kiau savo senąjį bičiulį ir nusitaikiau į sepiolito kriauklę, tik 
štai už manęs prasivėrė durys. Kiaulystės dėsnis. Taip jau 
yra šiame pasaulyje. Jei duonos riekė nukrenta, tai būtinai 
ta puse, kur kas nors uždėta. Ilgiau nei valandą išsėdėjo- 
me restorane su tais dviem seniais, ir nė vienam iš mūsų 
„neprisireikė į tualetą. Dabar, matyt, atėjo laikas vienam iš 
tųdviejų, o tai mane išblaškė, taip, sukaustė. Mat taip bū- 
davo visada: jei kas nors pasižiūri į mane šlapinantis, man 
tučtuojau užsikemša vamzdelis. Tiesa, ne tada, kai jau esu 
įsismaginęs, o dabar dar nebuvau. Kažkas įėjo man prieš 
pat paleidžiant čiurkšlę. 

Tai buvo tas spragsintis pirštais senis. Sulinkęs, mažas 
nykštukas, pastebėjau žvilgtelėjęs skersomis; bandžiau ne- 
kreipti į jį dėmesio, kad galėčiau pradėti savo reikalą. Bet 
ne. Nė lašelio. Jis atsistojo šalia manęs, mano manymu, 
arčiau nei dera, ir susirado savo vamzdelį. O, kaip aš ne- 
kenčiau tokių situacijų! Jam taip pat neišbėgo nė lašelis, ir 
stovėjome kaip du kvailiai, kiekvienas laikydamas rankoje 
po lytinį organą. Dėjomės, tarsi nieko nepastebime, o buvo 
taip nesmagu, taip nesmagu. Ir kodėl gi jis negalėjo lukte- 
lėti kelias minutes? 

Laikas ėjo. Darėsi vis nesmagiau. O atgal savo žarnos 
įriesti nedrįsau, nes galėjo blogai baigtis, - taip spaudė 
pūslę, kad, maniau, pliš. Tiesiog nesuprantu, kokiomis 
valios pastangomis man pasisekė susilaikyti. Mat nė kiek 
neabejoju, kad tas susilaikymas turėjo psichines priežastis. 
Pamačiau, kad senis, priešingai nei aš, laikė paėmęs penį 
kaire ranka. Ir laikė iš viršaus. Esu atkreipęs dėmesį, kad 
tai patinka daugeliui vyrų. Na, ir tegul. O aš manau, jog 
daug natūraliau laikyti įrankį dešine, kaip, būdamas deši- 
niarankis, laikyčiau sodo žarną. Jų reikalas. Umai jis kilste- 
lėjo dešinę ranką ir, nekantriai krestelėdamas savo aparatą, 
spragtelėjo dviem pageltusiais nuo nikotino pirštais. Ir lyg 
koks krioklys prasiveržė čiurkšlė! Nežinau, ar dėl galingos 
srovės vaizdo, ar paprasčiausiai dėl netikėto spragtelėjimo, 
tučtuojau ir man ištryško srovė. Kas per tipas! Jis įsakinė- 
ja savo kūnui taip, kaip įsakinėja Juhanei atnešti daugiau 
alaus. Bandžiau įsivaizduoti jį parduotuvėje, banke, nes 
man rūpėjo, kaip būtų suprantamas tas jo spragsėjimas. O 


gal jis nebylys? 

— Štai taip, — nukratydamas paskutinį lašą, tarė jis. — 
Šiandienai užteks. 

Kai po kelių minučių išėjau, jo nesimatė. Juhanė buvo 
nunešusi tuščią puslitrinį bokalą, ir atrodė, tarsi jo čia nė 
nebūta. Tuo tarpu Kjelis Bjarnė buvo užsisakęs kavos ir 
dabar sėdėjo su vakarykščiu „VG“. Kažką bambėdamas po 
nosimi, paniuręs sklaidė laikraštį. Krizė psichiatrijoje. Iš- 
žaginimas tualete. Finansų ministras kryžminėje ugnyje. 
Staiga man šovė į galvą mintis, aš ryžtingai pakilau ir tvir- 
tais žingsniais nuėjau į vestibiulį, kur prie tualeto buvau 
pastebėjęs telefoną. Įnirtingai surinkau Franko numerį. Jis 
atsakė iškart po pirmo skambučio. Lyg būtų sėdėjęs darbo 
kambaryje ir laukęs. 

— Alio? 

Ar čia Frankas? 

— Sveikas, Elingai. 

Man nepatiko, kad jis atsakė taip vangiai. Tarsi jam būtų 
buvę savaime suprantama, kad skambinu aš. O juk taip ne- 
buvo. Skambindavau itin retai. Ir tik todėl, kad jis būdavo 
prašęs. Kaip senais gerais laikais, panorau mesti ragelį. Jis, 
matyt, tai suprato, nes nieko nelaukdamas ėmė kažką va- 
pėti apie mudu su Kjeliu Bjarne, apie mūsų gyvenimą. Ir ką 
gi mes po paskutinio susitikimo esame nuveikę? 

Po kokio paskutinio, turėjau paklausti. 

— Po susitikimo, kai matėmės paskutinį kartą, stuobry! 
Ar įsigijote katiną, ar tai pasirodė pernelyg sudėtinga? 

Sudėtinga? Nusikvatojau. Reikia tik pasklaidyti laikraš- 
čius. Vienur kitur paskambinti. Įšokti į metro, o paskui pa- 
spausti durų skambutį. 

— Kadangi buvome įsismaginę, tai paėmėme du, - pa- 
aiškinau. - Nutarėme su ponia Rimstad, kad taip geriau- 
sia. Beje, mes puikiai sutarėme. Ką tu, ji mus vaišino tortu 
ir kava. 

— Na, matai. Jei tik įsidrąsini, ne taip jau baisu, kaip at- 
rodo iš pradžių. Štai kaip. Du. Galiu įsivaizduoti, koks da- 
bar šėlsmas svetainėje. 

Triumfuodamas nusišypsojau. Kaip tik šito ir laukiau. 
Paaiškinau, kad net neįsivaizduoju, kas dabar iš tikrųjų da- 
rosi namuose svetainėje. Jau kelios valandos, kaip mūsų su 
Kjeliu Bjarne ten nėra. Akimirksnį kitame laido gale pasi- 
darė tylu. O tada: 

— Ir ką gi jūs prasimanėte dabar, Elingai? 

Virptelėjusiu balsu paaiškinau, kad mes su Kjeliu Barne 
sėdime savo įprastinėje vietoje. Larseno restorane. Papras- 
tai čia būname tokiu laiku. 

— Ką tik šio to užkandome, - pasakiau baigdamas ir 
prisiverčiau nusižiovauti. - Penktadieniais čia spirgintos 
šoninės padažas, ir tada, pats supranti, mudu su Kjeliu 
Bjarne džiūgaujame. Keista, bet taip jau yra. Juk Juhanei 
nusibosta aptarnauti vien seniokus. 

— Juhanei? 

— Administratorei, - pasakiau ir puoliau jos liaupsinti. 
Tuo tarpu vis dėbčiojau į barą, kur ji kaipmat galėjo išdygti. 

— Ką tu sakai! - tarė Frankas. 

— Tą ir sakau! — riktelėjau triumfuodamas. 


Ir trenkiau ragelį. Tegul žinosi. Tegul neatsistebi. - 


Kai susimokėję ir nuoširdžiai padėkoję išėjome į gatvę, 
jaučiausi toks laimingas ir saugus, kad pasiūliau Kjeliui 
Bjarnei truputėlį pasivaikščioti. Apsukti ratą, kaip žmo- 
nės sako, kad deramai pažymėtume persilaužimą, naujai 
prasidėjusį nevaržomą jaunų vyrų gyvenimą. Dabar buvo 
mūsų gražiausi metai, galėjome vaikštinėti, kur panorėję. 
Kjelis Bjarnė per didelio entuziazmo neparodė, bet, man 
pasileidus pirmyn, niurzgėdamas sekė iš paskos. Pro Koli- 
ziejų Frognerio parko link. Išgirdau save švilpaujant seną, 
jaunystės laikais pamėgtą Rodžerio Vitakerio melodiją. 
Kai kiti klasės berniokai karštai palaikė „Beatles“ ir „Rol- 
ling Stones“, aš palaikia Klifą ir Rodžerį. Klifas, kaip pats 
prisipažino pasaulio spaudai, vieną kartą pergulėjo su mo- 
terimi ir dabar gailėdamasis prašė Dievo atleidimo. Štai 
tokio dalyko, tiesą pasakius, negalėjau suprasti. Gal mane 
paprasčiausiai sužavėjo toks asketiškas susilaikymas. Tai, 
kad jis neeikvojo savęs tokiems dalykams, o atvirkščiai, 
išdrįso pasipriešinti septintajame dešimtmetyje sukurtam 
beprotiško roko balaganui. Kaip supratau, tai buvo tvir- 
to charakterio žmogus. Nerūkantis, visiškas abstinentas, 
kuris nesvyruodamas įžengia į narkotikų ir geidulingų 
moterų perpildytą maniežą. Pateikia savo prekę - balsą 


ir svinguojančias melodijas, o paskui su limonado stikline 

rankoje pasišalina į viešbučio kambarį. Tai verta pagarbos. 
Bet žvaigždė — tai Rodžeris Vitakeris! Nors „žvaigždė“... 
Gal tikriau būtų sakyti, kad jo senyvas amžius (palyginti 
su mano) teikė saugumo jausmą mano būviui. Paauglystė 
ir jaunystė — sudėtingas žmogaus gyvenimo tarpsnis, jau- 
dulio ir sumaišties metas. Tada, kaip ir dabar, greta manęs 
būdavo ištikimas palydovas Nerimas. Ir kai jis apsilankyda- 
vo, galiu tikrai sakyti, kad „Rolling Stones“ plokštelė nepa- 
dėdavo. Bet visai kas kita Rodžeris. Kai tik iš magnetofono 
imdavo sklisti saugus ir ramus Rodžerio balsas, paprastai 
bematant nusiramindavau. Jam švilpaujant, akyse susi- 
tvenkdavo ašaros, o nugara nubėgdavo šiurpuliukai. Tada, 
kai klasės draugai tik išskirtinėmis progomis pamatydavo 
savo dievaičius televizoriaus ekrane, mudu su motina, jau- 
kiai įsitaisę katras savo kamputyje ant sofos, gana dažnai 
mėgavomės numylėtuoju artistu. Mat tai buvo aštuntasis 
dešimtmetis, Rodžerio Vitakerio žvaigždžių valanda, kai 
vienas po kito vyko jo televizijos šou. Visada nepriekaiš- 
tingai apsirengęs tvido švarku ir velvetinėmis kelnėmis. 
Visada tvarkingai apkirpta barzdele ir švariomis panagė- 
mis. Net motina, negalėjusi pakęsti jokios barzdos, turėjo 

pripažinti, jog Rodžerio barzda buvo gražiai prižiūrėta ir 
jam tiko. Ir išties. Labiau prižiūrėtos ir gražesnės barzdos 
negalėjai įsivaizduoti. Klausydamas jo ramių baladžių sva- 
jodavau, kad vyras televizoriaus ekrane — mano tėvas. Kad 
su gitara scenoje dainuoja mano tėvas, o salėje dūsauja mo- 
terys. Ir motina jautė jam silpnybę, taip tiesiai ir sakė. Aiš- 
ku, man nepatiko mintis apie tai, kad atsigulusi ji, ko gero, 
jaučia jam „silpnybę“, bet aš tvardžiausi ir niekada nieko 

nesakiau. Beje, galėjau, žinoma, ją ir suprasti, nors mano 
žavėjimasis nebuvo susijęs su seksualiniu potraukiu. 

— Ką čia taip toli veiksime? — paklausė Kjelis Bjarnė, 
mums atėjus į Frognerio parką. 

— Ogi galėsime žvilgtelėti į nuogas moteris, - atsakiau. 

— Nuogas panas? - sumišęs apsidairė prietemoje. Ieš- 
kantis žvilgsnis nuslydo veja, kur vietomis bolavo snie- 
gas. - Neversk manęs juoktis. 

— Paragausime truputį kultūros, - pridūriau. Ir pajutau, 
kaip lūpas iškreipė mįslinga šypsenėlė. 

— Susikišk į subinę tą savo kultūrą, — atrėžė Kjelis Bjar- 
nė. —- Noriu namo pas Pipirą! 

Bet štai prieblandoje ėmė ryškėti Vigelano skulptūros, 
ir aš nustėrau supratęs, kad Kjelis Bjarnė dar nėra buvęs 
Vigelano skulptūrų parke. Tikriausiai nėra net girdėjęs 
apie jį. Žinojau, kad iš paprastos mokyklos Kjelis Bjarnė 
buvo perkeltas į specialiąją, kur daugiausia laiko leido kal- 
damas abėcėlę ir daugybos lentelę. O namuose? Pamiškėje, 
kur užaugo? Daug apie tai man nepasakojo, bet, kaip su- 
pratau, pokalbiai prie atmieštos degtine kavos retai kada 
sukosi apie kultūrą ir meną. 

Dabar jis stovėjo ir žiūrėjo išsižiojęs. 

— Po velnių! - pagaliau prabilo atsipeikėjęs. Jis ėmė ki- 
kenti. - Negali būti! Velniai griebtų, negali būti! 

— Taip, žinoma, negali būti, - tariau paslaptingai. - Bet 
juk gana puiku, ar ne? 

Truputį paaiškinau apie Gustavą Vigelaną irjo šauniuosius 
padėjėjus, bet jis neklausė. Nulėkęs prie keturpėsčios gigan- 
tiškos moters skulptūros, atsistojo ties jos užpakaliu. Ir ėmė 
rankomis glostyti šaltus kaip ledas milžiniškus sėdmenis. 

— Nemaniau, Elingai, kad tokie dalykai leidžiami? O čia 
dar viduryje parko, ir apskritai. 

Trumpai paaiškinau, ką apie tokius dalykus numato 
įstatymai. 

— Draudžiami tik stovintys peniai, - pasakiau. - Kaip 
pats matai, šios ribos Vigelanas neperžengia. 

Parodžiau į milžinišką vyro skulptūrą, žongliruojančia 
krūva mažų vaikiukų. Jo „daikčiukas“ buvo panašus į men- 
kutę sraigę, įsitaisiusią miegoti šio koloso papilvėje. 

— Velnias, - tarė Kjelis Bjarnė. - Juk čia tokių moterų 
šimtai! Pagalvok, jei ... Po velnių, Elingai, pagalvok, jei... 

O kaipgi. Ir man į galvą ateidavo tokia mintis, negaliu 
paneigti. Vaikystėje, kai motina vesdavosi mane prie poli- 
ruoto tėvo antkapio Vakarų kapinėse, pereidavome parką. 
Tada vaizduodavausi, kad šios siautulingos gigantės atgy- 
ja, įgyja kūną ir kraują ir leidžiasi šėlti su jaunais bernais. 
Mačiau save smagiai besivartantį žalioje vejoje su rausvų 
kūnų kalnais, tuo tarpu pilkame granite įkalinti vyrai, jų 
sutuoktiniai, pasmerkti amžinai kentėti nykų būvį. 

— Tokios man jos patinka! - tarė Kjelis Bjarnė. - Kū- 
ningos ir apvalios! 

— Prieš kelias akimirkas sakei „susikišk į subinę tą savo 
kultūrą“, — pamėgdžiojau jį. - O dabar viepiesi, uždėjęs 
ranką ant subinės. 

— O ką, ar tai kultūra? 

— Aukščiausio lygio, — patikinau. Pasukau didžiųjų var- 
tų link, o Kjelis Bjarnė, kažką bambėdamas ir grabinėda- 


mas meną už tam tikrų vietų, nenoriai sekė įkandin. 

Kai grįžę atsirakinome laukujas duris, mus išgąsdino gar- 
sai. Bent jau mane. Laiptinėje kažkas kriokė. Kažkas kažką 
vapėjo ir gargė. Moteris. Stabtelėjęs ant pirmos pakopos, 
stvėriau Kjelį Bjarnę už alkūnės. Visa laimė, kad mudu jau 
taip sutarėme, jog žodžių kartais nebereikėdavo. Klausda- 
mas jo nuomonės, dabar paprasčiausiai žiūrėjau į akis. Ar 
ne geriau mums būtų išeiti ir grįžti po valandos kitos? Man 
toks sprendimas buvo priimtinas. Bet, antra vertus, gal tą 
moterį ištiko kokia nors bėda. Tarkim, gražuolei sutriko 
širdies stimuliatorius. 

Kjelio Bjarnės veido išraiška buvo keista. Kad ir kokia 
artima mūsų draugystė, jos išskaityti negebėjau. Stovėjo 
sunkiai pūtuodamas, šnervės virpėjo. 

— Dvokia broga, - pasakė jis. - Prasta broga. 

— Broga? —- sušnabždėjau. 

— Na, degtine, mulki. Namine. 

Laiptinėje virš mūsų nuaidėjo baisus trenksmas, o pas- 
kui išgirdome, kaip žemyn pakopomis ėmė dardėti pakau- 
šis. Suskaičiavome iki keturių. Kjelis Bjarnė užsimerkė ir 
kelis kartus įkvėpė oro. 

— Ok, Elingai. Jeigu čia ji, o man atrodo, kad jinai, vožk 
kuo nors sunkiu man per galvą. Antraip aš ją nudėsiu! 

Riaumodamas jis išsilaisvino ir pasiieido iaiptais aukš- 
tyn. Visai kaip Frankas. 

Bet ne. Tai nebuvo motina, atėjusi aplankyti Kjelio 
Bjarnės. Sakyčiau, visa laimė, nes po ranka neturėjau nie- 
ko, kuo būčiau galėjęs parblokšti Kjelį Bjarnę iki sąmonės 
netekimo. Tai buvo tik Reiduna Nursleten. Tikrai. Kai tada 


gaudydami orą stovėjome laiptinėje, dar neturėjome jo- 

kio supratimo, kuo vardu ta moteris, bet tai buvo Reiduna 
Nursleten. Mataruodama rankomis, ji gulėjo aukštielninka 
ant laiptų kojomis į viršų. Ilgi rudi plaukai buvo išsisklei- 
dę ant purvinų pakopų, o žalių akių žvilgsnis, ieškodamas 
kokio nors atsparos taško, lakstė aplinkui. Stambi apkūni 
moteris su mažute it bulvytė nosimi, iš kurios dabar tekėjo 
dvi plonos kraujo srovelės. Ji buvo tokia girta, kad tiesiog 
nesilaikė ant kojų. Kaskart, kai kažką bliūvaudama atver- 
davo mažą burnytę, į mus tvokstelėdavo degtine. 

Motina visuomet sakydavo, kad nėra nieko atgrasiau 
kaip girta moteris. Viešumoje svirdinėjančios moterys su- 
darė tarsi atskirą luomą. Visada jai pritariau. Smerkėme 
visokį girtavimą, o jau girtos moterys — visiška menkys- 
tė. Mano manymu, buvome lyg ir įpratę prie savaitgaliais 
kone ropinėjančių takais vyrų, kurie, grėsmingai bambė- 
dami, spjaudėsi pro geltonus dantis. Buvo įprasta, jog ne- 
vykėliai šeimos vyrai šaudydavo iš balkono, kol žybčiojan- 
čiais švyturėliais atlėkdavo policijos mašinos su aviganiais 
šunimis. Tada anie pareikšdavo nusižudysią, paskui juos 
surakindavo ir išveždavo. Nukabinę nosis bėgiojančiomis 
akimis grįždavo kitą dieną namo, ojų žmonos po prekybos 
centrą vaikštinėdavo su saulės akiniais. Buvome daugmaž 
apsipratę su gauja beviltiškų išsiskyrėlių, palikusių nepil- 
namečius vaikus, o dabar geriančių alkoholį prie laiptų į 
metro stotelę. Bet jei kokį kartą pasitaikydavo svirdinėjanti 
moteris... Taip nedera, sakydavo motina. Jokiu būdu ne- 
dera. Savaime suprantama, kad ir vyrams nedera pulti taip 
žemai, bet vis dėlto jiems esti kažkaip kitaip. Turiu galvoje, 


kad vyrai lieka vyrais. Šiaip ar taip, esame gimę su iškreipta 

jausena, todėl ir vargstame, kad mus suprastų. Nusivylę, 
kad baisiai ilgai neranda tinkamų žodžių, vyrai paprastai 
palūžta, ima gerti ir siautėti. Bent jau tokia mano teorija. 
Manau, kad gerdami daugelis vyrų nori įsigyti tam tikrą 
moterišką intuiciją, kad tiesiogiai suprastų daiktų esmę. Ir 
kai ima dalytis savo patirtimi su aplinkiniu pasauliu, jiems 
baigiasi blogai. Naujos įžvalgos, atsiradusios vartojant al- 
koholį, susipina į pavydo ir įtarumo rezginį. Priežastys aiš- 
kios, bet baigiasi blogai. Vienaip ar kitaip, girti vyrai — kas- 
dienis reiškinys. Dalis miesto panoramos. Moterys įkrenta 
į gilesnę prarają, nes neviltį išgyvena vienos. Bent jau man 
neteko matyti nusigėrusių moterų kompanijos. Absurdiš- 
ka manyti, kad leidžiantis laiptais į metro stotelę kada nors 
reikėtų brautis pro alkoholiu tvoskiančias šešias ar septy- 
nias į šeštą dešimtmetį įkopusias damas. Tokių dalykų gy- 
venime nepasitaiko. 

Bet dabar stovėdamas ir stebėdamas Reidunos Nur- 
sleten bejėgiškumą net nustebau, kad man pasidarė gėda. 
(Gėda savo paties principų. Išties nustebau. Mat ko jau ko, 
bet savo principų niekada gyvenime nesigėdijau. Esu ret- 
karčiais kai ką pakoregavęs, tačiau nė vieno iš jų niekada 
nesu gėdijęsis. Bet štai šiam žmogui reikia pagalbos. Ir li- 
kimas atsiuntė Kjelį Bjarnę ir mane. Dabar ne laikas teori- 
joms apie moterų nuopuolius. 

Mes ją apsukome ir pasodinome. Ji sutrikusi spoksojo į 
mus ir kažką mekeno, bet ką nors suprasti nebuvo galima. 

— Na, - prakalbo Kjelis Bjarnė. — Klok viską iš eilės. Kur 
gyveni? 

Ji sumosikavo rankomis, tarsi norėdama duoti mums 
ženklą, kad ji lyg zuikis gyvena po kiekvienu krūmu. 

— Aukštai ar žemai? — paklausė Kjelis Bjarnė. - Aukštai 
ar žemai? 

Jis kartojo ir kartojo tą patį, kol ji pagaliau išlemeno 
„aukštai“. 

— Tvarka. 

Nespėjau nė prasižioti, o jis jau buvo užsimetęs ją ant 
nugaros, kaip gelbstimus žmones užsimeta gaisrininkai. 
Tikriausiai pamatė mano nuostabą, nes nenoromis šypte- 
lėjęs tarė: 

— Esu įgudęs, Elingai. Paimk jos rankinę! 

Ir pasileido stačiais laiptais aukštyn. Apsidairęs išties 
prie pat mūsų durų pamačiau gulinčią rudą rankinę iš 
odos. Atsargiai pakėliau ją ir nulėkiau paskui Kjelį Bjarnę. 
Baimindamasis, kitaip nepasakysi. Galėjome būti neteisin- 
gai suprasti. Jeigu dabar susidurtume su kokiu nors namo 
gyventoju, šis bemat pagalvotų, kad užpuolėme bejėgę 
moterį. 

— Atidaryk rankinę! — šnopuodamas paliepė Kjelis Bjar- 
nė. — Pažiūrėk, kuo ji vardu. 

Prisimerkęs dešinėje ir kairėje pusėje jis bandė įskaityti 
pavardes ant durų lentelių. 

Nenorėjau paklusti. Bet Kjeliui Bjarnei kažkas nutiko, 
nes jo elgesyje atsirado man dar niekada nematytas ryž- 
tingumas, todėl paprasčiausiai nedrįsau priešgyniauti tam 
naujam autoritetui. Moters galva maskatavo jam ant pe- 
ties, akys buvo užmerktos, atrodė, kad jos niekas nebesiejo 
su šiuo pasauliu. Drebančiomis rankomis atidariau ranki- 
nę. Niekada nesu atidarinėjęs moteriškų rankinių, net savo 
motinos, todėl jaučiausi lyg koks niekingas nusikaltėlis. 


Įžūliai kišantis nosį, kur nereikia. Pirmiausia akis užkliuvo 

už pakelio su dvidešimčia mėtinių cigarečių ir minkštame 
plastike įfasuoto paprasto rausvo prezervatyvo. Iškart pa- 
raudau kaip vėžys. Atsargiai nustūmęs į šalį šiuos ydingus 
jos įpročius, likau stovėti su „Visa“ kortele rankoje. Tokia 
nedidele plokštele iš kieto plastiko, kokią mums su Kjeliu 
Bjarne bankas atsisakė išduoti. Joje buvo parašyta „Reidu- 
na Nursleten“. Kitoje kortelės pusėje iš puikios mėgėjiškos 
nuotraukos šypsojosi guvi moteris. 

Kaip įmanydamas aiškiau ištariau jos tapatybę, bet bal- 
sas drebėjo. 

— Surask gi raktą, po velnių! - rėžė Kjelis Bjarnė. - Du- 
rys kairėje! 

Nieko sau. Besirausdamas tarp kosmetikos ir paskirų 
tamponų, vis labiau jaučiau šleikštulį. Galiausiai šoninėje 
kišenėlėje aptikau raktą. Paskambinome, aš tyliai meldžiau 
Dievą, kad kas nors atidarytų ir kad be didesnio dramatiš- 
kumo galėtume pristatyti prekę, tačiau niekas neatidarė. 

— Atrakink, - paliepė Kjelis Bjarnė. 

— Mes to daryti negalime, - tariau. 

— Gal nori palikti ją gulinčią laiptų aikštelėje? — pykte- 
lėjęs atšovė jis. —- Atrakink! 

Padariau, kaip lieptas, ir dvejodamas nusekiau iš pas- 
kos į svetimus namus. Apimtas nerimo, įsivaizdavau, kas 
atsitiktų, jei bute ramiausiai miegotų jos vyras ar meilužis, 
o gal ir motina. Mus neabejotinai aprėktų, turbūt ir pri- 
muštų, o gal net praneštų policijai. Juk tai — įsilaužimas, 
nors durų ir neišlaužėme. Iš baimės man darėsi šleikštu. 
Mano supratimu, niekada gyvenime nesu pažeidęs įstaty- 
mų, o dabar štai patekau į tokį sūkurį, kur vienas baisus 
įvykis sekė kitą. Aš tik norėjau kartu su bičiuliu ir kam- 

bario draugu pavalgyti spirgintos šoninės kukliame res- 
torane, o paskui atverti jam duris į vieną iš Oslo kultūros 
lobynų, ir šit dabar stoviu spoksodamas į visiškai svetimo 
žmogaus svetainę. Tarp kita ko, kaip pastebėjau, gana jau- 
kią, nors ir buvo nesmagu. Apskritai butas pasirodė pana- 
šus į mūsų, bet visiškai kitaip įrengtas nei mūsiškis. Mudu 
su Kjeliu Bjarne tenkinomės tik reikalingiausiais baldais ir 
daiktais, o Reiduna Nursleten elgėsi priešingai. Butas pri- 
minė baldų sandėlį, kur vyravo rausva ir vyšninė spalvos, 
sienos buvo nuklijuotos plakatais, apkabinėtos ašarojančių 
vaikų ir riaumojančių briedžių paveikslais, ką jau kalbėti 
apie aibę lentynų su lėlėmis ir kitais niekniekiais. Kaip Ro- 
naldas Bi, ji neabejotinai kolekcionavo įvairiausias pelėdas: 
miniatiūrinės pelėdžiukes iš porceliano, pelėdas iš metalo 
ir plastiko, iš odos, iš medžiagos buvo didieji apuokai su 
išsiuvinėtomis akimis ir veltiniu snapu. Ant televizoriaus 
sėdėjo mažasis apuokas ir nepaliaujamai mirkčiojo mums 
geltonomis elektrinėmis akimis, šis tikriausiai čia atsidūrė 
iš Honkongo. 

Numetęs Reiduną Nursleten ant sofos, Kjelis Bjarnė 
atsitiesė. Ji liko gulėti ant šono atsigręžusi į mus. Tada 
pamatėme. Pamatėme jos pilvą — mat nuslinkęs megztu- 
kas kambario prietemoje apnuogino boluojančią švelnią, 
minkštą odą. Pilvas buvo didelis ir apvalus, manyje paža- 
dinta prigimtis kaipmat paėmė viršų, ir aš patyriau Žaibiš- 
ką erekciją. Trumpą baisingą akimirką pamačiau save prie- 
vartautojo vaidmenyje, mačiau, kaip jis, pasinaudodamas 
padėtimi, klūpodamas sukinėja liežuvį aplink jos bambos 


įdubą. Žodžiu, tai tęsėsi vos akimirksnį, nors erekcija ir iš- 

liko, tačiau prievartautojo vaizdą nubloškiau gilyn, į dvo- 
kiančią pasąmonės kanalizaciją. 

Žvilgtelėjau į Kjelį Bjarnę. Stovėjo rydamas seiles, jo veidą 
tai geltonai, tai pilkai, tai vėl geltonai, tai vėl pilkai nušvies- 
davo žybčiojančios pelėdos akys. Vyras stiprus, bet Reiduna 
Nursleten sunki moteris, ir jam buvo išrasojusi kakta. 

— Po velnių, - sušnabždėjo jis. - Jai pilvas lipa ant 
nosies! 

Mano lytinis organas tučtuojau susitraukė iki nieko. 
Taip, nulinko tarsi pagal komandą. Susmukau ant sofos, 
Kjelis Bjarnė pasekė mano pavyzdžiu. Įsmeigę akis į Reidu- 
nos Nursleten pilvą, sėdėjome greta vienas kito. 

— Negali būti, - sušnabždėjau. — Tai tikriausiai riebalai. 

— Yra ir riebalų, - tarė Kjelis Bjarnė. - Bet po juos 
sklando astronautas. Jokios abejonės. 

Jo teisybė. Dabar pamačiau ir aš. Tai supratęs akimirks- 
niu susigūžiau. Koks niekingas pažeminimas. Ar nepakan- 
ka pasaulyje kančių ir sunkumų, kad, dar neišvydęs aki- 
nančios šviesos ir kurtinančių garsų, tu jau būtum pripum- 
puotas nuodų per savo motinos kraują? 

Astronautas? - pagalvojau. Nors kartą Kjelis Bjarnė 
nupiešė gražų vaizdą. Prisiminiau vaikystėje per televi- 
ziją matytas laidas. Begalinio kosmoso erdvėje šokančius 
amerikiečių astronautus. Nerangiais, truputį komiškais 
judesiais sklandančius melsvos mėnesienos nutviekstoje 
beorėje erdvėje, kabeliais ir vamzdžiais lyg virkštele visą 
laiką sujungtais su pačiu gyvybės šaltiniu. Tie kadrai pada- 
rė man stiprų emocinį poveikį. Kiti matė juose naujosios 


technologijos didybę, o mane jie jaudino. Jau ir tada įžvel- 

giau to vaizdo dviprasmiškumą, kaip dabar buvo pasakęs 
Kjelis Bjarnė, bet vargu ar jis iki galo viską suprato: aš pa- 
mačiau gemalą, naująjį žmogų, plaukiojantį motinos įsčio- 
se, pamačiau spalvotose nuotraukose mokslo žurnaluo- 
se — ir jau tokioje stadijoje mažuliukai moka čiulpti nykštį 
įsikišę į burną. Išplėšęs laikau tas nuotraukas savo archyve, 
kaip ir daugelį kitų dalykų, kuriuos esu radęs žurnaluose ir 
laikraščiuose. Kartkartėmis žiūrinėjau jas ir kaskart sting- 
davau iš pagarbios nuostabos. Mat tai, ką abortų šalininkai 
vadino drebučių gabalu, bjaurastimi, kurią be jokių sen- 
timentų galima pašalinti, aš vadinau visaverčiu žmogumi. 
Tarytum absurdiška, bet tai - naujas individas, atsiradęs 
beveik iš nieko. Iš tėvo ir motinos naktinės veiklos, čia ki- 
kenant po apklotu žiemos aptemdytame kambaryje, čia 
garsiai džiūgaujant kvepiančiuose krūmuose ar šabakšty- 
nuose užsimezgęs stebuklas. Taip, stebuklas! Tikslingas 
lekiančių spermatozoidų spurtas į laukiantį kiaušinėlį, 
panašų į milžinišką gaublį. Ir tada išrinktasis prasiskver- 
bia į minkštą jo trynį. Išrinktasis! Nugalėtojas. Ta mintimi 
guodžiausi kiekvieną kartą, kai užgriūdavo gyvenimo ne- 
gandos! Kad, nepaisydamas kasdien vis didėjančio nesėk- 
mių skaičiaus, iš tikrųjų esu laimėtojas. Nugalėtojas. Kad 
žiaurioje konkurencijoje su milijonais kitų ląstelių būtent 
aš, mažasis buožgalviukas Elingas, pirmas kirtau finišo li- 
niją ir todėl, iškėlęs gyvybės taurę, galėjau tapti žmonijos 
dalimi. O aš dar peržengiau savo paties ribas ir interesus. 
Mūsų namų bendrijoje gyveno mano amžiaus berniukas, 
kurčnebylys ir silpnaprotis. Vargu ar galima sugalvoti bai- 
sesnį likimą. Bet jis irgi tapo savo spurto nugalėtoju, nes 

tiesioginį rezultatą mačiau vasarą, kai, kratydamas didelę 
ir sunkią galvą, mėgaudamasis sėdėjo vejoje. Jam pasise- 
kė nurungti potencialius fizikos profesorius, sportininkus, 
menininkus ir įvairius kitus intelektualus! Viską susuma- 
vus, niekas negalėjo žinoti, kokie abstraktūs vaizdai šmė- 
žavo jo galvoje. 

— Kad tik jinai nebūtų pakenkusi vaikui, — tarė Kjelis 
Bjarnė. - Juk nudardėjo žemyn ant galvos ir subinės. 

Čia ir nutrūko mano filosofiniai apmąstymai. Jis sako 
tiesą. Mane tučtuojau apėmė baimė. Ką reikia daryti? O 
kas, jei nelaimingas atsitikimas laiptinėje išprovokavo 
abortą? Ar dabar galime ją palikti ir tikėtis, jog viskas bus 
gerai? Ar turėtume iškviesti gydytoją? Šito labiausiai neno- 
rėjau, nes tai sukeltų baisingą sumaištį. Antra vertus, pagal 
mudviejų su Kjeliu Bjarne planą turėjome, pasak Franko, 
„imtis atsakomybės“. Nebėgti nuo problemų ir iššūkių, 
kaip iki šiol buvome ydingai linkę daryti. Tik pamanyk, gal 
jau prasidėjęs priešlaikinis gimdymas! Man ėmė vaidentis 
šiurpus scenarijus, kur atsiraitoję rankoves mudu su Kjeliu 
Bjarne ruošiamės priimti į pasaulį ateinantį naują pilietį. 
Gal ir nėra nieko ypatinga, kad mudviem su Kjeliu Bjar- 
ne, pirmą kartą susidūrus su apnuoginta moteriška lytimi, 
lemta patirti visiškai kitokius jausmus, nei kitiems vyrams. 
Mums ne geidulingai virpa visos galūnės, o apima neži- 
„nojimas ir baimė, kad gali įvykti kas nors bloga. Turėjau 
susitvardyti, kad manęs visai nepribaigtų tos fantazijos. 
Prisiversti blaiviai pažvelgti į šią painiavą. Kadangi ją rado- 
me gulinčią aukštielninką, nebuvo jokių abejonių, kad gir- 
dėjome dunksint laiptais jos galvą. Tikrai ne minkštą pilvą. 
Dabar kvėpavimas buvo tolygus ir ramus. 

— Žinau, ką daryti, - sušnabždėjau. - Einam namo. Po 
keleto valandų jai paskambinsime ir pasiteirausime, kaip 
sekasi. 

Parodžiau į telefoną, stovintį ant staliuko kartu su por- 
celianinių pelėdų patruliu. 

Kjelis Bjarnė papurtė galvą. 

— Tu eik ir pašerk berniukus. Aš lieku čia, kol ji pabus. 

— Tau negalima likti! - sušnypščiau. - Gali ją mirtinai 
išgąsdinti! 

Įsivaizdavau, kaip po apsinuodijimo alkoholiu pabudu- 
si Reiduna Nursleten pamato ant sofos į ją spoksantį visai 
svetimą vyrą. Didžiulį desperatišką banditą su mėnuliuku 
pakaušyje ir juodais plaukais it šeriais apžėlusiomis ran- 
komis. Kjelis Bjarnė to nežinojo, o aš ir nesiruošiau sakyti, 
kad, nepaisant gana švelnaus charakterio, jo išvaizda atro- 
do žiauri. 

— Nieko nesu išgąsdinęs, be paties savęs, — tarė Kjelis 
Bjarnė. į 
Pakilau. Jaučiau, kaip virpu. 

— Jeigu tučtuojau neini su manim namo, skambinu 
Frankui. 

Jis gūžtelėjo pečiais: 

— Kad ir Amerikos prezidentui. Aš lieku čia. 

Buvau taip įtūžęs, kad vos nepravirkau. Reikėjo pasi- 
duoti. O mes taip puikiai praleidome popietę. Apsilanky- 
mas pas Larseną tikrai buvo sėkmingas. Taip pat ir vėlesnė 
kultūrinė ekskursija. O štai dabar! Grynai per gailestingu- 
mą artimui atsidūrėme svetimuose namuose, įsivėlėme į 


beviltišką situaciją. O Kjelis Bjarnė atsisako trauktis. Bai- 

minausi, kad galime patekti į policijos rankas. Kad būsim 
prigriebti kaip reikiant. Bijojau, kad galime netekti naujojo 
būsto. Taip mums grasindavo Frankas, kai būdavome ne- 
paklusnūs. 

Neliko nieko kito, tik išeiti. Išeiti iš čia. Kai Kjelis Bjarnė 
taip užsispiria, tai nė dešimt riaumojančių buldozerių jo 
neišjudins. Nepasakęs nė žodžio, išėjau. 

O perpratau jį lipdamas laiptais. Akimirksniu, lyg žaibo 
nutvieksta, man išryškėjo visa apgailėtinai banali padėtis: 
Kjelis Bjarnė sieks pasirodyti kaip princas ant balto žirgo! 
Kaip tviskantis šarvais riteris — visų nėščių mergelių drau- 
gas. Supratau, kad dabar jis viską stato ant vienos kortos. 
Jei tas planas nueis šuniui ant uodegos, jis bus išmestas 
lauk ir bus pranešta policijai, tada jau kaip bus, taip. O jei, 
atvirkščiai, toji girtut girtutėlė moteris supras, kad prieš 
ją - tikras kasdienybės herojus, viskas gali pasisukti kita, 
jam palankesne linkme. Man niekada neatrodė, jog Kjelis 
Bjarnė — koks nors suktas Žmogus, bet štai tenka pripa- 
žinti, kad vieno bruožo lig šiol nebuvau pastebėjęs. Kad 
už jo paprastumo slypėjo tikslus išskaičiavimas ir gebėji- 
mas tinkamai įvertinti padėtį. Na, ir gerai. Tegul daro, ką 
nori. Neketinu kištis į jo žaidimą, nebent projektui žlugus 
atšliaužtų pas mane tikėdamasis užuojautos. Tada paro- 
dyčiau nelabai šiltus savo charakterio bruožus. O jei, ne- 
paisant visko, jo sumanymas imtų klostytis ta linkme, apie 
kurią dabar sėdėdamas neabejotinai svajoja tas gašlūnas, 
turėsiu iš esmės viską apsvarstyti, o paskui jau pradėti aiš- 
kintis situaciją. Negaliu atmesti, kad jam gali tekti rinktis 


tarp mano draugystės ir svetimos moters meilės. Gal aš ir 

lėtas, gal iš pradžių ir santūrokas. Bet jei į ką leidžiuos, pa- 
vyzdžiui, susidraugauju, tai darau iš visos širdies. Logiška, 
kad viliuosi tokio pat nuoširdaus atsako. 

Kad ir kaip mums susijaukė popietė, atrakinęs duris ir 
įžengęs į butą viską pamiršau. Tapau pašlovintas tarsi grį- 
žęs dievas! Neabejotinai išgirdę laiptinėje laukiamus žings- 
nius, laibais balsiukais kniauksėdami, tiedu mažučiai ber- 
niukai dabar tupėjo prieškambaryje. Užtrenkęs koja duris, 
puoliau ant grindų prie jų. Tauškėdamas kažkokius niekus, 
meiliai glosčiau abi mažąsias gyvybes. Murkdami jie lipo 
ant manęs, o Pipiras aštriais dantukais suskato kandžioti 
man nosį. Apkvaitęs iš džiaugsmo, pasirausiau švarko ki- 
šenėje, ieškodamas servetėlėje suvyniotų šoninės odelių. 
Jie stovėjo virpėdami man ant krūtinės ir laukė, kol išvy- 
niosiu. Ir net sujaudino, kai, tik gavę po odelę, tučtuojau 
nusitempė į svetainę, dar bandydami grėsmingai niurgzti. 

Likau gulėti aukštielninkas, žiopčiodamas iš laimės ir 
dėkingumo. Kol turime namuose tokį organizacinį komi- 
tetą, nebaisu kur nors išeiti. Kad ir kur eičiau — pas Larse- 
ną, į parduotuvę ar pasivaikščioti, visada žinosiu, kad ma- 
žieji broliukai tupi ir laukia, kol grįš namo tėvas. Niekada 


jų nenuvilsiu. Niekada negrįšiu tuščiomis iš savo išvykų. 


Naktis buvo keista. Tikriau pasakius, keisčiausia naktis 
mano gyvenime. Mat neturiu įpročio naktimis nemiegoti. 
Į galvą lindo įvairiausios mintys. Visų pirma, aišku, jaudi- 
nausi. Sėdėdamas krėsle, jaudinausi, kad neprotingas Kjelio 
Bjarnės elgesys nepakenktų saugiam gyvenimui, kurį ką tik 
pradėjome kurti. Kad Frankas ir visi kiti municipalitete ne- 
pasakytų, jog dabar jau pakaks. Mes buvome suteikę jums 
visas galimybes, bet jūs jomis piktnaudžiavote, atstūmėte 
mūsų ištiestą ranką. Labiausiai baiminausi, kad atsirakinęs 
duris gali įeiti tos nėščiosios moters vyras, gal meilužis ar 
sugyventinis. Jei taip atsitiktų, mano manymu, katastrofa 
neišvengiama. Nors ir gyvename sudėtingais laikais, nors 
moralė ir pakrikusi, aš vis dar manau, kad vaikų auklėjimas 
šioje šalyje nėra tapęs vien tik motinų reikalu. Manau, kad 
ji turi vyrą. Šiaip ar taip, vos prieš keletą mėnesių ji yra 
parodžiusi visišką pasitikėjimą kažkokiu priešingos lyties 
asmeniu. Įsileidusi į sielos šventyklą - žmogaus kūną. Ten 
sujuo aukojo mišias. 

Mūsų berniukai anksti sugulė ant megztuko, kurį Kjelis 
Bjarnė nusivilkęs nusviedė prie radiatoriaus, o aš vis lau- 
kiau, kada laiptinėje pasigirs žingsniai. Ar kokie nors nege- 
ri garsai iš viršaus. Klyksmai ir šauksmai, tolygūs smūgiai 


buku daiktu. Nedrįsau įsijungti televizoriaus. Sėdėjau nuš- 

čiuvęs krėsle, leisdamas baimei taip mane užvaldyti, kad 
galiausiai turėjau bėgti į tualetą išsituštinti. Net keista, bet 
truputį palengvėjo. Ir kadangi apėmęs nuovargis atbukino 
pojūčius, nugrimzdau į bemaž apatišką būseną. Skambinti 
Frankui buvo per vėlu, ir apskritai, kad ir ko imčiausi, su- 
kelčiau visus ant kojų. O juk visai nenorėjau. Be to, pamažu 
ėmė aiškėti, kad per visą gyvenimą esu pakankamai prisi- 
baiminęs. Net pernelyg. Ir kad baiminimasis nėra atnešęs 
nieko gero. Stebėdamas vėl į kamuoliuką susivijusius mūsų 
berniukus, aklai tikinčius, kad gyvenimas jiems bus palan- 
kus, jaučiau gėdą dėl savo nerimo. Šiame pasaulyje mums 
atseikėta nedaug metų, pagalvojau. Ir greitai mūsų neliks. 
Kuo daugiau šėliojame, tuo daugiau patiriame skausmo. 
Visą gyvenimą žavėjausi žmonėmis, drįstančiais savęs ne- 
varžyti, ir juos garbinau. Sugebančiais pasiduoti gyvenimui, 
vedančiam juos nuo nuotykio prie nuotykio. Ir skausmingai 
jaučiau, kad nesu vienas iš jų. Dabar šaltakraujiškai paste- 
bėjau, kad jau buvau kiek apsiraminęs. Buvo po dviejų. Tai 
ką, berniuk? Vidurys nakties, o tu sėdi išsiviepęs? Nes sė- 
dėjau būtent išsiviepęs. Taip išsiviepęs. Viename smegenų 
pusrutulyje vis dar vaidenosi, kaip bute viršum manęs ant 
Reidunos Nursleten krenta sunkus Kjelio Bjarnės šešėlis, o 
kitame nebeliko baimės ir atsakomybės. Pasakiau sau, kad 
visą gyvenimą elgiausi labai atsakingai. O dabar kaip bus, 
taip. Ėmiau įsivaizduoti, kaip įšoku į milžinišką „Dodge“ 
ir nuspaudžiu akceleratorių. Prieš akis driekiasi sąmonėje 
susikurtas Šiaurės Amerikos kraštovaizdis, kuriame pilna 
galimybių ir netikėtumų. Nepaisydamas kelio ženklų ir oro 
sąlygų, dideliu greičiu šaunu į savo sielos greitkelį. Niekada 

gyvenime nesu vartojęs narkotikų, bet man atrodo, kad tas 
svajingas snudūriavimas gal buvo panašus į būseną, kurios 
įsikibę laikėsi nelaimingi kvaišalų vartotojai. Mirgantys 
vaizdai ir stiprus, nuostabus laisvės pojūtis. Kiek daug esu 
matęs amerikietiškų filmų, kur pagrindiniai veikėjai pabė- 
ga nuo skurdo ir nevilties, iširusių santuokų ir slegiančių 
darbų ir, spausdami akceleratorių, nuskrieja į savo ateitį! 
Tolyn tolyn atsitiktinių kelkraščio blondinių link, į Vidu- 
rio Vakarų apsnūdusių miestelių anoniminius viešbučius. 
Na, ir tegu, o aš sėdžiu Osle savo krėsle komunaliniame 
bute Kirchės gatvėje ir esu persmelktas tokio paties jaus- 
mo, kaip ir anie avantiūristai. Nors kartą nefantazavau, o 
daviau valią nutrūktgalviškumui. Vos prieš keletą minučių 
mane kaustė baimė dėl šios akimirkos, dėl ateities. O dabar 
tiesiog laukiau konfrontacijos, iššūkių. Liko nedaug metų, 
vėl galvojau. Jau nugyventa daugiau nei pusė amžiaus. Gal 
beliko tik kelios dienos, ir kas išties gali tau nutikti? Išmes 
lauk dėl neteisėto įsibrovimo į kaimynų butą? Na, ir kas? 
Tiesą pasakius, esu išmestas iš buto ir anksčiau ir dėl to 
nenumiriau. Esu išvestas ir įsodintas į patruliuojančią po- 
licijos mašiną, kai tuo tarpu susibūrę kaimynai įnirtingai 
plakė liežuviais. Be paskirų fragmentų, nelabai ką prisime- 
nu iš to epizodo, bet, kaip vėliau sakė Eriksenas, vis dėlto 
tada išlaikiau tam tikrą stilių. Riečiau sprandą ir šiepiau 
dantis, kol apalpau. Dabar, sėdėdamas ir snūduriuoda- 
mas tamsiame kambaryje, supratau, kad būtent šią savo 
asmenybės pusę ir turiu atgaivinti. Tiesiog bandysiu tapti 
klounu. Taip, jau dabar ėmiau jaustis kaip klounas. Kaip 
klastingas padūkėlis. Ne koks nors nuožmus skustagal- 

vis ar aklai šaudantis desperatiškas banditas, ar panašus 
į juos. Ne, tik laisvos ir nevaržomos prigimties vyrukas, 
kuriam gali šauti į galvą mintis surašyti restorano sąskai- 
toje posmą baltosiomis eilėmis, dėl kurių vėliau padavėjai 
reikės truputį pagalvoti. O jis išsvyruos lauk ir puls gerti 
gyvenimo nektarą. Siurbti saulę ir vėją, šokančias žieda- 
dulkes ir vasaros dulksną. Daugybę metų jaučiausi lyg tas 
sprogstantis pumpuras, bet dabar gana! Vienas poetas yra 
pasakęs, kad pumpuras skleidžiasi skausmingai. Netikiu 
tuo. Tikriau pasakius, žinau, kad viskas ne taip. Žinau, kad 
skausminga būti pumpuru. O skleistis — atvirkščiai... Umai 
atsitiesiau krėsle. Staiga galva praskaidrėjo ir tapau žvalus. 
Pakilau ir nuėjau prie lango. Atrodė, kad visi pojūčiai buvo 
atsivėrę labiau nei paprastai, kad kambarys, butas, taip pat 
ir gatvė buvo įgavę naujus, aštresnius kontūrus. Frogne- 
rio parko link nuriedėjo mašina. Išgirdau, kaip apledėjusiu 
asfaltu girgžda ratai. Apie ką gi aš čia galvojau? Atkūriau 
savo vaizdą, vaizdą, kur toks Elingas impulsyviai keverzoja 
restorano sąskaitoje posmus, daugiau ar mažiau genialias 
eiles. Ir štai atėjo žodžiai. Taip, drįstu pareikšti taip stipriai: 
atėjo žodžiai. Radome ją ant laiptų / Plaukai / Juodi varno 
sparnai vėjo priploti / prie purvino linoleumo. Paguldėme 
ją į lovą / ir pamatėme, kad ji jau apvaisinta angelų. 
Apkvaitau. Nusvyravęs virtuvėn surašiau eilėraštį į la- 
pelį su senu pirkinių sąrašu. Pastovėjau virpėdamas, o 
paskui ėmė riedėti ašaros. Graži, rami rauda. Aš sukūriau 
poeziją. Puoliau nerimastingai žingsniuoti po svetainę pir- 
myn ir atgal, pusbalsiu vis kartodamas eilėraštį. Ir vis la- 


biau įsitikindamas, kad tai genialu, tiesiog Dievo dovana. 

Ar ateis iš ten dar daugiau? Nedrįsau tikėtis. Iš tiesų kar- 
tais pasvajodavau tapti rašytoju. Įsivaizduodavau save lyg 
kažkokį praėjusio šimtmečio poezijos asą. Tačiau labiau- 
siai norėjau būti rašytoju. Be kai kurių asmeninių užrašų ir 
pluošto drąsių atsakymų į skaitytojų paštą, plunksnos nesu 
per daug vedžiojęs. Poezija niekada manęs labai nedomi- 
no. Bet štai ėmė ir šis tas atsirado. Atėjo iš manęs paties, 
o kartu iš to, kas už mane didesnis. Žmogiškojo stebuklo 
vaisius. Tai, ko niekas negali aprašyti, tai, kas gal ir neturi 
būti aprašoma. Užsiplikiau arbatos ir vėl atsisėdau į krės- 
lą. Kaip ir anksčiau, katinėliai miegojo ant Kjelio Bjarnės 
megztuko. Sėdėjau apžiūrinėdamas laikančias puoduką 
savo rankas. Kojas, įspirtas į senas šlepetes. Palangę su 
nuvytusia begonija. Viskas buvo kaip buvę, ir vis dėlto... 
šiame kambaryje įvyko revoliucija. Savo gyvenimą, sunku- 
mus ir skausmą mačiau naujoje šviesoje. Jau beveik ketu- 
riasdešimt metų vaikštinėju šia žeme nesuprasdamas, kad 
juk esu poetas! Ar tada keista, kad tenka patirti tiek daug 
nesusipratimų, kai viduje neatskleista slypi poezija, mano 
kalba? Užsimerkiau ir pabandžiau sugauti dar daugiau vy- 
kusių sakinių, bet niekas neužkibo. Matyt, buvau užmigęs, 
nes paskui prieš save pamačiau lyg begemotą žiovaujan- 
tį Kjelį Bjarnę, besikasantį nugarą. Duvau pavargęs veik 
iki sąmonės netenkimo, bet vis tiek negalėjau nuslopinti 
smalsumo. Pareikalavau ataskaitus. 

Tačiau į tai nebuvo atsižvelgta! Jis elgėsi taip, tarsi būtų 
buvęs vienas su kačiukais. Įsitaisė keturpėsčias ant grindų 
ir nosimi ėmė trinti Pipiro pilvą! 


Ašjį vėl užsipuoliau reikalaudamas papasakoti, kas įvyko. 

Jis pasikėlė ir pradėjo nusirenginėti. Mėtė drabužius, 
kur pakliuvo: 

— Kodėl tu dar nemiegi? 

— Todėl, kad laukiu tavęs! - kandžiai atrėžiau. - Kad iš- 
kart galėčiau greitai nulėkti pagelbėti, jei kas atsitiktų. 

Anksčiau ar vėliau tikrai supažindinsiu jį su savo poezi- 
ja, bet dabar tam visai netinkamas metas. 

— Atsitiktų? O kaipgi atsitiktų? 

Paklausiau, ar jam nė akimirksnį nedingtelėjo mintis, 
kad galėjo įvykti nemalonumų, jei būtų atsiradęs tos mo- 
ters mylimasis ir aptikęs pas ją svetimą vyrą. 

Ne. Man susidarė įspūdis, kad jis visai apie nieką negal- 
vojo. Kad tik spoksodamas prasėdėjo tamsoje. 

— Na, taip, — tariau. - Gerai, kad bent išėjai prieš jai at- 
sibundant. 

— O kaipgi? Velnias negriebė, atsibudo, ir dar kaip! 

Išsispyręs iš kelnių, jis nuėjo į virtuvę. 

— Ir neėmė rėkti? - šaukiau jam įkandin. — Juk galėjo 
mirtinai išsigąsti pamačiusi namuose štai tokį orangutangą. 

Išgėręs pieno tiesiai iš pakelio, apžėlusia ranka nusi- 
šluostė burną. 

— Pasakiau, kaip buvo. Kad radau ją ant laiptų. Kad bi- 
jojau, jog gali užspringti savo pačios vėmalais. 

— Ir? 

— Ir ką? 

— Ji gi kažką atsakė, po velnių! - dabar ir aš nusi- 
keikiau. - Be to, ant laiptų ją radome mes abu, o ne tu 


vienas. 

— Pasakė, kad paprastai daug negeria. Todėl taip blogai 
ir baigėsi. 

— Ar neužpyko, kad kartu užėjome į butą? 

— Ne, apie tai nieko nesakė. 

Aš vėl nugrimzdau į savo mintis. Ta moteris kvaila kaip 
avelė. Ar ji neskaito laikraščių? Neklauso radijo, nežiūri 
televizoriaus? Praėjusią vasarą mieste įvykdyta daugybė 
baisių išžaginimų. Jaunas nestabilios psichikos vyras iš 
Siunmiorės pro atvirus langus lipdavo į vienišų moterų 
miegamuosius. Kol policija sugavo, jis išprievartavo pen- 
kias. Net grasindavo užmušti ir dar blogiau. Vyriausia auka 
buvusi arti devyniasdešimties. Neįmanoma patikėti! O štai 
Reiduna Nursleten miega sau, kol išblaivės, atsibudusi net 
nesutrinka, kad kambaryje sėdi Kjelis Bjarnė! 

— Negaliu patikėti! - tariau. - Negaliu patikėti, kad ne- 
išgirdai jokių priekaištų! 

— Tikėk netikėjęs. Dabar aš einu miegoti. Rytoj turėsiu 
šį tą sutaisyti. Arba šiandien, kiek vėliau. 

— Ką sutaisyti? — paklausiau sekdamas iš paskos. 

— Nekišk nosies ne į savo reikalus, - atrėžė. 

Įsmuko į savo kampą už spintos ir parvirto ant lovos. 
Prieblandoje mačiau jo akis. Gulėjo spoksodamas į lubas, 
kur buvo Reiduna Nursleten. 

Taip lengvai neatlyžau: 

— Ką sutaisyti? — pakartojau. 

— Nieko. Čiaupą. 

— Ak, štai kaip, — ištariau kaip įmanydamas pašaipiau. — 


Reiduna Nursleten atsibunda ir randa kambaryje svetimą 

vyrą. Ir pirmiausia pagalvoja, kaip susitarus su įsibrovėliu, 
kad tą pačią dieną šis ateitų pataisyti čiaupo. 

— Ji nieko nesakė apie tą čiaupą. Iš jo visą laiką lašėjo. 
Maniau, kad išves iš proto. 

— Puikumėlis! Tu, aišku, pasiėmei su savimi jos raktus! 
Kad galėtum atlikti savo žygdarbius nepriklausomai nuo 
to, ar ji namie, ar ne. 

Jis nieko neatsakė. Nusisuko į sieną ir dėjosi negirdįs. 

— Tu įsimylėjai! - surikau šiurkščiu balsu. - O aš esu 
pažadėjęs pranešti Frankui, jei netektum savikontrolės. 

Nubėgau į virtuvę ir sudaužiau puoduką. Paskui dar 
vieną. Pačiupęs duonos dėžę taip supurčiau, kad iš jos pa- 
biro trupiniai. 

Tada atsirado jis. Pajutau, kaip, sugriebęs stambia de- 
šine letena, ėmė man sukti dešinę ausį, kol aš susilenkęs 
pradėjau prašyti pasigailėjimo. Netardamas nė žodžio, jis 
nusitempė mane į miegamąjį ir nepaleido ausies tol, kol su 
visais drabužiais neatsidūriau po antklode. 

Nusirengiau vėliau patylom, nesikeldamas. Ausis vis 


dar degė. 


6 skyrius 


Tai va. Kaip maniau, taip ir atsitiko. Jei Kjelis Bjarnė įsi- 
kalė į galvą, kad tarp jų užsimezgė dvipusis ryšys, tai tos 
minties jis atsikratys ne iš karto. Jau tą patį vakarą apvertė 
aukštyn kojomis visą įrankių dėžę, ieškodamas Reidunos 
Nursleten varvančiam čiaupui naujos tarpinės. O kai pa- 
galiau surado, atsisėdęs su ja rankose užsisvajojo. Tarsi 
žiūrinėtų auksinį žiedelį, o ne guminį niekalą. Jis neištarė 
nė žodžio, net nežvilgtelėjo į mane, bet aš supratau, kad 
imtų ir nudėtų, jei bandyčiau grasinti Franku. Kai ką su- 
vokiame grynai instinktyviai. Bet vos tik išgirdome viršuje 
atsargius žingsnius, jis bematant nėrė pro duris, o aš likau 
sėdėti stebėdamasis. Kadangi anksčiau tokio jo nesu ma- 
tęs. Mes abu laikėmės nuomonės, kad pasaulis pavojingas. 
Todėl ir susiėjome Brioineso pensione, o ir čia, Osle. Bet 
štai dabar mums abiem kažkas darėsi. Man atrodė, kad 
viskas vyko pernelyg greitai. Tačiau šiaip ar taip, sėdžiu 
savo namuose su katinu ant kelių ir eilėraščiu kišenėje ir, 
tiesą pasakius, nėra kuo man skųstis. Girdžiu, kaip viršuje 
Reidunos Nursleten lengviems žingsniams pritaria sun- 
kūs Kjelio Bjarnės. Net girdėti, kaip Žingsniai persikelia 
iš svetainės į virtuvę. Pabandžiau juodu įsivaizduoti. Visą 
gyvenimą man pavykdavo įsivaizduoti visa, ką tik panorė- 
davau, tačiau dabar jaučiau, kad neišdegs. Kažkaip nesise- 

kė susidaryti virtuvėje stovinčių Kjelio Bjarnės ir Reidunos 
Nursleten vaizdo. Apie ką jie kalba? Ar Kjelis Bjarnė toks 
pat mažakalbis kaip su manim, ar, matydamas atkreiptas į 
save moteriškas auseles, laido sąmojingus žodžius ir posa- 
kius? Ar ji laiko atkreipusi į jį dar ką daugiau? Ar jau buvo 
kas nors įvykę tarp jų? Ne. Juk būčiau pastebėjęs. Reikia gi 
jausti saiką. 

Kai, pasikišęs po pažastim įrankių dėžę, jis grįžo švil- 
paudamas atgal, skubiai įnikau skaityti laikraštį. Jei manė, 
kad sėdžiu degdamas noru užduoti tūkstančius klausimų, 
laukti jam teks dar ilgai. Nesiruošiau net ir kalbėtis. Metęs 
į jį abejingą žvilgsnį, vėl įsigilinau į laikraštį. Kur matyta! 
Krikščionių liaudies partija nori sumažinti mokesčius au- 
tomobilių importui! Orai atšals, perskaičiau kitoje vietoje. 
Išties. Kiekvieną akimirką tampi vis protingesnis. 

Kas dabar? Praėjo penkiolika minučių. Pusvalandis. 
Nuolat dėbčiodamas į rankinį laikrodį, sekiau laiką, bet 
Kjelis Bjarnė neištarė nė žodžio. Sėdėdamas prie virtu- 
vės lango, jis kažką knebinėjo savo įrankių dėžėje. Būtent 
taip. Pamažu ėmiau vis geriau jį pažinti. Taigi sėdi dabar 
laukdamas, kad paprašyčiau ataskaitos, o tada jis leistų sau 
malonumą man priminti, kad geriau jau rūpinčiausi savo 
reikalais. Tvarka. Jei kuo moku pasirūpinti, tiesiog turiu 
tam gebėjimų, tai savo reikalais. Tegul sau sėdi su apgailė- 
tinomis naujienomis apie tai, kas buvo pasakyta ir padary- 
ta Reidunos Nursleten bute. 

Kai tą vakarą ėjome gulti, nebuvome persimetę nė vie- 
nu žodžiu. Tik kažką abejingai tarstelėję apie plutelę paš- 
teto paviršiuje. 

Paskui praslinko kelios ramios, kone harmoningos dienos. 
Kjelis Bjarnė išlindo iš savo kiauto, atrodė linksmesnis ir 
guvesnis nei anksčiau. Nors tam tikra prasme Reiduna 
Nursleten ir buvo lyg kažkokia netoliese plazdenanti dva- 
sia — juk nuolat girdėjome ją virš mūsų, — bet apie ją pačią 
ir apie tai, kas buvo įvykę, nekalbėjome. Na jau ne. Buvo- 
me geranoriški ir kiek galėdami stengėmės apeiti šią temą. 
Įsivėlėme į konfliktą ir išsinarpliojome iš jo. Viskas įvyko 
pagal mums duotą Franko rekomendaciją. Atseit „išvem- 
kite, kas ant širdies, ir gyvenkite toliau“. Tiesą pasakius, kai 
mūsų klausą pasiekdavo garsai iš viršaus, dažnai pastebė- 
davau, kaip, pakreipęs galvą, Kjelis Bjarnė tarsi sustingda- 
vo, bet aš nebuvau toks smulkmeniškas, kad jį kritikuočiau. 
Apskritai nieko prieš Reiduną Nursleten neturiu. Atvirkš- 
čiai. Juk jos gelbėjimo akcijos sumanytojas buvau aš. Man 
tik nepatiko, kad į mūsų būvį įslinko nerimas. Nenorėjau, 
kad šiuo metu, kai mudviejų gyvenime neabejotinai buvo 
prasidėjęs naujas pavasaris, viskas imtų vykti per greitai. 
Kai Kjelis Bjarnė įsikraustė į mano miegamąjį, likęs tuš- 
čias trečias kambarys nemažai prikvaršino mums galvą. 
Pasitaikydavo dienų, kai apskritai nežinojome, ką su juo 
daryti, o kai kada imdavome ginčytis, nes kiekvienas tu- 
rėjome tvirtą nuomonę, kam turi būti panaudotas laisvas 
plotas. Žinoma, čia prabangos reikalas. Šiame mieste buvo 
pakankamai Žmonių, gyvenančių po tiltais, o mes kivirči- 
jomės dėl kelių kvadratinių metrų viršpločio. Bet štai da- 
bar mudu lyg ir ėmėme laikytis tam tikro susitarimo, visai 
dėl to nediskutavę. Neprisimenu, kas pirmas pradėjo, bet 


žodis po žodžio net nepajutome, kaip susitarėme, — dabar 

reiškiu mintis kiek nevykusiai, — kad laisvasis kambarys 
bus ir biblioteka, ir dailidės dirbtuvė. Seniai puoselėjau 
mintį turėti savo biblioteką, tačiau Kjelis Bjarnė priešinosi 
šiam projektui, pagrįsdamas tuo, jog neskaitąs nieko kita, 
tik vyrams skirtus žurnalus, o aš teturįs tiek knygų, kad 
jos lengvai tilptų į vieną seną vyno dėžę. Atrėmiau jo ar- 
gumentus sakydamas, kad seniai svajojau sukaupti knygų 
kolekciją. Visą gyvenimą man rūpėjo įvairūs projektai, o 
ypač traukė kolekcionuoti knygas, pigiai ir atsitiktinai įsi- 
gytas pas bukinistą arba sendaikčių turguje. Aišku, vieną 
kitą lentyną galėjau pasistatyti ir svetainėje, bet mane la- 
bai masino mintis, kad tada galėsiu sakyti Kjeliui Bjarnei: 
„Jei kas teirausis, esu bibliotekoje“. Suprantu, gal tai ir per- 
nelyg, tokia frazė labai primena anglų aukštuomenės kal- 
bėseną, bet man patiko. Sakau tiesiai. Šiaip ar taip, Kjelio 
Bjarnės sumanymas pastatyti savo trokštamą varstotą man 
atrodė idiotiškai. Mes taupėme pinigus vaizdajuosčių gro- 
tuvui, bet tai gali trukti dar ilgai. Be to, su varstotu atsiras 
ir triukšmo, ir dulkių. Dabar buvome sutarę, kad jei jis savo 
niekniekiams pasitenkins vienu darbastaliu, aš pasitenkin- 
siu pusę kambario užimančiomis knygų lentynomis. Mes 
netgi galėjome susitvarkyti kaip miegamajame - pastatyti 
pertvarą. Pavyzdžiui, iš knygų lentynų. Įsitaisytume katras 
sau jaukų kampelį, ir aš jau džiaugsmingai planavau, kaip 
sendaikčių turguje imsiu dairytis reikiamo krėslo. Atsirado 
naujas projektas. Ir būtent tada, kai tardamiesi matavome 
tą kambarį, prie durų netikėtai pasigirdo skambutis. 
Pasakysiu taip: nebuvo įprasta, kad kas nors skambintų 


prie mūsų durų. Pas mus užeidavo tik Frankas, o jis pa- 

prastai pirma pranešdavo apie tai telefonu. Kitaip tariant, 
pagrindas kilti įtarimui tikrai buvo. Ir štai kai jau norėjau 
pasiūlyti neatidaryti durų, skambutis vėl sučirškė. Ilgai ir 
nekantriai. Kažką burbtelėjęs Kjelis Bjarnė pajudėjo. 

Kaip sakiau, jei jau ką įsikaldavo, tai to atkakliai laikyda- 
vosi. Kad ir neturėjo ypač jautrių antenų, jis vis tiek nujautė, 
kad skambutį laiptinėje smiliumi spaudė Reiduna Nursle- 
ten. Aš nusprendžiau neišsiduoti. Prisispaudžiau prie kam- 
bario durų plyšio ir klausiausi. Išgirdau Kjelio Bjarnės du- 
denimą ir vos girdimą laibą moters balsą. Delnais pakreipęs 
ausis ir išsižiojęs, bandžiau gaudyti žodžius, bet negalėjau 
nieko suprasti. Ir šit trinktelėjo uždaromos durys, ir aš likau 
bute vienas. Nieko nepasakęs, Kjelis Bjarnė išėjo. 

Suprantama, gera nuotaika buvo sugadinta. Dingo kaip 
į vandenį. Nubėgau prie virtuvės lango pažiūrėti, ar jiedu 
išėjo kartu, bet kieme nesimatė nė dvasios. Pastovėjau mąs- 
tydamas apie moterų galią vyrams. Aplink verkšlenama ir 
skundžiamasi, kad moterys nėra įtakingos ir gauna pra- 
stus atlyginimus, bet iš tikrųjų jos juk vynioja vyrus aplink 
pirštą. Mano supratimu, galima teigti, kad dėl primityvių 
seksualinių vyrų instinktų visa valdžia yra moterų rankose. 
Kalbant apie Kjelį Bjarnę, viskas dar paprasčiau, nes jis pa- 
klūsta lytiniams instinktams tarsi robotas elektriniams im- 
pulsams. Jei Reiduna Nursleten savanaudė, o kitaip apie ją 
galvoti neturėjau jokio pagrindo, Kjelio Bjarnės patiklumu 
bus pasinaudota kuo groteskiškiausiai. Ir aš, jo vienintelis 
draugas pasaulyje, nieko negalėsiu padaryti. Buvau šventai 
įsitikinęs, kad į bet kokią užuominą apie moterų praktinius 


išskaičiavimus jis reaguotų priešiškai. 


84 


Kurgi jie pasidėjo? Į kiemą nebuvo išėję, viršuje —- nė 
garso. Išslinkau į prieškambarį ir priglaudžiau ausį prie 
durų. Tylu ir čia. Visiškai tylu. Nežinau kodėl, bet man 
šovė į galvą mintis sulaikyti kvapą, o kai neišlaikęs iškvė- 
piau, laiptinėje pasigirdo garsai. Juokas ir žingsniai. Užlipę 
į laiptų aikštelę, jie praėjo pro mūsų buto duris. Tada ėmė 
kilti laiptais aukštyn. Ir dabar žodžių suprasti negalėjau, 
nors prisiekiu, kad Kjelis Bjarnė paminėjo mano vardą. 
„Elingas“, pasakė jis. „Įpakuota į kažkokį padažą“, palydi- 
mas krizenimo. 

Taip, aš tai įsidėmėjau, kaip žmonės sako. Įsidėjau į 
omenį. Priešingai, nei galima buvo tikėtis, manęs tai nesu- 
pykdė ir nenuliūdino. Nieko nenumanydamas, įdavė man į 
rankas kortą, kuria ateityje galėsiu pasinaudoti kokio nors 
kivirčo metu. Ir ką gi jis turėjęs galvoje sakydamas, kad 
mūsų santykiuose trūksta fair play? Ar tai jis reikalaująs 
sąžiningumo ir tikros draugystės? Jis, apšmeižęs savo vie- 
nintelį draugą, norėdamas laimėti trumpalaikį girtaujan- 
čios nėščios moters palankumą? 

Netrukus jis nušuoliavo laiptais žemyn, tada aš pasku- 
bomis pasitraukiau į svetainę ir, susidėjęs rankas už galvos, 
puoliau daryti greitus pritūpimus. 

— Reikėjo padėti Reidunai atnešti iš rūsio maišą berži- 
nių malkų, - prabilo neparagintas. 

Taigi glasnost. Naujasis atvirumas. Mano visai ne- 
spaudžiamas Kjelis Bjarnė pradeda informuoti mane apie 
savo meilės labirintus. Aš tai ignoravau. Toliau dariau 
pritūpimus. 

Jis trenkė galvą į sieną, kad net sudrebėjo namas: 

— Rytoj jinai kviečia mus pietų. 

— Palauk, - tariau. - Kol dar neužsimušei. Pakvietė 
mus pietų? 

— Taip. Pasakė, kad galiu atsivesti ir tave. 

— Labai ačiū! - pasakiau. Net nemėgindamas nuslėpti 
kartėlio. - Bet aš nesu pratęs, kad kas nors „mane vedžio- 
tų“. Be to, rytoj turiu reikalų. 

— Reikalų? 

— Taip, einu į susirinkimą. 

Jis bjauriai nusižvengė. 

— Taip ir patikėsiu! 

— Man visai nerūpi, patikėsi ar ne. - tariau. - Perduok 
linkėjimus. 

— Apie kokį susirinkimą kalbi? 

Paaiškinau, kad tai jo visiškai neliečia. Kaip ir manęs 
neliečia, kad jis leidžiasi išnaudojamas atsitiktinių praša- 
laičių. 

Jis papurtė galvą: 

— Sužaiskime partiją loto, gal tau pasitaisys nuotaika? 

— Ne, - atsakiau. - Pažiūrėsiu televizorių. — Ir čiupau 
nuotolinio valdymo pultą. 

Toks buvo tas vakaras. Prastą laidą keitė dar prastesnė. 


Juk negaliu paneigti, kad susikūriau nemažą problemą. Pa- 
melavau, kad eisiu į susirinkimą. Juk aš niekada nesu bu- 
vęs jokiame susirinkime. Ir visai nekeista, kad Kjelis Bjarnė 
nusikvatojo man tiesiai į veidą. Tiesą pasakius, kitą rytą ir 
pats taip pasielgiau. Priešais vonios veidrodį nusikvatojau 


sau tiesiai į veidą. Tyčiodamasis iš savo melagystės. Man iš 

tikrųjų nereikėjo eiti į jokį susirinkimą - tas tiesa. Bet būsiu 
priverstas imtis kažko savarankiškai. Vien nuo tos minties 
mane apėmė baimė. Pradėjo perštėti panages. Geriausiu 
atveju reikės kelias valandas paslankioti gatvėmis. Judantis 
taikinys aklam smurtui. Jei tikėsime spauda, padėtis šalies 
sostinėje tokia groteskiška, kad nemaža rizika buvo jau 
vien pasirodyti viešumoje. Ten bastosi žmonės, kuriems 
atsitiktinių praeivių luošinimas yra tapęs hobiu. Ramiau- 
siai apakinę, jie smaginasi spardydami tau gulinčiam veidą. 
Taksi stovėjimo aikštelėse ir prie kioskų vyksta tikri susi- 
dorojimai. Sunkios vaikystės paženklinti individai, netarę 
nė žodžio, išsitraukia užtaisytą revolverį ir šauna artimui į 
veidą. Štai į tokią pragaištį dabar turėjau išeiti pats vienas. 
Ir vis dėlto mintis apie alternatyvą buvo nepakenčiama. 
Man buvo visiškai aišku, kad bute virš mūsų niekas manęs 
nelaukė ir kad Reiduna Nursleten mane pakvietė tik Kje- 
lio Bjarnės spaudžiama. Aš stengiuosi niekam netrukdyti. 
Tai principas. Dėl manęs tegul tiedu balandėliai burkuoja 
patys vieni. 

Kjelis Bjarnė atrišo man rankas. Nepajudino nė piršto, 
kad aš pakeisčiau savo apsisprendimą. Tai mane skaudi- 
no. Mano nuomone, būtų buvę teisinga mėginti paspaust 
mane, nes tada būčiau galėjęs drėbti keletą replikų, kurias 
buvau sugalvojęs per naktį. Bet ne. Nė žodžio. Čia krapš- 
tydamasis prie įrankių dėžės, čia valgydamas aviečių uo- 
giene apteptas riekes, jis visą dieną klausėsi radijo. Man 
pasirodė, kad per melagystę nedaug ką laimėjau, nes jis net 
nebandė prispirti mane smulkiau papasakoti apie tą susi- 
rinkimą. Bet toks jau jis yra. Liguistas savimyla. Mintyse jis 

jau lindėjo Reidunos Nursleten kelnaitėse. Pilna ėrienos su 
kopūstais burna. 

sirinkimo ar šiaip kokio nors man tinkamo renginio. Sau- 
gios vietelės, kur niekieno netrikdomas galėčiau pasėdėti 
paskutinėje eilėje ir taip praleisti vieną kitą valandą. Apie 
kiną negalėjo būti nė kalbos. Ten ėjau tik su Kjeliu Bjarne 
ir Franku. Tikriau pasakius, su amortizatoriumi iš abiejų 
pusių. Ne man pusantros valandos išsėdėti visiškai ne- 
pažįstamo Žmogaus pašonėje. Turiu galvoje, štai sėdžiu. 
Ir staiga kažkas įžūliai ima ir uždeda ranką ant šlaunies. 
Ar ant kitos vietos. Pasitaiko tokių, kurie, pasinaudodami 
tamsos teikiamu anonimiškumu, linkę peržengti ribą. 

Roko koncertai? Net. Net ir Klifas ar Rodžeris neįviliotų 
manęs į tokią patalpą, kur garsas viršija skausmo ribą ir 
kur sklando juodai vilkintys patys hipiškiausi Oslo piliečiai. 
Alus ir draudžiamosios žolės. Pokalbiai g-moll tonacija. 

Bet štai žvilgsnis užkliuvo už nedidelio skelbimo pusla- 
pio pabaigoje. „Poezijos skaitymai, - perskaičiau. - „Nur- 
droko“ kavinė. Hokonas Vilumas ir Sesilija Kornes skaito 
savo eilėraščius“ 

Labai apsidžiaugiau. Net užkaito jausmai! Kaip tik ten 
ir norėčiau nueiti. Mano paties eilėraštis dar šiureno kiše- 
nėje, apie jį dar niekas nieko nežinojo, bet mieste jau buvo 
gimęs naujas poetas. Štai dabar kavinėje gali pasitaikyti 
proga susitikti su kai kuriais šios srities žmonėmis. Aiš- 
ku, neišsiduočiau, kas esu, dar niekas nieko neturi žinoti, 
ir išties anonimiškumas — mano tolesnės veiklos prielaida. 
Nebylus asmuo paskutinėje eilėje. Niekam nepažįstamas. 

Nepriklausantis jokiai aplinkai, tik nelauktai ateinantis, 
klausantis ir vėl išeinantis. Kas jis? Ar pats rašo? Kodėl po 
deklamavimo per privalomą diskusiją tik pakančiai šypso- 
si? Kodėl jis vienintėlis neturi jokių klausimų autoriams? 
Atsiras moterų, kurios ims tuo stebėtis. Buvau įsitikinęs, 
kad poezijos vakarus lanko jautri publika, žmonės kaip aš, 
pastebintys visumos detales. Jautrios sielos, susirinkusios 
į forumą, kur rietenos ar nemotyvuotas smurtas beveik 
neįsivaizduojami. Visi iki vieno atėjo klausytis. Apmąstyti 
man niekada negirdėtų poetų žodžius, kurie troško kažką 
nuoširdžiai išsipasakoti. 

Vakaro pradžia aštuntą valandą, o kadangi, kitaip nei 
daugelis kitų, nemėgstu įpulti paskutinę minutę, aš ėmiau 
ruoštis apie šeštą. Atvirai prisipažįstu, kad baiminausi, bet 
pasakiau sau turįs tai įveikti. Jei sektųsi taip, kaip Larseno 
restorane, būtų daug pasiekta. Mačiau prieš save pritaria- 
mai šypsantį Franką, išgirdusį mano pasakojimą, kaip bu- 
vau įslinkęs į poezijos vakarą „Nurdroko' kavinėje. Apie 
eiles mano kišenėje kol kas dar nieko nesakyčiau. 

Kai vilkausi paltą, žvilgsnis užkliuvo už dulkėtų Kjelio 
Bjarnės saulės akinių, gulinčių prie veidrodžio. Užsidėjau 
juos, ir vaizdas man patiko. Truputį mįslingas įspūdis, kurį 
paprastai sudarydavau, dabar buvo tik sustiprintas. Na ir 
kas, kad lauke tamsu ir darganota. Saulės akiniai pabrėžė 
mano tvirtą charakterį. Be to, jų dėka tarp manęs ir ap- 
linkos atsirado barjeras, kurio, kaip manau, dar prireiks. 
Tapau drąsus ir kartu apsaugotas. Jei dar leisčiau plaukams 
paaugti keletą mėnesių, o tada juos kiek pašiauščiau, tap- 
čiau panašus į Bobą Dyloną. 

Po kokių trijų valandų, kruopščiai perkratęs įrankių 
dėžę, Kjelis Bjarnė sėdo žiūrėti televizoriaus. Nenuleido 
akių nuo laidos apie gamtą, kur buvo plačiai nušviečiama 
ūdros prigimtis ir gyvenimas. 

— Išeinu, - pasakiau. 

— Čia mano saulės akiniai, — tarė. - Be to, dabar juk žie- 
mos vidurys. 

— Tau jų nereikės pietaujant su Reiduna Nursleten. 

— Kur eini? 

— Tik trumpam į „Nurdroko“ kavinę, - atsakiau, ir man 
pavyko ištarti pavadinimą taip, lyg vartočiau jį kasdien. — 
Ten vyks susirinkimas, kuriame bus aptariama šiuolaikinė 
norvegų poezija. 

— Tu kuoktelėjai, — tarė jis. - Bent jau tai tikra tiesa. 

— Viso, — pasakiau neatsigręždamas. 

— Elingai, — jis nusekė paskui mane į prieškambarį. — 
Ar... Ar tu gerai apie tai pagalvojai? 

Nieko nebuvau galvojęs, todėl nežinojau, ką atsakyti. 
O dar dėl jo rodomo dėmesio gerklėje įstrigo gumulas. Jis 
stabtelėjo gniaužydamas storus kaip dešros pirštus ir kal- 
bėjo toliau: 

— Nusispjaut man ant tų pietų, tu gi Žinai. Nori, einam 
kartu. 

Reikėjo pažinti šį žmogų, kad suprastum, kaip jis auko- 
jasi. Man akyse tvenkėsi ašaros, ir visa laimė, jog tarp mud- 
viejų buvo akiniai. Purtvdamas galvą, čiupau jo ranką. Labai 
seniai buvome pajutę tokį artumą, ir iš visos širdies pano- 
rau, kad jis praleistų malonų vakarą su Reiduna Nursleten. 


Ištraukęs ranką, atidariau duris ir nubėgau laiptais žemyn. 

Lauke spigino šaltis, kone visą dieną drengusią šlapdri- 
bą buvo pakeitęs lėtai krintantis sniegas. Gatves ir šaligat- 
vius jau dengė baltas apklotas, o ant pašto dėžučių, tele- 
fono būdelių ir stovinčių mašinų pūpsojo juokingos snie- 
dangų. Sūkuriuodamos, lyg šoktų ore, prie manęs artėjo 
snaigės, kelios nusileido ant Kjelio Bjarnės saulės akinių. 
Tai kažkodėl mane gerai nuteikė. Tai ir dar žinojimas, kad 
nepaisant vos ne kasdienių barnių bute likęs gremėzdiš- 
kas stuobrys — ištikimas mano gyvenimo draugas. Ėmęs 
pėdinti Hegdehaugo gatvės link, apstulbau pajutęs, kad 
mano senųjų priešų Svaigimo ir Šleikštulio kaip nebūta. 
Ėjau lengvai, susibrukęs rankas į palto kišenes. Viešumoje 
jaučiausi užtikrintai ir godžiai traukiau į save šaltą orą. 

Bet tai dar nereiškė, jog, priėjus geltonąjį namą, kur 
buvo „Nurdroko“ kavinė, man buvo taip paprasta ten 
„įžengti“. Orų seną pastatą stelbė aukštai iškilęs SAS vieš- 
butis, ir ūmai situacija man pasirodė grėsminga. Įėjau į 
kiemą, kur pagal mane turėjo būti įėjimas; kažkur buvau 
skaitęs, kad ten vasarą aptarnaujami lankytojai. Pro lan- 
gus ant apsnigto kiemo krito blausi šviesa, bet, nepaisant 
to, nerimas didėjo. Mat už tų langų šmėkščiojo žmonių 
šešėliai, jų buvo daugybė, išgirdau juoką ir klegesį. Širdis 
ėmė plakti paskutinės teismo dienos dūžiais, jaučiau juos 
ataidint ausų būgneliais iš vidaus. Ir vis dėlto buvau nu- 
taręs nepalūžti. Pajutau, kaip pabudo ir ėmė stiprėti už- 
sispyrimas, bruožas, kurio buvo man atseikėta su kaupu, 
nors tai gana dažnai darė neigiamą įtaką mano socialiniam 


gyvenimui. Naudodavausi juo kaip skydu, gindamasis nuo 

nederamo brovimosi į mano privačią erdvę. O dabar nu- 
kreipiau tai nuo savęs į išorę. Noriu patekti į vidų ir įeisiu! 
Net jei reikėtų sumokėti gyvybe, dalyvausiu tame poezijos 
vakare. Nusipurtęs baimę ir kitus vidinius barjerus, tris 
kartus ryžtingai puoliau prie durų. Ir tris kartus atšokau 
nuo tikslo, iš naujo imdamas vaikštinėti po kiemą. Žmonės 
ateidavo ir išeidavo, bet niekas neatkreipė į mane dėme- 
sio. Gal tai ir paveikė. Mane, be abejo, pastebėdavo, bet iš 
tikrųjų neįsižiūrėdavo. Buvau šešėlis kieme, anoniminis si- 
luetas, apie kurį niekas nieko negalėjo žinoti, žmonės jam 
tikriausiai liko abejingi. 

Dėl to pajutau tam tikrą laisvę, atsirado daugiau drą- 
sos. Šiaip ar taip, po penkiolikos minučių, sukandęs dantis, 
perėjau apledėjusią asfalto juostą ir atplėšiau duris. 

Ir aš viduje. Patalpoje su neįpareigojančia man nepa- 
Žįstamų žmonių draugija. Nebuvo jokio pagrindo manyti, 
kad jie apskritai ko nors man linki, gero ar blogo. Tiesiog 
buvau vyras su saulės akiniais. Vyras be vardo, bet vilkin- 
tis gana solidų žieminį paltą, prisnigtais plaukais, su kiše- 
nėje paslėptu eilėraščiu. Žmonių nebuvo tiek daug, kaip 
baiminausi. Pradžia kol kas gana maloni. Prie mikrofono 
sėdėjo susitelkęs branduolys, matyt, nuolatiniai kavinės 
lankytojai ir tų poetų draugai bei pažįstami. Vyno taurėse 
ir puslitriniuose alaus bokaluose tviskėjo gėrimai. Nuėjau 
prie baro ir paprašiau stiklinės „Fantos“. Dėl saulės akinių 
akimirką pasijutau kvailai, bet atliekant užsakymą ir atsi- 
skaitant jaunam barmenui grimasa neiškreipė veido. Ne- 
tardamas nė žodžio, jis tarsi patvirtino, kad ši vieta ir skirta 


savotiškiems, ryškiems žmonėms. Umai panorau vangiai 

užsikvempti ant baro ir mažojo pirštelio nagu nerūpestin- 
gai pasikrapštyti tarpdančius. Taip ir padariau. Spindu- 
liuodamas kažkokia paslaptinga vidine ramybe, stovėjau 
ten, jausdamasis kaip namie. Retkarčiais siurbtelėdavau iš 
stiklinės, kurią atžagaria ranka buvau pasistatęs čia pat ant 
baro, gėrimas buvo nuostabaus skonio. Saldus ir kartu gai- 
vus. Dabar esu vienas iš jų. Vienas iš kavinės „Nurdrokas“ 
lankytojų, kurie ten jaučiasi lyg namie. Kiekvieną kartą, kai 
atsiverdavo durys ir pro jas įeidavo nauji Žmonės, galbūt 
iškentę didesnes kančias nei aš, jie pamatydavo vis tą patį 
vaizdą: prie baro stovintį ramų ir atsipalaidavusį vyro si- 
luetą. Jauną vyrą truputį apšepusiu veidu, panešiotu Žie- 
miniu paltu. Vaisvandenių stiklinė? Manau, kad kiekvienas 
darė savo išvadas. Pavyzdžiui, kad priešais juos — naktinis 
miesto restoranų ir kavinių lankytojas, kuriam pagaliau 
nebeatlaikė kepenys. Ir dabar — arba vaisvandeniai, arba 
mirtis, o mirties jam jau yra tekę pauostyti. Ėmiau atidžiau 
stebėti aplink stovinčius žmones. Marga publika. Dvi kaip 
lėlės gražios blondinės juokavo su kažkokiu plikagalviu. Jo 
pakaušis blizgėjo lempų šviesoje. Akiniai kaip Pero Eivin- 
do Heradstveito, ir kiekvieną kartą jam nugeriant iš bo- 
kalo gurkšnį alaus burnoje pasimatydavo juodų plombų 
eilė. Tarsi per dantis būtų buvusi perleista šratų serija. O 
vis dėlto populiarus tarp moterų. Gal prieš mane vakaro 
poetas? Pats Hokonas Vilumas. Šiaip ar taip, buvo akivaiz- 
du, kad šioje menininkų aplinkoje moterys tikrai nesivaiko 
išorinio grožio, atvirkščiai, ieško už fasado glūdinčių dva- 
sinių vyro vertybių. Miesčioniškoje aplinkoje jis nebūtų 


turėjęs jokio šanso. Ir jau tikrai ne dvigubo kaip šis. Karštu 

lūkesčiu širdies gelmėse nuvilnijo mintis, kad ir man, jei, 
tarkim, imtų sektis poezijoje, gal pavyktų įtaikyti į tokią 
padėtį. Šnekučiuodamas su pagyvenusia moterimi, juoda 
odine striuke vilkintis geltonsnapis rūkė cigarą. Man pa- 
tiko lyčių ir įvairių kartų mišinys. Užuodžiu cigarą. Jau- 
nystėje užsirūkydavau savaitgaliais, ir nors dabar tikrai ne- 
rūkau, nepaneigsiu, kad tas kvapas man skanus. Ir kad tai 
atrodo solidžiai. Cigaras suteikė jaunuoliui kažkokios at- 
sainios elegancijos. Atrodė, lyg jis pirma būtų pasimėgavęs 
savo paties žodžiais, o jau paskui, įsukęs į lengvus melsvai 
pilkus dūmus, išleidęs juos iš burnos. Įsivaizdavau, kaip 
užsidegsiu ilgą ploną cigarą, kai kitą kartą su savo patari- 
mais ateis Frankas. Kaip, vangiai paleidęs jam į veidą porą 
dūmų žiedų, krenkštelėsiu ir griežtai viską atmesiu. Esą 
apgailestauju. Bet su socialinių įgūdžių formavimu puikiai 
susitvarkau ir pats. Galiu pasvarstyti. O dūmų į plaučius 
traukti vis dėlto neverta. 

Pro duris visą laiką plūdo žmonės. Pamažu prisipildė 
ir pati salė. Net nusistebėjau, kad nejutau jokios panikos. 
Nutariau likti ten, kur jau stovėjau. Prie baro. Iš čia gerai 
girdėsiu ir išvengsiu to skruzdėlyno. O jei dar pasislinksiu 
kokį pusmetrį į šalį, pro atviras duris net galėsiu matyti 
Hokoną Vilumą ir Sesiliją Kornes. Beje, galvą perskrodė 
gana puikus sakinys, sakinys, kurį kada nors pateiksiu Kje- 
liui Bjarnei, o įsišnekėjęs gal ir kitiems. „Likau prie baro, 
pasakysiu. Ir tada tegul mano, ką nori. 

Pasigirdo stuksenimas į mikrofoną, ir truputį įtemptas 
moteriškas balsas paprašė visų dėmesio. Įsitaisiau kaip rei- 


kiant, taip sutelkdamas į ją bent jau savo dėmesį. Tai buvo 

per penkias dešimtis perkopusi moteris. Be krūtinės, bet 
su raudoniu išmuštu kaklu ir bėgiojančiomis akimis. Varg- 
šelė! Pirma pasveikinusi mus atvykusius, ji puolė dėstyti 
ilgą tiradą apie Hokono Vilumo ir Sesilijos Kornes nuo- 
pelnus, jų talentą. Liaupsėms nebuvo ribų, ir bematant 
aš suklusau. Mano manymu, tas gyrimas buvo ne vietoje. 
Premijos. Daugybė leidinių. Vertimai į rusų ir mongolų 
kalbas. Jei ne gerai žinoma tiesa, kad poetai beveik visa- 
da skursta, būčiau pamanęs, kad tie du sukčiai bus jai iš 
nedraugiškai. Negalėjau patikėti, kad jie ką nors sugeba, 
jei kūrybą reikia kelti į padanges iš anksto. Visas renginys 
nuteikė nemaloniai. Padvelkė kultūros mafija, Parnaso iš- 
rinktųjų privilegijomis. Apie tai esu skaitęs spaudoje. Įtū- 
žiu alsuojančius sunkiai dirbančių rašytojų pasisakymus, 
esą jie nieko nepasiekia todėl, kad yra kilę iš Finmarko 
tundros arba moterys ar dėl vienokių ar kitokių priežas- 
čių neturintys paklausos tarp tabloidų. Ir pirma nei kur- 
tinančių plojimų lydima Sesilija Kornes tarė žodį, aš jau 
buvau apsisprendęs. Pasirinkęs pusę, prie kurios šliesiuos. 
Prie nesuprastųjų. Niekada nesileisiu paperkamas ar liaup- 
sinamas kokios nors neurotiškos bibliotekininkės ar kas 
ji būtų. Ieškosiu naujų draugų tamsiuose pašaliuose, kur 
brandinamos nuožmiausios konspiracijų teorijos. Taip, 
net nespausdinsiu savo knygų, nutariau aš. Nevaikščiosiu 
nusižeminęs iš leidyklos į leidyklą, kur visokie visažiniai 
gauna geras algas, o kitiems pabarsto tik trupinius. Mano 
eiles — o dabar buvau supratęs, kad jų gims daugiau, - bus 


galima rasti įraižytas į tualetų duris, užrašytas tušu ant 

laiptų turėklų, jos pasieks publiką pačiose netikėčiausiose 
vietose. Trumpi ir taiklūs smūgiai, nukreipti prieš kasdie- 
nos bedžiaugsmę pilkumą. Giliaprasmės žodžių granatos, 
galinčios pramušti mus juosiančią lėkštumo sieną, skirian- 
čią nuo pačios gyvybingumo kibirkštėlės. Mane ėmė krėsti 
drebulys. Grįždamas namo nedelsdamas nusipirksiu pake- 
lį pigių cigarečių. 

Tačiau grįžkime prie Sesilijos Kornes, kuri dabar lenkė 
galvą, dėkodama už plojimus. Dėkojo tikrai ne man, pa- 
galvojau, nes mano rankos visą laiką buvo demonstratyviai 
neveiklios. Atvirai kalbant, Sesilija Kornes - bulimikė- 
anoreksikė. Jauna moteris mažo berniuko kūnu. Tragiška. 
Man jos buvo nuoširdžiai gaila. Įsivaizdavau, kaip slapta 
išsivėmusi ji imdavo rašyti eiles apie negandas. Mano su- 
pratimu, labai nesuklydau. Jos šių metų knyga vadinosi 
„Žarnos kilpos užsisukimas“, kad ir kaip sunkiai suvokia- 
mas pavadinimas, man vis tiek kilo asociacijos. Pirmiausia 
ji papasakojo apie knygos atsiradimą; tai buvęs skausmin- 
gas procesas, pareikalavęs iš jos kelerių gyvenimo metų. 
Ir tikrai iš jos niekas neprasiveržė, kol kažkur Indokinijoje 
nesusirgo maliarija. Nesudėtingas vietos kaimo Žmonių 
gyvenimo būdas ir jų gera nuotaika atvėrė joje slypinčias 
vidines erdves. Karštligės krečiama išvydo naujoje šviesoje 
Vakarų pasaulyje vykstančią kovą dėl statuso, o toji šviesa 
buvo šalta ir grėsminga, beveik mėlyna. Tada ji krenkšte- 
lėjo leisdama įsivyrauti tylai, o paskui aukštu, nemaloniu 
balsu ėmė varyti toliau. Įsivaizdavau, kaip ją viduje dras- 
ko balso stygos, surizgusios su maliarijos nukamuotomis 


žarnomis. Pradėjau galvoti apie vėjo blaškomą vabalą, kad 

ji lyg tas vabalas bet kurią akimirką gali būti nublokšta ir 
mūsų akyse pradingti į nežinią. O jos eilėraščiai! Liguis- 
ti kliedesiai! Padriki sakiniai, kiekvienas tempiantis į savo 
pusę, prakiuręs laivas, į kurį pro visur veržiasi vanduo ir 
spausdamas riečia aukštyn dugno lentas. Sesilija Kornes 
paprasčiausiai buvo netalentinga. Neurotinis nulis, kuriam 
reikia pagalbos. Ir aš skausmingai aiškiai supratau, kad tos 
pagalbos ji nesulauks nei iš Norvegijos Gyldendalio leidyk- 
los, nei čia, „Nurdroko“ kavinėje. Jai reikalinga psichiatro 
pagalba, ir tučtuojau. Delsti negalima. Jei labai neklystu, 
gyvybė buvo pavojuje. 

Tačiau žmonės plojo. Šitaip užliūliuodami įteigė jai, kad 
per pastaruosius du dešimtmečius ji esanti didžiausia iš tų, 
kuriuos tauta yra mačiusi literatūros baruose. Nė vienas 
jos eilėraštis neturėjo nei galvos, nei uodegos! Man svaigo 
galva. Buvome kažkokios baisios ligos istorijos liudininkai, 
ir tai supratau tik aš! Kai ji šį vakarą išeis iš kavinės ir pa- 
suks namų link, bus įsitikinusi, kad skaitytojams padova- 
nojo kažką svarbaus. Ir viskas per aklą bei kurčią publiką, 
visiškai klaidingai supratusią mandagumą. Sesilijai Kornes 
reikėjo ne plojimų ir linkčiojimų. Jai reikėjo publikos, kuri 
draugiškai, bet ryžtingai paimtų iš jos kūrinį ir lėtai ją už- 
sūpuotų kiekvieną kartą, kai tik pradėtų ką nors pasakoti 
apie natūralų gyvenimo būdą Indokinijoje ir sunkias gyve- 
nimo sąlygas Vakaruose. Publikos, kuri apglėbusi ją imtų 
švelniai glostyti plaukus kiekvieną kartą, kai tik ji veržtųsi 
padeklamuoti dar vieną niekalų dozę. Nebylios ir jautrios 
publikos, kuri galėtų išvaduoti ją nuo žarnų nepraeinamu- 


mo ir grąžinti jai tikėjimą, kad ji yra vidutinybė be vargi- 

nančio talento ir poetinių vizijų. Gyvenime Sesilija Kornes 
atsidūrė ne savo vietoje. Jai reikėjo būti sodininke. Valgyti 
šviežias morkas ir leisti saulei su vėju gairinti veidą. Turėti 
porą vaikų, kad nebūtų laiko galvoti apie kokias nors pū- 
vančias žarnas. 

Nors Sesilijos Kornes pasirodymą buvo sunku suvirš- 
kinti, nuo jo darėsi tiesiog koktu, bet, palyginti su Hokonu 
Vilumu, dar kvepėjo kažkokiu intelektu. Spėdamas, kad 
jis — tai tas vyras lyg Julio Brainerio skusta galva ir akiniais 
su raginiais rėmais, apsirikau. Ir vėl ėmus griaudėti aplo- 
dismentams, ant podiumo užšoko nedidukas raudonomis 
odinėmis kelnėmis mūvintis homoseksualas. Ir, iškėlęs 
rankas su vienu sulamdytu eilėraščių rinkinio egzemplio- 
riumi, ėmė pirmyn ir atgal pumpuoti savo tarpkojį. Išmes- 
damas pirmyn plona oda aptemptą dubenį, rėkavo roken- 
roliška maniera. Atseit norįs žinoti, kaip mes gyvuojame. 
Ar gerai jaučiamės. Ir išties atsirado tokių, kurie šūktelėjo 
„gerai!“, manydami, kad dera atsakyti į tokį idiotišką ir ne- 
taktišką klausimą! Tiesiog neįtikima! Laimė, jis pašėlusiai 
norėjo pradėti skaityti eiles, todėl negaišo su įžanginėmis 
kūrybinių kančių istorijomis, ir tai, reikia pripažinti, išėjo 
jam į naudą. Dramatišku kairės rankos mostu nutildęs šur- 
muliuojančią salę, pornografiškai — kitaip nepasakysi — už- 
gulė mikrofoną. Kai kas juokėsi, bet aš paprasčiausiai nu- 
sisukau ir žvelgiau į kitą pusę. Pigu. Vulgaru. Kol Vilumas 
skaitė savo žemišką poeziją, kurios turinys — išnagrinėti, 
kokius sekso pratimus grynai techniškai sugeba atlikti du 
vyrai, stovėjau prie baro, apžiūrinėdamas stiklinę su „Fan- 
ta“. Atmintyje dar buvo likusios bibliotekininkės liaupsės, 

ir situacija ėmė mane dar labiau slėgti. Jos kalbėta apie 
„šviežią ir tiesmuką“ Vilumo raiškos formą. Visai tikėtina. 
Žinoma, kad jis gana tiesmukai aprašinėja, kaip iki pat al- 
kūnės į „šviesiaplaukio Patmos elfo“ tiesiąją žarną įvaroma 
ranka. Bet ar tai šviežia? Ar tai poezija? Ko jis iš tikrųjų 
siekė? Išprovokuoti mus? Gerbiamieji, juk gyvename ne 
devyniolikto amžiaus penktajame dešimtmetyje. Net ir aš, 
ne ypač besidomintis seksu, bent jau seksualiniais iškrypi- 
mais, žinau šį bei tą. Viename iš Kjelio Bjarnės nešvankių- 
jų Žurnaliūkščių esu skaitęs apie Niujorko klubą, kuriame 
buvo praktikuojamas specialus pratimas, kai įvairiais alie- 
jais išsitepęs plikagalvis iš tiesų sugebėdavo įsprausti galvą 
į kito vyro tiesiąją žarną. Tada ir pagalvojau, na, visai įtiki- 
ma. Pasaulis daro pažangą. Tas begalvis su dviem į šnerves 
įkištais vamzdeliais kvėpavimui ir tapo man mūsų laikų 
įvaizdžiu. Kažkada senų senovėje netvirtai atsistojome ant 
dviejų kojų ir griebėmės lazdos. Buvo galima pradėti skin- 
tis kelią į ateitį, tobulinti žmoniją. O dabar sėkmingai pa- 
siekėme tikslą. Išradome atominę bombą, pavaikštinėjome 
mėnulyje ir galiausiai išmokome įkišti galvą į savo artimo 
pasturgalį. Puikiausios perspektyvos. 

Publika kvatojo. Tai buvo poezija liaudžiai. Kad nebū- 
tų palaikyti pernelyg dorovingais, ypač garsiai žvengė visi 
heteroseksualūs Pedagoginio instituto studentai. Bet kai 
Hokonas Vilumas, ruošdamasis išdrožti velniškai svarbią 
mintį, akimirką nutilo, išgirdau pažįstamą garsą. Kažkas 
spragtelėjo pirštais. Spragt. Ir pirma nei salėje tarsi koks 


nevaldomas spermatozoidų išsiveržimas pratrūko kvatoji- 

mas, apsisukęs išvydau senį iš Larseno restorano. Su alaus 
puslitriu jis stovėjo prie baro, kaip ir aš. 

"Ir šit jis man linktelėjo. Lyg būtume seni pažįstami. 
Apstulbęs linktelėjau ir aš. Nespėjau nė susivokti, ir širdį 
užliejo malonus jausmas. Kad ir buvome svetimi, vis tiek 
mus jungė slapti visada tą pačią kavinę lankančių vyrų sai- 
tai. Tiesą pasakius, pas Larseną esu užėjęs vieną vienintelį 
kartą, bet galbūt padariau tam tikrą įspūdį, nes manęs jis 
nebuvo pamiršęs ir pažino net su saulės akiniais. Apsi- 
džiaugiau. Laikiau rankoje ne vieną gerą kortą, kurią galė- 
siu mesti, kai tik Frankas sumanys kištis į mano reikalus. O 
iki tol jau netoli. Kelios dienos. 

Pasilenkęs į mane, senis patikliai tarė: 

— Šiandien čia vyrauja vidaus ligos, a? 

Nusijuokiau trumpu, panašiu į šuns amtelėjimą juoku. 

— Šiaip ar taip, — kalbėjo jis. - Virškinimas — svarbus 
dalykas. Tai supranti, kai imi senti. 

Bandžiau susiimti. Keli įkaitusiais skruostais klausyto- 
jai buvo pasisukę į mane. Nesijuokiau į taktą.su dauguma. 
Norėjau ką nors seniui pasakyti, ką nors malonaus, būtų 
geriausia ką nors protinga, bet buvau tarsi surakintas. Jau- 
čiau, kad ši akimirka svarbi, lyg kažkokia dovana, kurios 
nebuvo galima prarasti leptelint kokią nors nesąmonę. Bi- 
jojau sugadinti tai, kas galėjo pasirodyti man svarbu atei- 
tyje. Mat taip atsitinka, kad kartais patikiu likimu. Patikiu, 
kad viskas turi iš anksto numatytą tikslą. Šit į tavo privatų 
užutekį atplukdomas kažkoks žmogus. Taip gali būti. Bet 
Žmogus - ištisas pasaulis. Ir todėl tau negali nerūpėti, kaip 
tu jį priimsi. Į savo pakrantę turi jį iškelti atsargiai. 

Kurį laiką nė vienas iš mudviejų nieko nepasakė. Bet 
svarbiausia, tyla nepasirodė slegianti. Kai vėliau pagalvo- 
jau, visai gerai būti pažintam iš to trumpo, panašaus į šuns 
amtelėjimą juoko. Juo daugiau pasakiau apie savo požiūrį į 
situaciją, nei kokiais nors žodžiais. 

Baigė Hokonas Vilumas čiulpimo scena, ir audringi 
plojimai vos neišvertė jo iš kojų. Jis nušleivojo nuo pakylos 
raudonojo vyno taurės link. Nuotaika buvo pakili, ir, mano 
manymu, dauguma dalyvių susigėdo dėl savo liurbiškos 
heterofilios veiklos miegamuosiuose. 

Senis vėl suspragsėjo. Šįkart jis paleido visą netrumpą 
seriją. 

Dabar turėjau kažką pasakyti. Supratau, kad reikia. Pa- 
prasčiausiai buvo atėjęs laikas. 

— Taip, — tariau. — Taip, taip. 

— Tsss, — nutildė jis mane. - Netrukus ateis poetai. Po 
klounų visada ateina poetai. 

Giliamintiška, pagalvojau. Nebuvau tikras, ką jis tuo 
norėjo pasakyti. Ryžausi didelei rizikai sakydamas, kad 
buvau labai nusivylęs. Taip, pasipiktinęs. Tuo pat metu iš- 
gėriau savo stiklinę ir ketinau išeiti, jei jis nepritartų mano 
nuomonei. 

Spragtelėjęs jis taip pat išgėrė savo bokalą. 

— Eime, — tarė. - Paieškosime geresnės planetos. 

Niekada nesiliauju stebėjęsis savimi. Nuolat vis kažkas 
nauja. Jei kas nors būtų sakęs, kad išeisiu į naktį paskui ne- 
pažįstamą Žmogų, būčiau pašaipiai nusijuokęs. Arba įšiu-. 
tęs. Bet štai dabar išėjau. Nužingsniavau paskui tą senį. 


Jis užsisagstė paltą ir pasistatė apykaklę. 

— Alfonsas, — prisistatė. — Alfonsas Jorgensenas. Mano 
tėvai buvo visiški pamišėliai! 

Nespėjau nė mirktelėti, kaip laikiau jo dešinę ranką sa- 
vojoj. Pasakiau savo vardą ir pavardę. Jis linktelėjo. 

— Išgerkim po bokalą „Brokeryje“. Vaišinu. 

Ir vylingai pašnairavęs į mane tarė: 

— Tik štai koks reikalas. Niekam nesakykime, kad susi- 
tikome čia. 

Ir mes pratrūkome juoktis. Žvengėme kavinės „Nur- 
drokas“ kieme! 

Einant Hegdehaugo gatve, man ėmė aiškėti, kad gal bū- 
siu nušovęs pasakų paukštį. Kad būsiu susiradęs draugą, 
ir visai savarankiškai. Kai nieko nekalbėdami buvome nu- 
ėję netrumpą nuotolį, pajutau radęs žmogų, kurio visada 
nesąmoningai ieškojau. Žmogų, nugyvenusį daug ilgesnį 
laiko tarpsnį nei aš, žmogų, kuris, prispaudus bėdai, ga- 
lėtų man patarti. Visą gyvenimą neturėjau tėvo, bet vi- 
sada jo ilgėjausi. Dabar, ko gera, atsivėrė tokia galimybė. 
Ir tai, kas man įžiebė viltį, kas leido tikėti šio išgyvenimo 
tikrumu, buvo tarp mūsų įsitvyrojusi ypatinga tyla. Jis ret- 
karčiais spragtelėdavo pirštais, toks jau keistas įprotis, o 
aš — krenkštelėdavau, bet šiaip mes vienas kitam ramybės 
netrikdėme. Ėjome jaukiai tylėdami, po mūsų žieminiais 
batais girgždėjo ką tik iškritęs sniegas. Gatve tyliai praslys- 
davo mašinos. 

„Brokeris“? Pavadinimas man nieko nesakė. Bet kai pri- 
ėjome tą vietą Bugstado gatvėje, supratau, kad esu praėjęs 
pro šią kavinę daug kartų, nekreipdamas į ją dėmesio. Išties 


gana natūralu. Pramogų įstaigomis susidomėjau visai nese- 

niai. Iki šiol tiesiog neigiamai vertinau tokias oazes ištroš- 
kusiems. O dėl alkoholio laikiausi savo seno nusistatymo. 
Negėriau, ir basta. Bet dabar neabejotinai dariau pažangą, 
lankydamasis kavinėse ir šiaip viešose vietose. Franko tie- 
sa. Būtent tokiose vietose ir susipažįstama su žmonėmis, 
įgyjama naujų ryšių. Ir iš tiesų į šią patalpą įžengiau kartu 
su gyvu to įrodymu. 

Su Alfonsu Jorgensenu, ko gero, būsimu savo draugu. 

Viduje buvo ganėtinai daug žmonių, bet kadangi mes 
nerūkėme, nerūkančiųjų dalyje galėjome sėsti prie bet 
kurio staliuko. Žmonių ten nebuvo. Man taip paleng- 
vėjo, kad nutariau kuriam laikui atidėti cigarų projektą. 
Aišku, kol nerūkysiu, tikrai galėsiu ramiai sėdėti tokio- 
se vietose kaip ši. Tai, suprantama, paradoksas, nes tada 
negalėsiu su niekuo susipažinti, bet tiek to. Juk dar yra 
ir toks dalykas, kaip „nueiti kur nors pasėdėti kartu su 
gerais draugais“. 

— Ar dažnai ateini į „Nurdroką'? - spragtelėjęs padavė- 
jui paklausė Alfonsas Jorgensenas. 

Papasakojau teisybę. Kad iki šiol gyvenau tyliai ir ra- 
miai, kad niekur dažnai nevaikščiojau. Brioinese buvau 
pasimokęs, kad negerai pradėti draugystę melu ir prasi- 
manymais. Buvau prikimšęs Kjeliui Bjarnei galvą visokių 
svaičiojimų, bet už tai kaip reikiant ir atkentėjau. Pasitai- 
kius progai galėsiu apie tai daugiau papasakoti. 

Alfonsas Jorgensenas linktelėjo galvą, ir man susidarė 
įspūdis, kad jis bendrais bruožais suprato. Ir vis dėlto, jei 
jam būtų susidaręs klaidingas įspūdis, dar pridūriau porą 


miglotų sakinių apie neseniai mirusią motiną ir apie tėvą, 

žuvusį darbe per nelaimingą atsitikimą, kai dar buvau mo- 
tinos įsčiose. Tokia mano gyvenimo istorija. Nesunku tai 
įsivaizduoti. Dabar gyvenome drauge su Kjeliu Bjarne. Mu- 
nicipaliniame bute Kirchės gatvėje. Apie Franko buvimą 
elegantiškai nutylėjau, bet apie kačiukus, aišku, užsiminiau. 

Priėjo padavėjas. Man užsisakius „Fantos“, Alfonsas 
komentavo. O pats užsimojo nedidelio butelio raudonojo 
vyno. Nors jis ir nekomentavo mano gėrimo įpročių, pa- 
maniau, jog būtų teisinga nors puse lūpų užsiminti apie tai, 
kad alkoholio esu visai atsisakęs. 

— Gerai, tikrai gerai, — tarė jis. - Būdamas jaunas aš per 
daug gėriau. Tikiuosi, kad mano taurelė nesudarys tau ne- 
patogumų? 

Ne, tikrai, ne! Patikinau, kad puikiai valdausi. Jei jau 
mečiau gerti, tai mečiau. Neįtikima, kaip po šitiek metų 
galėčiau atkristi. Juk tie, kurie patyrė apsvaigimą, lengvai 
to nepamiršta! Nenorėjau, ne, nenorėjau, bet nejučiomis 
žodis po žodžio ėmiau ir išsipasakojau, kaip, dar gyven- 
damas su motina, siurbdavau gryną degtinę, gulėdamas 
ant sofos. Kaip, nutraukęs jai nuo piršto, trypiau sutuoktu- 
vių žiedą. Kaip už pinigus bandžiau įsiūlyti savo blogiems 
draugams pasinaudoti jos kūnu. Štai tokie mano reikalai. 
Daugiau pridurti neturiu ko. Man gėda, bet ar kas gali pa- 
keisti praeitį? 

Ar per daug priplepėjau? 

— Ne. - Jis tik supratingai linktelėjo ir paskui tarė: - Pa- 
žiūrėk į viršų! 

Aš pakėliau galvą. 

— Tai vienos gražiausių lubų visame Osle. Šias patalpas 
valstybė saugo kaip kultūros vertybę. 

Taip, neabejotinai. Lubos labai gražios. Iš tiesų tai pa- 
čios gražiausios lubos, kokias man kada nors teko matyti. 
Žalios stiklo plokštės, dekoruotos puikiais motyvais. Tiesą 
pasakius, negalėjau suprasti, ką mano išsišokimai turi ben- 
dra su šiomis lubomis, bet nesvarbu. Lubos prašmatnios. 
Kol sėdime šioje patalpoje, mes tam tikra prasme irgi esa- 
me saugomi valstybės. Keistas jausmas. 

— Pasaulyje per mažai grožio, — tęsė jis. - Būtent todėl 
daugelis skandina save alkoholyje. Svaiginasi visokiausiais 
kvaišalais ir laimės piliulėmis. 

Šit kaip. Toks ryšys. Pasakyta elegantiškai. Net perne- 
lyg elegantiškai. Ar jis homoseksualas? Argi ne taip kal- 
ba homikai? Tą mintį nuvijau į šalį - mat Brioinese buvau 
dažnai baramas, kad pernelyg bijau homoseksualų. Su šia 
nesąmone reikia baigti, buvo pasakyta. Arba nebus jokios 
kalbos apie socialinės rūpybos butą Osle nei man vienam, 
nei su Kjeliu Bjarne. Privalėjau atsikratyti įstrigusių bai- 
mių, o juo labiau - jų sukeliamų veiksmų. Psichologas net 
kartais gašliai išsiviepdavo klausdamas, kodėl gi man taip 
rūpi homoseksualūs vyrai. Jis netiesiogiai mane įskaudino, 
leisdamas suprasti, kad už mano sveikos išorės galėjo sly- 
pėti ne toks jau menkas iškrypimas. Aš, žinoma, įsiutau, 
bet jis laikėsi savo. Turiu liautis kvailiojęs. 

Atnešė gėrimus. Man „Fantos“, o Alfonsui Jorgense- 
nui - raudonojo vyno. Paragavęs pirmąjį gurkšnį, jis su- 
čepsėjo ir linktelėjo padavėjui. Supratau, kad žinovas. Ar- 
chitektūros ir gerų vynų žinovas. Elito žmogus. 

— Šiandien ten buvo baisu, - nuėjus padavėjui kalbėjo 
jis. - Blogiau nei paprastai. Nesuprantu, kodėl taip aukšti- 
namas vulgarumas. 

Surizikavau ir pasakiau, kad tai - laiko dvasia. Pats pa- 
stebiu kasdienes nuosmukio tendencijas. Trumpai papasa- 
kojau apie paskutinį filmą, kurį esu matęs drauge su Kjeliu 
Bjarne ir Franku. Per poravimąsi su kvailu poetu toji Ane- 
kė fon der Lipė parodė savo baltą užpakalį. Tas pats ir vėl 
kartojasi. Lėkštas poetas — vienas pagrindinių veikėjų. Da- 
bar aš buvau užsidegęs, nes tariausi supratęs, kaip viskas 
susiję. Poetai, juk jie pašaukti jausti visuomenės pulsą, dar, 
taip sakant, pakoreguoti jį, o jie vengia atsakomybės. 

Kaip pasitvirtino, pataikiau, nes užsimezgė nuoširdus ir 
puikus pokalbis. Žodžiai sroveno nelyginant karštas tirš- 
tas pienas. Nuomonės sutapo beveik apie viską. Spauda 
kasdien darosi brangesnė ir prastesnė. Radijas ir televizija 
telkia dėmesį į garsenybes ir lėkštumus. Vėl prisiminėme 
kavinę „Nurdrokas“ ir išpliekėme tuos du poetus. Alfon- 
sas Jorgensenas — truputį nuosaikesniais žodžiais nei aš, 
bet vis tiek. Jis buvo vyresnis, jam, kitaip nei man, nebuvo 
įprasti radikalūs sprendimai. Šiaip ar taip. Juk nereikia ma- 
nęs paraidžiui suprasti, kai pareiškiu, jog anuodu poetus iš 
tikrųjų reikėtų priversti susikramtyti savo pačių liežuvius. 

O kokie gi norvegų poetai man patinka? Atsakyti nesu- 
gebėjau. Jei bandyčiau ką nors iš piršto išlaužti, kaip mat su- 
sipainiočiau. Todėl ir pasakiau teisybę. Kad apie lyriką netu- 
riu jokio supratimo. Kad esu visai žalias. Todėl ir taip baisiai 
nusivyliau Hokonu Vilumu ir Sesilija Kornes. Jie atėmė iš 


manęs grožio ir tyrumo iliuziją. Viską sumaišė su purvu. 

Nagi, nagi, ištarė jis. Bet šioje šalyje juk yra ir nemažai 
gerų poetų. Net ir tarp jaunųjų. Paminėjo keletą man visai 
negirdėtų vardų. Mano paties eilės liepsnojo kišenėje, bet 
aš tvardžiausi. Turėjau išlikti visai anonimiškas savo paties 
poezijos projekte, kurio metmenys ėmė pamažu formuotis 
galvoje. 

Laikas bėgo. Man visuomet buvo sunku bendrauti su 
nepažįstamais žmonėmis, bet su Alfonsu Jorgensenu jau- 
čiausi kitaip. Susidarė įspūdis, jog jis gerai žino, kas yra 
vienatvė, taip, tą tiesiai pasakė. Jau daugiau nei dvidešimt 
metų yra našlys. 

Buvo po vienuolikos. Ėmiau nuogąstauti, kad ir Kjelis 
Bjarnė ims nuogąstauti. Matydamas, kaip aš nuolat dirs- 
čioju į laikrodį, Alfonsas Jorgensenas tą ženklą suprato, 
šiaip ar taip, jis spragtelėjo padavėjui. Vakaras buvo ma- 
lonus, bet dabar baigėsi. Kaip ir žadėjo, Alfonsas Jorgen- 
senas sumokėjo už mane, ir aš jam nuoširdžiai padėkojau. 
Jis pasakė, kad buvę tikrai malonu. Labai daug laiko pralei- 
džiąs vienatvėje ir, pasak jo, buvo nusibodę sveikintis su 
savo atspindžiu veidrodyje. Puikiai pasakyta. Tuose žo- 
džiuose slypėjo daug liūdesio. Panorau kuo nors jam pasi- 
tarnauti, ką nors duoti, kokią nors dovanėlę, bet kišenėse 
turėjau tik smulkių ir buto raktus. „Telefono numeris“, pa- 
galvojau. Tai jau šis tas! 

Daviau Alfonsui Jorgensenui savo telefono numerį. 

Tai pirmas kartas, kai ką nors įsileidžiu į savo privatų 
gyvenimą. Kad ir kaip būtų, Kjelis Bjarnė buvo man pri- 
mestas. O Frankas be jokios atodairos įžygiavo į mano 


būvį ir ten tvarkėsi. 

so gatvės link, ten jis ir gyveno. Gunktelėjusi nugara po 
žvaigždėtu dangaus skliautu. 
Mano viduje jau kilo naujas eilėraštis. 


Pakeliui nupirkau grilio dešrelę. Kačiukams. 


Kai parėjau namo, Kjelis Bjarnė virtuvėje valėsi dantis. 
Nežinau kodėl, bet šis blogas įprotis atsirado neseniai. Ne 
kartą apibariau jį dėl tų lipnių dantų pastos gumuliukų 
plautuvėje, bet paveikti šį vyrą nėra taip paprasta. Nesu- 
prantu, juk nieko nėra paprasčiau, kaip išsivalyti dantis vo- 
nioje, kur, kaip žinia, ir laikomi šepetėliai bei dantų pasta. 
Bet dabar ne laikas kasdieniams priekaištams. Numetęs 
kačiukams dešrą, nusitraukiau paltą ir kritau ant sofos. 

— Tiedu prišiko prie unitazo, — pilna putų burna prane- 
šė Kjelis Bjarnė. 

Numojau ranka. Vaikai lieka vaikais. Net ir gyvūnėliai 
turi teisę būti vaikais. Esu slaptas poetas. Įklimpęs į egzis- 
tencinius klausimus, o su gyvenimo banalybėmis jau esu 
turėjęs pakankamai daug reikalų. Buvau smulkmeniškas. 
Krapštukas. Dabar pakaks. Baigta. Tegul Kjelis Bjarnė to- 
liau vienas sukiojasi tarp smulkiaburžuazinių rūpesčių. 

Atsiguliau ant sofos, padėjau galvą ant pagalvės, ir susi- 
kišęs už sprando rankas patogiai įsitaisiau. 

— Tau per daug rūpi anas galas, — tariau. Kartu galvojau 
apie Hokono Vilumo eiles. - Geriau papasakok, kaip pra- 
leidai vakarą. 

Gargaliuodamas jis plovė stiklinę: 


— Žydinti pana. Tai jau tikrai! 

Vilkdamas paskui save kelnių petnešas, jis nušlepsėjo į 
vonią. 

— Kas čia per santrauka apie vakarą su jauna moteri- 
mi? — šūktelėjau jam iš paskos. Labai panorau išprovokuo- 
ti tą nelemtą mažakalbį. 

— Nagi! — erzinau toliau. - Prašom atsiskaityti! Ką val- 
gėte? Kokiais vynais vaišino? Ar papasakojo ką nors apie 
savo mylimąjį? 

— Neturi jokio mylimojo! — sustaugė jis. - O jei tas vel- 
nias atsirastų čia, jam baigtųsi prastai! 

Leipau juokais. Tai bent smagus viengungiškas pamiši- 
mas! Šį vakarą abu pataikėme į toną. 

— Kaipgi dabar? Nėščia, bet neturi mylimojo? O jeigu 
jis atsirastų, turėtų reikalų su tavim? Ar visa tai neatrodo 
kvailokai, kaip manai? 

Jis įėjo į svetainę. Buvo be apatinių, tarsi būtume atsi- 
dūrę urvinių žmonių bandoje. Apžėlę raumenys buvo pasi- 
ruošę susirungti. Įsitempusi dešinė ranka spaudė kumštį. 

— Ispanas. Padarė vaiką ir dingo. 

Koks sukrečiantis įvykis! Turėjau susilaikyti, kad ne- 
imčiau kvatoti. Bet tokių verksmingų giesmelių yra tekę 
klausytis ne kartą. Pajutau viduje pabundant ciniką. Poetas 
bitnikas paėmė viršų. Dar nebuvau nusiėmęs saulės akinių 
ir labai graužiausi, kad pamiršau užbėgti į „Seven-Eleven“ 
nusipirkti cigarečių. 

Atsisėdęs Kjelis Bjarnė čia įtempdamas, čia atpalaiduo- 
damas stebėdamasis spoksojo į susitraukiančius ir išsiver- 
žiančius dilbio raumenis. Galiausiai atsipalaiduodamas 


pasimuistė ir šnairomis žvilgtelėjo į mane: 

— Ar susitarėte dėl eilėraščių? 

— Dėl eilėraščių? | 

— Argi neturėjote jų aptarti? 

— Apie tai vėliau. Pirmiausia tavo eilė. 

Jo akys sustingo, o burna plačiai išsiviepė. Supratau, 
kad jo didelėje sunkioje galvoje prasidėjo vakaro kadrų 
kartojimas. 

— Ne, nežinau... 

— Klok! — raginau aš. Tai man buvo įkalę ir Guna, ir 
Frankas. (Čiupk jį už liežuvio ir neleisk jam sėdėti ir rymo- 
ti.) — Ką valgėte? 

— Vištą. Su kažkokiom citrinom. Ir ryžius. 

— Viščiuką, — pataisiau. - Su citrinos padažu ir delika- 
čiais ryžiais. 

— Tai buvo višta! — tarė grėsmingai. 

— Gerai, visai įtikima. O pašnekesys vyko sklandžiai? 

— O kaip? 

— Juk šnekėjotės? Negi visą laiką sėdėjote prisikimšę 
pilnas burnas vištienos? Ar paklausei apie vaiko tėvą, ar 
pati papasakojo, kaip jis ją apgavo? 

— Aš nieko neklausiau. Ji plauna indus Centrinėje ligo- 
ninėje. Sakė, kad ten jį ir sutiko. 

— Puiku, - tariau. — O tu, jei neklystu, išsipasakojai apie 
savo brangiąją šeimynėlę? 

"Jis neatsakė. 

— Ar sakei, jog nekenti motinos? 

— Neatsimenu. 

— O desertas? 


— Kažkoks pudingas. Velnioniškai skanus. 

— Turbūt skaniausia, ką esi kada nors ragavęs? 

Jis paskersavo į mane, ir aš pagalvojau, kad per toli nu- 
važiuoti nereikia. Bet vis dėlto nesusivaldžiau. Man reikėjo 
išsiaiškinti vieną dalyką. Bent jau tiek jis man tikrai buvo 
skolingas. 

— Ar prisimeni pirmą vakarą, kai atkeliavai į mies- 
tą? — paklausiau. - Tada Frankas paragino mus pasistengti 
geriau išmokti įvardyti savo jausmus? Priprasti išsikalbėt 
vienas su kitu. 

Jo akys ėmė bėgioti. 

— Ar prisimeni? 

— Nelabai ką tada supratau. 

— O kaipgi, žinoma, kad supratai. Ir dabar labai norė- 
čiau išgirsti, kaip įvardytum savo jausmus Reidunai Nur- 
sleten! 

Jam dabar prireikė kumščiais pasitrinti smilkinius. Nie- 
ko kita ir nebuvo galima laukti. Užsimerkė ir vis trynė. 

— Liaukis, - pasakiau, matydamas, kad vargu ar liau- 
sis. - Klausimą atsiimu. 

Jis liovėsi. Sėdėjo kažkur įsmeigęs akis. 

— Jinai pasakė, kad... Jinai pasakė, kad jai patinku. 

Reikšmingai švilptelėjau. 

— O tų? 

— Aš? 

— Taip, o ką tu pasakei? 

— Atrodo, nieko. Nežinojau, ką sakyti. - Jis bejėgiškai 
pažvelgė į mane. - Ar man reikėjo ką sakyti? 

— Nežinau, - ištariau. - Nesu visai tikras. Gal nors kar- 
tą nekalbumas bus tau išėjęs į naudą. Galbūt jai kaip tik tai 
ir patinka. Kad esi toks, koks esi. 

Pasakyta išties gražiai. Negalėjau susilaikyti mintyse sa- 
vęs nepagyręs. Bet Kjelis Bjarnė neabejotinai yra nusipel- 
nęs mano paramos. Tikrai nebuvau pamiršęs ankstesnio 
šio vakaro gesto — dėl manęs jis siūlėsi atsisakyti pasima- 
tymo. Tai įsidėjau į širdį. Nutariau daryti viską, ką pajėg- 
siu, kad Kjelis Bjarnė ir Reiduna Nursleten imtų bendrauti. 
Taip, iš tikrųjų darysiu viską. Tačiau diskretiškai. Veiksiu 
slaptai. Pirmiausia reikia jį padrąsinti. Išjudinti šį neapsa- 
komai lėtą vyrą. 

— Gal susitarėte ir vėl susitikti? — atsargiai paklausiau. 

— O kaip? Juk ji gyvena čia, virš mūsų. - Jis sunkiai loš- 
telėjo galvą į lubas. 

Atsistojęs nusiėmiau saulės akinius: 

— Tau reikia nepagailėti pastangų, Kjeli Bjarne. Negali 
palikti šito savieigai ir pasitraukti. 

— Buvo gražu iš jos pusės pakviesti tave pietų, - pasa- 
kiau. —- Bet dabar tavo eilė. 

Kjelis Bjarnė linktelėjo galva: 

— Žinoma, visada galiu jai sumakaluoti kokius nors 
pietus. 

— Nusivesk ją kur nors! —- rėžiau drąsiai. - Greit išmo- 
kės pensiją. 

— Hm. Gal pas Larseną? 

— Ne, - pasakiau. — Perdėm vyriška. Storžieviška. Lar- 
seno restoranas — tik šiurkščiam vyrų juokui ir rankų len- 
kimui. 


— Rankų lenkimui? 

— Pamiršk. Kodėl nepasikvietus jos į „Peppes Pizza“? 
Žinoma, tai tikrai tinkama vieta! Ant staliukų — žvakės. 
Ypač intymu dalytis viena porcija. Tada valgydami galite 
palengva artėti vienas prie kito. 

Įsivaizdavau, kaip, imdami paskutinį gabaliuką su lydy- 
tu sūriu ir kumpiu, jie nejučiom susiliečia rankomis. Lyg 
norėdami, lyg netyčia. 

— Ok. Bet penktadienį einame į Larseno restoraną? 

— Gali būti ramus, - patikinau jį. - Jei tik turėsime iš 
ko. Beje, pabaigai galėsime paimti po bokalą „Brokeryje“. 

— O kas tai? 

O, tai tik kavinė, kurioje pradėjau lankytis. 

— O ten tame tavo poezijos reikale ar buvo panų? - pa- 
siteiravo jis. 

— Aibė, - atsakiau. - Bet tu laikykis Reidunos Nursle- 
ten. Galiu tave užtikrinti, kad aplinka, kurioje dabar su- 
kiojuosi, visai ne tau. Apskritai ir ne man, bet, šiaip ar taip, 
man reikia stebėti, kas vyksta poezijos baruose. 

"Trumpai papasakojau apie baisų tų dviejų poetų pasi- 
rodymą. 

Jis papurtė galvą: 

— O ar tau reikia eiti ten ir klausytis tokių dalykų? 

— Deja, - ištariau. — Reikia orientuotis, kas vyksta. 

Nemaniau prasitarti, bet vis tiek numečiau bombą: 

— Aš juk pats pradėjau rašyti eilėraščius. 

— Oho! Leisk paklausyti! 

— Ne. Dar ne. Tu tik niekam nepasakok. Ypač Frankui! 

— Apie ką jie? 

Papurčiau galvą: 

— Nė nebandyk, Kjeli Bjarne. Bus laikas, ir išgirsi. Ne 
anksčiau. 

— Tu juk apie mane nerašai? 

— Nori pasakyti, ar nerašau apie vyrus apžėlusiomis nu- 
garomis? Ne, gali būti ramus. Tokią poeziją užleidžiu Ho- 
konui Vilumui. 

— Tam kvaišai su eilėraščiais apie subinę? 

— Raminkis, — tariau. - Vilumas net nežino, kad tu ap- 
skritai esi. 

Jis kažką burbtelėjo. 

— Kol nepamiršau! Jei man skambintų vienas žmogus, 
tikriausiai tai bus Alfonsas Jorgensenas. 


Ir nuskubėjau į vonią pasiruošti nakčiai. 


7 skyrius 


Tais metais pavasaris atėjo netikėtai. Jau kovo pradžioje 
gerokai atšilo, dienos pasidarė ilgos ir saulėtos, lašėjo nuo 
stogų, o miesto gatvių grioveliais linksmai sruveno vanduo. 
Niekada ypač nemėgau pavasario, tamsieji metų laikai man 
visada būdavo labiau prie širdies. Bet dabar jutau, kaip po- 
žiūris keitėsi. Kadangi vis dažniau ir drąsiau skyriausi su 
tuo, kas sena, man pasirodė simboliška, kad ir miestas, ir 
gamta ūmai nusimetė žiemos nudrengtą apdarą. Kūryba 
sekėsi vidutiniškai, aš savęs per daug nespaudžiau, bet jau- 
čiau dėkingumą, kai retsykiais išplaukdavo viena kita ei- 
lutė. Niekur neskubėjau. Išeidavau ilgai pasivaikščioti, čia 
vienas, čia kartu su Kjeliu Bjarne. Kiekvieną penktadienį 
pietaudavome pas Larseną. Ir kiekvieną kartą tikėjausi pa- 
matyti Alfonsą Jorgenseną, bet jis nesirodė. Tai man kėlė 
susirūpinimą. Ir dar kėlė susirūpinimą Kjelio Bjarnės visiš- 
kas neveiklumas, susijęs su Reiduna Nursleten. Pakreipęs 
galvą į šoną, vakarais klausydavosi jos žingsnių, o lūpas 
iškreipdavo keista grimasa, tačiau kai atsargiai užsiminda- 
vau apie kokią nors iniciatyvą, jis tuojau pat užsisklęsdavo 
savyje. Tikriau pasakius, užsidarydavo, kaip jis sakė, „dirb- 
tuvėje“, kur buvo nemažai nuveikęs meistraudamas knygų 
lentyną, skirsiančią kambarį pusiau. Atrodė, kad po daug 
žadančios užuomazgos viskas galutinai įstrigo. Prisiminus 

jo pašėlusį gebėjimą energingai veikti, kai tąkart ant laiptų 
radome gulinčią Reiduną, dabar darėsi vis sunkiau jį su- 
prasti. 

Buvo mėnesio pabaiga, šeštadienis. Kjelis Bjarnė buvo 
išėjęs apsipirkti savaitgaliui, o aš ilsėjausi, dėliodamas pas- 
jansą ir klausydamas radijo laidos „Kritikų forumas“. Mat 
pasitaiko, kad knygos ten būna kruvinai supliekiamos, o 
tai man sukelia gardaus juoko. Įsijaučiu į kritiko vaidmenį. 
Štai dabar bus tariama keletas žodžių apie naująjį Hokono 
Vilumo rinkinį... 

Ir tada prie durų pasigirdo skambutis. Pašiurpau, ir man 
iš rankų iškrito kortų malka, nes prie to priprasti niekada 
negalėjau. Netikėti skardūs garsai visada mane baisiai išgąs- 
dina. Jie primena staigią mirtį. Krūtinėje nustojusią plakti 
širdį. Nuspaudžiamus gyvybės jungiklius. Bet nė kiek ne 
maloniau galvoti ir apie tai, kas anapus užrakintų durų. 

Vis dėlto pakilau suprasdamas, kad ir toks dalykas kaip 
lengvai ir paprastai atverti duris Svetimam —- prasidėjusios 
Naujosios epochos dalis. Geležine ranka susidorojau su fo- 
bijomis ir įvairiais nenorais: susidraugavau su telefonu ir 
pavojų pilnomis gatvėmis, dabar buvo atėjusi eilė Durims. 
Eidamas prieškambariu galvojau, kad būtų visai pravartu 
įvykdyti šiokią tokią įgūdžių diegimo programą. Paprašy- 
čiau Kjelį Bjarnę ir Franką netikėtai paskambinti prie durų. 
Bet kuriuo paros metu. Tada gal išmokčiau susidoroti ir su 
tuo. Pačiupau nuo lentynos saulės akinius ir užsidėjęs juos 
atidariau duris. 

Reiduna Nursleten. Tai buvo Reiduna Nursleten. Pro 
tamsius akinių stiklus jos veidas atrodė išblyškęs. Beveik 

melsvas. Po palaidine buvo matyti, kaip kilojosi krūtinė, 
tikriausiai paskubomis leidosi laiptais žemyn. 

— Ar tu Elingas? 

Jai kalbant, linksmai, nelyginant kokia bulvikė, šokčio- 
dama krutėjo maža nosytė, ir aš baisiai panorau spustelėti 
ją dviem pirštais. Tam, kad pajusčiau konsistenciją. Įsivaiz- 
davau, kad ji pukni. Kaip penis. 

— Esu vardu Elingas, - pataisiau. 

— Ar galiu truputį pasikalbėti su tavimi? Gal galėčiau 
trumpam užeiti? 

Tai jau blogiau! Pajutau, kaip ėmė prakaituoti delnai. 

— Kjelis Bjarnė parduotuvėje, - tariau. 

— Taip, žinau, - guviai atsakė ji. - Mačiau, kaip išėjo. 

O, Viešpatie, pagalvojau. Negali būti! Esu atsidūręs nie- 
kieno nerežisuojamame prancūziško filmo sūkuryje. Ne- 
lemtoje trikampio dramoje. Jinai ima bendrauti su Kjeliu 
Bjarne, kad galėtų suartėti su manim. Dabar supratau, ko- 
dėl kviesdama Kjelį Bjarnę pietų ji tik probėgšmais užsimi- 
nė apie mane. Atsargumo dėlei buvo svarbiausia nesukelti 
jokio įtarimo. O kai neatėjau, kai pasirinkau poezijos va- 
karą ir Kjelis Bjarnė atėjo vienas, tai tik labiau pakurstė jos 
aistrą. O paskui — tyla. Kjelio Bjarnės neveiklumas. Ir štai 
ji nebeišlaiko. Pabudęs aklas instinktas išbloškia iš guolio ir 
nustumia ją žemyn laiptais. Mažą galvelę užvaldo vaizduo- 
tė. Mato mane su kitomis moterimis. Kaip jos veržiasi į jai 
priklausantį glėbį. Mat greitai atsiras vaikas, ir jai reikalin- 
gas saugumas. Šiluma ir globa. 

Ir vis dėlto turėsiu ją nuvilti. Gal ir galėčiau pamilti šią 
moterį, nors pirmas įspūdis buvo nekoks. Tačiau išduoti 

Kjelį Bjarnę, veikti gerajam draugui už nugaros - nė iš tolo. 
Nors ir visą gyvenimą tektų laikytis skausmingo celibato, 
mano nuostata šiuo klausimu nepajudinama. Jokios aplin- 
kybės neprivers manęs pradėti kokius nors santykius, jei 
dėl to reikėtų apgauti ir išduoti Kjelį Bjarnę. Vienas da- 
lykas - moralinė šio reikalo pusė. O kitas - Kjelis Bjarnė 
tučtuojau sumaltų mane į miltus, kai tik paaiškėtų mudvie- 
jų su Reiduna Nursleten begėdiška meilė. Tiesą pasakius, 
mokėjau išlaikyti net tokias paslaptis, nuo kurių plaukai 
stojasi piestu. Žinojau tokių baisių paslapčių, tokių paslap- 
tingų, kad būčiau tučtuojau nugalabytas, jeigu jos iškiltų į 
viešumą. Bet Reiduna Nursleten buvo moteris, turinti to- 
kius įgimtus bruožus kaip atvirumas ir kalbumas. Be to, aš 
jos net nepažinojau. Net neturėjau supratimo, kokia ji. 

Taigi ne. Į savo namus jos neįsileisiu. Geriau pasiprie- 
šinti iš anksto, nei rietis su ja tada, kai jau bus čia apšilusi 
padus. Bet kartu ir nenorėjau jokių scenų savo tarpduryje, 
todėl ryžtingai atmečiau jos prašymą ir pasistengiau atsi- 
sveikindamas maloniai nusišypsoti. 

— Būk geras! —- paprašė ji, kai jau ruošiausi uždaryti du- 
ris. — Man reikia su tavim pasikalbėti apie Kjelį Bjarnę. Juk 
tu jį geriausiai pažįsti. 

Kaip čia išeina? Ji tik nori pasikalbėti apie Kjelį Bjarnę? 
Supratau, kad taip negražu, bet mane aštriai persmelkė 
bjaurus jausmas, jog tapau apmulkintas. Jaučiau, kaip ėmė 
virpėti apatinė lūpa — taip kartais atsitinka, kai situacija 
būna įtempta. Neturėjau jokio noro kalbėtis su ja apie Kjelį 
Bjarnę. Bet kartu jutau, kaip mane apima ir kažkoks smal- 


sumas. Negali kilti jokios abejonės, kad esu specialistas 

Kjelio Bjarnės tema. Be ypatingų pastangų galėjau parašyti 
apie jį mokslinį darbą. Tačiau kokia informacija apie tą ne 
per daug nuovokų vyrą galėjo dominti jauną nėščią mote- 
rį? Pagaliau įsileisti ją paskatino tai, kad galėčiau išgirsti 
atsakymą į šį klausimą. Tokiomis aplinkybėmis toli gražu 
nesijaučiau saugiai, mane tiesiog pykino pagalvojus, kas 
būtų, jei grįžtų Kjelis Bjarnė ir viską klaidingai suprastų, 
bet kitos išeities nemačiau. 

Svetainės viduryje ji staiga stabtelėjo ir apsidairė. Tar- 
tum stebėdamasi vyrišku kambario santūrumu. Baltos 
plikos sienos. Nuvytusios kambarinės gėlės. Manau, kad 
daugmaž taip atrodė ir jos butas, kol dar nebuvo įsikraus- 
čiusi su savo niekučių kolekcija. Pelėdų armija ir alaviniais 
vikingų laiveliais. 

Tada sofos kamputyje ji pastebėjo susirangiusius į ka- 
muoliuką kačiukus ir tučtuojau priklaupė prie jų. Aišku, 
natūralu. 

— O Viešpatie! - sudejavo vaikišku balsu. - Kokie mei- 
lučiai! Kokie jų vardai? 

— Pipiras, — atsakiau. — Ir Elmeris. 

Hm. Pakrikštijau katiną — čia ir dabar. Visai negalvoda- 
mas. Akimirksnį šmėstelėjo prieš akis apvali mano mėgs- 
tamiausio komiksų veikėjo galva. Nuolatos erzinamas 
Elmeris Midas. Visada palaikiau jį kovoje su visokiausiais 
Dafiais ir įžūliais triušiais. Dar būdamas mažas, intuityviai 
jaučiau, kad Elmerio daržą, kurį nuolat užpuldinėjo Snurė 
Spretas, reikėjo suprasti kaip Žmogaus privačios sferos ir 
tapatybės simbolį. Supratau, kad Elmeris Midas iš tikrųjų 
grūmėsi už savo gyvenimą, o ne dėl kelių morkų. Tą kovą 
gerai pažinau mokyklos kieme. 

Nustūmiau į šalį bjaurius praeities vaizdus. Never- 
ta gaišti prie praeities, kai momentas reikalauja iš manęs 
imtis šeimininko vaidmens. Pasiūliau jai atsisėsti, kad ir, 
sakysim, prie Pipiro ir Elmerio, tada paklausiau, gal norėtų 
pieno stiklinės. 

Pieno? 

Taip, pieno. Šviežio norvegiško pieno. Leidau jai su- 
prasti, kad man yra žinoma jos padėtis ir pridūriau, jog 
formuojasi naujas skeletas. Tad gal ir ne pro šalį truputis 
kalcio? 

— Ar Kjelis Bjarnė tau pasakė? Kad aš nėščia? 

Laimė, ji neatrodė priešiškai nusiteikusi, o tik moteriš- 
kai smalsi. 

— Užsiminė, - atsakiau. — Labai diskretiškai. 

Apie tą ispanišką šliužą nepratariau nė žodžio. 

— Taip, ačiū, — padėkojo ji. — Iš tikrųjų noriu gerti. 

Nuėjau į virtuvę ir pripyliau didelę stiklinę. 

— Tikiuosi, supranti, kad negaliu taip tiesiog imti ir pa- 
teikti visą informaciją apie Kjelį Bjarnę, - šūktelėjau iš vir- 
tuvės. 

— Kodėl ne? 

Padaviau stiklinę. Ji nugėrė didelį gurkšnį. 

— Todėl, kad dviejų vyrų draugystė įpareigoja nekalbėti 
apie kai kuriuos dalykus, - tariau pamokomu tonu. 

Mačiau, kad ji nieko nesuprato, ir vis labiau įsitikinau, kad 
jie atitinka vienas kitą. Kaip žmonės sako, abu labu tokiu. 

— Man tik atrodo, kad jis toks keistas, - sukikeno ji. 

— Šiuo atveju pavartočiau anglišką žodį rare, - subliz- 
gėjau aš. —- Neprilygstamas. 

likę simpatingi pieno ūseliai. 
— Gražiai pasakei. Taip, jis toks. Neprilygstamas. Man 
jis atrodo mielas. O kaip jūs susipažinote? 

Atsirėmiau į durų staktą. Sėstis nenorėjau net ir į krėslą 
kitoje stalo pusėje, man atrodė, jog tai gali pasirodyti per- 
nelyg intymu. Tokie signalai gali būti klaidingai suprasti. 

— Mudu buvome pervargę, - pasakiau. - Vienu metu 
tiesiog skendome darbuose. Kiekvienas gavome pasiūlymą 
reabilitacijai kaimo vietovėje, ir ten sutikome. Nelyginant 
kokiame nors kalnų viešbutyje. 

— Skamba gundomai, - tarė ji. - Aš, pavyzdžiui, netu- 
rėčiau iš ko gyventi viešbutyje. 

— Greitai nusibosta, - patikinau. - Per pusmetį jau lyg 
ir esi susipažinęs su užkandžių stalo patiekalais. Imi ilgėtis 
savo šaldytuvo. Savo lovos. 

— Nuo ko tu taip... nusivarei? 

— Tuo metu įtemptai dirbau su archyvu, - atsakiau, ir 
tai buvo tiesa. Dar ir dabar pamenu krūvas laikraščių. Kli- 
jų kvapą. Ant stalo gulinčias žirkles. Devyniolika segtuvų 
su Gru Harlem Brundtland iškarpomis. Anie laikai. Anas 
gyvenimas. 

— O Kjelis Bjarnė? 

Papurčiau galvą. Tegul tai aptaria su juo pačiu. 

— Kai susitikome, mudu buvome nusiteikę pradėti nau- 
ją gyvenimą, - tęsiau aš. - Mums nelabai svarbu, kas buvo 
praeityje. Išgyvenome sunkius pastaruosius metus, bet at- 
rodo, kad dabar ir vėl sužydės alyvos. 

— Alyvos? 

— Taip. Kaip toj dainoj. 

— Aaa. 

Man ji patiko. Neapsimetė esanti koks nors proto bokš- 
tas. Ji buvo visai paprasta, idėjos jos galvelėje blykstelėda- 
vo gana retai. Sevilijos kirpėjui apsisukti apie ją būtų itin 
lengvas žaidimas. 

— Nežinau, - pasakė ji. - Bet jis toks nekalbus. Nieko 
nesako. 

— Galvočius, - tariau kilniaširdiškai. Nemačiau jokio 
reikalo ką nors išsamiau aiškinti apie Kjelio Bjarnės galvo- 
jimus. Jeigu imčiau pasakoti jai, kaip yra iš tikrųjų, kad jis 
gulė ir kėlėsi laužydamas galvą, kaip nusitempus į lovą ko- 
kią nors jo geidžiančią moterį, taip pat - kaip nugalabijus 
savo šeimą, bet nepakliuvus į kalėjimą, štai tada, manau, 
ji išsigąstų visiems laikams. O be to, tai iškreiptų šio vyro 
įvaizdį. Kad ir kaip būtų, Kjelis Bjarnė dar pasižymėjo ki- 
tais nepaprastai puikiais bruožais. 

Ji giliai įkvėpė, o tada ištarė: 

— Kaip tu manai, ar aš jam patinku? 

— Ne, - atsakiau abejingai. Nuėjau prie lango ir mėga- 
vausi jos sumišimu. Pirma leidęs pratiksėti kelioms sekun- 
dėms, staiga apsisukau nukreipdamas į ją virpantį smilių: 

— Aš manau, kad Kjelis Bjarnė myli tave, Reiduna Nur- 
sleten! 

Ji smarkiai išraudo. Sakyčiau, kaip aguona. Rankos nar- 
šė šiltą katinėlių kailiuką, o pati vis rijo seiles. 

Jaučiausi pranašesnis. Ir mėgavausi tuo, galiu tiesiai 
prisipažinti. Kartu ir jos raudonis man pasirodė nuostabiai 


patrauklus. Žiūrėjau į save kaip į paskutinį šios srities mo- 

hikaną. Išmirštančios žmonių rasės atstovą. Dar išlikusį iš 
tų laikų, kai drovumo ir garbingumo sąvokos neturėjo nei- 
giamos potekstės. 

— Arjis yra ką sakęs? — nudelbusi akis, paklausė ji. 

— Leisk man pasakyti taip, - atsakiau. - Sėdėdamas va- 
karais jis klausosi tavo žingsnių. - O sau mintyse pridū- 
riau: „Kvailai šypsodamasis“. 

— Bet nieko nesako? 

— Ne. Sakyti nesako nieko. 

Paaiškinau jai, kad ramus vanduo slepia gelmę, bet ne- 
atrodė, kad ji būtų supratusi šį vaizdingą posakį. O gal ir 
gerai, nes ramus gali būti ir seklus vanduo. 

— Jis stuobrys, —- pasakiau, kad viskas nepasirodytų taip 
sudėtinga. - Didelis, geras stuobrys. 

Jaučiau, kad taip apibūdinti jį turėjau pagrindo. 

Ir iš karto pasijutau saugus. Pasitikintis savimi. Prieš 
mane — mažiau savimi pasitikintis žmogus nei aš. Niekada 
nemaniau, kad toks dalykas galimas. 

O kaip, po galais, įvyko apvaisinimas? Ar tai buvo tie- 
siog išžaginimas? Pagalvojus apie tai, darėsi skaudu. Įsi- 
vaizdavau, kaip tas šlykštus ispanas prigirdė ją saldžiu li- 
keriu ir, prisliūkinęs prie jos, žvėriškai griebė už gerklės 
ir išsitraukė savo juduliuojančią ataugą. Šleikštu. Atgrasu. 
Tikiuosi, kad jis vieną vakarą atsiras mūsų laiptinėje ir kad 
Kjelis Bjarnė galės sugrūsti jo snukį į purviną laiptų lino- 
leumą. Nemėgstu smurto, bet jei įvyktų toks šou, mielai 
stebėčiau ir laidyčiau drąsinančius šūksnius. 

— Nežinau, ką daryti, - pasakė ji, žiūrėdama į manė 
maldaujamomis akimis. - Ar tu manai, kad turiu kažką 


daryti? 

— Aš manau, kad gali pasikliauti manimi, — tariau. — 
Leisk apie tai pagalvoti. 

Ką gi aš dabar sakau? Viešpatie tu mano, į ką gi aš ve- 
liuosi? Vienas dalykas — susprogdinti ribas. Visiškai kitas — 
susprogdinti savo gyvenimą. Jau pradedu griebtis rizikos. 
Įlindau į dviejų Žmonių jausmų pasaulį, švelnumu ir geidu- 
liais užminuotą lauką. Niekada gyvenime nebuvau prašęs, 
kad kas nors pasikliautų manimi. 

— Tikriausiai rasiu kokią nors išeitį, — tęsiau priedainiu, 
lyg dabar kas nors kitas kalbėtų per mane. Balsas atrodė 
visiškai svetimas, žodžius lydėjo kažkoks metalinis skam- 
besys. 

— Ačiū, - padėkojo ji. — Geras tu. Jaučiau, kad tu geras. 
Iš tavęs tai matyti. 

Visai įtikima. Ji ne pirmutinė padarė tokią išvadą. Ir 
motina buvo užsiminusi apie kažkokią harmonijos ir geru- 
mo aurą, ypač kai stebėdavo mane miegantį. Jos nuomone, 
žmogaus esybę geriausiai atspindi kaukė, kurią jam uždeda 
miegas. Ir kodėl gi ne? Štai ir nemiegant, dienos metu, į 
paviršių veržiasi mano geriausi ketinimai. O jie tikrai geri. 
Vos ne kilnūs. Be jokių savanaudiškų kėslų ėmiausi tarnau- 
ti meilei, pats nesitikėdamas iš to jokios naudos, veikiau 
atvirkščiai. Jei man pavyktų juodu „suklijuoti“, rizikuoju, 
kad mano geriausias draugas nutols nuo manęs. Kad leis- 
damas daugiau laiko su Reiduna, nuvertins mūsų artimą 
draugystę. Nesavanaudiškumas gali vėl įstumti mane į 
vienatvę. Alfonsas Jorgensenas vis dėlto nepaskambino, 
todėl atsargai neturiu nė vienos kortos. Na, o Frankui už 
kišimąsi į mano gyvenimą atlygina Oslo municipalitetas. 

Išmokau susitaikyti su šia aplinkybe, bet apie kokią nors 
tikrą draugystę negali būti nė kalbos. 

— Mano manymu, būtų geriausia, jei dabar išeitum, — 
pasakiau jai. - Netrukus gali grįžti Kjelis Bjarnė. Situacija 
gali būti klaidingai suprasta. 

— Dievuli tu švenčiausias, — ištarė ji. - Ar jis toks pa- 
vydus? 

— Šiaip ar taip, tokiais dalykais jo provokuoti nereikė- 
tų, - paaiškinau. 

Ji pastatė tuščią stiklinę ir pakilo: 

— Gal sugalvokime ką nors drauge? Visi trys. 

— Taip, - atsakiau. — Gal. 

Pradėjau nerimauti. Gerasis saugumo jausmas buvo 
išblėsęs. Laukiau durų spynoje pasisukant Kjelio Bjarnės 
rakto. 

— Kaip sutarėm: pagalvosiu apie reikalą. 

Ji padėkojo. Ir dar pabučiavo į skruostą! Dvi putlios lū- 
pos prisispaudė prie mano šerių! 

Kaip pro miglą pamačiau ją dingstant prieškambaryje. 
Išgirdau atidarant, paskui uždarant duris. 


Po minutės ar dviejų atsirado Kjelis Bjarnė. Kažkodėl jau- 
čiausi kaltas. Lyg mes su Reiduna Nursleten būtume ką 
nors išdarinėję su savo nuogais kūnais. Įsitaisiau ant sofos 
prie kačiukų ir ėmiau žaisti su tuščia stikline, kurios ne- 
spėjau padėti į vietą. Ką tik jos paviršiumi slydinėjo švelnūs 
nėščios moters pirštai. Dabar tai dariau aš. 

— Buvo akcija faršui, - pasakė Kjelis Bjarnė. — Prikepsiu 


savaitgaliui kotletų. Nupirkau du kilogramus. 

Vis dar nenusivilkęs striukės ir nenusiavęs aulinių batų, 
jis įžirgliojo su pirkiniais į virtuvę. Paprastai bardavausi, 
kad namuose vaikšto apsiavęs, bet šįsyk nutylėjau. Ir dar 
pagyriau už sėkmingą „Rema 2000“ šaldymo dėžės šturmą. 

Du kilogramai faršo. Su visais priedais iš jo turėtų išeiti 
mažiausiai keturi šimtai kotletų. 

— Gal paėmei ir kokią bulvę? - paklausiau. 

Jis krovė pirkinius į šaldytuvą. 

— Bus „Toro“ bulvių košė. O desertui — džiovintų slyvų 
kisielius sistemai sutepti. Jau kuris laikas, kaip dorai ne- 
prašiku. 

Kaip tik. Pradėjau vis labiau įsitikinti, kad nekalbumas 
jam būnant su Reiduna Nursleten tik į gera. Vargu ar pra- 
nešimas apie žarnyno veiklą skatintų savitarpio pasitikė- 
jimą ką tik užsimezgančiuose vyro ir moters santykiuose. 
O kad jis pasipasakojo man, bet ne jai, aišku, buvo grynas 
atsitiktinumas. Tiesa, žinau, jis mažakalbis, bet jeigu jau 
atveria burną, tai išsipasakoja bet kam. 

— Taip, gerai, — tariau. — Aš čia ramiai pasėdėjau, išgė- 
riau pieno. 

Jaučiau, kad reikėjo kažką pasakyti. Paaiškinti, kodėl sė- 
džiu Žaisdamas su tuščia stikline. Jis neatsakė. Stovėjo ir pri- 
sikišęs prie akių skaitė užrašus ant pakelio su bulvių koše. 

— Aš galiu tuo pasirūpinti, — tariau kilniadvasiškai. - Jei 
tu iškepsi kotletus, aš išvirsiu bulvių košę. 

Jau šimtus kartų esu bandęs aiškinti jam skirtumą tarp 
litro ir decilitro, bet veltui. 

— Tvarka, - jis nusviedė tą pakelį ir į puodą su šiltu van- 
deniu pamerkė dešros formos pakuotes su faršu. 

— Bijau, kad esu davęs tau blogą patarimą, - pasakiau. — 
Dėl Reidunos Nursleten. 

— Kokį patarimą, a? 

— Tu pasiūlei nusivesti ją į Larseno restoraną. O aš at- 
sakiau, kad ten perdėm vyriška aplinka. Dabar nebesu toks 
tikras. 

Nuleistomis palei šonus rankomis jis nejudėdamas sto- 

— Ar nori pasakyti, kad vis dėlto nusivesime ją pas 
Larseną? 

— Manau, kad būtų visai nekvaila, - atsakiau. 

— O tu ar eitum kartu? 

— Savaime suprantama. Žinoma, jei tik tu panorėsi. 

Jis užsimerkė ir ėmė tankiai alsuoti. 

— Raminkis, - pasakiau. - Jei nori, vietoj to galiu eiti 
pasiklausyti lyrikos apie šikną. 

— Galvojau, galvojau, - tarė jis vis dar užsimerkęs. - Bet 
nežinau, apie ką su ja kalbėtis. Štai koks reikalas. 

Jis taip tvojo kumščiu į spintelės viršų, kad suskambėjo 
stiklinės ir sužvangėjo peiliai su šakutėmis. 


— Aš taip ir supratau, - ištariau. 


Po pusvalandžio suskambo telefonas. Komodos stalčiuje 
tvarkiau apatinius baltinius, todėl atsiliepė Kjelis Bjarnė. 
Išgirdau, kaip jis pabėrė vienskiemenius žodžius, o paskui 
padėjo ragelį. 

— Tau! 

— Frankas? — sušnibždėjau. 


Jis papurtė galvą ir grįždamas į virtuvę tarstelėjo: 

— Kažkoks kitas tipas. Alfas ar kas... 

Tai buvo Alfonsas Jorgensenas! Vos tik išgirdęs jo bal- 
są ragelyje supratau, kad kažkas atsitiko. Jis sunkiai alsavo, 
atrodė, lyg būtų labai labai toli. Paklausė, ar netrukdo. Ar 
nesu šiuo metu labai užimtas. Taip, išties - juk tvarkiau 
stalčių, bet kažkas mane sulaikė. Pamelavau sakydamas, 
kad nuobodžiauju, nors galvą duok į sieną. 

Jis ilgam nutilo, tokias pauzes puikiai atsimenu iš anų 
laikų, paskui tarė: 

— Tad štai, ar galėtum man truputį padėti? Tiesiog ne- 
žinau, ką daryti. Regis, kad parkritau. Neklausk, kaip tai 
atsitiko, nes nieko neatsimenu. Jaučiuosi kaip sumuštas. 
Sėdžiu ant grindų ir negaliu pasikelti. 

— Pasilik, kur esi, — tariau. - Jau lekiu! 

— Bet štai tik... Durys juk užrakintos. Gal ir įstengsiu 
kaip nors nušliaužti... Kad galėčiau iškišti tau raktą pro 
laiškų plyšį. 

— Ar ką susilaužei? 

— Nesu visiškai tikras. Jaučiu, kad gal ir taip. Dešinė 
čiurna pamėlusi iki juodumo. Nenorėčiau trukdyti, bet... 

Nutraukiau jį. Paaiškinau, kad tam ir yra artimi draugai. 
Tada padėjau ragelį. 

Po keleto minučių mudu su Kjeliu Bjarne jau buvome 
pakeliui. Naujoji Majorstueno Gelbėjimo komanda. Nėš- 
čios moterys. Pagyvenę žmonės. Skambinkit bet kuriuo 
paros metu, atvykstame nedelsdami. 

— Kas per tipas? — sagstydamasis striukę paklausė Kjelis 
Bjarnė. 

— Pažįstamas, — atsakiau. — Retkarčiais mudu išlenkia- 
me po bokalą. 

Laiptinėje dvokė troškintais kopūstais ir kačių šlapimu. O 
dar buvo ir neapšviesta, tad džiaugiausi, kad Kjelis Bjarnė 
savo noru pasisiūlė eiti drauge. Tokiomis aplinkybėmis, 
kai blogiausiu atveju gali prireikti iškviesti policiją ir grei- 
tąją pagalbą, vienas kol kas dar neįstengčiau veikti. 

Antrame aukšte ant vienų durų radome jo pavardę. 
Keista. Lyg atvirkštinis vos prieš kelias dienas buvusios si- 
tuacijos analogas. Tik šį kartą bejėgis ligonis gulėjo savo 
bute už užrakintų durų. 

Pritūpęs pravėriau plyšį laiškams. 

— Jorgensenai! 

Iš didelės pagarbos susiklosčiusioms sunkioms aplin- 
kybėms į jį kreipiausi pavarde, o dar todėl, kad nežinojau, 
ko jis pageidautų. Kad ir kaip būtų, man atrodė nenatūra- 
lu šaukti tiesiog „Alfonsai“, nors jis į mane daug kartų yra 
kreipęsis vardu. 

Tamsoje už durų girdėjau jo alsavimą. Krebždėjimą ant 
grindų. 

“ - Taip, aš čia, Elingai! Na ir nesąmonė! Luktelėk, tuoj 
paduosiu raktą. 

Akimirksnis — ir ant kilimėlio gulėjo blizgantis „Trio- 
Ving“ raktas. Čiupau jį, ir atsirakinę duris įėjome į vidų. 

Prieškambaryje ant grindų sėdėjo Alfonsas Jorgense- 
nas. Už jo buvo matyti ilgas tamsus koridorius. Kjelis Bjar- 
nė įjungė šviesą, ir iš karto pasidarė ne taip baisu. 

— Tau reikia gydytojo, — tariau atsitokėjęs. 

— Aha! - atitarė Kjelis Bjarnė. 

— Taip, tikriausiai reikėtų, — pritarė Alfonsas Jorgense- 
nas. - Bet pirmiausia man labai reikia į tualetą. 

— Aš tau padėsiu, — pasisiūlė Kjelis Bjarnė. - Tik paro- 
dyk, kur tulikas. 

Nespėjau nė mirktelėti, o jis jau atsargiai nelyginant 
sergantį vaiką, bet stipriai laikė senolį ant tvirtų rankų. 
Paskui nusinešė koridoriumi ir dingo už Jorgenseno nuro- 
dytų durų. Ir aš pagalvojau: štai jis ir vėl neša. Kjelis Bjarnė 
neša. Kažkada po bjauraus priepuolio, kai dar ir gebėjau 
susiteršti naujintelaitį kostiumą, jis nešė mane. Vos prieš 
keletą dienų įgudusiais judesiais jis nešė Reiduną Nursle- 
ten, ir iš to supratau, jog taip jis nešiodavo savo nekenčia- 
mą motiną. Dabar nešė Alfonsą Jorgenseną. Taip jau yra. 
Kjelis Bjarnė nešioja žmones, su kuriais susitinka. Keista. 

Tada pamačiau knygas. Jų buvo pilna visur. Palei abi ko- 
ridoriaus sienas stovėjo iki lubų knygomis perkrautos lenty- 
nos. Niekur nebuvo net tarpelio pirštui įsprausti. Lentynos 
buvo tiesiog pergrūstos. Be bibliotekos, niekur nesu matęs 
tiek daug knygų. Ėjau siauru koridoriumi, ranka braukda- 
mas jų pageltusias ir nušiurusias nugarėles. Pro ploną dul- 
kių sluoksnį šmėžavo rašytojų pavardės ir pavadinimai, apie 
kuriuos niekada nebuvau girdėjęs. Buvau atsidūręs kitame 
pasaulyje. Alfonso Jorgenseno pasaulyje. Priėjau svetainę, 
didelį tamsų su užskleistomis užuolaidomis kambarį. Ir čia 
nuo grindų iki lubų pilna knygų. Tūkstančiai jų. Viršutinės 
lentynas galima pasiekti atsistojus ant senų medinių kopė- 
čių, kurios dviem galiniais kabliais prisitvirtina prie paties 
lentynos krašto. Alfonsas Jorgensenas gyveno bibliotekoje. 
Mano svajonė apie skaitymui skirtą kampą namie nublan- 
ko. Stebėdamasis vaikščiojau po didžiulį tamsų kambarį. 


Atėjo Kjelis Bjarnė. Išgirdau jį už nugaros. 

— Oho! Velniai griebtų! — Sustojęs apžiūrinėjo perpildy- 
tas lentynas. 

— Kaip jis? — paklausiau. 

— Sėdi tulike, - atsakė Kjelis Bjarnė. 

— Mums reikia jį nuvežti į greitosios pagalbos ligoni- 
nę, - pasakiau. 

Pašiurpau vien tik nuo minties, nes toks iššūkis peržen- 
gė visos mano patirties ribas. 

— Kai baigs reikalus, pasodinsiu šit ant tos kėdės, - pa- 
sakė Kjelis Bjarnė. - Gali paskambinti ir pats. 

Kaip man palengvėjo! Šiaip ar taip, jis juk turėjo dvi 
sveikas rankas ir puikiai veikiančią galvą. Apie tai nepa- 
galvojau. Bet kodėl jis, užuot skambinęs į ligoninę, surinko 
mano telefono numerį? Kaip draugui, pagalvojau. Alfonsui 
Jorgensenui paprasčiausiai pasirodė natūraliau pirmiausia 
paskambinti savo geram draugui Elingui. Kad su juo galėtų 
aptarti problemą. Tokia mintis mane šildė. Kažkuo buvau 


reikšmingas. 


Greitosios pagalbos automobilio neatsiuntė, nes susižalo- 
jimas nekėlė pavojaus gyvybei, ir prie Alfonso Jorgenseno 
buvo žmonių, kurie galėjo padėti. Baigėsi tuo, kad visi trys 
sėdome į taksi. Vairuotojas man visiškai pritarė, kad so- 
cialinis gerovės pagrindas buvo pradėjęs rimtai irti. O kiek 
mokesčių per visą gyvenimą Alfonsas Jorgensenas subėrė 
į bendrą kasą? Įsivaizduoju, kad nemažai. „Paimkite tak- 
si, — išgirdome kitame ragelio gale. Kjelis Bjarnė nunešė 
senolį laiptais žemyn ir laikė ant rankų tol, kol atvažiavo 


mašina. Atvykęs į greitosios pagalbos ligoninę, pakėliau 

vėją visam personalui. Esu kuklus žmogus, bet neteisybė 
mane siutina. Pagrasinau, kad kreipsiuos į „VG“, bet tada 
Alfonsas Jorgensenas paprašė manęs nurimti. Man susida- 
rė įspūdis, kad tas laikraštis jam ne prie širdies. 

Tačiau reikia pripažinti, kad nepaisant ištikusios ne- 
laimės ir mano teisėto įniršio likimas mums nusišypsojo. 
Kaulas nebuvo lūžęs. Tik smarkiai išnarinta čiurna. Taip 
smarkiai, kad Alfonso Jorgenseno dešinė koja labiau pri- 
minė violetinį rankinio kamuolį. Buvo uždėtas įtvaras, 
paskolintas ramentas, kad Jorgensenas galėtų vaikščio- 
ti į tualetą be jokios pagalbos, ir vėl lauk į nuogą realybę. 
Greitosios priimamasis buvo perpildytas kasdienio smur- 
to padarinių. Susiėmusi galvą verkė moteris. Ant grindų 
lašėjo kraujas. Tankiai alsavo jaunas vaikinas, o jo veido 
spalva kaitaliojosi iš raudonos į peleninę. Pašiurpau. Nu- 
sukau žvilgsnį į šalį. Džiaugiausi, kad man buvo suteikta 
pagalba atsikratyti seno įpročio įsijausti į kito Žmogaus iš- 
gyvenimus. Anais laikais būčiau įsivaizdavęs, kaip po ilgos 
neištikimybės nakties ši moteris grįžta namo pas vyrą, kur 
ją sutinka pora sugniaužtų kumščių. Mane būtų kankinęs 
jaunojo vaikino insultas. Kaip ir jis, pajusčiau vienos pusės 
paralyžių, beveik prarasčiau kalbą, ir visi manytų, kad esu 
nevisprotis. Ilgai neičiau iš namų, sėdėčiau snargliuoda- 
mas ir seilėdamasis. 

Sugrįžę pas Alfonsą Jorgenseną, pasodinome jį į krėslą, 
o sužeistą koją padėjome ant pakojos. Atitraukiau užuo- 
laidas, ir įspindusi pavasarinė saulė nušvietė kokias porą 
tonų visur nugulusių it smulkūs milteliai balkšvų dulkių. 

Bet Kjelis Bjarnė tokių dalykų nepastebi. 

— Tuoj padvėsiu, — tarė. - Jei tučtuojau negausiu valgy- 
ti, padvėsiu. 

— Gerai sakai, - atsiliepė Alfonsas Jorgensenas. - Esu 
nuo vakardienos nevalgęs, o namuose — nė trupinio. 

— Einu namo ir atnešiu faršą, - pasakė Kjelis Bjarnė. — 
Sumakaluosime kokius nors pietus. Grįždamas galėsiu ap- 
sipirkti. 

Gerai sugalvota. Gavęs iš Alfonso Jorgenseno du šimtus 
kronų, Kjelis Bjarnė išpuolė pro duris. Kai bėgo laiptais že- 
myn, atrodė, kad sugrius namas. 

— Kas per jėgos, — stebėjosi Jorgensenas. — Tikras gai- 
valas. 

Linktelėjau. 

— Iš kur pas tave, po galais, tiek daug knygų? 

Jis atsilošė krėsle ir apžvelgė sienas, lyg pirmą kartą ma- 
tydamas perpildytas lentynas. 

— Atplasnojo. Rinkis! Skolinkis, ką nori. Grąžinti ne itin 
svarbu. Esu senas. Greitai mirsiu. Nutariau dar kartą per- 
skaityti visą Hamsuną, ir tada jau būsiu pervaręs visą šitą 
mėšlą. 

Papasakojau jam apie jaukų kampelį, kur planavau įgy- 
vendinti savo seną svajonę. Įsirengti biblioteką. Su krėslu 
ir toršeru. Net parodžiau iškarpą, kurią laikiau piniginė- 
je. Židinio imitaciją. 369 kronos. Elektrinė žaižaruojanti 
atsparaus plastiko anglis. Na, iš bėdos, bet vis dėlto. Tai 
suteiktų šiek kiek jaukumo, juk blogiau nebūtų. O kokia jo 
nuomonė? 

Jis papurtė galvą: 

— Gaila, kad negali pasistatyti tikro židinio, nes malkų 
pakanka. Bet, kaip sakiau, rinkis. 

Nežinojau, ką daryti. Buvau priblokštas. Ir ne mažiau 
apstulbęs nuo nepagarbaus tono kalbant apie literatūrą. 
Sėdėjome ir tylėjome, ko! su prikimštais plastikiniais mai- 
šeliais grįžo Kjelis Bjarnė ir ėmė ruoštis virtuvėje. Netrukus 
skaniai pakvipo keptais svogūnais ir kotletais, o aš atlikau 
savo darbą, tikriau pasakius, specialiąją dalį - pagaminau 
bulvių košę iš maišelio ir kaip baigiamąjį akcentą - užbars- 
čiau truputį muskato. Tas akcentas - labai svarbus. Būtina 
uždėti tašką ant „i“. 

Sėdome valgyti. Kjelis Bjarnė buvo prikepęs visą krūvą 
kotletų, ir mes visi trys puolėme juos raityti. Staiga Alfon- 
sas Jorgensenas kažkaip užsisklendė savyje, pasidarė kone 
atšiaurus, aš susinervinau ir pažėriau vieną po kitos istori- 
jas iš gyvenimo Brioinese. Man papasakojus apie tai, kaip 
Kjelis Bjarnė susigundė užsisakyti paštu „Staigmenų siun- 
tinį, Alfonsas Jorgensenas nebeišlaikė ir ėmė kvatoti. Kai- 
navo keturis šimtus kronų. Dvi plastikinės mentelės tortui, 
sugedęs rašiklis ir vienas kalkuliatorius, kurių už devynio- 
lika su puse gali nusipirkti kelis. Ir dar visokio šlamšto, net 
nesuprasi, kas tai. Turiu pasakyti, kad firma ištęsėjo duotą 
žodį! „Staigmenos“ taip „nustebino“ Kjelį Bjarnę, kad jis 
vos nesugriovė viso Brioineso. 

— Nepakenčiu melagių! — pasakė jis. - Tada įsiuntu! - Ir 
susigrūdo į burną visą kotletą, septintą iš eilės. 

— Baik. Juk niekas tau nieko ir nebuvo žadėjęs, - 
tariau. 

— Žurnale buvo pavaizduota meškerė, tranzistorius ir 
kompaktinės plokštelės, - pilna burna paprieštaravo jis. — 
Ir elektrinis konservų atidarytuvas. 

— Ką gi tu būtum daręs su elektriniu atidarytuvu Brio- 
inese? — pasišaipiau. —- Kiekvieną dieną mums paduodavo 
gatavą maistą. Per visus metus nesu matęs nė vienos kon- 
servų skardinės. 

— Norėjau pasižiūrėti, kaip toks daiktas atrodo iš vi- 
daus, —- paaiškino jis, įsiversdamas dar vieną bulvių košės 
gniutulą. 

— Jis gana nagingas, — pasakiau Alfonsui Jorgensenui. 

— Išties baisiai nagingas. Kai matau tokias dvi letenas, 
atrodo, kad jos skirtos ne kam kitam, o tik begemotams 
galabyti. 

Kjelis Bjarnė prunkštelėjo, patikliai žvelgdamas į Alfon- 
są Jorgenseną. 

— Ten jis buvo išardęs svetainės sieninį laikrodį, - tę- 
siau aš. — Ant grindų gulėjo vien vario krūva. Bet nieko 
nepasakysi, jis iš naujo viską surinko. 

— Nieko sau, - tarė Alfonsas Jorgensenas. — Ir ką, laik- 
rodis vėl ėjo? 

— Ne, - atsakė Kjelis Bjarnė. - Jis jau buvo sustojęs prieš 
man išardant. 

— O kaip su mašinų varikliais? — paklausė Jorgense- 
nas. —- Ar išmanai apie juos? 

— O kaip variklis? 

— Nė neklausk. Aštuonių cilindrų. Senas 1952 metų 
„Biuikas“. 

Kjelis Bjarnė jau kilo nuo kėdės. 

— Kur jis? 

— Sėdėk, - paliepė Alfonsas Jorgensenas. - Kiemo ga- 
raže. Bet ten nėra šviesos. Ateik kurią dieną, duosiu raktą. 


135 


00 oye) 


būtų visai smagu pasivažinėti dabar, atėjus pavasariui. Ką 
apie tai manote, vaikinai? 

Kjelis Bjarnė neatsakė. Jo riebaluota burna buvo pla- 
čiausiai išsiviepusi, tokios man niekada nėra tekę regėti. 

Šypsojaus ir aš, taip pat tylėdamas. Mat jau viską įsi- 
vaizdavau. Nieko neišmaniau apie mašinas, bet ir aš su- 
pratau, kad 1952 metų „Biuikas“ — šioks toks lobis. Sėdėsiu 
priekyje. Nuleidęs langą, pro Kjelio Bjarnės saulės akinius 
stebėsiu besikeičiančius vaizdus. Būsiu poetas bitnikas, 
kartu su pašėlusiais draugais varantis pirmyn į naujus nuo- 
tykius. | 

Aiškiai mačiau, kaip atvykę į greitkelių užeigas ar de- 
galines trinksime durelėmis. Senstantis, truputį nusivylęs 
literatas. Jaunas poetas. Ir Kjelis Bjarnė, atstovaujantis gai- 
valingai gamtos jėgai. 

— Aštą vežimą išjudinsiu, — pasakė jis, išeidamas atneš- 


ti slyvų kisieliaus. — Nors ir reikėtų jį padirbti iš naujo! 


Kjelis Bjarnė atvyko į Oslą sausio viduryje. Vieną dargano- 
tą vakarą, nuo fiordo pučiant žvarbiam vėjui. Atvažiavo iš 
Brioineso traukiniu visiškai vienas, ir pusę devynių vakaro 
mudu su Franku atėjome jo pasitikti į Oslo centrinę gele- 
Žžinkelio stotį. Kad tai įvyktų, reikėjo ilgai kovoti. Ilgiau nei 
pusmetį atkakliai įrodinėjome vadovybei, kad mes priklau- 
some vienas kitam ir, užuot gyvenus kiekvienam atskirai, 
vienintelis logiškas sprendimas - leisti mums gyventi kar- 
tu socialinės rūpybos bute. Guna mudu palaikė, ir tai šildė 
juodžiausiomis valandomis. Šis reikalas tiek kartų keliavo 
iš vienų biurokratų rankų į kitas, kad vien nuo tos minties 
man svaigo galva. Ne per daug gerai supratau, kas vyksta 
aplink mane. Atrodė, tarsi grumiamės su nematoma pabai- 
sa. Bet mudu su Kjeliu Bjarne patys susiradome vienas kitą, 
išmokome vertinti naktinius pokalbius, kažkokia prasme 
traukėme bendrą vežimą, o tame vežime buvo nemenka 
vertybė - mūsų gyvenimas. Kai man paaiškėjo, kad mūsų 
santykiuose nėra nė lašo homoseksualumo, ėmiau kurti di- 
delius planus. Buvome tokie heteroseksualūs, kokių labiau 
įsivaizduoti neįmanoma. Pats buvau nelaimingai įsimylėjęs 
Guną, bet ji turėjo vyrą ir niekur nesiruošė nuo jo trauktis. 
Tikriausiai labai norėjo, bet nedrįso šokti man į glėbį. Kjelį 


Bjarnę tenkintų bet kuri moteris, jei tik turėtų visas natūra- 

lias angas ir dar dvi išaugas, kurias, pasitelkus bent truputį 
geranoriškumo, būtų galima pavadinti krūtimis. Jo ausys 
buvo pilnos mano išgalvotų istorijų su moterimis. Buvau 
nupiešęs savo, kaip vyriško jūrininko ir kartu desperatiš- 
ko baikerio bandito, paveikslą. Iš tikrųjų niekada nebuvau 
net užsėdęs ant mopedo užpakalinės sėdynės. Mano tarp- 
kojo nebuvo lytėjusi nė viena moteris. Nė karto nebuvau 
plaukiojęs jūra, tik keletą sykių persikėliau keltu į Daniją 
apsipirkti, bet tai noriai atmetu. Ir vis dėlto vakarais sapa- 
liodavau apie visur manęs tykančias moteris — apie tą dū- 
saujančią materiją, kurią bent jau iš mandagumo jaučiausi 
privaląs sistemingai apdoroti. Išsproginęs akis ir išsižiojęs 
Kjelis Bjarnė klausėsi tikėdamas kiekvienu mano žodžiu. 
Ilgainiui tapau kone apsėstas šitų naktinių prasimanymų ir 
nemačiau šiame žaidime nieko bloga. Kjelis Bjarnė, būda- 
mas skaistus, kaip ir aš, tačiau dar ir be fantazijos, tiesiog 
kaulijo iš manęs detalių ir vaizdingų paaiškinimų. Manau, 
kad jis išties buvo laimingas, kai nuvesdavau jį į Naujojo 
Orleano viešnamį, kur mano akrobatiniai triukai taip pa- 
tikdavo juodaodėms, kad jos užmiršdavo pareikalauti savo 
uždarbio. Vis naujus variantus sufantazuodavau apie ora- 
linį seksą ant gigantiško motociklo, lekiančio 150 km per 
valandą greičiu Drameno centru. 

Tačiau bėda buvo ta, kad Kjelis Bjarnė viską išplepėda- 
vo. Ne iš piktos valios, tuo esu tikras, bet vis dėlto jis papa- 
sakojo tas išgalvotas istorijas Gunai. O ji supyko. Tiesiog 
persiuto. Ji tvirtino, kad šios „nešvankios fantazijos“ buvo 
sietinos su tam tikrais „svaičiojimais“, kuriems išguiti iš 


mano galvos jai prireikė ne vieno mėnesio. Žinoma, per- 

dėta, bet tiek to. Tariau sau, kad tokios jau yra moterys. 
Jos perdeda. Tie svaičiojimai, apie kuriuos ji kalbėjo, buvo 
grindžiami ne kuo kitu, o sveiku susidomėjimu aplinki- 
niais žmonėmis. Man buvo įdomu, kas jie tokie, iš kur ir į 
kur eina šiuo trumpu žemiškojo gyvenimo keliu. Apie tai 
nutylėjau. Būdamas Brioinese išmokau tylėti. Kad ir kaip 
būtų, ginčytis su taip nusiteikusia Guna neverta. Vyrai ir 
moterys skirtingai supranta tokias sąvokas kaip „logika“ ir 
„sveikas protas“. Šiaip ar taip, tokia mano patirtis. 

— Šitas kvailystes turime tučtuojau baigti, — pasakė ji. — 
Negali būti nė kalbos apie persikraustymą į bendrą butą, 
kol tu neatsiprašei Kjelio Bjarnės ir nepasakei, kad visos 
tos nešvankios istorijos — tik svaičiojimai. 

Dievaži, tai mane įskaudino! 

Aš protestavau. Reikšdamas protestą, atsiguliau ant 
grindų. Nieku gyvu! 

Bet šįkart susikalbėti su ja nebuvo įmanoma. Tas reika- 
las jai iš tikrųjų degė. Nuėjo tiesiai į svetainę, kur įsispit- 
rijęs į televizorių sėdėjo Kjelis Bjarnė. Atsitempė jį į savo 
kabinetuką. 

— Sėskis, Kjeli Bjarne! —- paliepė. - Elingas nori tau kai 
ką pasakyti. 

Išgirdau, kaip jis atsisėdo kažkur man už nugaros. Gu- 
lėjau visiškai ramiai, žvelgdamas į Gunos kojas. Mažutės 
mielos kojytės, įspirtos į baltas ligoninės klumpes. 

— Nagi! — paragino ji, treptelėdama dešine koja. - Kel- 
kis ir pradėk. 

Šiaip ar taip, aš nenoriu keltis. Liksiu gulėti ant grindų 
visą gyvenimą. Gal pašliaužiosiu po kampus, bet keltis — 


nesikelsiu. 

— Kas atsitiko? — paklausė Kjelis Bjarnė. - Skauda pilvą? 

— Jam skauda sąžinę, - pasakė Guna. - Mat jis tau 
melavo. 

— Melavo? O kaip? 

— Viską, apie ką tu man papasakojai šiandien po rytinio 
susirinkimo, — be gailesčio tarė Guna. 

Akimirksnį stojo tyla. Paskui krenkštelėjęs Kjelis Bjarnė 
paklausė: 

— Tai tu vis dėlto neplaukiojai, Elingai? 

— Gal ir nelabai, - atsakiau. 

— Apskritai niekada neplaukiojo, - tarė Guna. - Taip 
pat niekada nebuvo „Bandidos“ narys. 

Kambaryje tvyrojo nejauki tyla. Tiesiog neįsivaizdavau, 
kaip Kjelis Bjarnė reaguos į demaskavimą. 

— O panos? - pagaliau gergždžiančiu balsu paklausė jis. 

— Išsigalvojau, nes man reikėjo draugo! - sušukau. 

— Nesąmonė, - tarė Guna. - Išsigalvojai, nes esi tikras 
paršas. O dabar atsiprašyk Kjelio Bjarnės, ir baigsime šią 
istoriją. 

— Atleisk, - sušnibždėjau. 


— Nieko, - atsakė jis. 


Atsigulę tą vakarą ilgai nekalbėjome. Tik ant rašomojo sta- 
lo tarp mūsų tiksėjo žadintuvas. Lauke medžių viršūnėse 
šnarėjo vėjas. Praėjo ilgiau nei pusvalandis, kol Kjelis Bjar- 
nė pagaliau nutraukė tylą. 

— Tos panos Borneo saloje... - prašneko atsargiai. Lyg 
baimindamasis, kad aš gal jau miegu. 


— Vien tik sapalionės! — žagtelėjau. 

— O man tai nusišikt, — tarė Kjelis Bjarnė. 
Tada dar kartą papasakojau apie Borneo salos moteris. 


Niekada anksčiau nebuvau jautęs tokio palengvėjimo. 


Tą vakarą, kai turėjo atvykti Kjelis Bjarnė, mudu su Franku 
dairydamiesi stovėjome perone priešais išėjimą. Frankas 
man padėjo susitvarkyti butą. „Fretex“ lova, nauja pataly- 
nė — viskas parengta. Drabužių spinta. Kartu išvirėme mė- 
sos ir daržovių troškinį, kad parėjus reikėtų tik pasišildyti. 
Stotyje Žmonių — net juoda, todėl nedrįsome vaikštinėti 
palei traukinį, kad neprasilenktume su Kjeliu Bjarne. Ži- 
nojau, kad jis nuogąstavo dėl kelionės, ir aš nedrįsau net 
pagalvoti, kas atsitiktų, jeigu jam tektų vienam blaškytis 
po didžiulę stoties teritoriją. Nenorėjau įsivaizduoti net ir 
savęs, atsidūrusio tokioje padėtyje. 

Ir štai aš jį pastebėjau. Toli tarp minioje besistumdan- 
čių žmonių. Jo galva kyšojo virš visų kitų; buvau tiesiog pa- 
miršęs, koks jis aukštas. Paltas ir megzta smaili kepuraitė 
su spurgu, kaip jam įprasta. 

Frankas krenkštelėjo: 

— Nieko nesakyk, Elingai. Leisk man atspėti! 

Taip, ir išties. Frankas turėjo gerą akį. Po kelių akimirkų 
sveikindamasis jis jau kratė Kjeliui Bjarnei ranką. 

— Sveikas atvykęs į sodybą! - pašmaikštavau. 

Jo žvilgsnis slydo pašto dangoraižiu aukštyn. 

— Taigis. Visai tikėtina, kad ir čia kaip nors susigy- 
vensime. 

— Gera kelionė? - bandė užvesti kalbą Frankas. No- 
rėdamas pasirodyti esąs geras, jis taikėsi paimti iš Kjelio 

Bjarnės vieną krepšį, tačiau šis tik papurtė galvą ir pradėjo 
žingsniuoti. 

— Visą kelią buvo tamsu. Lange mačiau tik savo kvailą 
snukį. Ar yra kur nors arti dešrelių kioskas? 

— Namuose mudu su Franku išvirėme penkiasdešimt 
litrų troškinio! — pasakiau. 

— Gerai. Bet pirmiausia man reikia dešrelės. Arba pa- 
dvėsiu. 

Taip ir padarėme. Trys Vienos dešrelės su priedais. Su- 
mokėjo Frankas. O gal Oslo municipalitetas. 

Namuose aprodžiau Kjeliui Bjarnei butą, o Frankas ap- 
simetė, tarsi jo čia nebūtų. Parodžiau naujai suremontuotą 
vonią. Virtuvę. Jo kambarį iš gatvės pusės. 

Lyg bandydamas jis prisėdo ant lovos. 

— Ar čia miegosiu? 

— Taip, - atsakiau. — Juk neblogai? 

— O tų? 

Parodžiau savo kambarį. Lovą. Drabužių spintą. Mo- 
tinos nuotrauką ant sienos. Jis linksėjo galvą, bet tą va- 
karą nebepratarė nė žodžio. Kol neišėjo Frankas. Net ne- 
atsiliepdavo, kai kreipdavomės į jį. Sušveitė vos ne toną 
troškinio, tačiau net neištarė „viso“, kai Frankas jau buvo 
susiruošęs išeiti. 

Frankas davė slaptą ženklą, kad išeičiau į koridorių. 
Vilkdamasis striukę, jis sušnibždėjo: 

— Kai tik iškils problemų, tučtuojau skambink man! 

Pažadėjau. Kai grįžau į svetainę, Kjelis Bjarnė sėdėjo, 
trindamasis kumščiais smilkinius. 


— Nagi! — paraginau. 

Jis atrodė nelaimingas. 

Bejėgiškai skėstelėjau rankomis: 

— Vienas tavo lovos pernešti nepajėgsiu. 

Tada perkraustėme visus jo daiktus į mano kambarį, ir 
tarp lovų pastatėme spintą. 


Iš pradžių laiką leidome daugiausia vieni, nepaisydami 
nuolatinio Franko zirzimo, kad turėtume rūpintis savo 
socializacija. Žiūrėdavome televizorių, smagindavomės 
erotiniu telefonu. Arba paprasčiausiai sėdėdavome ir klau- 
sydavomės visokių naujų garsų. Kaimynų unitazų gurgu- 
liavimo. Žingsnių laiptinėje. Kokių nors rėksmingų bar- 
nių. Tiesą pasakius, apsipirkti Kjelis Bjarnė eidavo beveik 
kasdien - tam jis buvo pakankamai motyvuotas, bet kai 
grįždavo, pastebėdavau suprakaitavusią kaktą. Tai nebuvo 
taip paprasta. Tos ekspedicijos į prekybos centrus „Prix“ 
ar „Rema 1000“ nemažai kainavo. Kartais namo grįždavo 
beviltiškai sutrikęs, tuščiomis. Eilė prie kasos buvusi per 
ilga. O aš jį supratingai raminau. Ir man taip retsykiais at- 
sitinka. Jei eilė prie kasos ilga, man ima prakaituoti delnai, 
pykina ir varo į tualetą. Nors šleikštulio ir nejuntu, o tuale- 
te esu ką tik buvęs. Keista, bet toks jau esu. 

Tačiau kas antrą ketvirtadienį, kaip Žinia, pas mus apsi- 
lanko Frankas. Su galybe idėjų ir konstruktyvių nurodymų. 
Prašom, ir aš turįs vaikščioti apsipirkt. Nieko nelaukdamas 
privalau išeiti ir susipažinti su aplinka. Pirmyn! Jis privertė 
mane nueiti į kioską ir jam su Kjeliu Bjarne nupirkti žemės 
riešutų pakelį! | 

Bet derinys: pirma - filmas, paskui — pica, mums ėmė 
vis labiau patikti. Negaliu paneigti, kad būdami kartu su 

Franku jautėme mažesnę įtampą, nors iš pradžių priešiš- 
kumas jam buvo didžiulis. 

Ir vis dėlto pirmus ledus tarp mūsų pralaužė kvietimas 
papietauti. Ėrienos kepsnys. Franko namuose. Privačiai. 
Tada ir turėjau progą žvilgtelėti į Franko darbo kambarį, 
kur ant rašomojo stalo stovėjo telefonas. Tiesą pasakius, 
būtent tada ir ten į mano gyvenimą įžengė Naujasis Saugu- 
mo Jausmas, bent jau prasikalė daigai to, kas vėliau užaugs 
ir pavers mane subalansuotos psichikos, nepatenkintu po- 
grindžio poetu, turinčiu šiokį tokį draugų būrelį. 

Frankas mums nieko nepalengvino. Jis ir neslėpė, kad 
gyvena sunkiai randamoje vietoje Askeryje. Bet vis tiek. 
Kategoriškai atsisakė važiuoti pasiimti mūsų iš Kirchės 
gatvės, taip pat nenorėjo nė girdėti apie pasitikimą Aske- 
rio stotyje. Atseit prieš mus — orientacinis rebusas, o jei 
įstrigtume, tai prašom, klausinėkite kelio patys. Jis leido 
suprasti, kad neatvykus į jo namus aštuntą valandą, jis ir 
vėl turės persvarstyti mūsų naująją laisvę Kirchės gatvė- 
je. Man susidarė įspūdis, kad tai - paprasčiausiai pasiti- 
kėjimo Oslo municipalitetu klausimas. Jei pralaimėtume 
šį žaidimą, mūsų gali laukti nedarantis garbės grįžimas į 
Brioineso pensioną. 

Kiek mudu išliejome prakaito! Pirmiausia prisivertėme 
nueiti į knygyną ir nusipirkti Oslo ir jo apylinkių žemėla- 
pį. Dvi dienas tyrinėjome kreivas Askerio gatveles, taip pat 
ir atstumą tarp mums reikalingos gatvelės ir geležinkelio 
stoties. Ir visą laiką įsivaizdavau, kaip Frankas sėdi kažkur 
šiame baisiame labirinte ir patenkintas glosto sau ūsiukus. 
Vėliau, kai raudonu rašikliu buvome pasižymėję vieną ga- 

limą maršrutą, atėjo eilė Norvegijos geležinkelių traukinių 
atvykimo ir išvykimo tvarkaraščiui. Ten stulpeliais surašy- 
tų laikų nesupratome, tačiau man dingtelėjo į galvą mintis, 
jog galime įšokti į pirmą pasitaikiusį pietų link vykstantį 
traukinį. Negali būti, kad koks nors traukinys nestotų As- 
kerio stotyje. Visiškai apsidrausti galėjome pasiteiraudami 
kasoje, kai pirksime bilietus. 

Sekėsi geriau, nei tikėjomės. Sėdėdami užmiestiniame 
traukinyje į Askerį, priėjome išvados, kad sunkiausia — iš- 
siruošti. Frankas teisus. Mums trūksta ryžto imtis ko nors. 
Bilietus pirkau Nacionalinio teatro stotyje, ėjosi kaip pa- 
tepta, pokalbis su kasininku liejosi lengvai ir žaismingai. 
Ar mums reikia bilietų tik į vieną pusę, ar vieno bilieto į abi 
puses? Atkakliai tvirtinau, kad tik į vieną. Paaiškinau, kad 
Frankas žadėjo parvežti mus į miestą mašina. Kad nėra jo- 
kio pagrindo abejoti tuo, ką sako Frankas. Ir jeigu jau pra- 
sižiojau, tai diskretiškai paaiškinau jam, jog Frankas dirba 
Oslo municipalitete. Leidau suprasti, kad jis turi ryšių su 
aukštais pareigūnais, todėl kasininkui nėra ko taip pūstis. 
Žinoma, viską sakiau žaismingu tonu, nuotaika buvo paki- 
li. O kaip Norvegijos geležinkelių darbuotojas išmano ko- 
tedžų gatvelių išsidėstymą Askeryje? Pamaniau, kad galiu 
apie tai paklausti šį poną, kaip ir bet kurį kitą atsitiktinį 
žmogų. Mat, kaip man žinoma, esate iš Askerio? Iš Aske- 
rio? Taip, bėgiojau ten vaikystėje. Ir išties visa giminė iš 
ten. Nuo neatmenamų laikų gyvena Askeryje. Bet kažin. 
Man susidarė įspūdis, kad jis niekada nėra buvęs Askeryje. 
Kad jis net nenutuokia, kur tai, ir tada, aišku, mane apniko 
abejonės. Iš naujo susiradau bilietą ir ėmiau jį atidžiai ap- 

žiūrinėti. Galų gale jis turėjo paprašyti manęs pasitraukti 
nuo kasos. Ir kitiems reikia nusipirkti bilietus. O ar man 
nereikia spėti į traukinį? Tikras pokštininkas. 

Buvo pusė keturių, už traukinio langų pro šalį lėkė 
gamta ir civilizacija. Turėjome daug laiko, nors Frankas 
tvirtino, jog nuo stoties iki jo namų pėsčiomis tik pen- 
kiolika minučių. Bet ką žinai. Jei kur nuklysi, nė nepajusi, 
kaip prabėgs ir keturios valandos, o punktualumas man 
visada buvo garbės reikalas. Tiesą pasakius, Kjelis Bjar- 
nė manė, kad važiuoti pusę keturių pernelyg anksti, nes 
iki Askerio ne daugiau negu pusvalandis kelio, bet aš net 
nelaikiau būtina jam į tai atsakyti. Kjelio Bjarnės žinios 
apie keliones ir jų racionalų planavimą nebuvo vertos nė 
menkiausio komentaro. Visą kelią sėdėjau stuksendamas 
bilietu į delną. Kažkaip negalėjau nurimti, nors ant trauki- 
nio, kaip ir ant bilieto, buvo užrašyta „Askeris“. Pirmiau- 
sia man reikėjo, kad konduktorius tai patvirtintų, o tada 
jau galėčiau atsilošti ir pradėti mėgautis kelione. Taip jau 
yra šioje šalyje, kad daugybė vietų turi tą patį pavadinimą. 
Pavyzdžiui, Vikas. Arba Vangenas. Žinojau dvi Ho salas. 
Traukiniui vis didinant greitį, vis tolstant nuo miesto ir jo 
reliatyvaus saugumo, stiprėjo mano įsitikinimas, kad kaž- 
kas negerai. Kad mes važiuojame į Askerį Jereno pietuose 
arba į Askerį Telemarke. Aplink mane sėdi žmonės, sukišę 
neįžvelgiamas kaukes už tabloidų ir knygų, ir aš nedrįstu 
prašyti jų patvirtinimo, kad traukinys važiuoja į Askerį, į 
tikrąjį Askerį. O konduktorius nesirodo! Nesirodo, ir tiek! 
Tik pamanykit, susimoki brangiausiai už bilietą. O kon- 


duktorius su savo žymekliu nesiteikia ateiti! Prieš mane 

sėdintis ir iki šiol žiūrintis į savo kojas Kjelis Bjarnė tik- 
riausiai pastebėjo, kad imu nerimauti, nes staiga paklausė, 
kodėl aš nuolat plekšnoju sau per ausį. Paaiškinau. Kad 
man reikia štai tokio patvirtinimo, o konduktorius, regis, 
bus mus pamiršęs. 

Tada įsiterpė šalia Kjelio Bjarnės sėdintis jaunas vaiki- 
nas. Jo nuomone, tai galima paaiškinti tuo, kad mes va- 
žiuojame vagone, skirtame keleiviams -su nuolatiniais bi- 
lietais. Apie tokią tvarką nebuvau net girdėjęs. Parodžiau 
jam savo bilietą. Ar reikia suprasti taip, kad šis bilietas ne- 
galioja? Ne, reikia ne taip suprasti. Mat šiame vagone vien- 
kartiniai bilietai niekada netikrinami. Jei ir ateitų kontrolė, 
tai tik pasirinktinai tikrindama, ar keleiviai turi galiojan- 
čius nuolatinius bilietus. 

— Bet juk mes neturime galiojančio nuolatinio bilieto! — 
surikau. 

— Nurimkite, — tarė vaikinas. - Čia beveik niekada ne- 
būna kontrolės, o be to, juk jūs turite bilietus. Jei prireiks, 
galima viską paaiškinti. 

Man to nepakako. Pakilau eiti į kitą vagoną, paskui 
mane pakilo ir Kjelis Bjarnė. Man riktelėjus Žmonės at- 
kreipė į mus dėmesį. Ir dabar spoksojo. Patraukę į šalį laik- 
raščius ir knygas, jie spoksojo į mus. „Spoksokit, kiek tik 
lenda, - pagalvojau. - Sudiev!“ Bet pasirodė, kad durys į 
kitą vagoną buvo užrakintos! Štai taip. Žaibiškai perlėkiau 
per visą vagoną prie durų priešingame gale, bet ir tos, aiš- 
ku, buvo užrakintos. Mes paprasčiausiai įkliuvome į vieno 
ar kito sumauto biurokrato išgalvotus spąstus. Tikriausiai 


sugalvotus dėl to, kad nusipelnytų keturių milijonų kronų 

išeitinę pašalpą, į kurią turi teisę asmuo, nesugebantis at- 
likti savo darbo ir numatytas iš jo pašalinti. 

Kita kelionės dalis virto tikru košmaru. Kai atvykome į 
Askerio stotį, svirduliuodamas išlipau iš traukinio, Kjelis 
Bjarnė — įkandin manęs. Per visą kelionę maigytas bilie- 
tas buvo virtęs neįskaitomu drėgnu gniutulėliu. Neturėjau 
jokio apetito ir nenorėjau eiti į svečius. Troškau ramybės. 
Visą gyvenimą troškau, kad man duotų ramybę, bet, atro- 
do, mano noras it raudonas skuduras kėlė kitų įtūžį. Net 
drebėjau iš susijaudinimo. 

Su Kjeliu Bjarne buvo kitaip. Tą nuotykį jis jau buvo iš- 
metęs iš galvos ir dabar norėjo dešrelės. Labai paprasta, 
dešrelės, ir viskas. Kad tik turėtų ko valgyti, o kas dedasi 
pasaulyje - Kjeliui Bjarnei nei šilta, nei šalta. Sugavau save 
svajojantį apie tokią pat nesudėtingą prigimtį. Kiek būtų 
išvengta bemiegių naktų, jei būčiau apdovanotas truputį 
paprastesne psichika? Devynios galybės! Būdavo, ištisomis 
dienomis ir naktimis bandau rasti kandžių frazių, žodžių, 
kuriuos būčiau galėjęs išrėžti vienomis ar kitomis aplin- 
kybėmis, kai patiriu neteisybę. Aišku, iš viso to — jokios 
naudos, bet negalėjau nieko padaryti. Štai ir dabar jaučiu, 
kaip kažkas kaupiasi viduje, matau save stoties viršininko 
kabinete, kur išpliekiu naująją tvarką su konduktorių ne- 
aptarnaujamais vagonais. Parodyčiau bilietą. Šit, žiūrėkit! 
Jei panorėčiau, galėčiau su tuo pačiu bilietu važiuoti dar 
kartą. Tai ar keista, kad Norvegijos geležinkeliai vargsta su 
ekonomika. 

Kjelis Bjarnė nenurimo tol, kol negavo dešrelės. Sumo- 
kėjau, o pats pasiėmiau eukalipto skonio ledinukų. Frankas 

pasakojo, kad gyvena kartu su kažkokia Jane, ir aš norėjau 
susitikti su jo moterimi gaiviai kvepiančia burna. Turėdama 
Franko mylimosios statusą, ji, tiesą pasakius, buvo nepriei- 
nama, bet norėjau pasirodyti šiek tiek pranašesnis už Kjelį 
Bjarnę. Susipažindamas su ja, jis pasirodys lyg kokia aitrių 
svogūnų ir garstyčių bomba, o aš — tarsi gaivus dvelksmas 
nuo gamtos prieglobstyje įsikūrusio ledinukų fabriko. 

Pasirodė, kad rasti Franko namus - vieni juokai. Viskas, 
kas žemėlapyje atrodė taip sudėtinga, bent kartą tikrovėje 
pasirodė visiškai paprasta. Visas mūsų paruošiamasis dar- 
bas nuėjo perniek. 

Hm. O kas dabar? Kai stovėjome prie keramikinės durų 
lentelės su užrašu „Janė ir Frankas“, laikrodis rodė be de- 
šimt pusę penkių. Buvome susitarę aštuntai. Kjelio Bjarnės 
nuomone, tai visai nesvarbu, ir, man nespėjus sustabdyti, 
jis jau spaudė durų skambutį. Ilgai ir stropiai. Laimė, ne- 
sulaukėme jokio atsakymo. Paprasčiausiai nieko nebuvo 
namie. Net palengvėjo, nors jau įsivaizdavau, kaip bus ilgu 
ir šalta laukti. Atsisėdome ant laiptelių, ir aš ėmiau čiulp- 
ti eukalipto ledinukus. Kjelis Bjarnė be paliovos atkišdavo 
delną, bet aš tuo metu žvelgiau kitur. Jis gavo dešrelę, o 
ledinukai buvo mano. Pamažu ėmiau jausti šleikštulį, bet 
nieko nepadarysi. Privalėjau išsaugoti gaivų kvapą. Mat 
vaizduotėje pažaidžiau su mintimi, kaip aš, pasitaikius 
progai, sušnibždėsiu kažką Janei į ausį, todėl ir noriu, kad 
mano kvapas it šerkšnas nugultų jos ausies kanalus. Išlik- 
čiau jos atmintyje kaip vyras eukaliptas. 

Jie grįžo namo ne anksčiau kaip be penkiolikos sep- 


tynios! Jutau šleikštulį, mane pykino, ne mažiau peršėjo 

gerklę. Kraujavo dantenos. Kad nesušaltų, Kjelis Bjarnė 
pradėjo sukti ratus aplink namą. Gretimo buto virtuvėje, 
įbedusi nosis į langą, stovėjo nedidelė šeimynėlė ir žiūrė- 
jo, per kiek laiko jis apsuks ratą. Vaikai ragindami džiugiai 
mojavo rankelėmis, bet Kjelis Bjarnė buvo paskendęs savo 
mintyse ir jų net nepastebėjo. 

Įsukę į kiemą, Frankas ir Janė pastatė mašiną prie šiukš- 
lių konteinerių. Pirmiausia išlipo Frankas. Pamatęs mane 
ir kaip tik tuo metu besibraunančio pro kaimynų gyvatvo- 
rę Kjelio Bjarnės nugarą, jis apstulbo. 

— Viešpatie! — tarė jis. - Kada jūs atvykote? Elingai! Tu 
juk tikra marmurinė statula! 

Tikrai taip! Panašiai ir jaučiausi. Tiesą pasakius, dar 
ir atgrubanagiškai iškalta. Norėjau pakilti nuo šaltų kaip 
ledas laiptelių ir eiti jų sutikti, tačiau kojos neišlaikė. Su- 
dribau ant sniego ir ėmiau vemti. Lyg ženklindama gėdą, 
iš burnos pliūptelėjo žalia srovelė. Neturėdamas išeities, 
apsiverčiau ant šono. Jau kokį šimtą keturiasdešimtąjį kar- 
tą pasijutau kvailio vietoje. O juk buvau išsėdėjęs ilgiau nei 
dvi valandas, galvodamas apie tai, koks bus susitikimas 
su Franko Jane. Susipažindamas norėjau truputį ironiškai 
šypsotis ir paleisti vieną kitą kandžią repliką apie Franko 
neprižiūrimus ūsus. Tarsi užmegzti su ja šiokį tokį šelmiš- 
ką ryšį. Įsivaizdavau, kad ji netruktų perprasti užuominą, 
ir mudu greitai susiuostytume imdami kartu draugiškai 
traukti jos sugyventinį per dantį. O dabar štai guliu išvirtęs 
kaip koks marmurinis fontanas. 


— Velniai griebtų, Frankai! Tai juk gryna tulžis! 

Jos balsas, ir tas nebuvo toks, kokį vaizdavausi. Aukštas 
ir gergždžiantis. Tą saldžiai burkuojantį, kokį įsivaizdavau, 
dabar galėjau užmiršti. 

— Raminkis! - liepė Frankas. —- Atrakink duris. 

Jis įvedė mane vidun, o Janė liko lauke, kad nukreiptų 
Kjelio Bjarnės dėmesį. 

Kad ir kaip keistai skambėtų, vakarą išties praleidome 
labai maloniai. Jau eidamas į vonią pajutau gardų lėtai or- 
kaitėje kepančio ėrienos kumpio kvapą. Netrukus gulėjau 
svetimoje vonioje iki kaklo apsemtas vandens. Girdėjau, 
kaip koridoriuje Janė barė Franką, kad tas nepanoro va- 
žiuoti į Oslą mūsų parsivežti, taip pat netoliese girdėjau 
ir Kjelio Bjarnės kikenimą. Ji paprasčiausiai palaikė mūsų 
pusę. Dabar jos beprotiškas balsas tapo labiau priimtinas. 
Kai sušilau, išlipau iš vonios ir įtryniau burną Franko ir 
Janė: dantų pasta. Tada apsirengiau ir išėjau gesinti kon- 
flikto. Juk ir mes buvome kalti. Galėjome atsisakyti. Pa- 
silikti namie. 

Erienos kepsnys buvo nuostabus! Niekada niekas nebu- 
vo patiekęs man ko nors panašaus. Nublanko net ispaniš- 
kas ryžių apkepas, kurį valgiau Benidorme. Šviesiai rausva 
mėsa, ir tokia minkšta, kad ją kramtant nereikėjo nė dantų. 
Prismaigstyta česnako ir įtrinta storu rozmarino sluoksniu. 
Miltingos bulvės, padažas. Džiaugiausi, kad skrandis buvo 
išsivalęs nuo ledinukų pliurzės bei viso kito, ir dabar galė- 
jau prisikimšti. Frankas su Jane bandė kalbinti Kjelį Bjarnę, 
bet neišgavo nė garso, kol jo lėkštėje liko gelsvas kaulas, 


švariai nučiulptas, be jokios skaidulos. 

— Kokie pietūs! — tariau atsiriaugėdamas česnaku. Bu- 
vau taip prisisprogęs, kad turėjau atsisegti viršutinę kel- 
nių sagą. 

— Skaniausia, ką man kada nors yra tekę valgyti, - pa- 
sakė Kjelis Bjarnė. 

Pastebėjau, kaip jis metė žvilgsnį virtuvės link, o gal ten 
lėtai čirškinamas dar vienas kumpis. Ar orkaitė įjungta? 

Mačiau, kaip tai paglostė Janei širdį. Juk ji buvo svar- 
biausia kulinarė. 

— Gal espreso, vaikinai? 

Kavos norėjome. Tiek prisikirtus, rūgštys turėjo būti 
vienaip ar kitaip neutralizuotos. 

— Frankai! 

— Taip, taip, einu! 

Tyčia apsimesdamas lyg ujamas šuo, Frankas išbidzeno 
į virtuvę. 

— Iš tikrųjų jis baisiai geras, - pasakė Janė. - Bet jūs jį 
sutramdykite, jei pasirodys, kad pradeda per daug koman- 
duoti. 

— Jis nusprendė, kokia spalva dažyti mūsų svetainę, — 
leptelėjo Kjelis Bjarnė. | 

— Taip, girdėjau, - atsakė ji. - Tačiau ilgainiui oranžinė 
gali patamsėti. 

— Nebekalbėkime apie tai, - pasakiau kilniaširdiškai. 

Tikrai nenorėjau įstumti jos į kokį nors konfliktą dėl lo- 
jalumo sugyventiniui. Pamiršti nieko neketinau, bet dabar 
tikrai ne laikas. 

— Jis dar sako, kad mes patys kalti, jog nepažįstame jo- 
kių panų, — varė toliau Kjelis Bjarnė. 

— Na, dabar juk susipažinote su manim, - tarė Janė. - 
Gal ir nieko ypatinga, bet pradžiai vis šis tas. 

— Ką tu veiki, kai nesi kartu su Franku? - Kjelis Bjarnė 
norėjo atsigriebti už savo ilgą tylėjimą. 

— Tada sėdžiu socialinės rūpybos skyriuje Berume ir 
neleidžiu išrašinėti čekių, - nusišypsojo ji. 

Savaime aišku! Frankas ir Janė susitiko Socialinio darbo 
institute. Kada nors aštuntajame dešimtmetyje, nes jiedu 
buvo gerokai vyresni už Kjelį Bjarnę ir mane. Jau įsivaiz- 
davau juos. Violetinė skraistė ir patogūs bateliai. Frankas 
platėjančiomis kelnėmis ir žandenomis. Ėmiau garsiai kva- 
toti. Negalėjau susilaikyti. Frankas atrodė išties kvailai! 

Kiti, aišku, norėjo sužinoti, ko gi aš dabar taip nesitve- 
riu juoku. Nedrąsiai šypsodamasis tarpduryje pasirodė ir 
Frankas. 

Išpoškinau tiesiai, kaip buvo. Papasakojau, kad buvau 
užsukęs į Socialinio darbo institutą ir ten susitikau Franką. 
Su žandenomis. 

— Kvaiša! - ištarė Frankas, atatupstas grįždamas prie 
espreso aparato. 

O Janė krizendama patvirtino, kad taip ir buvo. Argi 
nekeista, kad tai, kas madinga vienais metais, vėliau atrodo 
be galo juokinga? Ir parodė pirštu į mano dryžuotą megz- 
tuką! Na, ką gi. Visada suprasdavau humorą. Bet vis dėlto 
nesusilaikiau nepabrėžęs, kad kai kurie drabužiai visada 
išlieka madingi dėl savo elegancijos. O kiti, pavyzdžiui, po- 
liesterio kelnės, išsilaiko dėl patvarumo. Taip, žinoma, taip. 


Daugiau apie tokius dalykus nebekalbėjome, nors Frankas 

man patarė, kad geriau jau tokius drabužius palikti spinto- 
je, jei eičiau į pasimatymą su priešinga lytimi. 

— Tu neseki naujienų, - pasakė Janė. - Tokie dalykai 
dabar tikrai „karšta“ mada tarp tam tikrų hipiškiausių hi- 
pių. „Peau de peshe“ švarkai ir nailoniniai marškiniai. Ter- 
miniai apatiniai ir visas kitas šlamštas. Kuo baisiau, tuo 
geriau. Tai vadinama nerdu. 

— Pasaulis išėjo iš proto! - sumurmėjo Frankas, kiek- 
vienam iš mūsų pastatydamas po espreso puoduką. Ir dar 
po nedidelį indelį su ledų asorti, užpiltu raudonu padažu. 

„Nerdas? — pagalvojau aš. - Ar esu nerdas?“ Tokia min- 
tis man patiko. Pamaniau, kad galbūt visai net neįtardamas 
esu hipiškas nerdas. 

— Skanus padažas! - pasakė Kjelis Bjarnė. 

— Taip, išties truputį juo didžiuojuos, - atsiliepė Janė. — 
Šeivamedžio uogų sultys iš mūsų sodo. 

Kjelis Bjarnė linktelėjo galvą. 

— Ar daug turi tokių butelių? 

— Kjeli Bjarne! — sušnypščiau. 

Bet Janė tik nusikvatojo, o kaipgi, ji būtinai įdėsianti 
Kjeliui Bjarnei butelį su šeivamedžio uogų sultimis. Aiškus 
daiktas! 

Paskui porą valandų žaidėme paicneesi, Klausėmės ge- 
riausių ABBA hitų. „Super“ vakaras, kaip vėliau, važiuo- 


jant mašina namo, pasakė Kjelis Bjarnė. 
Tačiau iš to „super“ nedaug kas liko, kai atsisveikinę su 
Franku jau rakinomės laukujes duris. Atsitiko, kad geriau 


nereikia: Kjelis Bjarnė paslydo ant ledo gurvolio ir virsda- 

mas patraukė su savim ir mane. Nespėję nė aiktelėti, už- 
griuvome ant butelio ir gulėjome kapstydamiesi sultyse 
ir stiklo šukėse. Mudviejų gerokai subraižytos rankos gan 
smarkiai kraujavo, ir kai Kjelis Bjarnė pastatė mane ant 
kojų, supratome, kad visai nejučiomis buvome sumaišę 
kraują. Paprasčiausiai tapome kraujo broliais. Iš karto mus 
baisiai nugąsdino mintis apie AIDS, bet kai apsiklijavome 
pleistrais ir nurimome, nusprendėme, kad toks šansas mi- 
nimalus. Šiaip ar taip, priverstinis gyvenimas celibate turi 
tam tikrų privalumų. Ir vis dėlto iš pradžių mane truputį 
kamavo mintis, kad dalis Kjelio Bjarnės skysčių dabar gur- 
gena mano gyslomis. Pojūtis buvo perdėm intymus, net 
kažkoks seksualus. Bet praslinkus keletui dienų apsirami- 
nau. Buvau tapęs jo dalimi. O jis - mano. Taip norėjo pats 


likimas. Dabar buvome tapę kraujo broliais. 


Įrėžiau eilėraštį apie Reidunos pilvą naujose Larseno res- 
torano tualeto duryse. Nustūmęs ant kaktos Kjelio Bjarnės 
septintojo dešimtmečio saulės akinius, susitelkiau raižy- 
mui kišeniniu peiliuku, kurį per konfirmaciją man buvo 
padovanojusi motina. Buvau tris dienas nesiskutęs, ir kai 
man kartkartėmis prireikdavo atsipūsti, dešine ranka per- 
braukdavau per šeriais apžėlusį veidą. Dabar ėmiau vis 
labiau sau patikti. Patiko ir tai, ką dariau. Apšepęs. Pasi- 
šiaušęs. Su saulės akiniais ant kaktos. Ant baltos drožlių 
plokštės giliai raižiau savo poeziją. Pastaruoju metu vis 
dažniau galvojau apie pokalbį, įvykusį prieš keletą mėne- 
sių pas Franką ir Janę. Susiradau poliesterio kelnes, pats 
savarankiškai nusipirkau citrininės spalvos puskojines. 
Vilkėjau tamsiai žalius nailoninius marškinius, susagstytus 
iki pat kaklo. Tapau toks, koks buvau prieš visas skaudžias 
nelaimes. Vėl mamos sūnelis, bet kartu atsinaujinęs, nau- 
jas ir pavojingesnis mamos sūnelio egzempliorius. Buvau 
tapęs poetu nerdu Elingu. Pogrindžio menininku, kurio 
veido niekas nepažino. 

Na, taip. Eilėraštis kol kas dar tik vienas. Eilėraštis apie 
tai, kaip angelai apvaisino Reiduną Nursleten. Bet toks jau 
yra menas. Ne kiekvieną dieną Pegasas švysteli uodega, o 


sparnus išskleidžia dar rečiau. Laiko turiu. Galiu palaukti. 


156 


Nuolat užsirašau kokius nors paskirus sakinius ir įsimetu 
lapelius į naktinio staliuko stalčių. Esu įsitikinęs, kad vieną 
dieną susiversiu iš jų poezijos vėrinį. Beje, galima sakyti, 
kad apie eilėraštį, kurį dabar raižau ant tualeto durų, tik- 
riausiai kalba daugybė šio rajono gyventojų. Šimtus kartų 
esu užrašęs jį ir išnešiojęs lapelius po visą Majorstueną. 
Dabar jų pilna taksofonų būdelių telefonų knygose. Kaip 
siurprizų prikaišiota į popieriaus ritinėlius viešuosiuose 
tualetuose. Bet pirmiausia esu metęs visas jėgas į prekybos 
centrus „Prix“ ir „Rema 1000“. Kadangi pamažu praėjo bai- 
mė, dabar, paklusęs Frankui, apsipirkti einu ir aš. Atgaivi- 
nau tą ramų ir linksmą berniuką, kuris motinai supirkdavo 
produktus. Bet šį kartą jis apsiginklavęs ką tik parašyta po- 
ezija. Įsismaginau kaišioti lapelius su eilėraščiu tarp lenty- 
nose išdėstytų prekių. Taigi vaikštinėju ten ir turtinu savo 
bendruomenę lyg koks atvirkščias vagis. Šit ateina klibikš- 
tuodama nesveikomis kojomis nusidirbusi moteris. Vyro 
nebėra, vaikai nustojo skambinę. Skauda nugarą, o gimda 
ir vienas plautis jau seniai išoperuoti. Ir štai — tarp dviejų 
vakuuminių saliamio pakelių ji atranda ranka rašytą eilė- 
raštį. Šviesos blyksnis pilkoje kasdienybėje. Ar vėl, nusi- 
pirkti šaldytų omarų trumpam užbėga darbais apsikrovęs 
verslo magnatas. Jam irgi tenka poezijos dalelė, prikepusi 
prie apšarmojusios plastikinės pakuotės. Kai kitą sykį jam 
paskambins iš tabloido ir paklaus, ką laiko pasidėjęs ant 
naktinio staliuko, nebereikės prasimanyti kokių nors pais- 
talų apie Hamsuną ar Ibseną. Galės pasakyti taip, kaip yra. 
Kad ant staliuko stovi vandens stiklinė. O greta tos stik- 


linės — keistai gautas eilėraštis. Eilėraštis, kurį skaitąs kas 

vakarą prieš miegą, ir tai jau išties yra tapę ritualu, daug- 
maž kaip vakarinė maldelė vaikystėje. Kas parašė eilėraštį? 
Mįslė. Kažkoks „E“. Istorija apie šaldytuve rastą prišalusį 
prie omaro eilėraštį juk tarsi sukurta tabloidams. Vis daž- 
niau pasvajodavau ryžtis šuoliui - slapta įbrukti vieną ar 
dešimt eilėraščių į kokį nors vakuuminį pakelį, pavyzdžiui, 
sriubos, bet kol kas dar nedrįsau. Kartu iki skausmo buvo 
aišku, kad būtent tokio poelgio dėka galėčiau įsigyti tikrai 
gausią publiką, taip, galėčiau pernakt išgarsėti visoje ša- 
lyje. Įsivaizdavau pirmojo puslapio antraštes „VG“. Ir nir- 
tulingus reidus „Toro“ įmonės gamybos skyriuje, ieškant 
„E“. Kiek poezijos rinkinių vidutinis lyrikas parduoda Nor- 
vegijoje? Nežinau, bet jei prieš išleidimą nebuvo praradęs 
visų draugų, spėju, kad apie keturiasdešimt. O aš jau šiuo 
metu turiu keliskart gausesnę publiką. Ir tik mano paties 
fantazija gali apriboti tą skaičių. Galiu sėsti į tramvajų ir 
nuvažiavęs užkariauti kitus miesto rajonus. Galiu trauki- 
niu nuvykti, sakysim, į Holmestrandą ir po keleto praleistų 
prekybos centre valandų išgirsti visus kalbant apie mane. 
Dabar, stovėdamas ir raižydamas peiliuku, jaučiausi laisvas 
ir linksmas. Ateitis intrigavo ir masino. Žinoma, pasitaiky- 
davo juodų kaip anglis dienų. Dienų, kai iškildavo senos 
drumzlės, dienų, kai bijodamas šviesos ir garsų likdavau 
gulėti lovoje. Bet pasakiau sau, kad taip nutinka visiems 
menininkams. Talentas slepiasi jautrioje sieloje. Man pra- 
dėjo kur kas geriau sektis, kai suvokiau, jog už Talentą rei- 
kia mokėti Pasaulio baime. 

Svarbiausia, maniau, kad ir vėl atsirado naujas projektas. 
Visada imdavausi įgyvendinti kokį nors projektą. Dykinėji- 


158 


mas — mano didžiausias priešas. Jaunystėje kolekcionavau 
įvairiausius dalykus, pradedant pašto ženklais, baigiant kon- 
servų etiketėmis. Limonado kamštukus ir apelsinų popierė- 
lius. Užaugęs ėmiau domėtis politika ir psichologija, todėl 
surinkau gausią kolekciją viso to, kas buvo susiję su Gru 
Harlem Brundtland. Jos nuotraukas laikraščiuose ir interviu. 
Taip pat, drįstu tvirtinti, sukaupiau ne mažiau reikšmingą 
archyvą, parodantį kaimynų ydas, jų elgseną ir charakterius. 
Pažinau juos geriau negu jie patys save, nes turėjau galimybę 
vertinti juos iš neutralios pozicijos — iš anapus neapšviesto 
motinos kambario užuolaidų. Kadangi mane prievarta už- 
darė į Brioineso pensioną, visa ši medžiaga buvo atimta iš 
manęs. Ilgiau nei metus buvau priverstas klausytis, kad to- 
kie projektai —- man ne į naudą. Prašom, rink pašto ženklus! 
O apie Gru Harlem Brundtland ir kažkokius pamišusius 
kaimynus — ne, ne ir dar kartą ne! Ir aš paklusau. Paklusau, 
nes jutau jėgos spaudimą. Žiūrėjau televizorių, ėjau pasi- 
vaikščioti visą laiką Žinodamas, kad vieną gražią dieną ateis 
mano eilė. Ir tą naktį, tą nuostabią naktį, kai man gimė ei- 
lėraštis, supratau, jog ir vėl pratrūko. Dabar rašau savotišką 
poetinį dienoraštį. Pasižymiu viską, ko imuosi savo taikin- 
goje partizaninėje kovoje. Tą patį vakarą stropiai užsirašau, 
kokioje vietoje atsiduria kiekvienas eilėraštis. 

Baigęs švariai sušlaviau ant grindų pasklidusias medžio 
drožles. Įmečiau jas į klozetą ir nuleidau vandenį. Paskui 
nusiploviau rankas. 

Kjeliu Bjarne buvome susitikslinę laikrodžius, ir jei nebus 


pakliuvusi po tramvajumi ar išsigandusi padarinių, dabar 

Reiduna Nursleten turėtų būti vietoje. Viską gerai apgalvo- 
jęs nusprendžiau, jog Kjeliui Bjarnei bus lengviau bendrau- 
ti su Reiduna, jeigu jis susidarys įspūdį, kad viskas įvyko 
atsitiktinai. O kad jis pastaruoju laiku būtų parodęs nors 
kiek iniciatyvos, kur tau, nė iš tolo! Mano patarimą pasi- 
kviesti Reiduną pas Larseną jis, aišku, arba užmiršo, arba 
jo atsisakė. Žinojau, kad šią savaitę Reiduna budi vakarais, 
todėl nedelsdamas paskambinau jai apie dešimtą, vos tik 
Kjelis Bjarnė išėjo parnešti duonos ir pieno. Ar aš teisingai 
suprantąs, kad ją vis dar traukia prie Kjelio Bjarnės? Taip, 
turinti pripažinti, kad taip. Tuomet išdėsčiau jai savo nesu- 
dėtingą planą. Kai bus penkios po trijų, aš pakilsiu ir nuei- 
siu į tualetą. Ten išbūsiu iki penkiolika po trijų. Tuo tarpu 
jinai turinti atsirasti kavinėje ir vaidinti labai nustebusią. 
Pamaniau, kad geriausia ten nesėdėti, kai ateis Reiduna, 
nes šitaip Kjelis Bjarnė turės progą truputį pasipraktikuoti, 
kaip būti su ja dviese. Šiaip ar taip, reikės gi jam kaip nors 
su ja pasisveikinti. Be to, aš juk turėjau atlikti darbą. Papra- 
šiau jo, kad nieko neužsisakytų, kol negrįšiu, kad galėtume 
pavalgyti kartu. 

Kai įėjęs pamačiau, kad ji sėdi savo vietoje, vos nepašo- 
kau iš džiaugsmo. Buvo netgi pasipuošusi. Rausvas angoros 
megztukas ir škotiškojo audinio kelnės. Ant kėdės atlošo 
kabojo šviesiai melsva nailoninė striukė. Nervingai rūky- 
dama cigaretę su filtru, ji kita ranka grabaliojo valgiaraš- 
tį. Akys buvo įsmeigtos į Kjelį Bjarnę. O Kjelio Bjarnės - į 
savo rankas. Kad tave kur velnias, pamaniau. Taip, nusikei- 
kiau sau. Man reikėjo kaip nors įveikti jo nepaslankumą. 
Argi čia iš tikrųjų tas vyras, kuris tvirtina, kad už vieną 
vienintelį „kūšplaukį“ galįs parduoti savo sielą pačiam šė- 

tonui? Toks jis tikrai neatrodė. Veikiau priminė kažkieno 
prievarta į viešnamį atgabentą homoseksualų medkirtį. 

— Ojojoi! - apsimetęs šūktelėjau ir berniokiškai kleste- 
lėjau ant kėdės. - Ką aš matau! Ar tai tu čia? 

Stumtelėjau peleninę į jos pusę. 

Nedrąsiai šypsodamasi ji pavartė akimis. Tikriausiai 
norėjo, kad aš kiek susivaldyčiau. Kad vaidindamas neper- 
sūdyčiau. 

— Kjeli Bjarne, — tariau. - Štai čia Reiduna Nursleten. 
Atėjo, kai tu sėdėjai ir snaudei. 

— Na, nebūk bjaurus, Elingai, - nusijuokė Reiduna. 

Šyptelėjo ir Kjelis Bjarnė. 

— Mums reikia ko nors užvalgyti, - džiaugsmingai pa- 
sakiau. - Mes, berniukai, mokam, užsisakyk, ko tik širdis 
geidžia. Ir neverta prieštarauti. 

Ji net ir nebandė, ir aš pamaniau, kad iki elementaraus 
mandagumo jai dar kažko stinga. Šiap ar taip, jai reikėjo 
bent truputį paprieštarauti. Bet tiek to. Šiandien jos diena. 
Juk tai mano sumanymas. 

Krenkštelėjęs Kjelis Bjarnė prabilo: 

— Tai gal man ėrienos ir kopūstų troškinį. 

— O taip! - pritarė Reiduna Nursleten. — Man taip pat! 

Aš užsisakiau parūkytos menkės su morkomis. Mielai 
būčiau suvalgęs ėrienos ir kopūstų troškinį, bet norėjau at- 
siriboti nuo jų abiejų. Norėjau, kad jie turėtų kažką bendra. 

— O kaip vaikas? — staiga paklausė Kjelis Bjarnė. Jis net 
akimirksnį paskersavo į ją. Šitokio proveržio tikrai nelau- 
kiau. Maniau, kad pokalbį palaikyti turėsiu daugmaž aš 


vienas. 

— Super! - atsakė Reiduna.- Turiu gimdyti birželio 
pradžioje. - Ji visa švytėjo. Trykšte tryško nauja gyvybe ir 
plačiai šypsojosi, nes Kjelis Bjarnė drįso šitaip surizikuo- 
ti. - Puikus metas ateiti į pasaulį. 

Kjelis Bjarnė sunkiai linktelėjo galvą. 

— O ispanas? Ar ką girdėjai iš jo? 

Ji papurtė galvą: 

— Nenoriu girdėti. Net nemanau, kad jis Norvegijoje. 

— Tu tik paskambink mums, jei imtų lįsti! - narsiai įsi- 
terpiau aš. - Ar ne, Kjeli Bjarne? 

— Tegul tik pabando! - sušnypštė. Atrodė, tarsi jis bai- 
siai troško, kad anas pabandytų. 

Reiduna sukrizeno: 

— Tu tai jau tikrai jį paguldytum! 

Kjelis Bjarnė krenkštelėjo: 

— Padorios merginos ant medžių neauga. Su tuo nėra 
ko juokauti. Tas bernas tikrai kuoktelėjęs! 

Dabar Kjelis Bjarnė buvo grynas virtuozas. Sakinys 
plaukė po sakinio. Ir dar kokie! Tiesiog meilės prisipaži- 
nimai. Net pasijutau nereikalingas. Reiduna murkdama 
dėkojo už „komplimentą“, ir viskas buvo be galo džiaugs- 
minga. Iš susijaudinimo jos į bulvytę panaši nosytė net vir- 
pėjo. Kartu įžvelgiau ir savo genialumą. Juk aš pasiūliau 
jai skambinti mums, jei tik vaiko tėvas imtų lįsti ko nors 
nepadoriai reikalaudamas ar ką siūlydamas. Šitaip suda- 
riau galimybę Kjeliui Bjarnei imtis gynėjo vaidmens, o kad 
tą vaidmenį jis labai mėgo, aš žinojau. Išties buvo gaila, net 
labai gaila, kad tas ispanas jos nepersekiojo lyg koks įkyrus 


širšinas. Kaip tik tokiomis aplinkybėmis Kjelis Bjarnė būtų 

galėjęs atskleisti jai savo jausmus, kuriuos išsakyti žodžiais 
jam buvo ypač sunku, - jam paprasčiau imti ir suluošinti 
berną. Antra vertus, sunku įsivaizduoti, kaip aš galėčiau 
išprovokuoti tokią situaciją, kad Reidunos Nursleten gy- 
vybei ir orumui grėstų pavojus. Ir negaliu įsivaizduoti, kad 
tam ispanui dar tektų varžytis dėl Reidunos palankumo. 

Buvo paduoti valgiai. Kjelis Bjarnė vėl užsisklendė sa- 
vyje. Pokalbį tęsėme mudu su Reiduna. Ji papasakojo kilu- 
si iš Biolerio rajono. Ir nors apie savo ankstesnį gyvenimą 
išsamiai nekalbėjo, nesunkiai numaniau, kad kelias iki šio 
stalo buvo duobėtas ir kreivas. Kaip supratau, mokykliniai 
metai buvo tikras košmaras. Pasakė atvirai, kad nėra bai- 
gusi nė aštuonių klasių. 

— Apie tai pašnekėk su juo, - pasiūliau aš, draugiškai 
niuktelėdamas Kjeliui Bjarnei į šoną. 

— Specialioji mokykla, - tarė Kjelis Bjarnė pilna valgio 
burna. - Jie manė, kad esu idiotas. 

— Neišmoko skaityti, kol jam į rankas nepakliuvo pir- 
mas pornografinis žurnalas! - pasakiau konfidencialiu 
tonu, tonu, kuris gerai dera tarp draugų. - Tada suprato, 
kad nuo to niekaip neišsisuksi. 

Ir aš išrėžiau ilgą tiradą apie tai, kaip mūsų mokykliniais 
laikais visiškai nebuvo paisoma motyvavimo. Ir beregint 
visi trys pajutome neapykantą visuomenei. Palyginti su vi- 
dutiniu žmogumi, kiekvienas mūsų skyrėsi nuo visų kitų ir 
kiekvienas savaip buvo ragavęs rykštės. Tačiau kai Reidu- 
na Nursleten gana aiškiai užsiminė, kad viso to kaltinin- 
kė esanti Darbo partija, tučtuojau ją nutraukiau. Politinę 
analizę esą galima ramiai palikti man, taip ji ir padarė. Pa- 
brėžiau, kad klaidos - ne socialdemokratinių idėjų pagrin- 


163 


duose, o greičiau supuvusiose lentose, pakliuvusiose į šį 
statinį. O į statybos aikštelę tos supuvusios lentos buvusios 
slapta įvilktos darbininkų, kuriuos papirko KGB ir CŽV! Ji 
pasisakė tokių dalykų nesuprantanti, todėl į tas kalbas aš 
daugiau nesileidau. 

— Skanus troškinys! — ranka šluostydamasis burną, tarė 
Kjelis Bjarnė ir atstūmė lėkštę į šalį. 

— Baisiai skanus! — atitarė Reiduna. - Bet porcijos labai 
didelės. Aš įveikiau tik pusę. 

— Duok čia man! - paprašė Kjelis Bjarnė. 

Ji padavė jam savo lėkštę, ir Kjelis Bjarnė iš naujo įniko 
į valgį. 

— Kjelis Bjarnė gali valgyti be saiko, - paaiškinau. — Sykį 
Brioinese jis suvalgė keturias kiaulienos kepsnio porcijas. 
Su bulvėmis, raugintais kopūstais ir visu kitu. Tą dieną dir- 
bo antrininkas, nieko nežinantis apie Kjelio Bjarnės dietą. 

Kjelis Bjarnė prunkštelėjo: 

— Reikia tik pasirūpinti, kad retsykiais gerai išsišiktum, 
tada einasi kaip iš pypkės. 

Reiduna sukikeno: 

— Bjauriai kalbi, Kjeli Bjarne! 

— Bjauriai? 

— Ne, ką tu. Tik kad... 

— Tik kad damų akivaizdoje taip nekalbama, - pasakiau 
griežtai. — Beje, ir ne tik jų. 

— Na, gerai, ne. — Jis atstūmė antrą lėkštę. - Bet dabar 
man reikia eiti į tuliką, - tarė jis šyptelėdamas. - Aš tik 


einu nusiplauti rankų! 

Kjelis Bjarnė pajuokavo! To anksčiau man dar nėra tekę 
matyti. Mudu su Reiduna Nursleten skaniai ir smagiai nu- 
sikvatojome. 

— Paskutinė būdelė! - šūktelėjau jam įkandin vildama- 
sis, kad pastebės anoniminį eilėraštį ir gal pakomentuos 
grįžęs. 

— Koks jis mielas! — Kjeliui Bjarnei tolstant, tarė Reidu- 
na. Ji nenuleido akių nuo jo plačios nugaros. 

— Klausyk, — tariau kuo patiklesniu balsu. - Visa tai 
nuostabu. Bet mudu su Kjeliu Bjarne esame susitarę. Man 
atrodo, kad tau reikėtų eiti drauge. 

— Nežinau. O ką susitarę? 

Papasakojau jai apie Alfonsą Jorgenseną ir jo sužalotą 
koją. Apie „Biuiką“, kurį Kjelis Bjarnė buvo pasižadėjęs ap- 
žiūrėti. Buvau jam skambinęs ir pažadėjęs ateiti. 

— Viešpatie, - šūktelėjo ji. - Vargšas Žmogus. Užuot 
virę pietus pas jį, sėdime čia ir ryjame. Na ir vyrai! 

— Jo šaldytuvas pilnas kotletų, iškeptų aną kartą, kai 
ten buvome, - pasakiau. - Manau, kad jų užteks vos ne 
iki Joninių. Be to, kol mes čia „atsitiktinai“ nesusitikome, 
nebūtų buvę natūralu vestis tave pas Alfonsą. O dabar na- 
tūralu, - šyptelėjau suokalbiškai. 

— Tu tikras gudruolis, Elingai! 

Visai tikėtina. Taip. Matyt, taip ir yra. Visą gyvenimą 
džiaugiausi, kai galėdavau ką nors surežisuoti. Kam nors 
duoti eigą kaip dabar. Bet pačiam įvykiuose geriausiai ne- 
dalyvauti. Jau ir vaikystėje tokiais atvejais mokėdavau ap- 
sisukti kaip koks gudrus kipšas. Laikydamasis atokiau nuo 
draugų būrio mokyklos kieme, smaginausi savo gebėjimu 

įpiršti idėjas, kurias kiti vėliau pasisavindavo. Niekada nie- 
ko neskatindavau daryti ką nors bloga. Visada įterpdavau 
„pagalvok, jei... Pagalvok, jei kas universaliais klijais pri- 
klijuotų stalčių mokytojo Peterseno katedroje. Pagalvok, 
jei kas nors iškeltų rektoriaus dviratį ant vėliavos stiebo. 
Pagalvok, jei... Kas nors. Ir visada atsirasdavo tas kas nors, 
kuris įgyvendindavo idėją, ir niekada niekas neprisiminda- 
vo, iš kur ji. Jie manęs nematė. Nežinojo, iš kur ateidavo tas 
anoniminis balsas. Išvysdavo mane tik tada, kai jiems pa- 
sirodydavo, kad mano trumpai kirpta galva it šepečiu jau 
būtų laikas išvalyti pisuarą. Pasirodydavo porą kartų per 
mėnesį ar panašiai. 

Tai buvo seniai. Ir kitoks žaidimas. O dabar jis vadina- 
mas „Anoniminio poeto tarnystė meilei“. Aš išties labai 
stebėjausi, kad manęs negraužė pavydas dėl to, kas prasi- 
dėjo tarp Kjelio Bjarnės ir Reidunos. Ne todėl, kad Reiduna 
Nursleten kokiu nors metu būtų man patraukli moteris, 
bet todėl, kad netrukus Kjelis Bjarnė, galimas daiktas, įsi- 
trauks į tokius dalykus, nuo kurių aš būsiu atribotas dar il- 
gam ilgam laikui. Bet ne. Liksiu lojalus savo kraujo broliui, 
nors per šias pastangas galiu patekti į naują vienatvę. Taip, 
kai apie tai pagalvoju, mane sujaudina mintis apie savo ini- 
ciatyvą. Negaliu paneigti: buvau savanaudis žmogus. Toks 
pasidarai tada, jei augi be draugų, šeimoje su pasyvia mo- 
tina. Noriu paklausti, o kaip gali išmokti galvoti apie kitus, 
jei tie kiti skendėja kažkokioje migloje už svetainės lango. 
Pusiau realūs. Ne. Tokiomis aplinkybėmis belieka sakyti 
ilgus monologus prieš veidrodį. 

— Kai kada tu daraisi toks keistas, - tarė Reiduna. — Tar- 
si išnyksti savo paties pasaulyje. 

— Taip, - sumurmėjau. - Ir ko gi man ten reikia, ar gali 
suprasti? 

Ji nusijuokė. 

— Beje, o kur dingo tavo mylimasis? — kalbėjau toliau. — 
Gal užsitrenkė durys? 

— Nekvailiok, Elingai! Nekvailiok šitaip! 

— Niekada dar nebuvau toks rimtas, — atsakiau. - Juk ir 
aš jaučiu judu abu užvaldžiusią aistrą. Tiesiog nepakenčia- 
ma būti drauge. Nesuprantu, ko gi jūs paprasčiausiai ne- 
puolate vienas kitam į glėbį? 

— Ne taip jau paprasta, juk supranti! Bent jam. Aš juk 
nėščia ir visa kita. 

— Visa kita? 

— Noriu pasakyti, kad todėl gal ir nėra taip romantiška. 

Pervėriau ją akimis. 

— Ar tau susidarė įspūdis, kad Kjelis Bjarnė iš roman- 
tiškųjų? 

— Gal ir ne. Nors taip, giliai viduje. Ne visi tokie iškal- 
bingi kaip tu, ar ne? Šiaip ar taip, jis baisiai mielas. 

Tylėjau. Tiesiog nežinojau, ką sakyti. 

— Klausyk! 

— Taip. 

— Arjis yra turėjęs daug moterų, ir šiaip? 

Net prunkštelėjau, bet tuoj pat susitramdžiau. Pama- 
niau, kad derėtų atsakyti, jog daugiausia būta „ir šiaip“, bet 
ėmiau ir paskubėjau. Ką reiškia daug? Viskas priklauso nuo 
to, ką nori tuo pasakyti. 

— Aš turėjau tris, — tarė ji. - Bet nė karto kaip nors ypa- 
tingai nesinorėjo. Paprasčiausiai taip išėjo, ir viskas. Nieko 


ypatinga. 

Buvau priverstas tučtuojau ją nutraukti. Tiesiog neno- 
rėjau klausytis apie tuos intymius dalykus, apie kuriuos ji 
staiga ėmė kalbėti atvirai. Jeigu žūtbūt reikia išsipasakoti, 
tegu kalbasi su Kjeliu Bjarne. Beje, ką ji pasakė? Kad pa- 
prasčiausiai taip išėjo? Galiu įsivaizduoti! Reiduna Nursle- 
ten Centrinėje ligoninėje, pasilenkusi virš plautuvės. Tarsi 
iš niekur atsiranda sustangrėjęs vyro organas ir įsiskverbia 
į ją ten, kur ji glebiausia. Kas per paistalai! Arba kas nors 
išžagina, arba pati atsiduoda laisva valia. Tik taip spren- 
džiami tie reikalai. 

Laimė, štai grįžo Kjelis Bjarnė, ir man nereikėjo aiškinti. 
Bandžiau atspėti, ar perskaitė mano eilėrašrį, bet jo veide 


nebuvo jokios išraiškos. Tiesą pasakius, to ir reikėjo laukti. 


Palyginti su anuo kartu, Alfonso Jorgenseno būklė buvo 
gana pagerėjusi. Čiurnos patinimas atslūgęs, ir jis šokavo 
po kambarį, pasiremdamas patogia lazdele, kurią susira- 
do savo buto jovale. Jis galantiškai pasisveikino su Reiduna 
Nursleten, net pabučiavo jai ranką, oji, skaisčiai rausdama, 
žvilgtelėjo į Kjelį Bjarnę. Tuo tarpu šis nusisukęs krapštė- 
si savo įrankių dėžėje, kurią pasiėmėme iš namų eidami 
čionai. Jis nerūpestingai švilpavo motyvą iš „Tilto per Kvai 
upę“ ir apskritai, atrodė, jautėsi Kuo puikiausiai. 

— Taip, išties damos čia lankėsi seniai, - tarė Alfonsas 
Jorgensenas. 

— Tai matyti, - atsakė Reiduna, braukdama pirštu per 
knygų lentynos kraštą. 

— Ką ten. Man juk jau žemė kvepia, tai ir... Bet prisėskit! 


Juk išgersite puodelį kavos? 

— Ne, - atsiliepė Kjelis Bjarnė. - Dabar svarbiausia ma- 
šina. 

— Taip, žinoma! - mirktelėdamas man patvirtino Al- 
fonsas Jorgensenas. - Tuoj pat paieškosiu garažo rakto. 
Aišku, taip pat ir mašinos. Bet, mano manymu, tau reikia 
eiti kartu su Elingu. Garaže knebinėtis per ankšta, o iš- 
stumti mašiną į kiemą galima tik dviese. 

— Iš to nebus nieko gera, - atsakė Kjelis Bjarnė. - Jis tik 
painiosis man po kojų. Ne, tikrai bus geriausia, jei Elingas 
liks čia. 

Pučiasi prieš mane. Ir dar mano sąskaita. Jei tai būtų 
atsitikę prieš metus, būčiau jį smarkiai išplūdęs, bet dabar 
praleidau tai pro ausis. Be to, neturėjau jokio noro stumdy- 
ti mašinos. Buvau benorįs, kad jam prisieitų kelti sunkiau, 
nei pajėgia. Kad iššoktų iš vietos stuburo slankstelis, tai gal 
išmoktų šiek tiek nuolankumo. 

— Aš nueisiu! - šūktelėjo Reiduna. — Pirma išvirsiu ka- 
vos ir nueisiu. - Ji dingo Alfonso Jorgenseno virtuvėje, tar- 
si tai būtų jos pačios namai. 

— Būk gera, man arbatos! — pasakiau jai įkandin. 

Kjelis Bjarnė kažką burbtelėjo ir nešinas įrankių dėže 
dingo pro duris. 

— Ten kabo darbinis kombinezonas, - šūktelėjo Jorgen- 
senas. - Apsivilk, kad neišsiteptum drabužių! 

— Neišgirdo, - tarstelėjau. 

— Ne, - atitarė Reiduna. — Bet aš išgirdau. Ar Žinai, Jor- 
gensenai, kad indai plautuvėje jau apsitraukę pelėsiais? 

— Tegu būna! 

— Suplausiu, kol virs vanduo. 

Jorgensenas klestelėjo į krėslą. 

— Taip. Bet liaukitės su tuo kvailu „Jorgensenas“, abu- 
du! Vadinkit mane Alfonsu. Arba Alfu. Žmonės mane daž- 
niausiai vadina Alfu. 

— Mano nuomone, „Alfonsas“ skamba stilingiau, - pa- 
sakė Reiduna. — Kažkaip ir ne daug kas turi tokį vardą. Pa- 
dvelkia pietumis. 

— Pietietiškumu, — pataisiau ją. 

— Koks skirtumas! Juk supratai, ką turėjau galvoje. 

— Negalima kalbėti, kaip pakliuvo, - atsakiau. - Perne- 
lyg netaisyklingai vartojant, kalba gali išnykti. 

— Gal būtų ir visai neblogai, - tarė Alfonsas. — Beje, tau 
radau keletą knygų. 

Pakilęs nušokavo į gretimą kambarį. 

Bjarnė gebėjo išmanevruoti į lauką tą milžinišką it angaras 
mašiną, o dabar krapštėsi prie variklio dangčio. Kieme įžul- 
niai gulė švelnūs saulėlydžio spinduliai, nuo kurių blizgėjo 
jo plinkantis pakaušis. Prieš keletą minučių užsiplieskęs 
pyktis ant jo dabar visai atslūgo. Taip, tas paprastas kasdie- 
nės buities vaizdas kažką širdyje suvirpino. Virš mašinos 
kapoto pasilenkęs vyras su patekėjusiu mėnuliu pakaušyje. 
Tikriausiai tai kraujas, pamaniau. Kraujas, kurį sumaišė- 
me. Ir dar tie ilgi naktiniai pokalbiai Brioineso dviviečiame 
kambaryje. Mudviejų gyvenimai sujungti, ir niekas nieko 
negali pakeisti. Netgi užsimezgantys jų su Reiduna santy- 
kiai negali išjudinti to, kas mus sieja. Tai nesugriaunama. 

Išgirdau, kaip ji atvėrė virtuvėje langą, ir netrukus jos 
balsas skambėjo visame kieme: 

— Kjeli Bjarne, būtinai užsivilk kombinezoną, nes išsi- 
tepsi savo gražųjį megztuką! 

Jis atsilošė ir valandėlę stovėjo žiūrėdamas nustebęs 
aukštyn į ją. Paskui šyptelėjo, kilstelėjo ranką ir nubidzeno 
į tamsų garažą. 

Taip, pagalvojau. Taip ir bus. Ką tik dabar pamačiau 
šmėstelint ateitį. Aš stoviu savo draugo Alfonso Jorgense- 
no, populiariai vadinamo Alfu, svetainėje. Virtuvėje triūsia 
Reiduna Nursleten; kvepia šviežia kava ir šveitimo milte- 
liais. Kieme prie mašinos krapštosi Kjelis Bjarnė. Jei pa- 
vyks užvesti, galėsime, kaip buvo užsiminęs Alfonsas, visi 
keturi pasivažinėti. Beje, būtų teisingiau sakyti, visi penki. 
Svarbu nepamiršti ir mažojo astronauto. 

Oho! - pagalvojau. Nieko sau! Štai abu su Alfonsu ga- 
vome po puodelį, jis - kavos, aš - arbatos, o kavinuką su 
dviem puodukais Reiduna išsinešė į kiemą. 

— Ar Kjelis Bjarnė —- vaiko tėvas? —- paklausė Alfonsas, 
kai likome dviese. 

— Ne, jokiu būdu ne! - patikinau aš. 

Paaiškinau jam aplinkybes. Papasakojau apie tą nenau- 
dėlį ispaną ir dar apie savo ketinimą šiek tiek padėti jiems 
susibičiuliauti. 

— Kilni mintis, — tarė jis sausai. - Bet man atrodo, kad 
dabar jau gali duoti jiems ramybę. 

— Taip, - tariau. — Tikriausiai jau galiu. 

Kas bandė atidaryti sriubos pakelį taip, kad jo nesudras- 
kytų, suprato, ką ir aš. Tai neįmanoma. Buvau nusipirkęs 
dešimt „Toro“ žirnių sriubos pakelių, bet sugadinau juos 
vieną po kito. Mėginau palaikyti garuose, bet taip pat ne- 
sėkmingai. Preciziški bandymai atidaryti su skutimosi pei- 
liuku baigėsi tuo, kad įsipjoviau pirštą ir sugadinau dar vie- 
ną pakelį. Daug dienų valgėme tik žirnių sriubą su dešros 
gabaliukais, ir Kjelis Bjarnė ėmė klausinėti, ar ir vėl nepa- 
kankamas biudžetas. Tada lioviausi. Buvo labai svarbu, jog 
Kjelis Bjarnė nesuuostų mano lyrikos projekto, nes nėra ko 
tikėtis, kad apie tai kam nors neišplepėtų. Tiesą pasakius, 
jis - mažakalbis, taip, vienskiemenių žodžių meistras. Ir 
vis tiek nesugeba išlaikyti paslapčių, jei tik turi kam papa- 
sakoti. O štai dabar - turi. Tą pavakarę Alfonso Jorgenseno 
kieme Reiduna Nursleten gebėjo smarkiai pajudinti ledus. 
Prisimeilino prie jo su šviežia kava, o Kjelis Bjarnė tik pū- 
tėsi rodydamas motorą ir kažką jai plenėdamas. Atvirai 
kalbant, nežinojau, kad jis kažką nutuokė apie sugedusius 
variklius, bet pamažu išaiškčio, kad sodyboje Maridalene, 
iš kur jis kilęs, būta traktoriaus ir nuvažinėto „Bedfordo“. 
Žinoma, apie tai man nebuvo pasakyta nė žodžio. Kiek- 
vieną kartą, kai naktinių pašnekesių metu užsimindavome 


apie jo praeitį, kambario pusėje, kur jis miegojo, akimirks- 

niu įsivyraudavo tyla. Atseit jo tėvai turėtų būti sušaudyti 
be jokios bylos ir teismo. Tai buvo viskas, ką jis galėjo pa- 
sakyti apie savo šeimą ir namus. 

Pirmiausia pasijutau truputį įžeistas. Kitaip nepasakysi. 
Šiek tiek atšalau ir nuo Reidunos Nursleten. Man atrodė, 
kad viskas per daug įsismagino. Jau kitą dieną jos veidas 
buvo įgavęs žinančiosios miną. Žinančios apie Kjelį Bjarnę 
kažką, ko nežinojau aš. Ir tai ji leido man suprasti užuomi- 
nomis ir nebaigtais sakiniais. Ore pleveno žodžiai „Mari- 
dalenas“ ir „Bedfordas“. Ji buvo tapusi įšventintąja. 

Bet aš nusikračiau to nemalonaus jausmo. Pagalvojau: 
jie turi savo reikalų, o aš tai jau tikrai turiu savo. Turiu eilė- 
raštį ir krūvą knygų, kurias stropiai surikiavau į savo naują- 
ją knygų lentyną. Dar neįsigijau patogaus krėslo, palauksiu, 
kol pasiseks užtikti tg tikrąjį, bet man buvo visai smagu 
sėdėti ant virtuvinės taburetės, pastatytos į skaitymui skir- 
tą kampelį. Dirbtinio židinio nestatysiu iki rudens audrų, 
nes tik tada galima geriausiai pajusti jo teikiamą jaukumą. 
Taigi aš sėdžiu taip. Tiesus it styga ir skaitau Olafą Bulį ir 
Hermaną Vildenvejų. Jų darbuotasi kitokioje poezijos sodo 
dalyje nei mano, bet kai kurie eilėraščiai visai neblogi. O 
Janas Erikas Voldas man vis dėlto nepatiko. Per daug viso- 
kių kakariekūcypcypų. Taip, jis man išties pasirodė tikras 
pliauškalas, bet čia paprieštaravo Alfonsas. Na, gerai. Kaip 
žmonės sako, dėl skonio nesiginčijama. Nors vieną vakarą 
po audringos diskusijos apie Nilso Kvilekvolo knygą išėjau 
supykęs, bet pasikonsultavęs su Franku skubiai paskambi- 


nau Alfonsui ir atsiprašiau. 


173 


Tačiau su tais sriųbų pakeliais reikia baigti. Tiesiog ne- 
sisekė įkišti eilėraščio į džiovintus žirnius taip, kad pirkė- 
jas nepastebėtų, jog kažkas yra krapštinėjęs pakelį. Kon- 
servai — dar blogiau, aš net ir nebandžiau. Taigi patyriau 
nesėkmę. Be abejo, žinojau, kad ne taip jau lengva patekti 
į pirmą „VG“ puslapį. Šiaip ar taip, vien tik platinti lapelius 
kaip iki šiol nepakanka. 

Bet štai man į galvą atėjo idėja. Ne tokia šauni ir šviežia, 
kaip toji, numatanti lyriką įkišti į sriubos pakelius ir kon- 
servus, tačiau lengviau įgyvendinama. Nuėjęs į „Prix“, nu- 
sipirkau du į vieną pakuotę sudėtus plastikinius maišelius 
su raugintais kopūstais. Du atskirus plastikinius maišelius 
su gatavais raugintais kopūstais, sudėtais kartu į užklijuotą 
kartoninį pakelį. Kjelis Bjarnė buvo namie, todėl slapčio- 
mis atsinešiau pirkinį į skaitymo kampelį, kur skutimosi 
peiliukų ėmiau kruopščiai atidarinėti. Buvo ne taip lengva, 
kaip maniau, bet greitai susivokiau, kad tai padaryti bus 
įmanoma. 

Jau buvau atlikęs kone pusę darbo, tik štai į kambarį 
staiga įpuolė Kjelis Bjarnė. Vos nepasakiau, kaip tyčia. Vos 
spėjau pakišti peiliuką po sėdyne. | 

— Čia dabar! — tarė jis. 

— Kas atsitiko? — paklausiau. - Ar nematai, kad esu už- 
siėmęs? 

— Skaitai, kas parašyta ant raugintų kopūstų pakelio? 

Suglumęs jis nuo raugintų kopūstų pažvelgė į knygų 
lentyną ir vėl grįžo prie kopūstų. 

— Taip, skaitau. 

— Kodėl? 

Turėjau sušvelninti padėtį, nes antraip vaizdą, kaip lai- 
kau rankoje raugintus kopūstus, jis įsidės į galvą visam lai- 
kui. Ir jei koks nors mano poelgis pasirodys perdėm keis- 
tas,-viską papasakos Alfonsui su Reiduna, o šie prisimins 
tai, kai vieną dieną spaudoje pasirodys tam tikros antraš- 
tės. Tai ir vėl sugriautų mano projekto pagrindus, o be to, 
tapčiau pajuokos objektu. Todėl užliūliavau jį nekaltu melu 
apie maisto produktų konservantus, į kuriuos ateityje im- 
siu žiūrėti daug rimčiau. Mums reikia liautis kišus į save 
visokius priedus, net dorai nepatikrinus, iš ko faktiškai su- 
sideda maistas pietums. Ir kokia jo nuomonė, pavyzdžiui, 
apie E 211? Ar žino, kad bemaž kiekvieną dieną ryja di- 
džiulius karbohidratų kiekius? 

— Svarbiausia, kad skanu! - manė jis. - Dabar einu pas 
Alfonsą. 

Visa laimė. Mačiau, kad pakelis su raugintais kopūstais 
buvo išgaravęs jam iš galvos. 

— Ar tiki, kad tau kada nors pasiseks užvesti tą mašiną? 

— Ir dar kaip! Bet trūksta kai kurių dalių. Alfonsas sakė, 
kad įdės skelbimą į laikraštį. Ar eini kartu? 

— Ateisiu truputį vėliau. O Reiduna? 

— O ką Reiduna? 

— Ar eini su ja? — kantriai tardžiau. 

— Ji jau ten. Sakė, kad išvirs jam pietus. 

Mat kaip. Darosi ganėtinai familiaru. O išties, kodėl gi 
ne? Mes visi esame pakankamai ilgai prakiūtoję savo kam- 
puose. Kjelis Bjarnė ir aš - su sekso telefonu ir nuotolinio 
valdymo pultu. Reiduna - su vaiku po širdim pelėdų pilna- 
me bute. Alfonsas — savo bibliotekoje, bibliotekoje, kuri jo 

ypač nebedomino. Be to, pagalvojau, matydamas prieš akis 
Reiduną Alfonso virtuvėje, vaikui reikia senelio. Jos tėvas 
nusižudė, tai ji mums pasakė tiesiai. Pasikorė kriaušėje ne- 
toli Kopenhagos, neaišku kodėl jis buvo ten nusidanginęs. 

— Kjeli Bjarne? 

— Ką? 

— Mes jau papietavome, ar ne? 

— Jo. 

Jis sunerimo. Aš, be abejo, atspėjau jo planą. 

— Papietauk dar kartą! - tariau virpančiu balsu. - Pa- 
valgyk ir už mane! Čia juk ne Brioinesas! 

Jis nušvito. Taip, labai apsidžiaugė. 

— O ar nepasakysi Frankui? 

— Žinoma, ne. Esu nusprendęs kreiptis į jį tik grynai da- 
lykiniais klausimais. Juk draugų tikrai turime pakankamai! 
Bet, Kjeli Bjarne! Pažadėk, kad būsi atsargesnis su karbo- 
hidratais! Ar pažadi? 

Jis linktelėjo galvą. 

— Pasiklausiu Alfonso. 

— Ne, - pasakiau. - Neklausk. Aš tik pajuokavau su 
tavim. 

Jis apsimetė supratęs ir prisivertė nusižvengti. 

— Ok, biče! See you later, krokodile! 


Po pusvalandžio pasiekiau tikslą. Skutimosi peiliuku pre- 
ciziškai perpjovęs suklijuotą vietą ir niekur nepažeidęs 
kartono, sėkmingai atidariau pakelį. Atsargiai ištraukiau 
vieną plastikinį maišelį su raugintais kopūstais ir prikli- 
javau prie jo eilėraštį. Tada trupučiu Kjelio Bjarnės kan- 

celiarinių klijų vėl kruopščiai jį užklijavau. Tiesiog tobula. 
Neįmanoma pastebėti, kad kas nors jį būtų krapštinėjęs. 
„Atidarė pakelį su raugintais kopūstais. Rado eilėraštį!“ 
Prieš akis iškilo tokia antraštė. Viso pirmo laikraščio pus- 
lapio gal ir neskirtų, bet nemanau, kad tokiam savotiškam 
reiškiniui redaktorius nepaaukotų visos skilties. Žinoma, 
su ta sąlyga, kad asmuo, pirkęs kopūstus, turės pakanka- 
mai fantazijos paskambinti į laikraštį. Puikiai supratau, 
kad silpnoji grandis —- pirkėjas. Aš ir nemaniau apsiriboti 
šiuo vienu mėginimu. Šansas staiga pagarsėti kaip ano- 
nimui vis didės su kiekvienu raugintų kopūstų pakeliu, 
slapčiomis įneštu atgal į parduotuvę. Ne taip jau mažai 
kamavo projekto dalis dėl slapto įnešimo, bet vienaip ar 
kitaip reikės save įveikti. Beje, nusprendžiau, kad nau- 
dosiuos tik raugintais kopūstais. Įvairūs kisieliai ir vaisių 
tyrės buvo taip pat supakuoti, bet mano firminis ženklas 
bus rauginti kopūstai. Mano poezija, būdama susieta su 
paprastu produktu, privers spaudą susimąstyti. (Raugin- 
tų kopūstų poetas smogia iš naujo.) Jei sėkmė lydėtų ir 
toliau, spauda kreiptųsi į keletą psichiatrijos specialistų, 
galinčių nušviesti skaitytojams šio keisto poeto grėsmin- 
gą psichinę krizę. Kodėl jis atakavo vien tik raugintus ko- 
pūstus? Tikriausiai tai susiję su vaikyste. Valdinga motina. 
Namuose — girtavimas ir barniai. Kopūstų rūgštis galėjo 
simbolizuoti vaikystėje poeto namuose vyravusią gižią at- 
mosferą. Kas tas poetas? Greičiausiai susipainiojęs jaunas 
vyras, neturintis draugų. 

Prunkštelėjau. Pagalvojau apie savo draugus. Apie Kjelį 
Bjarnę, Reiduną ir Alfonsą. Apie du dieną naktį ištikimai 


177 


besiglaustančius kačiukus. Mintimis nuskriejau ir pas mo- 
tiną. Gerąją, jau mirusią motiną, nežinojusią, ko imtis, kad 
tik man būtų maloniau. Kurią nors dieną nueisiu sutvarky- 
ti jos kapo. 

Paslėpęs raugintus kopūstus giliai spintoje, susiruošiau 
eiti. Elmeris su Pipiru tupėjo greta vienas kito koridoriu- 
man išeinant iš namų. Jie apstulbdavo. Ir vėl išeini? Kodėl 
gi tu, po galais, negali būti namie? Taip, tie nekalti klau- 
siantys žvilgsniai, net gnybtelėdavo širdį. Palikdamas juos, 
jaučiausi lyg koks galvijas. Nusprendžiau aptarti šį reikalą 
su Kjeliu Bjarne. Juk turėtų būti įmanoma išsivesti juos į 
lauką, nepažeidžiant kokių nors taisyklių? 

Pakeliui į Jelmso gatvę užsukau į tabako parduotuvę nu- 
sipirkti pakelio su dešimt „Bellman Light“. Pasak pardavė- 
jo, švelnūs cigarai, bet savito charakterio. Patarė užsidegti 
degtuku ir netraukti į plaučius. Lyg būtų žinojęs, kad nerū- 
kiau ilgiau nei dvidešimt metų. 

Ir vis dėlto. Aš maniau ir toliau priskirti save prie nerū- 
kančiųjų. Pasėdėti ir atsipalaiduoti su cigaru dar nereiškia 
patekti į nikotino vergiją. Kaip žmonės sako, reikia žino- 
ti saiką. Eidamas gatve, užsidegiau cigarą ir nusistebėjau, 
kad burna visai neprieštaraudama ėmė gardžiuotis skaniai 
kvepiančiu dūmu. Tartum nė nebūtų metų, skiriančių ne- 
drąsius bandymus su amerikietiškomis mėtinėmis cigare- 
tėmis ir dabarties. Viskas atrodė labai natūraliai, ir maty- 
damas mane pašaipiai nenusiviepė nė vienas praeivis. Jie 
paprasčiausiai galvojo: štai eina vyras su cigaru burnoje. 
Tai jo reikalas. O mums kas? 

Į kiemą įžengiau oriai. Manau, galiu tai drąsiai sakyti. 
Alfonsas ir Reiduna sėdėjo prie sodo stalelio, o Kjelis Bjar- 
nė buvo užgulęs „Biuiką“. Matydami cigarą ir žinodami, 
kad nerūkau, jie, aišku, atkreipė į tai dėmesį, bet aš kaip 
niekur nieko čepsėjau ir papsėjau. Atseit retkarčiais parū- 
kau cigarą. Apskritai visada rūkiau. Ir nematau jokio reika- 
lo tai sureikšminti, greičiau atvirkščiai. 

— Brioinese niekada nerūkei, - pasakė Kjelis Bjarnė. — 
Net ir per Kūčias. 

— Todėl, kad gerbiu aplinkinius, - atsakiau. - Lauke kai 
kada užtraukiu cigarą. Verta pasakyti, kad tik geros koky- 
bės. Tai - jokia prabanga. 

Kjelis Bjarnė padėjo veržliaraktį į šalį. Jis atrodė gana 
komiškai su Alfonso kombinezonu, kuris buvo tikriausiai 
daugiau nei dviem dydžiais per mažas. Veržė tarpkojį, 
klešnės siekė pusę blauzdų. 

— Alfonsas sako, kad galėsime nuvažiuoti į trobelę, kai 
pataisysiu vežimą. 

— Į trobelę? —- pakartojau. 

Nežinojau, ką manyti. Žodis nuskambėjo truputį bau- 
ginamai, bet kartu ir labai viliojamai. Vakariniai pasisėdė- 
jimai prie židinio po ištisos dienos gryname ore. Žaidimas 
parcheesi ir sriuba iš pakelio. Musių pridergtos spintelės, 
šulinio vanduo. 

— Turiu vietelę prie Nevlungo užutekio, - pasakė Al- 
fonsas. - Šimtą metų nesu ten buvęs. Pastaraisiais metais 
tą visą grožybę išnuomodavau. Pagalvojau, jei per Velykas 


bus gražus oras... Taip, judu su Kjeliu Bjarne turite, žino- 

ma, pasikalbėti su tuo Franku, bet jeigu jis leis? - Ir Alfon- 

— Tai ne Franko reikalas! - išdrožiau. 

— Na, ne, bet vis dėlto... 

— Aš su juo pakalbėsiu, - įsiterpė Kjelis Bjarnė. — Elin- 
gas tuoj pat ima ginčytis. Frankas ateis šį ketvirtadienį. Po 
filmo jis būna gerai nusiteikęs. 

— O tau apskritai nėra ko kištis, - vožiau aš. — Jau pats 
laikas nurodyti šiam vyrui tikrą jo vietą, ir pasirūpinti šiuo 
reikalu tikrai reikės man. Mat esu toks žmogus, kuris mu- 
nicipaliteto pareigūnams batų nelaižo! 

Alfonsas nieko nepasakė, tik du kartus smarkiai sprag- 
telėjo pirštais. 

— Frankas tikriausiai nepakels vėjo! - tarė Reiduna. Ir 
sukrizeno. - O jei taip, važiuosime mudu su Alfonsu. Ar 
ne, Alfonsai? 

Nešvariais kumščiais Kjelis Bjarnė pradėjo trintis smil- 
kinius, o Alfonsas pasiskubino pareikšti, kad ne, ne taip, 
čia mes — vienas už visus, visi už vieną. 

Aš užsiplieskiau. Še tau, išties užsiplieskiau. Bet ne be 
pagrindo. Su užgesusiu cigaru burnoje ėmiau nerimastin- 
gai sukti ratus po kiemą, o prieš akis mačiau pasipūtusį 
Franko veidą. Važiuoti į trobelę? Jokiu būdu! Juk visai ne 
todėl kas mėnesį išmokama pensija. Priėjau išvadą, kad jis 
"uždraus važiuoti tiesiog norėdamas paerzinti. Grynai iš 
sadizmo. Mintyse įsileidau su juo į audringą pokalbį net 
apsiputodamas. Aš važiuosiu drauge su kitais į trobelę, 
nors man tai kainuotų pensiją ir namus! Niekada gyvenime 


nesu važiavęs į jokią trobelę, o dabar gana! Apspardžiau 

skalbinių stovą. Smūgiavau kumščiais orą, kai tik vaizduo- 
tėje iškildavo to savimylos veidas. 

Staiga išdygo Alfonsas: 

— Dabar jau pakaks, Elingai! 

Taip, išties pakaks. Per amžius! Išspjoviau sudrėkusį ci- 
garą ir pravirkau. Atseit noriu važiuoti į trobelę kaip visi 
žmonės! Argi per daug reikalauju? 

— Šiandien užteks, Kjeli Bjarne, - pasakė Alfonsas. — 
Užeikim visi pas mane. Darosi vėsu. 

Ir tikrai. Umai pajutau, kad tikrai labai vėsu. Visas dre- 
bėjau. Alfonso bute apsiklojęs pledu turėjau pagulėti ant 
sofos. Reiduna išvirė arbatos ir Kjeliui Bjarnei nematant 
paglostė man galvą. Gulėjau visiškai ramiai ir užsimerkęs 


klausiausi, kaip krūtinėje daužosi širdis. 

Franko šnervės trūkčiojo. Esu pastebėjęs, kad ką nors svars- 
tant jam trūkčiodavo šnervės. Virpčiodavo nosies sparne- 
liai. Iš šnervių kyšojo juodų plaukelių galiukai; jie buvo 
surizgę su netvarkingais ūsais. Retkarčiais mane apimdavo 
nesuvaldomas noras įkišti pirštą į tas jo apžėlusias olas, ta- 
čiau būtent dabar tokia mintis kėlė pasibjaurėjimą. Mano 
nuomone, jis šlykštus. Kone atgrasus. Nuo vieno lūpų kam- 
pučio, susiliesdama su barzdos šeriais, it kokia gija driekėsi 
lydyto sūrio juostelė. Kramtydamas picą, jis svarstė. 

— Tai kaip bus? — paklausė Kjelis Bjarnė. Ir pasiėmė di- 
džiausią picos gabalą. 

Įspyriau jam į blauzdą. Tai mano reikalas. Buvau pa- 
sirengęs Franką išdėti į šuns dienas, jei jis neleistų mums 
kartu su Alfonsu ir Reiduna važiuoti į trobelę. Jei uždraus- 
tų, tai bent patirčiau malonumą, apšaukdamas jį pačiais 
bjauriausiais žodžiais, kokių tik galima rasti norvegų kal- 
boje. Tam ruošdamasis nemiegojau pusę nakties. Įsiaud- 
rinęs ėmiau taip garsiai kalbėtis su savimi, kad išbudinau 
Kjelį Bjarnę. „Nagi, klok! - pagalvojau. - Žalčio išpera!“ 

— Aišku, galite važiuoti į trobelę, - pasakė Frankas. — 
Tik man reikėtų pasišnekėti su tuo Alfons... Koks ten jo 
vardas? 


— Alfonsas Jorgensenas, - atsakė Kjelis Bjarnė. 

Kaip sakoma, pasijutau tarsi iš medžio iškritęs. O pas- 
kui po „kritimo“ pakilau kaip oro pūslė. Nespėjau nė su- 
sigaudyti, tik štai leidausi šokti stepą! Tiketiktak, tiketik- 
tak. Vis sukausi. Spragsėdamas pirštais, kaip buvo pratęs 
Alfonsas. Iškėlęs dešinę ranką viršum galvos, nesilioviau 
spragsėjęs. Žmonės, be abejo, spoksojo į mane, bet jei kam 
viskas buvo nė motais, tai - man. Jau įsivaizdavau, kaip už- 
sidėjęs saulės akinius, neprieinamas ir paslaptingas, sėdžiu 
ant priekinės sėdynės milžiniškoje amerikietiškoje Alfonso 
mašinoje. Mes skriejame nepravažinėtais Vestfoldo keliais 
velniai žino kur; buvau apsvaigęs nuo ūmaus laisvės pojū- 
čio, girdėjau, kaip byra intelektualinės grandinės. 

Rankos mostu Frankas grąžino mane atgal ant kėdės. 

— Alfonsas Jorgensenas? 

— Mes jį vadiname tik Alfonsu, — paaiškino Kjelis Bjar- 
nė. - Arba tiesiog Alfu. Jam tai labiausiai patinka. 

— Nieko sau. Kai skambinai, nė žodžiu neužsiminei, kad 
tą vakarą ginčijaisi su Alfonsu Jorgensenu. —- Ir nusijuo- 
kė: — Tu, regis, ne iš kelmo spirtas. Leidiesi į literatūrinius 
ginčus su Jorgensenu. 

— Jam nepatiko Kvilekvolo knyga, - pasakiau. - O man 
patiko. Be to, šis reikalas jau baigtas. Padariau, kaip sakei. 
Paskambinau ir atsiprašiau. 

— Taip, žinoma, apsiramink! 

— Arjis ko prisidaręs, kad tu jį pažįsti? - paklausė Kjelis 
Bjarnė. | 

— Ne, jokiu būdu ne. Tačiau jis pakankamai žinomas. 


Bent jau buvo žinomas. 

— Kaip žinomas? — vėl paklausė Kjelis Bjarnė. - Jį rodė 
per televiziją? 

Frankas atsainiai gūžtelėjo pečiais. Jam patikdavo pasi- 
girti, kad beveik nežiūri televizoriaus. Iki šiol jo nespalvo- 
tas televizorius stovėjo rūsyje įrengtoje svetainėje. 

— Septintojo dešimtmečio viduryje Alfonsas Jorgense- 
nas buvo išleidęs du poezijos rinkinius. Į jį žiūrėta kaip į 
daug žadantį lyriką. Anuomet studijavau literatūros istori- 
ją, o jis universitete buvo aukštai iškilusi žvaigždė. Paskui 
nutilo. Du poezijos rinkiniai, ir viskas. - Frankas vėl gūž- 
telėjo pečiais. 

Nustėrau nuo išgirstos naujienos. Esu asmeninis poeto 
draugas! Ne bet kokio, o privertusio kritiškai nusiteikusius 
Oslo universiteto surūgėlius pripažinti save kaip daug ža- 
dantį lyriką. Tiesiog neįtikima! Kodėl jis nė vienam iš mūsų 
niekada neužsiminė apie tai? Bent jau man. Nereikia vel- 
tui sukti galvos Kjeliui Bjarnei ir Reidunai tokiais dalykais, 
jiems tai — kaip kiaulėms perlai, bet kodėl gi jis neįšven- 
tino manęs į šią paslaptį? Nedelsdamas padariau išvadą, 
kad čia kažkur slypi kokia nors tragedija. Tiesą pasakius, 
aš irgi neprasitariu apie savo poeziją, bet tai visai kas kita! 
Mano projekto esmę sudaro anonimiškumas, kitaip pa- 
sakius, niekas neturi žinoti, kas slypi už lakoniško parašo 
„E“. O Alfonsas Jorgensenas buvo padaręs tai, ką aš atme- 
čiau, — savo vardu išleido du poezijos rinkinius, ir tikriau- 
siai kurioje nors iš stambių leidyklų. Kodėl jis taip netikėtai 
viską metė? Galbūt jis išgyveno siaubą, susijusį su žmonos 
mirtimi? Aišku buvo viena: aš tikrai nesiteirausiu, kodėl jis 


padėjo plunksną į šalį. Man jis - Alfonsas Jorgensenas — 

draugas ir geradarys. Nutariau pakilti virš įžymybės statu- 
so, kurį jis turėjo tarp pusamžių kaip Frankas inteligentų. 
Tai pasakiau ir Frankui. Apskritai uždraudžiau jam ir Kje- 
liui Bjarnei minėti tuos du rinkinius dėl to, kad šie dalykai 
gali būti susiję su bėdomis ir skausmu, todėl nė vienas iš 
mūsų neturi teisės kur nors kištis. Ir įvyko stebuklas: Fran- 
kas linktelėjo. Aš beveik neturėjau vilties, kad šitaip gali 
įvykti man gyvenant šioje Žemėje. 

Muistydamasis Kjelis Bjarnė baugiai žvilgtelėjo į mane. 
O ne! Tegu kapstosi pats. 

— Arji tavo mylimoji? 

— Ne tavo reikalas! 

— Ne, jau ne, raminkis! Aš tik paklausiau. 

Kjelis Bjarnė nusuko akis. 

— Klausiu, nes tikrai manau, kad jums velniškai gerai 
sekasi. Nepraėjo nė mėnuo, kaip jūs tūnojote bute ir nepa- 
leidote iš rankų televizoriaus pulto. Juk dabar viskas daug 
geriau, ar ne? Esate asmeniniai Alfonso Jorgenseno drau- 
gai! Kjelis Bjarnė įsigijo paną... Netgi jau apvaisintą. — Jis 
mirktelėjo man, o aš supratingai — jam. Dabar mes vienas 
kitam patikome. Jautėme vienas kitą. Šiltai ir draugiškai. 

— Kjeli Bjarne, ko tu, po velnių, niekada nesakei, kad 
moki remontuoti mašinas? 

— Todėl, kad niekas niekada to neklausė! 

Frankas linktelėjo. Atsakymas jam patiko. Jį buvo gali- 
ma įterpti į bet kurį pranešimą tema „Sveikata ir socialinė 
rūpyba“. | 

Susiradęs „Bellman Light“, per stalą paleidau į jį mels- 


vą dūmą. Buvau nesiskutęs ir deramai atsiribojęs. Frankas 

nustojo reikalauti, kad patalpoje nusiimčiau saulės akinius. 
Jis pripažino, kad aš, kaip ir visi kiti, turiu savo esmę. 

Ruošiausi ilgai. Grūdinausi. Dėl tam tikrų aplinkybių, 
nenumatyto mano kolapso, negalėjau dalyvauti laido- 
jant motinos urną prie tėvo. Tada paprasčiausiai gyvenau 
Brioineso pensione. Prieš savo valią. O kai grįžau į Oslą... 
Vakarų kapines jau dengė sniegas ir ledas, o be to, mane 
smarkiai kamavo gėda. Brioinese buvau praleidęs ilgiau nei 
metus ir širdimi jaučiau, kad Guna būtų palydėjusi mane 
prie kapo, jei būčiau paprašęs. Bet motinos mirtis ir vis- 
kas, kas galėjo tai priminti, susirezgė sieloje į skaudų maz- 
gą. Tas skausmas buvo kankinamai susietas su beviltiškos 
vienumos dienomis, praleistomis senajame daugiabutyje. 
Visa tai man pavyko daugiau ar mažiau nuslopinti. 

Dabar buvau pradėjęs jaustis pribrendęs. Ir vieną dieną, 
kai Kjelis Bjarnė ir aš buvome susitarę pasivaikščioti kartu 
su Alfonsu ir Reiduna po Frognerio parką, aš apsispren- 
džiau! Vaikščiosiu kartu su jais, tačiau vienu momentu 
atsiprašysiu sakydamas, man reikia trumpam pasišalinti, 
tikriau pasakius, nueiti į kapines greta parko. Atseit turiu 
reikalą. Manęs ten laukia gulintieji kape. Tiesiog pasipra- 
šysiu pusvalandžiui išleidžiamas. 

Diena buvo vaiski. Dar kelios dienos iki Velykų, bet jau 
saulėta ir šilta. Mane džiugino mintis apie kelionę į Nev- 
lungo užutekį, jei tik kurį laiką išsilaikytų tokie orai. Alfon- 
sas buvo beveik pasveikęs. Prasisegęs paltą ir atsismaukęs 
skrybėlę, Alfonsas oriai vaikštinėjo po žalią parką. Reiduna 
buvo susiradusi lengvesnius drabužius, ir mes tik dabar pa- 
matėme, kokia ji stora. Vaikščiojo siūbuodama, apvali lyg 
koks žemės rutulys. Mes su Kjeliu Bjarne buvome nupirkę 

kačiukams po pasaitėlį, bet nors ir namuose bandėme tre- 
niruotis, viskas nuėjo perniek. Padarėme išvadą, jog katinai 
nėra sutverti vedžioti už pavadžio. Pasirodė, kad geriausia 
atkabinus vilkti jį iš paskos. Tada kačiukai klusniai seka 
įkandin. Be abejo, atrodė kvailai, kai du suaugę vyrai eina 
vilkdami po pasaitėlį, bet mes likome orūs. Gėlių krau- 
tuvėje buvau nupirkęs gražią narcizų puokštę. Beje, ypač 
tinkamą, nes motina labiausiai mėgo. geltoną spalvą. Kai 
tik mano draugai pastebėjo gėles, tuoj pat paaiškinau, koks 
reikalas. Man reikia nueiti prie kapo. Buvau jį apleidęs, ta- 
čiau dabar atėjo laikas jį aplankyti. Jie patvirtino suprantą. 
Tikriau pasakius, tai patvirtino Reiduna ir Alfonsas. Kjelis 
Bjarnė prasitarė, kad taip pat norėtų turėti tėvų kapą, kurį 
galėtų lankyti. „Tada žinočiau, kur eiti, kai noriu siusioti. 
Jis, aišku, neįstengė susiturėti. 

Į vieną palto kišenę įsidėjau pasaitėlį, o į kitą - Elmerį. 
Jis buvo paaugęs ir iškišęs galvą iš kišenės dairėsi aplinkui. 
Buvo matyti, kad jam tai patinka, nes kol ėjau, jis tupėjo 
visiškai ramiai. Susitarėme po pusvalandžio susitikti prie 
„Monolito“. 

Iš pradžių negalėjau rasti kapo. Tėvą buvau lankęs prieš 
daugelį metų, o per tą laiką šioje vietoje buvo prilaido- 
ta daugybė urnų. Visur žolėje kyšojo antkapinės akmens 
plokštės, mane apėmė neviltis. Pasidarė gėda, nes koks turi 
būti žmogus, nežinantis savo tėvo ir motinos kapo? Kaip 
suprantu, kažkoks nevalyvas menkysta. Pasileidau ristele 
taku išilgai antkapių, bet tai pasirodė lyg ir ne per daug 
padoru, o be to, ėmė prieštarauti Elmeris. Jam bėgiojimas 
nepatiko, norėjo, kad ramiai žingsniuočiau. Jau kone aša- 


rojau, kai visas suplukęs pagaliau priklaupiau prie pilkšvai 

melsvos antkapinės plokštės su brangiais tėvo ir motinos 
vardais. Išsiėmiau Elmerį iš kišenės ir paleidau jį uostinėti 
aplinkui, o pats padėjau gėles. 

Taigi, pagalvojau. Jūs gulite ten, o štai čia stoviu aš. Jūsų 
berniukas. Atsinešiau gėlių ir kačiuką. Po parką, dievažin 
ką šnekučiuodami, vaikštinėja trys mano draugai. Gal kal- 
basi apie senąją Alfonso mašiną. Kurią nors dieną važiuo- 
sime pasivažinėti. Frankas leido. Kai priklaupęs kalbinau 
tą akmeninę plokštę, atrodė, kad girdžiu linksmą moti- 
nos balsą. Mat puikiai žinau, kaip būtų reagavusi, jei gyva 
būtų išgirdusi, kad bendrauju su draugais ir gyvūnėliais. 
Dėl nieko ji nebūtų labiau džiaugusis, nes pati skatindavo 
mane bendrauti su kitais žmonėmis. Gal būtų buvę neblo- 
gai skautai? Labai ačiū, ne! Drauge besimasturbuojantys 
berniukai, padedantys vienas kitam išlįsti iš eketės! Vado- 
vai pedofilai ir permirkę miegmaišiai. Beprasmiški mazgų 
rišimai. Pora kartų buvau išsiųstas į krikščioniškojo jau- 
nimo vasaros stovyklą, bet tai man nieko nedavė. Turėjau 
tokią savybę, kad galėdavau pasijusti dar vienišesnis tarp 
žmonių, nei būdamas vienas savo kambaryje namie. 

Man rodėsi, kad kiaurai mačiau, taip, permačiau vienas 
kitą vaikančius linksmus berniukus. Bet jie nebuvo links- 
mi. Net ir nebuvo berniukai. Buvo tokie kaip aš vienišos 
sielos, uždarytos kūne iš mėsos ir kraujo, žarnų ir nesuvirš- 
kinto maisto. Jie galėjo žaisti tinklinį ir iki valios kalbėtis 
apie Nukryžiuotąjį Kristų, bet nesuprato, kad ir patys mirs. 
Buvau tikras, kad kiekvieną kartą, pažvelgę į veidrodį, jie 
patikėdavo tuo, ką mato. Aš toks nebuvau. Sėdėdamas kla- 
sėje, galėdavau išvysti pūvant, o vėliau ir visiškai išnykstant 
mokytoją. Jo Žodžiai dažnai virsdavo beprasmiškais gar- 

sais, neturinčiais jokio loginio ryšio. Elingai? Mano vardas? 
Vardas? Jie šaukdavo man tų juokingų garsų kodą, bet jei 
būdavau ypatingai nusiteikęs, o tai pasitaikydavo dažnai, 
matydavau tik judant jų lūpas ir liežuvį, o kartais ir raudo- 
nuojant drėgną antgerklį. Sėdėdavau nugrimzdęs į save. 
Atsiguliau. Švelniai glostydamas žolę, šnekėjausi su 
motina. Jaučiau, kad su ja bendrauti lyg ir natūraliau, juk 
tėvo niekada nesu matęs. Papasakojau jai apie Kjelį Bjar- 
nę. Apie jo keistus bruožus, apie jį kankinantį tėvų baimės 
kompleksą. Iki mūsų susitikimo jam nekaip klostėsi. Galė- 
jau papasakoti jai, kad vis dėlto įstačiau jį į vėžes, taip, net- 
gi suradau jam moterį. Tai Reiduna Nursleten. Ji greit taps 
motina. Tiesą pasakius, nosis kaip bulvytė, bet širdis auk- 
sinė. Plauna indus Centrinėje ligoninėje, kad pacientai val- 
gytų iš švarių lėkščių ir gertų sultis iš žvilgančių stiklinių. 
Darbščioji didelės sistemos bitelė. Ką aš pats veikiau? Ak, 
daug ką. Pirmiausia turėjau tvarkyti Kjelį Bjarnę. Rūpintis 
jo pensija, prižiūrėti, kad retsykiais pasikeistų kojines ir 
apatinius baltinius. O šiaip juk turiu poeziją. Savo eilėraš- 
čius, tikriau pasakius, eilėraštį. Raugintų kopūstų pakelius, 
kuriuos reikia paslapčiomis įnešti atgal į parduotuvę. Pa- 
prastai turiu ką veikti. Dar turi praeiti kiek laiko, kol ga- 
lėsiu pasiaukoti meilei ir giminės pratęsimui. Jei apskritai 
man lemta patirti meilę, apie tokius dalykus niekada negali 
žinoti. Vienam skirta daug, o kitam nieko, pasak Everlano. 
Gulėjau susirietęs ant vejos ir, ilgu šiaudu žaisdamas su 
mažuoju Elmeriu, daviau mintims valią. Matyt, pasimiršo 
ir laikas, ir vieta, nes ūmai puslankiu aplink mane sustojo. 
visi trys: Kjelis Bjarnė, Alfonsas ir Reiduna. Atrodė susirū- 
pinę, nes, kaip sakė, ieškojo manęs kone visą valandą. Ar 

tai įmanoma? Atrodė, dabar turėjau pasakyti kažką protin- 
ga, todėl papasakojau, kad mudu su Elmeriu, praradę laiko 
ir vietos pajautimą, patyrėme mirties artumą. Ilgo tunelio 
gale matėme šviesos spindulių apgobtą motiną. Tuo pat 
metu išgirdome ir nežemišką klasikinę muziką. Buvo ne- 
paprastai gražu. Prisipildžiau žodžiais nenusakomos har- 
monijos. Dabar niekada nebijosiu mirties. 

— Kvaili tauškalai! — tarė Kjelis Bjarnė. 

— Nebūk toks beširdis, Kjeli Bjarne, - pasakė Reidu- 
na. - Esu apie tai skaičiusi savaitiniame žurnale. Ar tiesa, 
Elingai? Ar tikrai tame tunelyje matei savo motiną? 

— Dėl to gali neabejoti, - pasakiau kildamas. Viena kel- 
nių klešnė buvo peršlapusi, nusibraukiau sausą žolę ir Žže- 
mes. —- Aš juk atpažįstu savo motiną. 

— Pasakiška! — tarė Reiduna. — Kai kam tenka pamatyti 
ir Kristų! 

Du kartus spragtelėjęs pirštais, Alfonsas paragino: 

— Eime! 

Tą vakarą Kjeliui Bjarnei pavyko užvesti mašiną. Stai- 
ga Alfonso kieme pasigirdo tolygus variklio burzgimas. 
Aštuoni cilindrai ėmė veikti amerikietišku tikslumu. Su- 
glumęs žvilgtelėjau į Alfonsą, kuris užsimerkęs šypsojosi. 
Klausiama mina iš virtuvės į kambarį įvirto Reiduna. 

Visi trys priėjome prie lango. Kieme su užvestu varikliu 
stovėjo „Biuikas“, ir į pavasario orą virto melsvos išmeta- 
mosios dujos. 

Vejoje, kur džiovinami skalbiniai, ant rankų stovėjo 
Kjelis Bjarnė. Stovėjo tvirtai ir ilgai. 

Nors kartą viskas vyko taip, kaip buvau numatęs. Didy- 
sis ketvirtadienis išaušo saulėtas ir šiltas, ir, kaip tarėmės, 
mudu su Kjeliu Bjarne ir Reiduna buvome pas Alfonsą prieš 
dešimtą. Kjelis Bjarnė — su kuprine ant nugaros ir krūtinės 
ir dar su dviem Reidunos lagaminais, pilnais drabužių ir 
maisto. Aš — su narve tupinčiais Pipiru ir Elmeriu. Alfonsas 
jau sparčiai krovė savo daiktus. Prieš kelias dienas paban- 
dėme nuvažiuoti į Maridaleną, be šiokių tokių problemų 
su radiatoriumi, viskas veikė puikiai. Net nesupratau, kam 
mašinai radiatorius, bet susidarė įspūdis, kad, nepaisant to, 
viskas bus gerai. Dėl visa ko Kjelis Bjarnė užsispyrė visu ke- 
liu vilkėti kombinezoną, nes pakeliui galėjo prisireikti ką 
nors paremontuoti. Tai, be abejo, visai nereikalinga, bet 
mudu su Alfonsu, kaip vyrai, supratom, kad būtent ši apran- 
ga buvo susijusi su naująja Kjelio Bjarnės tapatybe. Jis dabar 
buvo tapęs nauju asmeniu, tvarkančiu reikalus. Techninės 
dalies viršininku. Rankovės atraitytos virš alkūnių, viršuti- 
nės sagos nesusagstytos, juodais plaukais apžėlusi krūtinė. 
Reiduna pasidavė, kaip sakoma, be jokios kovos. 
Vienintelis dalykas, neatitikęs mano fantazijų, buvo 
tas, kad kartu su kačiukais ir Reiduna sėdėjau ant galinės 
sėdynės. Juk vaizdavausi save drauge su Alfonsu ant prie- 


kinės sėdynės, vangiai iškišusį pro langą mostaguojančią 

vė 


arba stogo įsitvėrusią ranką. Mano senasis „aš“, be abejo, 
dėl to būtų išpūtęs didelį burbulą, bet dabartinis, kilniašir- 
diškesnis „ego“ to nesureikšmino. Be to, Kjelio Bjarnės ar- 
gumentai buvo gana įtikinami - jis, kaip mechanikas, turįs 
būti arčiau variklio. Tiesą pasakius, juk jis nusipelnė šios 
garbingos vietos, nes tik per jo atkaklų darbą galime leistis 
į šią kelionę. Todėl daugiau neširsdamas atsisėdau ant gali- 
nės sėdynės. O jau vietos ten tai tikrai pakako! Kone šokių 
salė! Mes su Reiduna galėjome sėdėti beveik ištiesę kojas, 
nepaisant to, kad tarp mūsų stovėjo narvas su katinais; ten 
dar buvo likę vietos dviem trims pasturgaliams. Amerikie- 
čiai — didžiadvasiai žmonės. Šeimos žmonės. Ši mašina 
buvo sukonstruota tėvui su motina, numatyta didesniam 
ar mažesniam atžalų skaičiui, dėdei Henriui ir tetai Sali, 
sūnėnams ir dukterėčioms. Alfonso užvestas suriaumojo 
variklis, o paskui lengvu judesiu į pirmą bėgį perjungta 
mašina iščiuožė pro tarpuvartę į gatvę. Už tamsių saulės 
akinių driekėsi melsvai žalsvas pavasario rytas. 

— O dabar viską palikime praeityje! - tarė Alfonsas. — 
Dabar tik — mes ir kelias! 

Mano supratimu, dvi tobulos replikos. Bemaž amerikie- 
tiškos. Nuoširdžiai pritardami linktelėjome, o Kjelis Bjar- 
nė įjungė Džonio Kešo kasetę. Išriedėjome iš Oslo, lydimi 
„Man in black" ir „Folsom Prison“ tonų. Pasak Kjelio Bjar- 
nės, viskas buvo „daugiau nei mega“. Dar prieš išvažiuo- 
jant iš Sandvikos, kur E 18 magistralė pereina į 66 kelią, 
mano galvoje kilo maištingo eilėraščio fragmentai. Mums 
pravažiuojant ką tik suartus laukus, grūmiausi už fermerių 
teises. Dramenas. Didmiesčio pragaras, kur prie fabrikų 
ir barų žlugo Žmonės ir jų likimai. Paskui važiavome link 

Vestfoldo, kur vargo ir skurdo verčiami jauni vaikinai iš- 
vykdavo medžioti banginių ir ieškoti laimės poliariniuose 
vandenyse. Galvojau apie visus karo jūreivius, plaukioju- 
sius svetimose jūrose. Anglų kanalo torpedavimą. Namų 
ilgesį Liverpulio padugnių baruose. Kekšes, siūlančias pa- 
guodą vienai nakčiai, o tarp drėgnų šlaunų pulsuojančias 
savo gyvenimo tragedijomis. Kūriau poeziją paprastam 
vyrui ir moteriai, mažiesiems vabalams, ropinėjantiems 
po chaotišką pasaulį, nematantiems jokių horizontų, bet 
puoselėjantiems svajones ir vizijas. Kelionė mašina teikė 
man beribį įkvėpimą. Kreivai šyptelėjęs pagalvojau apie 
išvakarėse pirktą kinų gamybos užrašų knygelę. Šį vakarą 
išeisiu pasivaikščioti jūros pakrante ir pučiant vėjui šį tą 
pasižymėsiu klausydamasis amžino žuvėdrų klyksmo. Ne- 
lyginant koks valandėlei išsiblaivęs Norvegijos Lundelis. 

Už Sandės mus sustabdė policija. Taip, geriau nesu- 
galvosi! Baisiai susijaudinau, nes vaizduotėje vis dar bu- 
vau kažkur Vidurio Vakaruose, o ten tai jau, prisistačius 
policijai su šerifu, puolama tampytis už atlapų. Mes, aiš- 
ku, buvome visiškai nekalti, bet visi, kurie yra matę vieną 
kitą amerikiečių filmą, supranta, kad tai joks privalumas. 
Greičiau atvirkščiai. Kuo esi nekaltesnis, tuo žvėriškiau su 
tavim elgiasi vietinis policijos psichopatas. Jis jau iš anks- 
to nekenčia tavęs, nes tu nesi gimęs tame pačiame apsnū- 
dusiame miestelyje kaip jis. Šiuo atveju rizikavome gauti 
pylos, nes nė vienas iš mūsų neturėjo jokio ryšio su Sande. 
Bent jau kiek man žinoma. 

Taip, iš tikrųjų! Būtent toks vyras artinosi prie mūsų. 
mašinos. Savim pasitikintis rėksnys, vilkintis ta sumauta 


uniforma, kuria dabar aprengta Norvegijos policija. Ame- 

rikietiška beisbolo kepurė, aplink abi kojas — atšvaitinės 
juostos — atrodo, lyg jie visi būtų apsimovę gumines ne- 
peršlampamas kelnes. Jei smarkiai neklystu, jis iš tokių, 
kuriems per visą jų skautišką karjerą kiti už kelnių pripil- 
davo vandens, ir todėl buvo pasirinkęs profesiją, leidžian- 
čią jam skleisti aplinkui aklą neapykantą. Jis tikrų tikriau- 
siai patirtų seksualinį pasitenkinimą, ir dar kokį, jei galėtų 
kamuoti dvi paras poetą areštinėje. Šio Žmogaus suprati- 
mu, nerimuotos eilės prilygsta mėšlui, o Pikaso — prastas 
dailininkas. Buvau pasiruošęs stovėti plačiai išžergęs ko- 
jas, rankas padėjęs ant mašinos stogo, kol jis, braukdamas 
gumine lazda, patikrins mano visą kūną. Mintyse kartojau 
savo gimimo datą, jei imtų ir paklaustų. Civilinis statusas? 
Ar turėčiau atsakyti... Juk negalėčiau sakyti sugyventinis? 

— Taigi, - sujudo Alfonsas. — Šiaip ar taip, greičio ne- 
viršijome. 

Jis nuleido žemyn langą. 

Buvo reikalaujama mašinos techninio paso ir vairuoto- 
jo pažymėjimo. Minkšta Pietų Norvegijos tarme. Nors ir 
apsiraminau, kad vyras nėra iš Sandės, truputį ir nusivy- 
liau. Būti sučiuptam čia ir dabar būtų buvę visai stilinga. E 
18 magistralėje sučiuptas nerdas poetas! Nuotraukoje gu- 
liu kelkraščio dulkėse, susiėmęs rankas už galvos. Jei kairė- 
je švarko kišenėje rastų eilėraštį, rizikuočiau būti susietas 
su raugintų kopūstų pakelio byla. Prieš dvi dienas į „Prix“ 
ir „Rema 1000“ slapta įnešiau šešis pakelius, dabar beli- 
ko laukti ir tikėtis, kad viskas baigsis gerai. Net gaila, kad 
policininkas nebuvo iš žiauriųjų, o greičiau senųjų ame- 
rikietiškų automobilių entuziastas, nes dabar net norėjau 
būti demaskuotas. Umai pajutau baisų norą prisipažinti. 

Padėti visas kortas ant stalo ir išklausyti skiriamą baus- 
mę. Tai įvyktų nenulenkiant galvos, o greičiau atvirkščiai. 
Prisipažinčiau esąs atsakingas už savo veiksmus, kad visa 
tai — priekaištas šiuolaikinei vartotojų visuomenei, drau- 
giškas pasišaipymas iš pakavimo bei taros pramonės ir vi- 
sokio paruošto maisto. Daužėsi širdis ir sudrėko rankos, 
nes supratau, kad kišenėje guli eilėraštis, galintis užtikrinti 
man vietą norvegų literatūros istorijoje, jei tik tas polici- 
ninkas iš Pietų Norvegijos lieptų man išlipti ir bent pavir- 
šutiniškai patikrintų. Nuleidau langą ir iškišęs galvą įžūliai 
įbedžiau į jį akis. Bandžiau atrodyti įkaušęs, gal tai padėtų 
jam suvokti grėsmingą situaciją. Bet ne. Vyrukas buvo įsi- 
leidęs į kalbas su Alfonsu apie mašinų modelius ir origina- 
lų laką, ir buvo aišku, kad net ir stabdžių patikrinimas jam 
nė motais. Retsykiais į pokalbį įsiterpdavo ir Kjelis Bjar- 
nė, ir aš pasijutau nuošaly. Man šis policininkas nepatiko. 
Supratau, kad niekada nemėgau suaugusių vyrų, minkštai 
vograujančių atvira burna. Apskritai nemėgau tarmės į 
pietus nuo Kragerės, kurioje visi garsai susilieja į kažkokią 
masę, skambančią labai nevyriškai. Šis žmogėnas, pagal- 
vojau, bekiaušis kaip moliuskas. Dievai žino, kaip jis ap- 
skritai pateko į policijos tarnybą. Gal į šiuos mokslus pri- 
ima ir kažkiek minkštakūnių, kad sušvelnintų policininkų, 
kaip smurtautojų, įvaizdį. Ir visai be reikalo; man atrodo, 
kad mūsų laikais šalyje nesunku rasti moterų, kandida- 
čių į šią tarnybą. Kai buvau mažas, niekur nebuvo moters 
policininkės. Dabar jų visur pilna. Kitaip ir nepasakysiu, 
tačiau bandant įsivaizduoti, kaip stambiakrūtė blondinė 
policininkė uždeda antrankius, man kai kur sudrėkdavo. 


Bet dar tais laikais, kai policijos pareigūnės nešiojo dailias 

į laivelius panašias kepuraites ir vilkėjo melsvomis unifor- 
minėmis palaidinėmis, kurios atsismaukdavo galynėjantis 
su įtariamuoju. Vienintelį kartą, kai buvau suimtas, vietos 
erotikai tikrai nebuvo. Tiedu spuoguoti jaunikliai iš Toteno 
ar kitos gretimos vietos net neuždėjo man antrankių. Tik 
pasakė: „Eikš čia“ ir „Daugiau jokių kvailysčių“. Ir tada nu- 
bogino tiesiai į Brioinesą. 

Ar jie niekada nesiliaus? Regis, ne! Alfonsas su Kjeliu 
Bjarne išlipo iš mašinos ir pakėlė kapotą. Kjelis Bjarnė 
smarkiai gestikuliavo. Policininkas entuziastingai linkčio- 
jo galvą, matyt, jie visi buvo susigiedoję. Oho, aštuonių 
cilindrų! Ką ir sakyti! Visa tai net nepanėšėjo į kokį nors 
rimtą patikrinimą, o greičiau į vaikėzišką entuziazmą, 
kone į aplaidų pareigų ėjimą. Jie sudarė draugiją, kurioje 
aš, galinės sėdynės keleivis, buvau pašalinis. Dažnai pa- 
stebėdavau, kad su sėdinčiuoju ant galinės sėdynės lyg ir 
nelabai kas skaitosi. Rimtas pokalbis visada vyksta maši- 
nos salono priekyje. Kaip galinės sėdynės keleivis, esi tik 
vežiojamas ir tenkiniesi glausta diskusijos apie kelius ir jų 
būklę, greitį ir tepalo slėgį santrauka. Sėdintysis gale yra 
antrarūšis keleivis. 

Plėšte atplėšiau mašinos dureles ir prisidėjau prie vyriš- 
kos draugijos. Lyg tikrindamas krestelėjau kažkokį išsikišu- 
sį daikčiuką. Mano galva „teftingas“ atsipalaidavęs. 

Kjelis Bjarnė paprašė palikti uždegimo ritę ramybėje. 
Truputį paaiškinau jiems apie slengo žodžių vartojimą 
savame miesto rajone. Ten, kur užaugau, niekas nesakė 
kitaip, kaip „teftingas“. Žodžiai „uždegimo ritė“ buvo var- 
tojami vakarų Oslo rajono snobų. Kartu prisiminiau, kad 
ir pats dabar gyvenu vakarinėje Oslo dalyje, bet niekas iš 

manęs dėl to nesišaipo. Paprašė patraukti šalin ranką. Aš 
nenorėjau. Užsispyriau, kad mes negalime važiuoti iki pat 
Nevlungo užutekio su kadaruojančiu „teftingu“. Padėkojau 
policininkui už tai, kad sustabdė. Atseit viskas galėjo baig- 
tis gana blogai. Buvau skaitęs viename mokslo populiari- 
nimo žurnale apie vyruką iš Montanos, kuriam „teftingas“ 
patekęs tiesiai į akis. Ištiško tepalas. Vienu keturių vaikų 
tėvu liko mažiau, ir vien todėl, kad jis nepaklausė mecha- 
niko patarimo ir tinkamai nepriveržė „teftingo“. 

Kjelis Bjarnė ėmė niršti. Pagyrūniškai įsibroviau į jo 
sritį ir manau, kad jis tai suprato. Netrukus užsuks man 
ausį ir įtemps į mašiną. Todėl truputį atsitraukęs pradėjau 
tikrinti padangų slėgį. Alfonsas su policininku trumpam 
nuėjo iki pastarojo mašinos ir sugrįžo atgal. Įstatymų ser- 
gėtojas paplojo Kjeliui Bjarnei ir man per petį, ir apskritai 
draugiškumui nebuvo ribų. Ir kaip čia mudu dar negavome 
po rašiklį su užrašu „Drameno policijos nuovada“. Ką jam 
papasakojo Alfonsas? Kad aš ir Kjelis Bjarnė —- vyrukai su 
praeitimi? Ar jis paminėjo Brioinesą? Dėl manęs tai tegul 
sau mini! Sėsdamas į vietą kelis kartus papildomai trinkte- 
lėjau durelėmis, o vėliau kalbinamas net neatsakinėjau, kol 
nepravažiavome Sandefjordo. Už Larviko visi valgė dešre- 
les. Tegul sau valgo, galvojau. 

Likau sėdėti mašinoje. 


Tačiau aš susivaldžiau. Nuslopinau norą grįžti traukiniu 
atgal į Oslą. Apskritai pabuvęs Brioinese tapau tikru sa- 
vitvardos ekspertu. Valdžiausi eilėse prie kasų, valdžiausi, 
kai Kjelis Bjarnė išmėtydavo savo dvokiančias puskojines, 


susivaldžiau ir dabar, būdamas kartu su savo trimis drau- 

gais. Kai tik pajusdavau norą priešgyniauti, įsiklausydavau 
į ataidintį Gunos balsą ir stengdavausi galvoti apie ką nors 
gera. Kaip dabar. Visiems prie kiosko mėgaujantis dešre- 
lėmis, stebėjau vieną pirmųjų pavasario musių, kuri spė- 
riai ropojo lango stiklu. O kitoje kelio pusėje kraipydama 
uodegėlę straksėjo kielė. Pagalvojau apie ilgą šios gležnos 
gyvybės kelią ir pavojus, nuo kurių išsisuko, kad, mano 
džiaugsmui, galėtų atsirasti čia, būtent čia, būtent dabar. Ji 
išvengė Italijos paukščių gaudytojų. Taip pat ir ūmių Gib- 
raltaro vėjo šuorų. Dabar kraipydama uodegėlę stovi čia. 
Mažoji pilkos, baltos ir juodos spalvų pasaulio keliauninkė. 
Atsigavęs nuo paukščiuko vaizdo, grįžusius į mašiną drau- 
gus nustebinau šiltais sveikinimo aplodismentais. 

Alfonso Jorgenseno trobelė buvo kaip iš pasakos, kaip 
atostogų svajonė. Ji jau nebuvo pirmos jaunystės, nebuvo ir 
didelė, bet kokioje vietoje! Ji stovėjo tarp dviejų pakriaušių 
ant jaukaus kranto lopinėlio, o pro svetainės langą ir iš ve- 
randos atsivėrė vaizdas į jūrą. Iki pakrantės buvo tik pen- 
kiasdešimt metrų, šį rojų juosė krūmokšniai ir nuo vėjų 
palinkę medeliai. 

— Kaip čia gražu! - atstačiusi pilvą, masažavosi juosme- 
nį Reiduna. 

— Neblogai, - atitarė Alfonsas. - Jeigu tik nuomininkai 
nebus sukūrenę inventoriaus, tai po kelių dienų būsime įsi- 
kūrę. Jei kuris norėtų pažvejoti, iš kaimynų galime pasisko- 
linti valtį. Elingai, tu esi pratęs prie laivų, juk tavo seneliai 
gyveno Sandefjorde? 

Kraudamas iš mašinos nešulius, sau panosėje suprunkš- 
tė Kjelis Bjarnė. 

Pervėriau jį žvilgsniu, bet jis, žinoma, nukreipė akis į 
kitą pusę. Ką jis sau galvoja? Kad nebuvau pratęs prie laivų 
tik todėl, kad buvau primelavęs apie savo jūreivišką gyveni- 
mą? O iš tikrųjų esu pratęs prie laivų. Mano senelis turėjo 
medinį burlaivį, kuriuo linksmai plaukiojome daugelį va- 
sarų. Užliedamos denį, retsykiais mus gerokai aptėkšdavo į 
fiordą atsiritusios didžiulės bangos. Bet išlikdavau ramus ir 
saugus. Motina šaukdavo, bet mes su seneliu tvirtai laikė- 
mės prieš gamtos jėgas. Patikinau Alfonsą, kad bus iš ko pa- 
sigaminti vieną kitą žuvies patiekalą, ir pridūriau, kad būtų 
geriausia, jei Kjelis Bjarnė šeimininkautų virtuvėje. Truputį 
susierzinau, kai tas atsakė sutinkąs. Jis negalįs pakęsti plau- 
kiojimo. O jei Kjelis Bjarnė negali pakęsti plaukiojimo, tai 
ir Reiduna negali to pakęsti. Na, ir puiku. Pastebėjau, jog jie 
vis dažniau elgiasi kaip seniai susigyvenusi pora. 

Spragtelėjęs pirštais, Alfonsas susirado kišenėje raktus. 
Per du kartus perkraustėme nešulius. 

— Židinys! — apsidžiaugiau. 

— Taip, iš karto įmeskime keletą pliauskų, kad būtų šil- 
čiau, - tarė Alfonsas. 

— Kur aš miegosiu? — paklausė Kjelis Bjarnė. 

Jis stovėjo kambario viduryje, vienoje rankoje laikyda- 
mas lagaminą, kitoje — savo miegmaišį. 

— Miegamieji štai ten, - parodė Alfonsas. - Prie virtu- 
vės. Gulkis, kur nori, bet gal geriausia, kad mes, vyrai... 

— Aš gulsiuos su Kjeliu Bjarne, - sučiulbo Reiduna ir 
išskubėjo lauk. 

— Kaip nori, - sumurmėjo išsiblaškęs Alfonsas, glam- 
žydamas laikraščius ir kišdamas juos į židinį. 

Kambario viduryje it statula vis dar stovėjo Kjelis Bjar- 
nė. Taip, manau, kad kaip tik šiuo metu jo gyslose sustingo 
kraujas. Manau, kad smegenys buvo mirusios, o širdis su- 
stojusi. Spoksojome vienas į kitą. Stovėjome nenuleisdami 
akių vienas nuo kito, kai tuo tarpu Alfonsas, nė kiek ne- 
paveiktas šių istorinių sakinių, švilpaudamas kūrė židinį. 
Gerai nepamenu, ką tada galvojau ir jaučiau. Viskas virto 
chaosu. Net ir šiurpiausiose fantazijose - kartais tampan- 
čiose ganėtinai šiurpiomis — nebūčiau galėjęs įsivaizduoti 
dabartinės padėties. Kad Reiduna Nursleten pasiūlys, ne, 
pareikalaus miegoti viename kambaryje, o gal ir lovoje, 
kartu su Kjeliu Bjarne. Reidunos būklė neleido man galvoti 
apie tokius gašlius dalykus. Po kelių savaičių ji gimdys! Ji 
juk negali būti tokia beprotė, kad tokiomis aplinkybėmis 
planuotų sueitį su Kjeliu Bjarne? Tokie dalykai turi būti 
draudžiami, tai jau kone šventvagystė vaikų atžvilgiu. Ne- 
jaugi tai rekomenduotina fiziologine prasme, ką jau kalbėti 
apie tai, ar išvis įmanoma? Nejaugi man lemta dalyvauti 
Kjelio Bjarnės seksualiniame debiute, atskirtam nuo jo ir 
Reidunos tik plonyte siena? Labai ačiū, bet ne! Nuoširdžiai 
ačiū, bet geriau praleisti naktį lauko išvietėje! Pagaliau Kje- 
lis Bjarnė atsitokėjo iš sustingimo ir įkrypavo į miegamąjį 
šalia virtuvės. Aš — jam iš paskos. Uždaręs duris čiupau jį. 

— Juk turi suprasti, kad tai neįmanoma! - sušnypščiau. 

— Eik į savo kambarį! — išsilaisvindamas pasakė jis. — 
Tau čia nėra ko veikti! 

— Tai, ką jūs dabar planuojate, nenormalu! - tariau. — 
Nenatūralu! 

Jis įsiteikdamas šyptelėjo, bet pamačiau, kaip atrišant 
miegmaišio virveles jam virpa pirštai. 

— Tu nugulsi kūdikį! - sušnibždėjau. —- Ar to nori? Ne- 
jaugi nori tapti žudiku dėl trupučio iškrypusio sekso? 

— Eik ir sužvejok porą plekšnių, - pasakė jis, išskleis- 
damas miegmaišį ant lovos. - Kad žmonės galėtų gyventi 
savo asmeninį gyvenimą. 

— Nebandyk to daryti! - pagrasinau jam smiliumi. 

Žvilgtelėjęs į laikrodį, jis nusižiovavo: 

— Elingai, jau dabar jaučiuosi visai nusivaręs. Liuliuko 
šįvakar eisime anksti. 

Dar norėjau pagrasinti Franku, bet štai įėjo Reiduna su 
paskutiniu nešuliu, ir aš turėjau pasitraukti. Spragsint židi- 
niui, mudu su Alfonsu išpakavome daiktus kitame miega- 
majame. Pro sieną girdėjosi Reidunos krizenimas. 

Paskui ilgai vaikščiojau pakrante, bet nesugalvojau nė 
vienos eilutės. Rūstūs sakiniai, atėję į galvą važiuojant, iš- 
garavo iš atminties, o sąmonėje tebuvo įstrigęs vienas vaiz- 
das — nuogi Kjelio Bjarnės ir Reidunos kūnai. Jaučiau dar 
ir kaltę, nes suvedžiau juos, galima sakyti, aš. Gudrumu 
įviliojau Kjelį Bjarnę į Reidunos glėbį, o dabar štai turime 
padarinius, lemtingus padarinius. Nemaniau, kad susikau- 
pusi Kjelio Bjarnės aistra gali padaryti jį kurčią ir pamišusį. 
Negalėjau suprasti, kad Reiduna Nursleten galėjo būti pa- 
sirengusi iškrypusiam seksualiniam gyvenimui. 

Kai po staigios liūties ganėtinai permirkęs grįžau atgal, 
ant stalo garavo pietūs. Dešrelės su bulvių koše - tikras tu- 
ristų gardėsis. Plepėjome apie šį bei tą apsimesdami, kad 
ničnieko neatsitiko, bet tikriausiai, be Alfonso Jorgenseno, 
visi trys galvojome apie tą patį. Apie artėjančią naktį, ir 
kas tada įvyks. Reidunos veide bandžiau ieškoti susikrim- 


timo ženklų, bet ji išties jautėsi pakiliai, net truputį apimta 

manijos. Pokštavo ir juokėsi, pasakojo linksmas istorijas 
iš ligoninės virtuvės gyvenimo. Spragsėdamas pirštais Al- 
fonsas smagiai juokėsi, kai ji pasakojo apie Fredį iš Togo, 
kuris per keturis mėnesius tapo tikru halingo* ekspertu. 
Jis repetuodavo su pamauta ant šluotkočio kepimo skarda. 
Kjelis Bjarnė, aišku, juokėsi drauge, bet elgėsi kaip besi- 
meilinantis šuo, nuolat budriai žvilgčiodamas į mane. Aš 
pats nemačiau nieko juokinga, kad, mokydamiesi šokti 
halingą, negrai gadino vienos didžiausių Norvegijos ligo- 
ninių įrangą. Išlaikiau, kaip sakoma, šaltoką veido išraišką. 
Ir galiu patikinti, kad kiekvieną kartą Kjeliui Bjarnei pa- 
per nago juodymą. Jeigu jis nori nepadoriai elgtis, nieko 
negaliu padaryti. Kaip paprastai, jaučiausi visiškai bejėgis. 
Bet vis dėlto noriu, kad jis žinotų mano požiūrį. Jei kūdikis 
gims negyvas ar su šleivom kojom, iš manęs paguodos ne- 
sulauks. Greičiau atvirkščiai. 

Vakaras buvo keistas. Degė židinys, o mes žaidėme 
„Monopolį“ ir siurbčiojome kolą. Kjelis Bjarnė be atodai- 
ros supirkinėjo ir pardavinėjo ir šypsodamašis „ėjo į kalė- 
jimą“. Taip, jis beviltiškai pralošė, bet dėl to nesidarė aršus, 
kaip yra buvę anksčiau. Beje, pamažu aprimau ir aš. Ma- 
niau, kad Reiduna negali būti tokia pamišusi, kad šiąnakt 
jį rimtai prisileistų. Taip, kai kada ji elgėsi neatsakingai, 
rūkė kaip garvežys, nepaisydama nėštumo, bet juk moti- 
nystės instinktas negalėjo būti jai visiškai svetimas. Ji vis 
dėlto buvo apsisprendusi išnešioti kūdikį, nors socialinės 
rūpybos skyrius negailėjęs visokiausių patarimų. Bet ar ji 


* Halingas — norvegų liaudies šokis (red. past.). 

suprato, ką daranti, kai pasikvietė Kjelį Bjarnę į savo mie- 
gamąjį — visiškai kitas dalykas. Tiesą pasakius, jis geras, 
nors prie širdies dėk, bet vis dėlto — vyras. O dar ir išbadė- 
jęs meilės vyras. Taip pat negalima pamiršti ir liūdno fakto, 
kad iš prigimties jo instinktai nesveiki. Palyginti su Kjeliu 
Bjarne, aš, pavyzdžiui, beveik nesidomiu seksu. Bet šiaip 
domiuosi nemažai. Spragtelėjęs pirštais, Alfonsas Bygdės 
alėjoje pasistatė viešbutį. Ką tik „iš kalėjimo išleistas“ Kjelis 
Bjarnė vykusiai metė kauliuką, tačiau pats viską sujaukė ir 
galutinai išėjo iš žaidimo. Reidunai sekėsi labai gerai, ir ji 
jau būtų skolinusi jam pinigų, bet čia aš pasipriešinau, Al- 
fonsas man pritarė. Taisyklės yra taisyklės, ir basta! Kjelis 
Bjarnė nuslinko į virtuvę ir, akylai stebimas Pipiro ir Elme- 
rio, sušveitė pietų likučius. 

Apie dešimtą, pabaigęs atšalusias dešreles ir bulvių košę, 
jis perėjo prie storų riekių su olandišku sūriu. Žinojau, kad 
dabar jis ryja iš susijaudinimo. Kol mes trise sėdėjome už- 
kerėti židinyje rusenančių žarijų, jis nerimastingai blaškėsi 
aplink trobelę. Aha, gerai, pagalvojau paslapčia šypsoda- 
masis. Nagi, eržile, pažiūrėsim! Ar jau esi toks smarkus, 
kai prispaudžia reikalas. Nesunku pūstis dieną, bet kai at- 
slenka naktis, tikrovė gali pasirodyti visai kitokia. 

Pusę vienuoliktos Reiduna nusižiovavo taip, kad atro- 
dė, jog jai tuoj pat išnirs žandikaulis. Netrukus pakilo ir 
nuėjo, pasak jos, į virtuvę „šiek tiek susitvarkyti“. Dabar ji 
norėjo gulti. 

— Tučtuojau sėskis, - išsitraukdamas cigarą, liepiau 
Kjeliui Bjarnei. — O tai suplėšysi kojines. 

Padarė, kaip liepiau. Atsisėdo ant kėdės, kur sėdėjo Rei- 
duna, ir ėmė vartyti drėgną 1968 metų savaitinį žurnalą. 
Haraldas susižadėjo su Sonja Haraldsen. 

— Tu jau visai nusivaręs, — kalbėjau toliau. — Juk jau bu- 
vai beužmiegąs mums ką tik atvažiavus. 

Alfonso veidas buvo tamsoje, bet galėjau matyti šmė- 
žuojant lengvą šypsenėlę. 

— Vėl atsigavau, — atšovė Kjelis Bjarnė. 

— Gali su savimi pasiimti keletą žurnalų, - tariau. - Jei 
kartais neužmigtum. “ 

Jis neatsakė. 

— O gal turi pasiėmęs velykinį „Cocktail“ numerį? 

Šįkart Alfonsas prunkštelėjo, bet negarsiai. 

Kjelis Bjarnė padėjo žurnalą į šalį. Atsargiai, ant paties 
stalo kraštelio. Staiga jo veidas įgavo trejų metų vaiko iš- 
raišką, jis bejėgiškai žiūrėjo į mus su Alfonsu. 

— Visai neketinu daryti jai ką nors bloga! 

— Žinoma, ne, — atsiliepė Alfonsas. — Niekas juk taip ir 
nemano. 

Kjelis Bjarnė nudelbė žvilgsnį į savo kumščius, lyg svars- 
tydamas, ar nepasitrynus jais smilkinių, bet nesitrynė. 

— Elingas taip mano, - sušnibždėjo. 

— Kokia kvailystė! — tarė Alfonsas. 

Smarkiai paraudau, bet visa laimė, kad nuo židinio 
plyksčiojo oranžiniai atšvaitai. | 

— Netyčia! — karštai sušnibždėjau. - Bet ju nedera... 
Jiems negalima... Reiduna greit gimdys! - Pašnairavau į 
uždarytas virtuvės duris, už kurių buvo girdėti teliūškuo- 
jantis vanduo. - Kjelis Bjarnė sveria šimtą trisdešimt ki- 
logramų! 

Yla išlindo iš maišo. Visi suprato, kur šuo pakastas. Tam 
tikra prasme apsidžiaugiau, nes su problema nebereikės 
kamuotis vienam. 


204 


— Man atrodo, kad mudu su tavim pasirūpinsime savo 
reikalais, - pasakė Alfonsas. - Yra daugybė būdų, kaip vy- 
ras ir moteris gali pasidžiaugti vienas kitu. 

7 

— O kaip? - paklausė Kjelis Bjarnė. 

Alfonsas nuleido viską negirdom. Atrodė, kad ši tema jį 
varžė, bet juk taip ir buvo. 

— Raminkis, - pasakė jis Kjeliui Bjarnei. - Reiduna - šau- 
ni moteris. Tau tiek ir pakanka žinoti. Visa ateis savaime. 

Man nebeliko daugiau nieko, kaip tik garsiai nusikvato- 
ti. Taip, kvatojau visa gerkle: 

— Visa ateis savaime! - šaukiau žagsėdamas. - Taip aš 
ir patikėsiu! 

Susmukau ant kelių ir, atrėmęs kaktą į stalo kraštą, kone 
miriau iš juoko. 

— Kvailelis! - ištarė Alfonsas, bet nelabai griežtai. Lai- 
mė, Kjelis Bjarnė nieko nesuprato. 

— Einu pasivaikščioti, - tariau pakildamas. Pilvo rau- 
menis dar skaudėjo nuo juoko, bet tiesiog negalėjau lik- 
ti ten, kur Kjelis Bjarnė susijungs su moterimi bendram 
gyvenimui. Pernelyg intymu. Per daug akivaizdu matyti jį 
įeinant į miegamąjį ir uždarant duris. Jau pakaks to, kad 
drauge su Alfonsu praleisiu bemiegę naktį šiapus plony- 
tės sienos. Pažinau save pakankamai gerai, kad suprasčiau, 
kokios nešvankios fantazijos manęs tyko. Išslinkau lauk. 
Nebelijo, nakties oras buvo vėsus ir sūrus. 

Jau pusiaukelėje iki kranto pajutau, kad kažkas seka iš 
paskos. Akimirką mane sukaustė šalta kaip ledas baimė, 
perskrodė mintis apie kokį nors vietos maniaką, neken- 
čiantį atvykstančiųjų iš Oslo, - žinojau, kad tokių šalyje 
netrūksta. 

Bet kai staiga atsigręžiau, kiek atokiau takelyje išvydau 
milžinišką Kjelio Bjarnės siluetą. Nejudėdamas jis spokso- 
jo į mane. 

— Kas gi dabar vėl? - paklausiau. 

— Nieko. 

— Tai eik gulti! 

Ir nuėjau jūros link, kur bangos baltais nėriniais dabino 
pakrantės smėlį ir žvyrą. Beje, graži mintis: bangos, ne- 
riančios baltus apvadus. Be galo dailus vaizdas, tinkamas 
kokiam nors eilėraščiui. Jei dabar galėčiau pabūti ramybė- 
je, naujos eilutės ateitų vos ne savaime. Tai jaučiau. 

Bet kur tau! Kjelis Bjarnė ėjo prikibęs iš paskos. Lyg 
koks šimtastrisdešimtkilograminis prielipas. Pyktelėjau. 
Atsisėdęs ant nugludinto akmens pasakiau, kaip yra. Kad 
suprantu jo nervingumą, bet paskolinti jam saugumo jaus- 
mo negaliu. Priminiau tą bjaurų faktą, kurį buvo atsklei- 
dusi Guna: visos mano istorijos su moterimis buvo vien 
svaičiojimai. Grynas melas. Esu toks pat skaistus ir nepa- 
liestas kaip jis. Negaliu jam nieko patarti. Šiuo atveju galiu 
tik palinkėti sėkmės ir laikyti špygas. Iš visos širdies linkiu 
jam ir Reidunai sinchroninio orgazmo. O kaip tą pasiek- 
ti — jų pačių reikalas. 

Virš manęs tamsoje dangų gožė jo siluetas. 

— Elingai, kada tu keitei apatines kelnes? 

Atsiprašaukąsakai? Kada keičiau apatines kelnes? O ką 
tai turi bendra su reikalu? 

— Gal prieš keletą dienų? 

— Šįryt! — atšoviau įniršęs. - Ir darau tai kiekvieną 
dieną! 

— Ar gali paskolinti? 

Pirmiausia, aišku, apstulbau. Niekada gyvenime nebu- 
vo tekę patirti ko nors panašaus. Tačiau nesu toks kvailas, 
kad tučtuojau nesusivokčiau, kur šuo pakastas. Kad Kjelis 
Bjarnė — nevala, žinojau seniai. 

— O tu kada? - klausiau nekaltu tonu. 

— Nesu tikras. 

— Kaip mat supainioji savaites? — variau savo. 

— Būk žmogus, ką? 

— Aš ir es4 Žmogus, - atsakiau. - Iš principo! Dabar 
reikalas ne tas. 

— O koks? 

— Reikalas tas, kad tu - kiaulė, - išrėžiau. - Tokia rei- 
kalo esmė! 

— Aš juk negalėjau žinoti, kad Reiduna... Kad ji užsi- 
manys... 

— Ne, - pritariau jam. — Prisipažįstu, kad viskas pakry- 
po nenumatyta linkme. Bet, nepaisant to, juk galėjai tru- 
putį pasitempti? 

— Būk geras, Elingai! Tik porai dienų. 

— Ką, nejaugi nori pasakyti, kad kuprinėje neturi jokių 
švarių kelnių? 

— Juk sakau, kad nežinojau, jog viskas taip pakryps! — 
tarė liūdnai. - Maniau, kad miegosiu viename kambaryje 
su tavim. 

— Na, žinoma, būtent, - tariau. - O tada jau gali smir- 
dėti kaip paršas. Gal norėtum pasiskolinti ir puskojines? 

Taip, ačiū, labai norėtų. 

Pasidaviau. Nustojau priešintis. Jis - nevala, bet mano 


draugas. Pamaniau, kad mudu esame sumaišę kraują, tai 

jis juk gali pasiskolinti iš manęs apatines kelnes, jei tik man 
nereikia apsimauti jo kelnėmis. 

— Bet kokia nauda apsimauti beveik švariomis kelnėmis 
pirma nenusiprausus? — paklausiau švietėjišku tonu. 

— Čia? 

Parodžiau iš vandens kyšantį glotnų akmenį. 

Kol atsiklaupęs Kjelis Bjarnė plovė savo organą sūriame 
vandenyje, tamsoje žaibiškai nusirengiau už krūmokšnio. 
Ir kadangi jo apatinių kelnių dėvėjimo laikas buvo seniai 
pasibaigęs, sutarėme, kad belieka jas užkasti smėlyje. Kaip 
tarėm, taip padarėm. Paskui, kaip buvau pareikalavęs, jis 
dėkodamas paspaudė man ranką, o tada nulėkė atgal į Ro- 
mantiką. Dar pražingsniavau kokius du šimtus metrų, bet 
ir šįkart negimė joks eilėraštis. Blaškė tai, kad buvau be 
apatinių kelnių. Atrodė, lyg vėsus nakties vėjas būtų žaidęs 
su mano pautais. Eilėraščius apie tai tegul rašo kiti. 


Kai grįžau, visi buvo sugulę. Ausis pastatęs perėjau per 
kambarį — jokio garso, tik jūra ir vėjas. Ar įmanoma, kad 
tiedu balandėliai jau bus viską atlikę taip greitai? Neįtiki- 
ma. Kiek vidutiniškai trunka vyro ir moters sueitis? Esu 
kažką apie tai skaitęs „Dagbladet“ sekmadienio numeryje, 
bet dabar staiga nieko nebeprisimenu. O be to, labai čia 
man rūpi, nes jeigu ir kas būtų įvykę, tai apie vidutinišką 
sueitį negalėjo būti nė kalbos. Jeigu ir kas būtų įvykę ar dar 
įvyks naktį, reikėtų vadinti išimtimi. Su niekuo nesulygina- 
ma. Tikriausiai mano niūri pranašystė, kad viskas eis savai- 
me, išsipildė. Tuo atveju Kjelis Bjarnė miegojo it kūdikis, o 


Reiduna, negavusi pasitenkinimo ir išterliota, gulėjo akių 

nesumerkdama šalia. Ką ji su juo išdarinėjo? Nubloškęs į 
šalį šlykščius vaizdus, ėmiau su savimi žaisti „Monopolį“. 
Buvau ką tik pastatęs viešbutį Princo gatvėje, kai tai įvy- 
ko. Reiduna Nursleten ėmė dejuoti. Iš pradžių visai natū- 
raliai pamaniau, kad Kjelis Bjarnė bus išprovokavęs išanks- 
tinį gimdymą, o tai ir buvo siaubo scenarijus. Kūdikis gims 
kažkur dykynėje. Bet kai išgirdau, kad dejuodama ji dar ir 
krizena, viskas pasidarė aišku. Vyko nežabotas dviejų lyčių 
žaidimas. Pabandžiau įsivaizduoti Kjelį Bjarnę, kaip paty- 
rusį meilužį, bet tai buvo visiškai neįmanoma. Fantazijai 
neįsibėgėjus, vaizdas išsisklaidė. Ar jis vis dar mūvi mano 
beveik švariomis apatinėmis kelnėmis, ar susivijusios jos 
guli kojūgalyje? Ar ji buvo nusmaukusi jas mikliais piršte- 
liais, kad būtų lengviau stimuliuoti jo sūriu jūros vandeniu 
dvelkiantį penį? Visai įtikima. Ji kikendama dejavo. Tai vis 
dėlto tikrai ne oralinis seksas. Kad ir kaip būtų, apatinių 
kelnių nebematysiu. Nebenoriu jų! Su jomis kažkas įvyko, 
jos buvo atsidūrusios tokioje situacijoje, apie kokią aš, jų 
teisėtas savininkas, net nesvajojau. Jei Kjelis Bjarnė bandy- 
tų jas grąžinti, griežtai atsisakyčiau. Tiesiai šviesiai pasiųs- 
čiau jį po velnių. Gal ir nederėtų taip elgtis, nežinau, bet 
staiga įsikaliau į galvą, kad nebenoriu daugiau jų matyti. 
Pasiimk jas! Turėkis! Man darėsi šleikštu vien nuo minties, 
kad tektų apsimauti kelnėmis, už kurių gumelės virpėda- 
mi slydo Reidunos Nursleten pirštai. Niršdamas trankiausi 
kauliukais ir kaip padūkęs stumdžiau geltonas plastikines 
mašinėles. Nusipirkau Skarpsno rajoną, maršrutinį lainerį 
„Norvegija-Amerika“. Pavogiau iš banko šimtą kronų, su- 
simokėjau baudą už tai, kad mano šuo užpuolė pienininką. 
Gerklę smaugė ašaros, ir nė kiek nepalengvėjo išgirdus, 

kad ir Kjelis Bjarnė ėmė leisti kažkokius garsus. Tarsi loti. 
„Vau, vau: Be paliovos. Ar išties jie tokie niekšai, kad aist- 
rino vienas kitą, atidėliodami siekti viršūnės, kol aš grįšiu? 
Viena buvo aišku: įsismagino būtent dabar. Koks tai gar- 
sas? Vau? Net kačiukai, snaudžiantys ant kilimo priešais 
židinį, pastatė ausytes. Tie vauksėjimai darėsi vis dažnesni 
ir garsesni, ir tada, kai jau buvau beužsidengiąs delnais au- 
sis ir belekiąs pro duris lauk, naktį perskrodė Kjelio Bjar- 
nės bliovimas: „O VEEEELNIAS!“ 

Paskui viskas nuščiuvo. Beveik viskas. Girdėjau tik vėją 
ir raminantį Alfonso šnopavimą. Jis net nesukrizeno. Nė 
neprunkštelėjo. Kaip jis gali ramiai miegoti, kai gretimame 
kambaryje tuodu vos negriauna namelio? Stiprūs migdo- 
mieji - kitaip negalėjau paaiškinti. Kitaip paaiškinti tiesiog 
nebuvo įmanoma. Susirūpinę kačiukai sužiuro į mane. 

Įniršisatslūgo. Atėjo laikas sielvartui. Karčiam sielvartui. 
Mintims blaškantis į visas puses, karštligiškai stumdžiausi 
po žaidimo lentą. Baigėsi viena gyvenimo fazė. Suvokiau, 
kad po Kjelio Bjarnės užbliovimo mūsų santykiai nebebus 
tokie, kaip iki šiol. Bus sudėtingesni. Kiekvieną kartą, kai 
šnekučiuosime apie moteris, jaukią nuotaiką sutrikdys šis 
gyvuliškas riksmas. Nors tik ranka, bet jis jau yra buvęs 
ten, kur mano niekada nėra būta. Jis žinos, kad aš tai Ži- 
nau, ir vice versa. Po viso šito jis turės daugiau bendra su 
Franku. Kol miegojome viename kambaryje, pažinau Kjelį 
Bjarnę kaip tylų diskretišką onanistą, neprimetantį kitiems 
savo seksualumo. O dabar štai — „vau vau, o velnias!“ Visa 
gerkle. Rytoj bus išmėginimas jau vien tik pažvelgti į akis, 


jei tai išvis man pavyks. Pusryčius galima iš karto atmesti, 

man būtų pernelyg intymu žiūrėti į juos valgančius virtus 
kiaušinius ir marmeladą. 

Bet, pagalvojau, gyvenimas neturi sustoti. Ateiname į 
jį vieniši ir tokie pat iš jo išeiname. O kai kuriems iš mūsų 
lemta per jį eiti vienišiems. Atsigulęs ant grindų, įbedžiau 
veidą į šiltą katinėlių kailiuką. Bandžiau galvoti apie savo 
eilėraštį, kurį galbūt būtent dabar iš raugintų kopūstų 
pakelio ištraukė koks nors alkanas nakviša, tačiau niekas 
nebedžiugino. Ir apskritai viskas vis tiek. Psichiškai nusi- 
alinęs bematant užmigau. Gali pasirodyti neįtikima, bet 
būtent taip ir atsitiko. Kitą dieną mane gyvą sveiką rado 
rytmečiais žvalus Alfonsas Jorgensenas. 

Išaušo sunki diena. Apibūdinčiau taip stipriai. Nuo 
gulėjimo ant grindų buvau išvargęs ir sustingęs. Visa lai- 
mė, kad jaunavedžiai miegojo ilgai, todėl pusryčių klausi- 
mas išsisprendė savaime. Bet taip lengvai viskas nepraeis. 
Anksčiau ar vėliau reikės pietauti. Mudu su Alfonsu pasi- 
vaikščiodami nuėjome ilgą kelią iki pat Mioleno iškyšulio 
galo, o kai grįžome, žinojau, kad teks susivaldyti ir pažvelg- 
ti realybei į akis. Susitikti su Naujuoju Kjeliu Bjarne. Nebe- 
galima teisintis dar vienu pasivaikščiojimu. Buvau visiškai 
nusivaręs nuo kojų, be to, ir išbadėjęs. Pro atvirą virtuvės 
langą sklido spirginamos šoninės kvapas. 

Jis sėdėjo išsidrėbęs ant sofos! Plačiai išsiviepęs! Tokios 
arogancijos dar nebuvau matęs. Iš virtuvės girdėjosi, kaip 
kepdama ir čirškindama populiarią melodiją niūniuoja 
Reiduna. Na, gerai, pagalvojau. Laikosi įprastos tvarkos, 
vaidmenis yra pasiskirstę tradiciškai. Apsimetęs, kad va- 
lau palto kišenes, vengiau žiūrėti į jo kvailą povyzą. Dariau 
savo. Žiūrėjau į kitą pusę. Jei dabar ar kada nors vėliau jis 

imtų dėstyti visas įvykio detales, nutraukčiau su juo drau- 
gystę. Tada paprasčiausiai nebenorėčiau jo matyti. Neži- 
nau, ar gali būti kas nors niekingiau nei vyrai, pasakojantys 
draugams apie savo seksualinius gebėjimus ir taip kelian- 
tys į viešumą buvusias artimas moteris. Tiesiog niekšiška! 
Šlykštu! Mano nuomone, jei nusišypso laimė įeiti į mote- 
rį, reikia elgtis kaip svečiuose. Šiaip ar taip, paskui nedera 
puikuotis tuo, ką patyrei. O ypač tada, kai toks vyras kaip 
Kjelis Bjarnė beveik nieko ir nepatyrė. Išties visiškai nesu- 
vokiama, taip pat ir gana kvaila, kad dabar, sėdėdamas ant 
sofos, jis apsalęs viepiasi. Juk jis nebuvo net įsiskverbęs į ją! 
Bent jau aš to negalėjau įsivaizduoti. Reikia jausti saiką! 

Per pietus jis bandė atkurti draugišką atmosferą. Malė 
visokias nesąmones, tarsi nieko nebūtų atsitikę. Norėjo iš- 
girsti, kaip atrodo Miolenas. Ar skani šoninė ir t.t. Mano 
nuomone, jeigu jam rūpi, kaip atrodo Miolenas, tai tegul 
pats ten ir nueina. Tai nėra sudėtinga. Kad ir kaip būtų, 
nemačiau jokio reikalo atsakinėti. O jei kam prie stalo rūpi 
valgio kokybė, tai tegul atsakinėja jį ruošusi Reiduna, bet 
toji gudriai tylėjo. Šoninė buvo sūroka, o padažas... Ką gi. 
Nors ir aišku, jog gumuliukai susidaro iš miltų, tačiau tai 
nereiškia, kad jie žadina apetitą. Sėdėdamas vis spoksojau į 
jos dešinę ranką. Negalėjau susilaikyti. Šiuo metu darbuo- 
damasi peiliu ji atrodė skaisti ir nekalta. Net neįmanoma 
patikėti, kad vos prieš kelias valandas ta pati ranka, ieško- 
dama Kjelio Bjarnės organo, buvo užlindusi už mano apa- 
tinių kelnių gumelės. Mintis nelabai delikati. Ar jis pasakė 
jai, jog plėšanti mano kelnes? Tikiuosi, kad taip. Šiaip ar 
taip, neprieštaraučiau, nes buvau paskolinęs jas visiškai be 
savanaudiškų paskatų. 

Vėliau mudu su Alfonsu išplaukėme žvejoti. Buvau dė- 
kingas už bet kokį kvietimą, galintį nutolinti mane nuo tų 
dviejų balandėlių. Kjelis Bjarnė nepaliaujamai žvilgčiojo į 
laikrodį, tarsi norėdamas įsitikinti, kad laikas tikrai slinko 
vakarop. 

Pasitaikė šilta popietė, saulėta ir rami. Laivelis buvo 
kokių dešimt arklio jėgų, ar kaip ten sakoma, bet Alfon- 
sas Jorgensenas panoro irkluoti. Dėl manęs tegu. Filoso- 
fuodamas apie gyvenimą sėdėjau laivelio gale, o Alfonsas 
irklavo. Man kažkaip niekada nėra aišku, kodėl dalyvauju 
šiame keistame spektaklyje. Šviesos ir tamsos. Keistų gar- 
sų. Ateinančių ir nueinančių Žmonių. Kartais esu įsitiki- 
nęs, kad viskas - beprasmybė, nevaldoma ir betikslė. O 
kartais, kaip dabar, iš pagarbos lenkiu galvą. Audinio rašto 
už savojo „aš“ esant aukštesnę valią. Kjelio Bjarnės rujo- 
jimas buvo man rimtas išbandymas. Ką gi. Bet aš jį išlai- 
kiau. Mano senąją patirtį papildė nauja. Per visą žmonijos 
istoriją neatsirastų Žmogaus, patyrusio būtent tai, ką man 
šiąnakt teko patirti. Buvo skaudu, bet vis dėlto aš sustiprė- 
jau. Reikia tikėtis, kad ši patirtis bus man naudinga kitame 
gyvenime, nes kur ją pritaikyti šiame, nežinojau. 

— Gulkis šiąnakt pas mane, - mums sėdint su užmestais 
jūriniais kotais, tarė Alfonsas. - Ant grindų bus per šalta. 

Papurčiau galvą. Greičiausiai miegosiu mašinoje. Ne- 
galiu net pagalvoti, kad įmanoma likti po vienu stogu su 
Reiduna ir Kjeliu Bjarne. 

Alfonsas pervėrė mane keistu žvilgsniu, bet daugiau 
nieko nesakė. Ir apskritai jis buvo mažakalbis, bet man tai 
nekliudė, nemačiau nieko grėsmingo. Džiaugėmės puikiu 


213 


oru ir vienas kito draugija. Žuvų nesugavome, ir aš pykau. 
Visi Žvejai mėgėjai, tvirtinantys, kad svarbiausia — pabūti 
gamtoje, o ne sugauti žuvų, - bjaurūs melagiai! Jei meške- 
rioji, tai tik dėl žuvų! Jei nebūtų svarbu turėti laimikį, tai 
sėdėtum ant kranto ir keptum ant laužo dešreles. Žinojau, 
kad kažkur aplink laivelį, o gal čia pat tiesiai po laiveliu 
plaukioja kilogramai menkių, ledjūrio menkių ir juodadė- 
mių menkių, bet nekimba. Midijos mudviejų su Alfonsu 
netenkino. Jos paprasčiausiai ne tokios vertingos. Po pen- 
kiolikos minučių susivyniojau valą ir pasakiau, kad noriu į 
krantą. Nepaisydamas gero oro, nesiruošiau sėdėti čia lyg 
pajuokai. 

Tą vakarą prieš miegą iš Alfonso gavau nedidelę mėlyną 
tabletę. Iš pradžių nenorėjau imti. Visada buvau atsargus 
berniukas. Esu matęs, ką su Žmogaus gyvenimu padaro 
narkotikai. 

— Tik šį kartą, - pasakė Alfonsas. - Ir dar vieną rytoj 
vakare. 

Išgėriau. Miegojau kaip akmuo, o kitą dieną iš gilaus 
miego atsibudau linksmas apie pirmą. Laisvas nuo Kje- 
lio Bjarnės viauksėjimo ir orgazminių klykčiojimų. Jeigu 
Biblijos Velykų drama būtų trukusi ilgiau ir krikščionims 
reikėtų dabar imti tris keturias savaites atostogų, būčiau 
galėjęs priprasti prie mėlynųjų. Bet važiuodamas namo ant 
priekinės sėdynės drauge su Alfonsu Jorgensenu jaučiau, 
kad galiu tvardytis, ir dar kaip. Už mūsų, padėjęs galvą Rei- 
dunai ant kelių, miegojo Kjelis Bjarnė. Pailsęs nuo nemigos 
ir netikėtos laimės. 

Reiduna Nursleten turėjo gimdyti birželio 4 dieną, ir staiga 
mudu su Kjeliu Bjarne įsisukome į buitinius ir absurdiškus 
rūpesčius kaip ruošimasis artėjančiam gimdymui. Taip, 
iš tiesų. Ruošėmės, kaip išmanėme. Tą dieną, kai gavome 
pensiją, impulso pagauti nupirkome mažutes kojinytes ir 
geltonus šliaužtinukus. Man atrodo, kad mus buvo apėmęs 
vyriškas globos instinktas. Atsisakę televizoriaus, neretai 
vakarais demonstruodavome vienas kitam įvairius kvė- 
pavimo būdus. „Stumk!“ — šaukiu Kjeliui Bjarnei. Ir Kjelis 
Bjarnė stumia. Būsimam įvykiui šie mūsų išsidirbinėjimai 
tikrai neturėjo jokios praktinės reikšmės, bet manau, kad 
taip darėme norėdami parodyti vienas kitam, kad esame 
solidarūs su virš mūsų gyvenančia moterimi. Apačioje, 
savo namuose, gyvenome kvėpuodami ir stumdami. 
Laimė, kai tik grįžome iš Nevlungo, Kjelio Bjarnės ir 
Reidunos santykiai pasidarė rimtesni. Kitaip tariant, išky- 
los baigėsi. Ilgiau kikenti ir loti nebebuvo galima. Supra- 
tau, kad jie turi šiokį tokį pagrindą, ir gimdymui artėjant 
vis mažiau reikėjo grabinėtis po tarpkojus. Kartais Kjelis 
Bjarnė užsisėdėdavo, bet atėjus laikui gulti visada grįžda- 
vo į mūsų miegamąjį. Žinoma, įsiaudrinęs, bet nepraradęs 
orumo. Aš bent taip sakyčiau. Ir, laimė, jis nė žodžiu neiš- 


sidavė, kaip jiedu su Reiduna praktikavo seksą. Mane tai, 

žinoma, kiek nuvylė, bet svarbiausia, kad jaučiau didelį pa- 
lengvėjimą dėl to, kad nereikėjo klausytis aibės detalių apie 
vyro ir moters gyvenimą. 

Aš ir pats nestokojau idėjų apie tai, kaip jie grynai tech- 
niškai spręsdavo šiuos reikalus, bet buvo tikra palaima, kad 
negirdėjau, kaip pasitvirtina visos šlykščios mano fantazi- 
jos. Savo elgesiu Kjelis Bjarnė vis labiau panėšėjo į riterį ant 
balto žirgo, apie kurį ėmė svajoti tą vakarą, kai mano pa- 
dedamas ir talkinamas išgelbėjo Reiduną Nursleten. Kar- 
tais tiesiog didžiuodavausi juo ir nevengdavau to pasakyti 
Frankui, kai šis skambindavo telefonu. Jei tik Kjelis Bjarnė 
laikytųsi pradėto kurso, visai tikėtina, kad ateityje jo laukia 
kokia nors saugi darbo vieta. To jis garbingai nusipelnė. Aš 
pats nesiekiau tokio pripažinimo, mano pašaukimas buvo 
kitoks, bet supratau Kjelį Bjarnę, kai sunkiomis valandėlė- 
mis jis pasvajodavo apie kokį nors darbą. 

Kadangi iš prigimties buvome baugštūs, mus neišven- 
giamai truputį gąsdino tai, kas įvyks su Reiduna. Daug ilgų 
naktų kankino nemiga. Kaip sugebėjome, taip guodėme 
vienas kitą, bet nebuvo galima pamiršti, kad į pasaulį ruo- 
šėsi ateiti didžiulis kūdikis. Kad.per daug nesijaudintume, 
Reiduna pasiūlė mums persinešti telefoną į miegamąjį. Ji 
dievagojosi paskambinsianti, kai tik pajus sąrėmius, o jau 
tada mes galėsime veikti. Virš savo lovos Kjelis Bjarnė pri- 
sikalė didelį kartono gabalą su taksi dispečerinės numeriu, 
užrašytu raudonu tušu. Buvome pasirengę. 


Viskas užgriuvo birželio pirmą. Kitaip tariant, dviem die- 
nom anksčiau. Buvo vienuolika, kai suskambo telefonas. 


Mudu su Kjeliu Bjarne, išvarginti visą vakarą trukusio po- 

kalbio su Franku apie mūsų gyvenimą, ruošėmės eiti mie- 
goti. Susikivirčijome, todėl nuotaika nebuvo ypač gera. 
Mums kažkodėl šovė į galvą mintis, kad gims berniukas, ir 
grįžę namo įsivėlėme į beprasmišką ginčą dėl vardo. Tarsi 
tai būtų mūsų reikalas, ar mažyliui bus duotas vardas Gle- 
nas Kenetas, ar kaip mano tėvo —- Triugvė. Tikriausiai ner- 
vai iškrėtė pokštą, tad šaipydamasis pasakiau, kad vaikas 
galėtų būti El Bjarnė, šitaip susiejant ispaną tėvą ir mus, 
abu dėdes, o tada jis vos neparbloškė manęs ant grindų. 
vienas į kitą. Juk tokiu paros metu mums niekas neskam- 
bina. Frankas vėliausiai skambina aštuntą. Alfonsas - nie- 
kada po dešimtos. Jei kas nors nebus klaidingai surinkęs 
numerio, tai galėjo būti vienintelis skambutis. Prieš kelias 
akimirkas šiurkščiai ir grėsmingai elgęsis Kjelis Bjarnė už- 
simerkė ir, trindamas kumščiais smilkinius, ėmė trypčioti 
aplinkui. Pakelti ragelį turėjau aš. 

Ir tikrai! Nuostabiai rami Reiduna pranešė, kad sąrėmiai 
jau gana dažni ir kad dabar tikriausiai laikas važiuoti į gim- 
dyklą. Kaip, kaip? Jei dabar sąrėmiai gana dažni, vadinasi, 
anksčiau jie irgi užeidavo, tik ne taip dažnai! Mums valgant 
picą, Kjelis Bjarnė vis skambino jai, norėdamas sužinoti, ar 
neatsitiko kas nauja. Jeigu kas, mes buvome palikę jai taip 
pat ir restorano „Peppes Pizza“ telefono numerį. 

Ji nė žodžiu neužsiminė, kad kas nors būtų prasidėję. 
Išsigandęs iki šleikštulio, paklausiau, ar kartais visai neiš- 
protėjo, tada pasigirdo juokas! Atseit laiko į valias, neno- 
rėjusi gadinti mums su Franku vakaro. Frankas! Sušukau, 
kad niekas pasaulyje negali sugadinti vakaro su tuo vyru, 
nes jam vos pasirodžius vakaras jau sugadintas. Frankas! 

Ar ji mananti, kad mes savo noru eidavome valgyti picos 
su tuo niekingu municipaliteto šnipu, kuris kišasi į viską, 
ką sakome ir darome? Buvome priversti! Neturėjome jokio 
pasirinkimo, jei norėjome likti bute ir naudotis jo privalu- 
mais. Frankas! Tas sumautas kairuoliškas liberalas, kuris 
kišasi kitiems žmonėms renkantis picą ir dar už tai gauna 
atlyginimą iš Oslo municipaliteto! 

— Elingai! — pertraukė ji. - Paskambink taksi ir papra- 
šyk, kad Kjelis Bjarnė užeitų pas mane. Turiu dar susikrau- 
ti kai kuriuos daiktus. 

Ir padėjo ragelį. 

Nežinojau, ką manyti. Neįmanoma padėtis. Daug ne- 
galvojęs pliaukštelėjau Kjeliui Bjarnei per žandą, kad at- 
gautų realybės jausmą. Padėjo. Atsargiai glostydamas už- 
gautą vietą, jis nepatikliai įsistebeilijo į mane. 

— Tučtuojau eik pas savo mylimąją! - užkaukiau aš. 
Taip, užkaukiau. Suspiegiau, ir dar kaip. Tiesiog nebeval- 
džiau balso. Mačiau, kaip bute virš mūsų jau prasidėjusi 
sėdyninė pirmeiga. Su telefonu rankoje laksčiau po butą. 
Taksi! Tučtuojau reikia taksi! 

— Eik greičiau! — pakartojau jam vis delsiant. Tankiai al- 
suodamas jis dar pastoviniavo, o tada nėrė pro duris. 

Taksi! Taksi, taksi, taksi! Įlėkęs į miegamąjį, nuplėšiau 
kartoną su taksi dispečerinės numeriu. 

Ir patekau į eilę! Smarkai tvojau telefono rageliu į spin- 
tą. Internetu susisiekti su žmonėmis kitoje gaublio pusėje 
galima per dvi sekundes, bet į Oslo taksi dispečerinę pri- 
siskambinti neįmanoma. Umai apimtas aklo vandališku- 
mo, norėjau sudaužyti telefoną, nuversti spintą, į šipulius 
sutrypti lovas. Visa laimė, kad šią permainingą akimirką, 

pirma nei ėmiausi veiksmų, Dievas atsiuntė išganingą min- 
tį. „Alfonsas!“ — nuaidėjo galvoje. Žaibiškai surinkau jo nu- 
merį ir leidau telefonui skambėti tol, kol ragelyje pasigirdo 
Alfonso balsas. Trumpai ir dalykiškai paaiškinau situaciją. 
Gimdymas prasidėjęs. Galimos komplikacijos. Nulemti 
gali akimirkos, o taksi išsikviesti neįmanoma. Taksi dispe- 
čerinė atmetė mano užsakymą. Jam juk nesunku įsivaiz- 
duoti tolesnę įvykių eigą! Pabrėžiau, kad būtent dabar, šią 
akimirką, lemtingai išbandoma mūsų draugystė. 

— Išeikite visi trys į gatvę, - tarė Alfonsas. - Po penkių 
minučių būsiu su mašina. 

Po penkių minučių? Ar jam reikia penkių minučių pava- 
žiuoti kokius penkis šimtus metrų? Pasakiau jam pamoks- 
lą, leisdamas suprasti, kokia mano nuomonė apie žmones, 
kurie nuvilia lemiamą akimirką. Gal jis pirma pavakarie- 
niaus? Baigs žiūrėti menkavertį filmą per kanalą „TV-Nor- 
ge“? Dabar tyčiojausi iš jo. Visos jo dažnos karštos kalbos 
apie humanistinės idėjas — vien apgaulė. Vien tik akių dū- 
mimas, užmaskuojantis liūdną faktą, kad jis - niekingas 
apgavikas, žmogus be nuostatų ir be moralės. Jis gali sėsti į 
tą prakeiktą mašiną ir važiuoti kad ir į pragarą! 

— Elingai! — išgirdau. - Daryk, kaip sakau. Surask Kjelį 
Bjarnę su Reiduna, ir visi trys išeikite į gatvę! 

Jis padėjo ragelį. 

Ką gi. Nebebuvo, kas daryti. Nemačiau kitos išeities, 
kaip tik viską statyti ant šios kortos. Ji prasta, bet vieninte- 
lė, kurią turiu. 

Reiduna pasakė, kad mes - isterikai. Susilaikiau neišba- 
ręs jos vien dėl to, kad žinojau, jog moterų psichika nepa- 
stovi. Esu skaitęs, kad mėnesiniai kraujavimai gali išmušti 

iš pusiausvyros, todėl, savaime suprantama, ir gimdymas 
negalėjo per daug stabilizuoti. Mano galva, pogimdyminė 
karštligė jau buvo prasidėjusi. 

Ji nesileido nešama. Bet Kjelis Bjarnė buvo atsitokėjęs 
ir veikė ryžtingai. Netardamas nė žodžio, jis pakėlė ją ant 
rankų kaip mažą vaiką ir nusinešė laiptais žemyn. Kitaip 
tariant, jokių kvailysčių. Aš nešiau rankinę su švariomis 
kelnaitėmis ir tualeto reikmenimis. 

Alfonsas jau buvo atvažiavęs. Pažeisdama parkavimo 
taisykles, mašina iš dalies stovėjo ant šaligatvio, o vairuo- 
tojas, atsirėmęs į kapotą, laukė mūsų. Tučtuojau jį užsi- 
puoliau. Ar ne mano tiesa, kad atvykti į pagalbą galima 
greičiau nei per penkias minutes, o gal jis taip nemanąs? 
Apie tai pasišnekėsime kitą kartą, pasakė jis, atidarydamas 
dureles Reidunai. 

— Taip, gali būti tikras! — surikau aš. 

— Raminkitės, chebra, - tarė Reiduna. —- Laiko dar pa- 
kankamai. 

— Taip ir maniau, - atitarė Alfonsas. 

Ak, štai kaip! Jis taip ir manęs! Reikalas ne tas, pakanka- 
mai laiko ar ne. Reikalas tas, jog skambindamas pasakiau, 
kad labai skubu, vadinasi, iš tikrųjų labai skubu. Arba kita 
alternatyva — paniekinti mano draugystę. Sėsdamas ant 
priekinės sėdynės, trinktelėjau durelėmis. Kelis kartus. 

Miestu judėjome vėžlio greičiu. Niekada nebuvau ma- 
tęs tokios netvarkos ir gaišavimo. Kiekvieną kartą, kai rei- 
kalaudavau pralenkti kitą mašiną ar siūlydavau trumpesnį 
kelią, Alfonsas paprasčiausiai liepdavo užsičiaupti. Trum- 
pai ir aiškiai. Pamažu įsijungė ir Kjelis Bjarnė. Alfonso 
pusėje! Vadinasi, trise prieš mane, o greitai bus keturiese. 

Bet kovoje grūdiniesi. Apšaukiau juos, kad nežiūri rimtai į 
padėtį. Reidunai buvau linkęs atleisti, šiaip ar taip, ji dabar 
truputį kuoktelėjusi, bet kiekvieną kritišką tųdviejų vyrų 
repliką įsidėmėjau. Įsidėjau į širdį kiekvieną žodį. 

Kai pagaliau atvažiavome, netekau amo. Ten nieko ne- 
buvo! Nė gyvos dvasios. Pats girdėjau, kaip, prieš pat mums 
išvažiuojant iš namų, Reiduna pranešė ligoninei apie savo 
atvykimą, todėl tikėjausi, kad bent jau kas nors iš persona- 
lo lauks prie durų. Bet ne. Nebuvo net paruoštų neštuvų. 
Atleiskit, ar mes socialinės gerovės Norvegijoje, ar kažkur 
Mongolijos stepėse? Mano supratimu, mes dabar susidu- 
riame su vienu iš akivaizdžių ligoninės apsileidimų, apie 
kuriuos nuolat skaitome tabloiduose. Vietoj gangrenuojan- 
čios kairės nupjauta dešinė koja. Sergantieji opalige išleisti 
namo su pilnais skrandžiais pamirštų instrumentų. Ir štai 
dabar. Gimdyvė palikta likimo valiai, atiduota į atsitiktinių 
pažįstamų rankas. Jei tą sykį mudu su Kjeliu Bjarne nebū- 
tume radę visiškai nusitašiusios Reidunos Nursleten, ant 
Sveikatos apsaugos ir socialinės rūpybos ministro sąžinės 
gulėtų gyvybė, o gal dvi. 

Koridoriai. Suveriamos durys. Antiseptikų kvapas. Nir- 
tulingai išsibaręs mašinoje ir nusivylęs dėl netinkamo pri- 
ėmimo ligoninėje, panirau į kažkokią pusiau realią būseną. 
Aplinkui dūzgė balsai, bet aš nesuvokiau paskirų žodžių, 
o tik kalbos melodiją, kuriai akompanavau kažką sau niū- 
niuodamas. Man pasidarė nei šilta, nei šalta. Vėliau juk 
supratau, kad ta reakcija ir buvo jaučiamo palengvėjimo 
išraiška. Šiaip ar taip, mes patekome į ligoninę ir, nors vy- 
riausiasis gydytojas nesiteikė pasirodyti, juk vis tiek ateis 
kas nors padėti, kai nubėgs vandenys. 

Kiek įmanoma, trumpinu šią nemalonią istoriją. Pasi- 
baigus formalioms nesąmonėms su popieriais ir tuščiais 
plepalais, smarki moteris paprašė mus išeiti. Alfonsui, Kje- 
liui Bjarnei ir man parodė duris. Tučtuojau atsikvošėjau ir 
ėmiau įrodinėti savo teises. Atseit nepajudėsiu iš vietos nė 
žingsnio, ir dar pabrėžiau, kad Reiduna neturi jokių arti- 
mųjų. Mes - draugai ir neketiname jos nuvilti, nors pats 
nesu tikras, ar išdrįsčiau pasilikti per gimdymą. Ji tvirtino, 
kad būtų visai beprasmiška jau dabar įsitaisyti koridoriu- 
je, ir buvo bekartojanti žinomą dainelę, kad dar pakanka- 
mai laiko iki „tikro gimdymo“. Nesąmonė! Pasakiau, kad 
jei sąrėmiai dažnėja, vadinasi, gimdymas yra prasidėjęs, o 
tai kaip tik ir vyksta. Paaiškinau nemokšai baltu chalatu. 
Tegul nemėgina vedžioti už nosies. Aš Žinau savo teises! 

Viską išrėžiau! Ir nuliūdau, kad ne kas kitas, o Kjelis 
Bjarnė ištempė mane lauk; galų gale dėsčiau jo reikalą. Juk 
tėvo ispano vietą dabar buvo užėmęs jis. Juk jis turi ryž- 
tingai imtis atsakomybės, o ne tylėti kaip žemė. Bet toks 
jau yra Kjelis Bjarnė. Leidžiasi mulkinamas. O Alfonsas, 
aišku, pataikūniškai vizgina prieš valdžią uodegą. Ir kaip 
toks žmogus gebėjo kurti eilėraščius, pažadinusius aštun- 
tojo dešimtmečio jaunimo entuziazmą, man —- neįmena- 
ma mįslė. Dar didesnė nei priežastys, privertusios jį padėti 
plunksną. 

Ką gi. Mūšis pralaimėtas, bet kad ir kaip būtų — Reidu- 
na ligoninėje. Dvejodamas sutikau važiuoti mašina namo. 
Naktis bus ilga, reikia taupyti jėgas. Vis dėlto nemačiau 
jokio reikalo atsiliepti, kai Alfonsas ėmė juokauti iš mano 
nuoširdaus karščiavimosi. Turiu nemažai autoironijos, bet 
juk viskam yra ribos, paisau jų ir aš. Antra vertus, jaučiau 

didelį palengvėjimą matydamas, kad jis tikrai nepyko ant 
manęs. Kurį laiką elgsiuos su juo šaltai, bet giliai viduje 
džiaugiausi galvodamas apie išbandymą atlaikiusią drau- 
gystę. Kjelis Bjarnė sėdėjo gale prikandęs liežuvį. 

Alfonsas nuvažiavo namo, žmogus senas, o jau po dvy- 
liktos. Mudu su Kjeliu Bjarne sėdėjome namie, nežinoda- 
mi nei ką sakyti, nei ką daryti. Ant stalo tarp mūsų stovė- 
jo telefonas, kažkokia uoli darbuotoja buvo mums įkišusi 
reikalingą numerį. Tačiau kada skambinti? Ir kaip dažnai? 
Jos balsas išdavė, kad jie apskritai nenori mūsų skambučių. 
Kad jie laikė mus triukšmadariais, atvedančiais gimdyves, 
kurių patys net nėra apvaisinę. Dienos metu būtume galėję 
pasitarti su Franku, bet paskambinę šiuo paros metu būtu- 
me jį tik įsiutinę. 

Kuo toliau, tuo labiau gedo nervai. Aš įsivaizdavau bai- 
siausias scenas, pavyzdžiui, kad Reiduna Nursleten ima ir 
perplyšta. Drioksteli plyšdama. Matau išlendantį virkštele 
pasismaugusį kūdikį, kuprotą, luošomis kojomis. O kas, jei 
gims Siamo dvyniai. Baisiau, kaip būti Siamo dvyniu, nega- 
liu įsivaizduoti. Vien jau tai, kad ir tualete neturi ramybės! 
Kad rizikuoji, jog tavo brolis visai nusigers. Tokios lemties 
mūsų mažajam berniukui nelinkėjau. Taip, dabar pradė- 
jau galvoti apie jį kaip apie mūsų berniuką. Apie naują narį 
išskirtinės genties, susikūrusios iškylos į Nevlungą metu. 
Galėdavo kilti nemenkas vėjas, kai susidurdavo skirtingos 
asmenybės, bet prireikus veikdavome išvien. Kaip dabar. O 
dabar tikrai prireikė. 

— Einam į miestą, - staiga pasiūlė Kjelis Bjarnė. 

Į miestą? Dabar? Niekada anksčiau nebuvau išėjęs iš 
namų tokiu paros metu. Pusė pirmos. Antra vertus, mes 

neturime miegoti, kol viskas baigsis. Frankas buvo davęs 
mums po kortelę, tad galėsime skambinti į ligoninę iš tele- 
fono būdelių. Aklo smurtautojų įniršio galėjau ir nebijoti, 
nes su manim buvo Kjelis Bjarnė. Vargu ar kas nors gali 
būti toks aklas, kad nematytų, jog lenda prie vyro, panašaus 
į orangutangą. Kjelio Bjarnės sumanymas ne toks blogas. 
Šiomis aplinkybėmis likti saugiuose namuose būtų buvusi 
tiesiog kančia. Kol neturėsime kitų įspūdžių, o tik savo pa- 
čių ir to kvailo telefono vaizdą, vis atsinaujindama galvoje 
kirbės įkyri mintis apie visokius baisius padarinius. 

Buvo puiki, šilta vasaros naktis. Pirmiausia slampinė- 
jome po Frognerio parką, bandydami šnekėtis čia viena, 
čia kita neutralia tema. Sakyčiau, nelabai sėkmingai. Net 
nesuspėdavome pajusti, kaip mintys vis grįždavo prie ap- 
sigimimo arba mirties. Kjelio Bjarnės nuomone, Reiduna 
esanti nenormaliai stora. Juk tai teisybė. Ir išties būtų buvę 
sunku suvokti, kad ateisiantis į pasaulį ispaniukas bus ma- 
žutis. Antra vertus, galvai dėl smegenų vandenligės reikia 
vietos! 

Darėsi vis baisiau. Mes audrinome vienas kitą. Jeigu da- 
bar nebūtume vaikščioję po gryną orą, mūsų psichinė būk- 
lė būtų buvusi prasta, tikriau sakant, tokia, kokia ji buvo 
mums atsikrausčius į miestą. 

Galiausiai supratau, kad kažko reikia imtis, ir galvoje kilo 
ypač radikali mintis. Pakviečiau Kjelį Bjarnę vyno taurei. 

Pirmiausiai, jis, žinoma, suabejojo, ar neišprotėjau. Iš 
tikrųjų mudu su Kjeliu Bjarne galima laikyti blaivininkais. 
Negeriame, ir basta. Stipriausia, ką esu matęs jį geriant, 
tai pusė bokalo nestipraus alaus. Pats turiu daugiau patir- 
ties — vis dėlto esu buvęs su motina pietuose ir ta proga 

išgėręs vieną kitą taurę vietos vyno. Tai - kultūros daly- 
kas, o ne girtuoklystė ar triukšmavimas. Girtuoklystės ir 
triukšmavimo mudu su Kjeliu Bjarne nekentėme, todėl ir 
gerai sutarėme. Nors tą kartą Ispanijoje pastebėjau, kad 
keli gurkšneliai vyno, kuriuos nurijau, ramino. Taip, tie- 
siog numalšino nervus. Taip ir paaiškinau Kjeliui Bjarnei. 

— Tai neprieštarauja taisyklėms, — pasakiau. 

— O kaip? — paklausė jis, vis dar nesižavėdamas mano 
idėja. 

— Mes alkoholio niekada nevartojame, — paaiškinau. — 
Todėl šiandien galime išlenkti po taurę. 

Tokios logikos jis nesuprato. Iš tikrųjų nesupratau ir aš 
pats, bet pabandžiau aiškinti, kad esame patekę į ypatingas 
aplinkybes, dėl kurių mūsų nervai išsiklibino. 

— O ar tada gelbsti gėrimas? Gal tu visai pakvaišai, ar 
ką? Būtent gerdama mano motina puola į isteriją. 

— Todėl, kad geria kasdien, - vėl paaiškinau. 

— All right. Bet tik vieną taurę, prasikeiksiu, jei ne- 
padės. 


Visai netoli karaliaus rūmų radome mažutę kavinukę. Kaip 
paprastai, reikėjo savyje kažką įveikti, kad galėtume per- 
žengti slenkstį, tačiau mes puikiai mokėjome vienas kitą 
padrąsinti. Nespėjome nė apsižvalgyti, kaip atsidūrėme 
kampe prie marmurinio staliuko. Išpūtęs akis Kjelis Bjarnė 
dairėsi aplinkui, o aš nutariau prisistatyti dekadentiška in- 
traverto mina. Buvau pastebėjęs, kad daugelis „Nurdroko“ 
kavinės lankytojų atrodė ganėtinai dekadentiški, ir ta lai- 
kysena man iš tiesų patiko. Būdavo, kai trumpinu barzdą, 
kad atrodytų paros senumo, imu ir parepetuoju kaip tik 

tokią miną. Sunkiausia atrodyti šiek tiek paniurusiam, bet 
kartu ir signalizuoti, jog tam tikra prasme pritampi prie 
tikrovės. Esi viską perskaitęs, viską girdėjęs ir matęs, bet 
tiek to. Gal kiek svyruodamas, bet savižudybę atidedi ko- 
kiam mėnesiui. O tuo tarpu leidi laiką su vyno taure ir ne- 
stipriu cigaru, o geriausiai — vidurnaktį kavinėje. 

— Keista vieta, —- prabilo Kjelis Bjarnė. 

Taip, keista. Netgi drįstu tvirtinti, kad ant sienų kabojo 
originalus menas, o aplinkui stovintys žalieji augalai buvo 
tikri. Lankytojai kaip aš —- intelektualai. Manau, kad kai 
kurie iš jų —- menininkai ir rašytojai. Man čia patiko. Sku- 
biai atitipeno padavėjas. Ir išties! Tiptaptiptap. Trumpais 
plaukais, juodais marškinėliais ir prigludusiomis odinėmis 
kelnėmis. 

— Ką užsisakysite, vaikinai? — nusišypsojo man ir Kjeliui 
Bjarnei, išsitraukdamas bloknotą iš trumpos prijuostėlės. 

Paprašiau dvi taures geriausios markės vyno, kartu pa- 
aiškindamas, esą turime ką atšvęsti, kad nepamanytų, jog 
mes šitaip elgiamės kasdien. 

— Tai gal kurio nors bordo? 

— Būtent bordo! Būtent to ir norėjome! Dvi taures bordo. 

Krypuodamas klubais, jis nuėjo prie baro. Kjelis Bjarnė 
pasilenkė prie manęs: 

— Arjis homo, kaip manai? 

— Taip, - atsakiau. — Tikriausiai. 

Ir kad jam nešautų kas nors į galvą, paaiškinau, jog labai 
įprasta, kad truputį padoresnėse vietose aptarnauja homo- 
seksualai. Geriausia apsimesti, lyg niekur nieko. Dėl tokių 
dalykų bjauriai elgiasi tik mieste gyvenantys patys pras- 
čiausi kaimiečiai. 

— Nepamiršk, kad tai visiškai natūralu, — tariau baigda- 
mas, nes šitaip buvo sakęs Brioineso psichologas. 

— Visai ne! - atšovė Kjelis Bjarnė. - Juk tada nebūtų 
vaikų! Tada mes išmirtume! 

— Gal ir visai neblogai, - pajuokavau. - Tada pasaulyje 
galiausiai įsivyrautų taika ir ramybė. 

Diskutuoti šia tema jokiu būdu nesiruošiau, nes pama- 
čiau, kad padavėjas mums neša vyną. Parodžiau pirštu į 
telefoną, kabantį prie laiptelių į tualetus. 

— Beje, kūdikis - skambink į ligoninę! 

— Otuar negali? 

— Ne, - atsakiau. - Gera proga pasitreniruoti. O be to, 
tu juk jos mylimasis, o ne aš. - Ir pridūriau: - O gal klystu? 

Raukydamas nosį jis pakilo. 

Vynas buvo puikus. Sakyčiau, vos ne išskirtinio skonio. 
Rūgštokas, bet supratau, kad toks ir turi būti. Nurijau gerą 
gurkšnį ir išsitraukiau cigarą. Nenuleidau akių nuo Kje- 
lio Bjarnės. O tas stovėjo spoksodamas į padavėją, matyt, 
laukdamas, kol sujungs. Netrukus sujungė, ir jis, užspau- 
dęs delnu kairę ausį, nusisuko nuo salės. 

Atgal grįžo visas virpėdamas. 

— Pasakė, kad prasidėjo. 

— Prasidėjo? — paklausiau. — Juk prasidėjo jau prieš ke- 
letą valandų. Todėl ir važiavome į ligoninę! 

— Prasidėjo tikras gimdymas, - pasakė jis, ištuštinda- 
mas visą vyno taurę. Delno viršumi nusišluostė burną ir 
nusipurtė. - Liepė paskambinti po valandos. 

Mane vėl apėmė nervingumas, kuris, mums atėjus į ka- 
vinę, buvo truputį atslūgęs. O ar jie anksčiau nesakė, kad 
tai gali labai ilgai trukti? O štai, nepraslinkus nė kelioms 

valandoms, - jau prasidėjo! Ji tikriausiai parkrito vonioje 
ant grindų. Negaliu įsivaizduoti nieko kita. Mane pykino 
vien nuo tokios minties, bet kartu ir džiaugiausi, kad apie 
tai nebuvo pasakyta Kjeliui Bjarnei. Tokios žinios jis nebū- 
tų atlaikęs; tai supratau instinktyviai, matydamas, kaip jis 
nesitveria savo kailyje. 

— Nė velnio nepadėjo! — ištarė grėsmingai ir apsidairė 
padavėjo. 

— Pabandyk kiek nusiraminti! — subariau. —- Čia vynas, 
o ne vanduo su sirupu. Be to, alkoholis veikia ne iš karto. 

— Noriu dar vienos taurės! 

— Tik jei gersi labai lėtai, - pasakiau. — Juk neketini nu- 
sigerti? Jei nusigersi, skambinsiu Frankui kad ir vidurnaktį! 
Tada atsidursi Brioinese, ir dar negali žinoti, su kuo teks 
gyventi dviviečiame. Dar neaišku, ar taip pasiseks kaip aną 
kartą! 

— Nespręsk už mane! O ir tavo taurė jau beveik tuščia! 

Taip, iš tiesų! Matyt, ėmiau gurkšnoti labai uoliai, kai 
pamačiau, kad Kjeliui Bjarnei pavyko prisiskambinti. 

— Tik noriu pasakyti, kad turime būti atsargūs, - pasa- 
kiau. - Mudu nepratę prie alkoholio. O be to, pats sakei, 
kad gersi tik vieną taurę. | 

— Norėjau padorios taurės, — tarė niūriai, čiupinėda- 
mas jos kojelę. 

Iš tikrųjų jisai sakė tiesą. Mums atnešė kažkokias dvi 
sumautas taureles. Kone indelius kiaušiniams. O dar ir 
nepilnas. Todėl, duodamas padavėjui ženklą, elegantiškai 
iškėliau du pirštus. Taip žaismingai lengvai užmezgus ryšį 
su vietos valdžia, man pakilo nuotaika. Reikėjo tik iškelti 
du pirštus, ir jis supratęs linktelėjo. Žodžiai mums nerei- 


228 


kalingi. Jis žino, ką geria du kampe sėdintys vaikinai. O da- 
bar jie vėl ištroškę. Nutariau čia lankytis. Nesu iš tų, kurie 
baiminasi homoseksualų, man patinka kavinės atmosfera. 
Užplūdusi jauki ramybė. Čia buvo mano vieta. 

Baigdamas gerti antrą taurę supratau, ką turėjo galvo- 
je Alfonsas. Nesakau, kad gailiuosi išrėžęs jam tiradą, bet 
dabar, jau truputį atitolęs, supratau, kad kiti išties galėjo 
vertinti mano karščiavimąsi kaip isteriją. Ne jo kaltė, kad 
nepastebėjo niuansų, šiaip ar taip, jis - senas žmogus. Pa- 
šnekėjau su Kjeliu Bjarne, ir jis man nuoširdžiai pritarė. 

Dabar pasisakė tada buvęs taip susijaudinęs, kad vado- 
vauti paprasčiausiai palikęs mane. Ir dabar padavė ranką 
ir padėkojo. 

— Baik! — tariau. 

Kaip puiku, kad mes, žmonės, esame skirtingi, trumpai 
paaiškinau. Pakalbėjom truputį ir apie gamtos įvairovę. Jis 
klausėsi linkčiodamas. Įsiterpdamas pareikšdavo, kad ne- 
rasime vienodų net ir dviejų sniego kristalų. Atvirai kal- 
bant, šito iš jo nesitikėjau. Jis suprato esmę, tik pats, aišku, 
buvo nuo jos kiek nuklydęs. Aš turėjau galvoje gyvuosius 
organizmus, pabrėžiau. Bet dabar jis buvo išdrąsėjęs ir pa- 
sakė, jog sniego kristalai — taip pat gamtos dalis, ir man 
beliko tai pripažinti. Kad ir kaip būtų, individų pirmiausia 
reikėtų ieškoti gyvūnijos ir augalijos pasaulyje, todėl gal ir 
pasirodžiau šiek tiek priekabus, bet jis neturįs dėl to užsi- 
gauti, aš neketinau ginčytis. Tada jis širdingai nusijuokė. Jis 
nė kiek neužsigavęs, o be to, nemėgstąs ginčytis. Ginčyda- 
vosi tik iš baimės, o dabar jaučiasi beveik visiškai saugus. 
Visokeriopai dėkingas man už vyną, aš sakiau tiesą. Ir vėl 
norėjo paspausti man ranką, bet sulaikiau jį sakydamas, jog 

tokiems artimiems draugams kaip mudu dėkojant nereikia 
kaskart spausti rankos. Tegul tai lieka tiems atvejams, kai, 
jo nuomone, būsiu nuveikęs ką nors tikrai reikšminga. Jo 
nuomone, dabar esu tai padaręs, ir vėl tiesė ranką. Buvęs 
nesavas visą vakarą, bet štai dabar beveik visiškai apsira- 
minęs. Išgėrėme už naująjį pasaulio pilietį ir nuostabiausią 
pasaulio moterį. Taurės ištuštėjo, nespėjau nė susigaudyti, 
ir štai mano du pirštai vėl šovė į orą. Kildama ranka nu- 
brėžė vos ne tobulą puslankį, ir aš mėgavausi padavėju, 
akimoju supratusiu užsakymą ir beregint čiupusiu butelį 
bei taures. Nuostabus jausmas — štai taip sėdėti ir įsaki- 
nėti, užuot visada būti įsakinėjamam kitų. Man įsakinėta 
buvo pakankamai. Dabar mano eilė. Kunkuliavo kraujas. 
Kai atnešė vyną, negalėjau susilaikyti nemirktelėjęs pada- 
vėjui. Dabar apie tai galvodamas džiaugiuosi, kad buvau 
užsidėjęs saulės akinius, tačiau tada viskas pasirodė tinka- 
ma. Norėjau parodyti, kad nesu nusistatęs prieš jo prigim- 
tį. Nuoširdžiai norėjau, kad jis jaustųsi taip pat saugiai kaip 
aš. Mat dabar jaučiausi visiškai saugus. 

Kjelis Bjarnė nuėjo į tualetą. Naudodamasis proga, pa- 
mojau savo naujajam homoseksualiam bičiuliui. Tiesa, jis 
ne taip suprato ir atnešė dar dvi taures, bet dėl to nesismul- 
kinau. Paaiškinau, kad jei Kjelis Bjarnė atrodo nervingas, 
tai tik todėl, kad jo mylimoji šią akimirką gimdo. Galbūt 
po pusvalandžio jis taps tėvu. Taip, pavartojau žodį „tėvas“, 
nes tai skambėjo natūraliai. Be to, šitaip sakyti lengviau, 
nei imti dėstyti, kaip viskas susiję. 

— O Viešpatie aukščiausias! - užversdamas akis, šūkte- 
lėjo padavėjas. - Pasakyk, kai tik ką nors sužinosi, kavinė 
stato šampo! 

Vienas dalykas tikras: dabar mes — tarp draugų. Pasa- 
kiau ganėtinai garsiai ir aiškiai, kad, grįžus Kjeliui Bjarnei 
iš tualeto, daugelis prie gretimų staliukų ėmė kelti taures. 
Atsakydami kėlėme ir mes, vakaras buvo neprilygstamas. 
Greit supratau, kad taip gera man dar niekada nėra buvę. 
Kavinė stato šampo! Pasakiau Kjeliui Bjarnei, jisai taip su- 
sijaudino, kad išsitraukė nosinę. 

— O kas tas šampas, Elingai? 

— Neturiu supratimo, — atsakiau. - O koks skirtumas. 
Svarbiausia, kad šie žmonės nori parodyti mums dėmesį. 

Po dešimties minučių jis jau buvo prie telefono. Kaip 
pastebėjau, dabar labiau pasitikintis savimi. Oriai rinko 
numerį. Įvyko keistas dalykas. Pokalbiai prie kitų staliu- 
kų beveik nuščiuvo. Daugelis buvo atsigręžę į Kjelį Bjar- 
nę, kuris, laikydamas telefono ragelį dešine ranka, kažką 
aiškindamas mosikavo kairiąja. Susikryžiavęs rankas ant 
krūtinės, su rūkstančia cigarete lūpų kamputyje stovėjo 
homoseksualas. Nepaprastai susikaupęs. Kjelis Bjarnė iš 
lėto pakabino ragelį. O kai atsisuko, jis paprasčiausiai verk- 
damas šypsojosi. Niekada tokio nebuvau matęs, šypsoda- 
masis apsiverkiau ir aš. 

— Na, žmogau, sakyk ką nors! - sušuko kažkas. 

Kjelis Bjarnė susikaupė ir užbliovė: 

— GIMĖ MILŽINIŠKA MERGAITĖ! 

Visi ėmė ploti. Liaudis žvygavo ir šaukė, niekas nespėjo 
nė susigaudyti, tik štai Kjelis Bjarnė salės viduryje atsistojo 
ant rankų. Tada jie išties pašėlo! Užsilipę ant kėdžių visi 
plojo į taktą, o jis vaikščiojo ant rankų nelyginant tas lokys, 
kurį kartu su motina esu matęs cirke. Vos tik pagalvojau 

apie motiną, apėmė kažkoks liūdesys, ir nesilioviau verkęs, 
nes norėjau, kad ir ji' visa tai patirtų. 

Kjelis Bjarnė nusileido ant kojų ir atsvirduliavo prie sta- 
liuko. Veidas degė, ašaros buvo sudrėkinusios retus prie- 
kinius plaukus. Atrodė keistai. Atlėkė padavėjas su dviem 
dideliais žalios spalvos buteliais ir daugybe aukštų taurių, 
mušė į lubas kamščiai. Beregint atsidūrėme įsisiūbavusių 
šiltų jausmų, siautulingame draugiškų širdžių ir putojančio 
gėrimo centre. Nepažįstami Žmonės karštai linkėjo mums 
sėkmės. Buvome suprakaitavę ir įkaitę, o mus gaivino šal- 
tas it ledas šampas. 

— Oi, kaip skanu! - kartojo žviegdamas Kjelis Bjarnė. 
Kėlėme taures už pasaulį išvydusį kūdikį. Taures už mo- 
tiną ir už Kjelį Bjarnę. Už Gru Harlem Brundtland ir už 
karalių. Šia eilės tvarka. Tačiau dabar ėmė svaigti galva. Ne 
per daugiausia, bet pajutau. Užfiksavau, taip sakant. Be to, 
atkreipiau dėmesį, kad Kjelis Bjarnė, tardamas reikšminius 
žodžius, ėmė užsikirsti ir kad buvo šiek tiek išvertęs akis. 
Nebuvau toks kvailas, jog nesuvokčiau, kas darosi, bet 
buvo taip natūralu tiesiog pasiduoti vynui ir gyvenimui, 
ir visiems draugiškiems Žmonėms. Įvairaus amžiaus bro- 
liams ir seserims. Pamaniau, kad vis dėlto esama didžiulio 
skirtumo tarp įkaušimo ir nusigėrimo. Šiaip ar taip, turėjo- 
me baigti, ir man pavyko tai paaiškinti Kjeliui Bjarnei. Juk 
vis dėlto esame laukiami. Ar jis mano, kad geriau pamatyti 
motiną su kūdikiu rytoj? Ne, aišku ne. Ir jau norėjo tuč- 
tuojau pulti pro duris, bet aš jį sulaikiau. Nesu tipas, bė- 
gantis nuo sąskaitos. Pakilau eiti prie baro, kur mano drau- 
gas pilstė alų. Nieko sau! Aplink mane sukosi kambarys. 
Neišlaikiau nenusijuokęs. Ant sienų šokinėjo paveikslai. 

Bandžiau suskaičiuoti pinigus, bet tuoj pat viskas susimai- 
šė. Galiausiai padėjau ant baro visas kupiūras prašydamas, 
kad jis atsiskaičiuotų, kiek reikia. Dėkodamas už malonų 
vakarą, pasikviečiau jį kitą dieną į svečius. Mudu su Kjeliu 
Bjarne be prietarų žiūrime į žmones, kaišiojančius kumš- 
čius į vienas kito užpakalį. Tolerantiškai! Į visiškai viską! 

— Paskambinsiu taksi, drauguži. Mano manymu, šį va- 
karą jūs galite tai sau leisti. 

Puiki idėja. Iš karto sutikau, o po dešimties minučių jis 
mus palydėjo iki mašinos. Nežinau kodėl, bet Kjelis Bjarnė 
nepaliaujamai juokėsi, gal atsisveikinant kas nors paleido 
kokį sąmojį. 


Kai atvykome į ligoninę, ypač juoktis nebebuvo iš ko. Nuo 
tokio pasiutusio lėkimo jaučiau šleikštulį, o kai vairuoto- 
jas ėmė ginčytis dėl kainos, išplūdau jį. Jis bandė apdumti 
mane, kad neva supainiojau laikrodį su taksometru, bet 
nepavyko. Jis, be abejo, pastebėjo, kad mes buvome įkaušę, 
o dabar bando pasirodyti. Paaiškinau, kad tokiais triukais 
gali puikuotis prieš kaimiečius ir žvejus, bet su didmiesčio 
žmonėmis, kaip mudu su Kjeliu Bjarne, tokie dalykai ne- 
pasiseks. Gal jam knieti tuoj pat gauti į kaulus? Su alkūne 
kumštelėjau Kjeliui Bjarnei, jei kartais prasidėtų muštynės, 
bet tasai sėdėjo šnekėdamas su savimi apie Brioinesą ir pa- 
nas. Kai vairuotojas priėjęs ištraukė mane iš mašinos, nu- 
tariau susimokėti. Ir dar duoti pakankamai arbatpinigių, 
kad išties nesugalvotų kviesti policijos, nes visą laiką grasi- 
no. Paėmęs visas kupiūras ir monetas, mečiau jam į vėidą. 
Man nereikia tų barnių dėl pinigų, pernelyg vaikiška, turiu 
kuo pripildyti gyvenimą. Kas atsitiko paskui, neatsimenu, 

nes jau kitą akimirką mudu su Kjeliu Bjarne daužėme lIi- 
goninės duris. Norime pamatyti kūdikį! Kjelis Bjarnė laikė 
išrovęs kažkokį krūmokšnį, nes gėlių parduotuvė dar ne- 
buvo atidaryta. Kaip pasirodė, erškėtrožės — kraujavo kaip 
paršas, bet tai jo nė kiek nejaudino. Šiaip ar taip, mes bu- 
vome ligoninėje. 


Neturiu supratimo, kaip grįžome namo. To tikriausiai nie- 
kada nesužinosiu. Iš atminties buvo išsitrynusi didelė vie- 
nos mano gyvenimo nakties dalis. Ir Kjelis Bjarnė negali 
padėti išaiškinti šios misterijos, nes jis net neatsiminė, kaip 
mes išėjome iš kavinės. Atsibudęs patekau į košmarą. Gu- 
lėjau skersai Kjelio Bjarnės lovos, vartydamasis savo paties 
vėmaluose. Akys buvo tiesiog suklijuotos dvokiančiu turi- 
niu iš vidurių. Kai pagaliau jas atplėšiau ir pamačiau mane 
ištikusią nelaimę, išvydau ant kėdės tupintį Elmerį, kuris 
degė galva, o kai tik pakilau, tučtuojau ėmė pykinti. Vėmiau 
grynomis žaliaukėmis į Kjelio Bjarnės teniso batus, nieko 
negalėjau su savimi padaryti. Tačiau blogiausia buvo, kad 
mane kaustė baimė. Klaiki baimė. Bijojau visko. Pirmiausia 
išsigandau, kad būsiu nužudęs Kjelį Bjarnę, nes atsibudau 
jo lovoje. Kai radau jį miegantį apsikabinus unitazą, apėmė 
baimė dėl viso kito. Ar prikūlėme taksi vairuotoją? Kur pi- 
nigai? Lipniose kišenėse radau tik sulamdytas penkiasde- 
šimt kronų. Tačiau visų baisiausia: ką būsime iškrėtę ligo- 
ninėje? Nenumaniau, tikriau pasakius, daug ką numaniau, 
bet labai miglotai. 

Nusirengiau ir prisiverčiau nueiti į dušą. Vėmiau ir 
prausiausi, vėmiau ir prausiausi. Kjelis Bjarnė nereagavo į 

nieką. Matyt, bandydamas nusirengti jis neteko sąmonės, 
nes marškiniai buvo apsiviję apie kaklą, o ant grindų gulėjo 
pabirusios sagos. Sukruvinta dešinė ranka atstojo pagalvę. 
Praustuve gulėjo pilkas švarkas, nepriklausantis nei jam, 
nei man. Ar iš ligoninės mes buvome kur nors nuėję? Gal- 
būt. O kodėl gi ir ne? Jei gebėjome patys grįžti namo, tai, 
matyt, gebėjome ir į ką nors įsivelti. Nušiurpau pagalvojęs, 
ko galėjome pridaryti. Kaip įmanoma, kad tyras džiaugs- 
mas, taip stipriai prie vyno taurės jaučiami bendri saitai 
gali baigtis tokiu karčiu nuopuoliu? Kokia bjaurybė tas al- 
koholis! 

Dabar viskas buvo žlugę. Tiek dar supratau. Liūdna, bet 
taip yra. Oslo municipalitetas suteikė mums galimybę, o 
mes ja piktnaudžiavome. Jei dabar nebūčiau toks leisgyvis, 
imčiau krautis daiktus. Įsivaizdavau, kaip nuliūs Guna, kai 
mudu su Kjeliu Bjarne, kamuojami alkoholizmo, sugrįšime 
į Brioinesą. Ji juk taip pasitikėjo mumis. Labiausiai norėjau 
verkti, bet tiesiog nepajėgiau. Apsimoviau švarias apatines 
kelnes ir paskambinau Frankui. 

Išklojau visą tiesą. Kad alkoholis mus sužlugdė ir kad 
vargu ar galime kur nors pasirodyti. Nelabai susigaudėme, 
ko buvome pridarę per naktį, bent jau man viskas iškrito 
iš galvos. Pasakiau, kad Kjelis Bjarnė guli be sąmonės tua- 
lete ir kad tikriausiai yra pavogęs pilką švarką. Visą pensiją 
tiesiogine prasme išmetėme, kitaip tariant, sviedėme taksi 
vairuotojui į veidą. Kadangi taksi vairuotojai solidarūs, aš 
negaliu niekur jaustis saugiai, gal tik Brioinese. Ką jis man 
pasiūlytų? 

Pasirodo, išsijuokti! Žvengdamas jis palinkėjo mums 
sėkmės. Norėjau sužinoti, kada jau būtų galima vykti į 

Brioinesą, bet apie tai jis net nenorėjo girdėti. Pasak jo, 
Brioinesas skirtas priekvailiams, o mes pasielgę visai nor- 
maliai, bent jau iš pradžių. 

— Viešpatie tu mano, Elingai. Išėjote atšvęsti kūdikio 
gimimo, o paskui viskas truputį susijaukė. Išgerk aspirino 
tabletę ir atsigulk. Ar motina su vaiku jaučiasi gerai? 

— Aš juk nežinau, - atsakiau. - Net neatsimenu, ar mes 
šiąnakt ten su kuo nors kalbėjomės. Baisu. Man taip nieka- 
da nėra atsitikę. Klausyk, o jei esu ką išžaginęs? 

— Dėl to būk visiškai ramus, Elingai. 

O? Kąjis tuo norėjo pasakyti? 

— Nusispjauk į tai, ką pasakiau. Išvalyk vėmalus ir pasi- 
stenk atgaivinti Kjelį Bjarnę. Ir dar vienas dalykas: kai tik 
atsigausi, nueik ir nusipirk pieno. 

Pieno? Gal išprotėjai! Pykino vien nuo to žodžio. 

— Užeisiu vakare, — toliau kalbėjo. - Ir patikrinsiu var- 
tojimo laiką. Nė velnio - neleisiu jums riogsoti namie vien 
tik dėl to, kad nusigėrę prisišikote. 

— Niekaip nepajėgsiu, - pasakiau. Žmonių vaizdas ei- 
lėje vedė mane iš proto. Apsivemsiu prie kasos. Pridėsiu į 
kelnes. | 

— Užsisakau didelę pieno stiklinę, — negailestingai tarė 
Frankas ir padėjo ragelį. 

Išgirdau vonioje pabudusį Kjelį Bjarnę. Atrodė, kad jam 
pro burną prasiveržė žarnos. 

Viskas praeina. Arba, tikriau pasakius, viskas pakeičiama 
kuo nors kitu. Guodžiausi šia mintimi, kai gyvenimo smū- 
giai tapdavo labai skaudūs. Stovėdamas prie atviro lango 
čią kempingo staliuką kavai. Servizas, geltonos servetėlės. 
Saulės atokaitoje sėdėjo Kjelis Bjarnė ir Frankas, glėbyje 
Kjelis Bjarnė laikė mažąją mergytę. Apskritai jis beveik ne- 
paleisdavo jos iš rankų, Reidunai reikėdavo kone bartis su 
juo, kai ateidavo maitinimo laikas. Virtuvėje Alfonsas ruo- 
šėsi išpilstyti kavą ir arbatą į du termosus. 

— Paėmiau tau „Dagbladet“, - lyg atsitiktinai tarstelėjau. 
Neva ką tik prisiminęs. Bet ištariau taip, kad būtų aišku, 
jog atgal namo laikraščio nesinešiu. Juk namie jau turėjau 
naujausius du numerius. 

— Malonu iš tavo pusės, — tarė išsiblaškęs. — Bet juk ge- 
rai žinai, kad kiekvieną dieną perkuosi „Dagbladet“. 

Taip, aišku, taip, - atsakiau. Bet juk atsitinka, kad ir 
pasimiršta. Dievažin kurį kartą atsiskleidžiau laikraštį ir 
ėmiau žiūrinėti pirmą puslapį. Apačioje, kairiajame kam- 
pe, taip sakant, pagrindinių naujienų apie princesės Dia- 
nos emocinį gyvenimą šešėlyje, juodomis raidėmis gelto- 
name fone buvo išspausdintas džiaugsmingas dienos pra- 
nešimas. „RAUGINTŲ KOPUSTŲ POETAS SMOGIA 

IR VĖL“. „Nukelta į 17 psl“ Atsiverčiau. Galiu pridurti, 
dar kartą. Švytėdamas puikavausi Kore Svingeniu, kuris 
savo virtuvėje Hovseteryje iškėlęs laiko rankoje raugintų 
kopūstų pakelį. Simpatingos išvaizdos seniokas, kuriam 
vis dėlto labiau patinka rimuoti eilėraščiai, sako, kad tas 
epizodas praskaidrinęs kasdienybę. Neketinąs skųsti ga- 
mintojo. Grimstado konservų fabriko atstovas spaudai 
kažkoks Arnė B. Jonsenas pripažino, kad tokių dalykų ne- 
turėtų būti, tačiau pasidžiaugė, jog eilėraštis buvo rastas 
ne pačioje pakuotėje. Jo žodžiais tariant, tuo atveju reikėtų 
pradėti tyrimą. Bet geriausia tai, kad išspausdintas visas ei- 
lėraštis, ir net gražiai įrėmintas. Tai tiesiog mano debiutas, 
ir dar didžiausiame Norvegijos kultūros laikraštyje! Tūks- 
tančiai šios šalies gyventojų svarsto, kas gali slypėti už to 
paslaptingojo „E“. Visi kalba apie mane! Įsivaizduoju, koks 
šurmulys įvairių Norvegijos leidyklų valgyklose. Ar įma- 
noma rasti tą anoniminį poetą ir laimėti jo pasitikėjimą? 
Atsakymas į abu klausimus vienas ir labai paprastas: ne. 
Verčiau šildytis savo anonimiškumo spinduliuose: kultūros 
ir stambaus kapitalo sąjunga netikėjau. Tenkinausi pensi- 
ja ir ketinau išsaugoti savo, kaip menininko, integralumą. 
Žinoma, būtų malonu, kad mane atpažintų gatvėje ar ka- 
vinėje „Nurdrokas“, bet neketinu mokėti savo įvaizdžiu. 
Gyvensiu ir mirsiu kaip beveidis žmogus, kaip anoniminis 
balsas, ataidintis iš gatvių nakties tyloje. 

— Aratkreipei dėmesį į raugintų kopūstų poetą? - mano 
žodžius palydėjo atsainus kikenimas. Ištariau tai pasimė- 

238 


— Taip, dievaži, - tarė Alfonsas. — Ne taip jau blogai, vi- 
sai nieko eilėraštis. 

Tada jis sustingo. Atgręžęs į mane nugarą, užsuko vieną 
iš termosų, ir aš mačiau, kaip įsitempė sprandas. Paskui 
išraudau. Permatė. Nunuogino. 

— E... - ištarė lyg klausdamas. 

Neatsakiau. Nebuvo ko atsakyti. 

— Man net į galvą neatėjo, - toliau kalbėjo. - Turiu tai 
prisipažinti. 

— Kodėl nustojai rašęs? - paklausiau. Juk buvau nu- 
sprendęs niekada šito neklausti, netgi buvau tai uždraudęs 
kitiems, bet dabar tiesiog nuo liežuvio nuslydo. Akimirką 
išsigandau, kad jis gali supykti arba, dar blogiau, kad jį su- 
gluminau prisilietęs prie kokios nors žaizdos, nemalonu- 
mo. Bet jis tik šyptelėjo ir papurtė galvą. 

— Išsakiau, ką norėjau, - atsiliepė. - Nusibodau sau. 
Tegul kalba kiti. 

Jam tariant pastaruosius žodžius, iš kiemo pasigirdo 
nirtulingas kūdikio klyksmas. Šaižus spiegimas pripildė 
kambarį, kuriame stovėjome mudu su Alfonsu. 

— Skamba dramatiškai, - pasakiau. — Iš tikrųjų jai rei- 
kia tik pieno. 


— Taip, — pritarė jis. — Iš tikrųjų taip paprasta. 

Ingvaras Ambjornsenas (g. 1956) — vienas žymiausių prozininkų paskutiniojo 
dešimtmečio norvegų literatūroje. Rašytojas parašė daug trilerių, detektyvų, 
romanų seriją jaunimui, kurie apdovanoti daugybe premijų ir ekranizuoti. 
Jis pirmasis Norvegijoje nuo 2000 m. kuria elektronines knygas. Keturi romanai 
(„Vaizdas į rojų , „Paukščio šokis“, „Kraujo broliai“, „Mylėk mane rytoj |), kurių 
pagrindinis herojus yra Elingas, — pelnė rašytojui tarptautinį pripažinimą. 

I. Ambjornsenas gyvena ir kuria Vokietijoje. 


Ingvaro Ambjgrnseno serijos apie Elingą trečioji knyga. 
Pirmoji „Vaizdas į rojų“ supažindina su vienišiumi Elingu, 
gyvenančiu izoliuotą gyvenimą Oslo mikrorajono butelyje. 
Antrojoje, „Paukščio šokis“, po ištikusio kolapso Elingas 
patenka į psichiatrinę kliniką. 

Trečiajame romane „Kraujo broliai“ Elingas perkeliamas į 
butą Kirchės gatvėje Osle. Jis ir jo keistuolis draugas Kjelis 
bando gyventi „paprastą ir normalų“ gyvenimą. Bičiuliai 
grumiasi su įvairiomis fobijomis, patenka į daugybę komiš- 
kų situacijų ir visada susikuria sau papildomų sunkumų. 

Nepašiepdamas, tačiau ir be sentimentų rašytojas subti- 
liai palaiko „trečiąjį brolį“, kurį dažnai baugina mūsų, „nor- 
maliųjų“, pasaulis ir į kurio pasaulį mes tebežiūrime su 

